
Eugeniu COȘERIU: 


Există două tipuri de moldovenism. 

Mai întâi, un moldovenism în cadrul românismului, 
un moldovenism care nu se opune românismului, 

ci este o formă a românismului. 

Și există un alt tip de moldovenism, 

un moldovenism opus românismului, 

cel care se afirmă pe o identitate arbitrară, 
moldovenească, la același nivel cu identitatea românească 
și opune identitatea moldovenească 

acestei identități românești. 

Și acest din urmă moldovenism opus 

românismului este, la rândul lui, de două tipuri: 
există moldovenismul naiv și nevinovat al celor care, 
orbiţi de o propagandă îndelungată, 

orbiţi de tot ce li s-a opus și de tot ceea ce li s-a ascuns 
timp de șaizeci de ani, cred că nu sunt români, 

cred că vorbesc altă limbă și îți spun 

cu foarte multă inocență, 

vorbindu-ți așa cum vorbesc eu acuma, 

că ei nu știu românește, că vorbesc numai 

pe moldovenește. Și celălalt tip e moldovenismul 
vinovat și minciunos, moldovenismul 

care în mod conștient cultivă dezbinarea, 

ura împotriva a tot ceea ce e românesc și care încearcă, 
cu argumentele cele mai absurde, 

să afirme o identitate moldovenească opusă 
identității românești. 

Recitindu-l pe Coșeriu 


Imboldul acestor rânduri l-a constituit o nouă lectură a unor memorabile scrieri 
coșeriene despre identitatea și unitatea culturală şi lingvistică a românilor și realitățile 
basarabene de la sfârșitul secolului trecut, despre discuţiile multiple și obsedante 
purtate atunci în societate, despre dilema „limba moldovenească” vs limba română 
şi oportunitatea revenirii la alfabetul latin, la denumirea corectă și ştiinţifică a limbii 
şi a poporului nostru etc. 


Reîntors în 1991 „la ai săi” cu o excepțională biografie, după o jumătate de secol 
de peregrinări în lume (menţionăm centrele universitare Iași, Padova, Milano, 
Montevideo, Tübingen, ca să punctăm doar câteva repere ale itinerarului de studii 
şi de creaţie), Eugeniu Coșeriu, autoritate cunoscută şi recunoscută în cultura și 
ştiinţa universală, se implică direct și în cel mai activ mod în elucidarea multiplelor 
şi dificilelor controverse, implicit etno-lingvistice, participând la numeroase întruniri 
ştiinţifice organizate în Republica Moldova şi în România, prezentând şi publicând, 
inclusiv în revista noastră, comunicări, articole, studii, interviuri, în care, pentru 
prima dată în istoria spațiului din stânga Prutului, o notorietate mondială, originară 
din acest ținut, face o radiografie insolită a întregului spectru identitar basarabean, 
aflat mai mult de două secole într-un context politic marcat de ignoranță şi de 
antiromânism. 


„E cutremurător, mărturiseşte savantul, să constaţi că, atunci când vorbeşti — 
chiar şi eu am făcut-o dându-mi numele de moldovean din altă regiune — cu unii 
tineri derutați de propagandă în Basarabia, ţi se răspunde, când întrebi dacă ştiu 
româneşte, că românește nu ştiu, dar ştiu moldovenește. Și răspund exact cu acelaşi 
ton cu care vorbeşti tu, cu aceeaşi pronunțare și cu aceleași cuvinte; deci ei răspund 
astfel numai dintr-o pornire provocată, fără îndoială, de răuvoitori sau de cei care 
erau binevoitori, însă nu pentru noi, ci pentru alții”. Este şi unul dintre motivele 
principale care îl determină pe Coșeriu să se alăture, după 1991, celor care au apărat, 
„vreme de S0 de ani, ființa limbii române, ființa noastră natională, cu toată cizma 
rusească pe grumaz”, cum avea să declare în 1993, la şedinţa solemnă de decernare 
a titlului de cetățean de onoare al municipiului Chișinău. 


În comunicarea intitulată „Unitatea limbii române — planuri și criterii”, prezentată 
în cadrul Sesiunii științifice „Limba română şi varietățile ei locale”, desfășurată la 

Academia Română pe 31 octombrie 1994, Eugeniu Coșeriu preciza că își asumă 
misiunea de călăuză în labirintul spinoaselor și complicatelor probleme identitare, 
deoarece: „eu reprezint, într-un fel, problema care ne preocupă, fiind român 
moldovean și tocmai din actuala Republică Moldova. Eu am crescut ca român și, 
pe vremea copilăriei și adolescenței mele, petrecute în Basarabia — în Ţara de Sus —, 
nu se punea această problemă a unei limbi moldovenești și nici nu ne închipuiam că 
ea s-ar putea pune cândva și cumva — fiind neştiutori de ceea ce se întâmplă dincolo 
de Nistru, unde se pregătea despărțirea limbii române din Basarabia de limba 
română ca atare în totalitatea ei. Deoarece eu nu sunt românist, ci sunt teoretician al 
limbajului şi romanist, voi vorbi din punctul de vedere al romanisticii, al lingvisticii 
romanice”. 


De altfel, fenomenul „moldovenismului', dintotdeauna armă a politicienilor cu vederi 
străine/rusești asupra esenței culturii și a valorilor noastre naționale, îl preocupă pe 
savant în mai multe studii, între care menționăm Latinitatea orientală, Unitatea 
limbii române — planuri şi criterii (în Limba Română este Patria mea. Studii 
Comunicări. Documente. Antologie de texte, Revista Limba Română și Fundaţia 
„Grai şi suflet”, Chişinău, 1996), Unitate lingvistică — unitate naţională (Limba 
Română, 2002, nr. 10), Unitatea spirituală a românilor dincolo de frontiere 
(Limba Română, 1996, nr. 1), Credinţă, sacrificiu şi destin (Limba Română, 
2001, nr. 4-8), Politici lingvistice (Limba Română, 2002, nr. 10) etc. Fenomenul 
este disociat de către reputatul savant nu doar în calitate de reprezentant eminent al 
ştiinţei lingvistice moderne, ci, așa cum accentua în discursul rostit pe 22 mai 2001 
cu prilejul conferirii titlului de doctor honoris causa al Universităţii Pedagogice de 
Stat „lon Creangă, și ca exponent/parte a populației românești din Basarabia, 
ca moldovean „care a fost toată viața lui moldovean, şi anume din Basarabia, din 
Moldova dintre Prut şi Nistru, şi mai precis din Țara de Sus, din Ținutul Răutului 
Superior”. Înşiruirea cu neascunsă mândrie şi demnitate a pitoreştilor însemne 
toponimice moldovenești stabilește cu exactitate locul geografic de unde a pornit 
autorul, continuitatea legăturii indisolubile dintre un anume individ social (în cazul 
dat fiind vorba chiar de autor) şi traiectul istoric al etniei din care provine, sporind şi 
pe această cale credibilitatea discursului. 


Eugeniu Coșeriu demonstrează și apără unitatea și identitatea limbii şi culturii 
româneşti, împletind sau alternând „fermitatea argumentării cu ascuțimea verbului 
sau cu umanitatea discursului” (D. Irimia), dezavuând, ca nimeni altul până la 
el, caracterul exclusiv politic și totalmente fals al tezei privind existența unei limbi 
moldovenești, distincte de limba română. Utilizând un limbaj simplu, nesofisticat, 

pe „înțelesul tuturor”, inclusiv al celor mai puţin versați în lingvistică sau a căror 
conștiință s-a îmbolnăvit „prin ignoranță și manipulare”, Eugeniu Coșeriu apelează, 
și în acest caz, ca, de altminteri, în întreaga sa operă, la principiul de bază ce defineşte 
atitudinea etică în raport cu ştiinţa şi care te obligă „să spui întotdeauna adevărul, 
chiar dacă acest adevăr este periculos şi plin de risc”. Iată de ce aserțiunile, judecățile, 
raționamentele profesorului, indiferent de complexitatea temei puse în discuție, sunt 
formulate limpede, concis, expunerea sobră, dezinvoltă, firească și accesibilă purtând 
încărcătura imbatabilă a argumentului ce își are sorgintea în vasta și multilaterala 
cultură profesională a autorului, în cunoaşterea profundă a subiectului abordat. 


Întemeietor al lingvisticii integrale, teorie care revoluționează ştiinţa lingvistică 
(„integralismul, precizează magistrul, înseamnă a considera faptul lingvistic din 
toate punctele de vedere”), reputatul savant aplică, evident, teoria sa şi cu privire 
la „diferendul identitar basarabean”. Eugeniu Coșeriu, despre care profesorul de 
filologie clasică și lingvistică latină la Universitatea Autonomă din Madrid Benjamin 
Garcia Hernandez afirmă că e „un om universal, a cărui știință o împărtășesc 
multe popoare și, prin urmare, fiecare îl consideră ca fiind al său”, iar lingvistul şi 
profesorul clujean Mircea Borcilă susține că e „cel mai strălucit exponent al culturii 
române în planul universal al ştiinţelor omului”, construiește pentru basarabenii săi 
un trainic şi impunător edificiu în care adevărul și argumentul primează, anihilând 
din start şi irevocabil încercările aventurierilor politici de a reactiva „moldovenismul 
primitiv" şi de a escalada antiromânismul într-un ţinut în care spiritul românesc s-a 
aflat întotdeauna acasă, a rezistat şi va rezista, indiferent de voința dușmanilor şi a 
trădătorilor de neam. 


Reluăm, începând cu acest număr de revistă, publicarea integrală sau fragmentară a 
unor opere din patrimoniul coşerian, invitând cititorul să parcurgă paginile rămase 
de la ilustrul nostru conaţional. Este un îndemn adresat deopotrivă şi politicienilor, 
care, plătind tribut intereselor efemere, distorsionează realitățile, inclusiv cele 
ştiinţifice. Anume politicienilor de azi şi de mâine, cu sau fără simbrie la străini, 
basarabeanul din Mihăilenii Râșcanilor le spune: „dacă pot să-mi permit să dau un 
sfat politicienilor, este să fie ei mai întâi culți, ca să poată apăra cultura românească, 
în diferitele ei aspecte. Politicienii ar trebui să cunoască bine cultura românească, să 
şi-o însușească şi în mod critic, ca să ştie ce anume apără, cum apără şi de ce trebuie 
să apere. Să aibă un jurământ de fidelitate față de această cultură”. 


E un mesaj testamentar de luat în seamă pentru toată lumea. În special acum, când 
unii din nou încearcă să tulbure și să întineze izvorul nostru genetic și genealogic. 


Alexandru BANTOȘ 

Eugeniu COŞERIU 


Despre 
aşa-zisa „limbă moldovenească” 


Zic „aşa-zisa, fiindcă o limbă moldovenească 
diferită de limba română, sau chiar și numai 
de dialectul dacoromân, pur şi simplu nu 
există; e o himeră creată de o anumită politică 
etnico-culturală străină, fără nicio bază reală. 


1. Din punct de vedere genealogic, limba 


EC. — (sau Eugenio Coseriu vorbită de populația băștinașă şi majoritară 


n. 27 iulie 1921,comuna dintre Prut şi Nistru - şi, în parte, dincolo 
Mihăileni, judeţul Bălţi, azi de Nistru - ţine de dialectul dacoromân. Tot 
în Republica Moldova — 
d. 7 septembrie 2002, 
Tubingen, Germania 
lingvist român din 
exil, membru de onoare al românesc din Basarabia şi din Transnistria. 
Academiei Române (din Ba mai mult: acest grai nu constituie nici 
1991). Este fondatoru 
primei școli lingvistice 

din America de Sud și 

al școlii lingvistice de la 
Tübingen. Părinte a ceea ce 
a 
u 


ceea ce e caracteristic pentru dacoromână și 
desparte acest dialect de celelalte dialecte 
româneşti e caracteristic şi pentru graiul 


măcar un grai autonom, cu trăsături specifice, 
în cadrul dacoromânei, cum ar fi, de exemplu, 


graiul bănățean sau cel maramureşean. 


„ua L1. Din punct de vedere tipologic, graiul 

azi se numește lingvistic A i Ea i 
integrală, Eugeniu Coșeriu  „basarabean” ţine de tipul lingvistic romanic 
este unul dintre cei mai în realizarea românească a acestuia (adică cu 
importanți lingviști ai. aceleași preferințe în cadrul acestui tip) şi de 
secolului XX, doctor subtipul dacoromân, cu aceeași hipertrofie a 
honoris causa a aproape det dă a jeăsi -tendinte lt 
50 de universităţi din determinării şi cu aceleași „tendințe”: multe 
întreaga lume. forme „înaintate” în acest sens (ca uniia, alțiia, 


aicea, atuncea, sau chiar așă-ia, atâta-ia, acolo- 


ia, aista-ia) sunt caracteristice și pentru graiul 
popular și regional din Basarabia. 

1.2. Şi din punct de vedere „areal, graiul basarabean e cuprins în aria 
dacoromână, prezentând aceleași trăsături caracteristice, inclusiv 
influența maghiară și constituirea limbii comune (la a cărei dezvoltare 
şi fixare au contribuit, încă sub regimul țarist, şi o seamă de scriitori 
şi învăţaţi din Basarabia), și, în pofida influențelor străine, n-a fost 
atras în altă arie ori subarie lingvistică. Rusificarea sistematică (mult 
mai intensă sub comunism decât sub ţarism) a eşuat, în fond, în 
ceea ce priveşte limba ca atare. A implicat numai adoptarea limbii 
ruse pe lângă limba română sau, cel mult, pierderea limbii române 
şi înlocuirea ei cu limba rusă la o seamă de vorbitori: a fost deci o 
rusificare a multor vorbitori (mai ales dintre cei mai mult sau mai 
puţin culți), nu propriu-zis o rusificare a limbii, care, în vorbirea 
populară, şi-a păstrat intacte structurile şi procedeele esenţiale. 
Rusismele de semantică şi sintaxă (calcurile lingvistice), frecvente în 
vorbirea vorbitorilor bilingvi (care, din lipsă de educație lingvistică 
românească, nu cunosc în aceeași măsură și cu suficientă diferenţiere 
ambele limbi), sunt totuși şi până astăzi numai fapte de interferență, 
lipsite de orice regularitate; și, din perspectiva limbii române, sunt 
numai greşeli de limbă — greşeli pe care vorbitorii monolingvi sau 
practic monolingvi (în particular, țăranii) nu le comit, şi intelectualii 
scrupuloși în întrebuințarea limbii le evită —, nu reguli și norme noi 
integrate în sistemul lingvistic. În fonetică, pronunţarea velară a lui 1, 
care se observă la unii vorbitori culți, nu are valoare fonologică și nu e 
populară; iar palatalizările tipic ruseşti nici nu se constată în vorbirea 
autohtonilor. Şi rusismele de vocabular, oricât de numeroase ar fi, 
ţin de vastul domeniu al nomenclaturilor „tehnice', nu de lexicul 
structurat, şi n-au pătruns în vocabularul de bază. Într-un cuvânt, în 
graiul basarabean autentic, nu se constată niciun fapt comparabil, de 
exemplu, cu adoptarea aspectului verbal de tip slav în istroromână, 
cu fonemele 5, y, O din aromână ori cu împrumuturile lexicale relativ 
recente care au pătruns în lexicul structurat și în vocabularul de bază 
al dialectelor sud-dunărene. 


1.3. Susţinătorii existenţei unei limbi „moldoveneşti”, confundând 
criteriul genealogic cu criteriul „areal” și istoria lingvistică cu istoria 
politică, cred (sau, cel puţin, afirmă) că, independent de importanța 
influenţei ruseşti „interne”, limba moldovenească s-ar fi despărțit 
de limba română şi ar fi devenit o limbă autonomă printr-un proces 

de diferenţiere — de divergență pozitivă și negativă —, datorită unei 
împrejurări istorice externe, anume anexării Basarabiei la imperiul rus, 
în 1812. Cu alte cuvinte, graiul moldovenesc din Basarabia și graiul, tot 
moldovenesc, de la vest de Prut, separate politiceşte, s-ar fi dezvoltat 
în direcţii diferite (unul rămânând moldovenesc și celălalt devenind 
român), astfel încât frontiera Prutului ar fi devenit cu timpul şi o 
frontieră lingvistică, încă din epoca țaristă. 


E o teză lipsită de orice temei, fiindcă: 


a) din punct de vedere lingvistic, graiul basarabean nu s-a despărțit 
niciodată (şi nici până acum) de limba vorbită în dreapta Prutului; 


b) acest grai nu ţine numai de graiul „moldovenesc”; 


c) linia Prutului nu reprezintă o frontieră lingvistică (nu există niciun 
fenomen important de divergență şi convergenţă care să separe graiul 
basarabean de dacoromâna din dreapta Prutului); 


d) graiurile din dreapta şi din stânga Prutului, româneşti dintotdeauna, 
se considerau și explicit românești cu mult înainte de anexarea 
Basarabiei de către ruși. 


În realitate, din punct de vedere strict genealogic, graiul basarabean nu 
reprezintă la niciun nivel o unitate lingvistică autonomă. Nu constituie 
o limbă, alta decât limba română, nici dialect al limbii române la nivelul 
celor patru dialecte istorice, nici grai autonom în cadrul dialectului 
dacoromân, ba chiar nici subgrai autonom în cadrul graiului dacoromân 
moldovenesc: e numai secțiunea din stânga Prutului a aceluiași sistem 
de graiuri şi subgraiuri pe care-l constatăm în dreapta Prutului. Cum se 
poate convinge oricine, consultând hărțile din Atlasul lingvistic român 
(care cuprinde şi Basarabia întreagă şi câteva puncte din Transnistria) 
și comparându-le cu hărţile din Atlasul lingvistic moldovenesc, graiul din 
nordul și din centrul Basarabiei ţine de graiul moldovenesc propriu- 
zis, care, precum se ştie, se întinde și în nordul Transilvaniei (şi, în 
nord, numeroase izoglose unesc graiul basarabean cu toate graiurile 
din nordul spaţiului lingvistic românesc, până în Maramureş), iar 
graiul din sud ţine de graiul muntean, ca și graiul din sudul Moldovei 
dintre Prut şi Carpaţi (singura deosebire e că în Basarabia limitele între 
graiul moldovenesc și cel muntean se prezintă ceva mai la sud decât 

în dreapta Prutului). Nicio izoglosă esenţială nu corespunde liniei 
Prutului: niciuna nu merge de la nord la sud; toate merg de la vest la 
est, tăind linia Prutului de-a curmezișul. 


Am examinat în această privință hărţile sintetice din ALRM. Şi 
rezultatul e următorul: în toate cazurile în care Basarabia constituie o 
zonă lingvistică continuă (sau practic continuă), această zonă întrece 
cu mult granițele Basarabiei, cuprinzând o mare parte din teritoriul 
lingvistic românesc; și, de multe ori, formele respective coincid cu cele 
din limba comună și literară. De cele mai multe ori însă, Basarabia nu 
constituie o singură zonă continuă, ci cel puţin două zone, cu forme 
care se prezintă și în dreapta Prutului, nefiind deci specifice Basarabiei 
în aceste zone. Şi, în anumite cazuri, formele din sud (munteneşti!) 
se prezintă până şi dincolo de Nistru (unde corespund, probabil, 
unei colonizări din sud ori teritoriului episcopiei Proilavei). Formele 
în acelaşi timp generale (cuprinzând toată Basarabia) şi specifice (cu 
limita la Prut) se constată extrem de rar, şi numai în vocabular. Numai 
aproape specific şi aproape general e pleșcat „chel” (care apare şi în 
Bucovina şi pentru care, în sud, apare și chel); generale, dar nu cu totul 
specifice, sunt lănțuh - lănțug „lanţ” (înregistrat și în Bucovina de 
Nord) şi baistruc „copil din flori” (înregistrat şi în Bucovina şi într-un 
punct din Moldova din dreapta Prutului); specifice, dar nu absolut 
generale, sunt grieri „creieri” şi cleioancă „muşama”; cu totul specifice 
şi generale (cel puţin după acest atlas) sunt numai sobor „catedrală” şi 
sărnice „chibrituri”. Şi chiar dacă toate aceste forme şi alte câteva ar fi 
generale și totodată specifice, asemenea elemente n-ar putea asigura 
autonomia graiului basarabean. Cu câteva cleioance, cu câteva sărnice şi 
cu câţiva baistruci nu se face o limbă! 


Graiurile din stânga și din dreapta Prutului n-au evoluat deci în direcții 
diferite, „încă din epoca ţaristă”, dat fiind că și pe la 1940 erau, în 
fond, identice. Prin urmare, teza existenţei unei limbi moldoveneşti 
diferite de limba română este, atunci când e de bună-credinţă, o iluzie 
și o greșeală, cel puțin extrem de naivă; iar când e de rea-credinţă, e o 
fraudă ştiinţifică. 

1.4. Dar să admitem că nu e vorba de graiurile populare, ci de limba 
„cultă” — de limba comună (supradialectală) şi literară —, știind 
că nu e just să se compare la același nivel limba cultă din dreapta 

Prutului cu graiurile populare din Basarabia, deşi existenţa unei limbi 
moldovenești autonome se afirmă tocmai cu privire la aceste graiuri și 
deşi genealogia limbilor și dialectelor nu se stabilește pe baza formelor 
lor culte, comune sau literare, care sunt un produs ulterior al unităţilor 
genealogice. În acest sens, e cel puţin ciudat că stagnarea și împilarea 
limbii române („moldoveneşti”) în Basarabia în timpul regimului țarist 
şi dezvoltarea liberă și organică a aceleiași limbi în dreapta Prutului 
se prezintă ca argumente pentru a susține că ar fi devenit două limbi 
diferite. Dar aceste argumente implică cel puţin faptul că o limbă 
„cultă” (comună și literară) exista deja în Basarabia la data anexării 
acestei părți a Moldovei la imperiul rus. 


Într-adevăr, această limbă exista. Era limba care s-a mai predat în unele 
şcoli, până ce a fost strict interzisă (pe la 1870), şi cea a actelor publice, 
câte s-au mai scris în limba română în primii ani ai ocupaţiei ruseşti; şi 
era limba care s-a citit în slujba religioasă până când -— tot pe la 1870 — 
cărțile româneşti („moldoveneşti”) au fost scoase din biserici şi arse, 
din ordinul arhiepiscopului rus Pavel. Această limbă era limba română 
cultă, în acea variantă a ei care se folosea în Moldova, variantă care 
prezenta, fără îndoială, unele trăsături regionale „moldovenești”, dar 
prezenta în primul rând toate trăsăturile devenite până atunci româneşti 
generale la acest nivel: trăsături proprii tradiției culte moldovenești, 
dar mai ales trăsături la origine „muntenești”, corespunzătoare tradiției 
coresiene, consacrate de Biblia moldo-munteană de la Bucureşti 
(1688), şi de mult generalizate în limba română scrisă. Și această 
limbă se putea considera și „moldovenească, dat fiind că se folosea în 
Moldova, dar se considera în primul rând românească, adică destinată 
tuturor românilor (pe atunci nimeni nu se gândea că „moldovenesc” 
s-ar putea afla în opoziţie cu „românesc”). Deci nu a „devenit” limbă 
română de abia după 1812, printr-o ulterioară influență muntenească 
şi prin adoptarea de neologisme latine și occidentale: deja așa-zisa 
Cazanie a lui Varlaam (1643!), prima carte tipărită în Moldova, se 
intitulează Carte românească de învățătură şi se adresează întregii 
„seminţii româneşti”; şi numai cu câteva decenii mai târziu, Dosoftei 
numește limba în care scrie exclusiv „limbă rumânească”. 


Să admitem, provizoriu, şi că limba cultă ar fi rămas în Basarabia la 
stadiul de dezvoltare la care ajunsese în 1812. Chiar şi în acest caz, 

a susține că, din acest motiv, ar fi devenit, împreună cu graiurile 
populare care-i corespund, altceva decât ceea ce era, adică nu o formă 
sau o variantă a limbii române literare, ci o nouă limbă romanică, în 
rând cu italiana, spaniola etc. (ba chiar și cu... româna!), și că deci 
graiurile identice din stânga și din dreapta Prutului ar ţine de două 
limbi romanice diferite, nu e numai absurd, ci e de-a dreptul ridicol. Şi 
frauda rămâne fraudă; numai că devine încă mai gravă. 


Dar, în realitate, stagnarea limbii culte în Basarabia nici n-a fost totală; și a 
fost mai mult cantitativă — privind numărul vorbitorilor care o cunoşteau 
şi o cultivau — decât „calitativă” ori structurală. Cărţile româneşti tipărite 
în dreapta Prutului au mai circulat mult timp în Basarabia: la început 
liber și apoi, mai mult sau mai puţin, clandestin; cărți în limba română 
s-au tipărit până destul de târziu și la Chișinău, mai ales — dar nu exclusiv! 
- pentru uzul bisericesc; intelectualii din cele două părți ale Moldovei 
au rămas cât s-a putut în contact între ei; și — lucru încă mai important — 
modelul ideal de limbă al scriitorilor şi intelectualilor basarabeni — atât 
al celor rămași în Basarabia, de la Stamati la Mateevici, cât și, fireşte, al 
celor trecuţi „în Țară’, de la Alecu Russo și Donici până la Hasdeu şi până 
la Stere — a fost totdeauna limba cultă și literară din Principate și apoi din 
România. Şi tocmai un basarabean ca Alecu Russo a scris pagini dintre 
cele mai lucide, mai inteligente și mai cumpătate despre dezvoltarea și 
cultivarea limbii române comune și literare. Ca să nu mai vorbim de 
cât a făcut Hasdeu pentru progresul românismului și pentru afirmarea 
unităţii limbii românești de pretutindeni. În tot acest timp, nimeni nu se 
îndoia de identitatea limbii „moldovenești” cu limba română; nici măcar 
guvernul rus, deși o numea „moldovenească”; altfel nu s-ar fi îngrijit 
să interzică importul de cărți românești în Basarabia. Tot în epoca 
ţaristă, basarabeanul I. Hâncu (Ghinkulov), în gramatica sa publicată la 
Petersburg în 1840, numește limba română „valaho-moldavă” (valacho- 
moldavskij jazyk) şi romynskij jazyk, şi preferă această ultimă denumire, 
pe care o consideră mai cuprinzătoare și mai adecvată; iar I. Doncev 
îşi intitulează manualul bilingv publicat la Chișinău în 1865 şi destinat 
şcolilor din Basarabia („compusă pentru sholele elementare și IV 
classe gimnasiale”): Cursulu primitivu de limba rumână [cu litere latine!] 
Nacial'nyj kurs rumynskogo jazyka. Limba moldovenească „diferită de 
limba română” e o himeră născocită mult mai târziu, în Transnistria 
sovietică. 

2.1. Dar dacă o limbă moldovenească deosebită de limba română 
nu a existat și nu există ca rezultat al unui proces „natural” şi normal 
în dezvoltarea istorică a limbilor de cultură, nu s-ar putea construi 
artificial o asemenea limbă, tot la nivelul limbii culte şi literare, şi anume 
pe baza graiurilor populare locale? Lingvistica aplicată cunoaște, în 
situații speciale, și planificarea rapidă a limbilor comune. S-ar putea, 
se înțelege, şi chiar s-a și putut, cu rezultatele pe care le cunoaștem 
cu toții: e tocmai ceea ce s-a întreprins în Transnistria sovietică și 
s-a încercat apoi şi în Basarabia, după a doua ocupaţie rusească, cea 
comunistă. Dar această întreprindere a fost şi rămâne contradictorie 
din punct de vedere rațional, absurdă şi utopică din punct de vedere 
istoric și practic. 


A fost o întreprindere contradictorie fiindcă: a) își propunea să 
elaboreze o nouă limbă „naţională”, adică corespunzătoare identității 
etnice şi tradiţiilor poporului „moldovenesc“, dar în acelaşi timp 
deosebită de limba română, și deci necorespunzătoare aceleiaşi 
identități etnice și acelorași tradiții; b) aspira la o limbă „populară” 
(fără neologisme latinești și romanice occidentale, „pe care norodul 
nu le înțelege”), dar în acelaşi timp nepopulară (cu neologisme luate 
din limba rusă ori create ad-hoc, adesea prin procedee neobişnuite 
în limbile romanice sau chiar contrare normelor acestor limbi); 
c) preconiza o limbă strict autohtonă (corespunzătoare graiurilor 
locale) și în același timp exclusivă, ceea ce, cum am văzut, e imposibil, 
dat fiind că graiurile românești din stânga Prutului nu constituie o 
unitate lingvistică omogenă, nici unitate delimitabilă față de graiurile 
din dreapta Prutului. 


Din punct de vedere istoric și practic, aceeaşi întreprindere a fost de la 
bun început o absurditate, fiindcă poporul „moldovenesc” nu se afla în 
situaţia specială aunui popor „nou', încă lipsit de limbă comună și literară: 
dispunea de mult, și la acest nivel, de o limbă proprie; anume de limba 
comună și literară românească. Şi sub regimul sovietic, când au vrut să se 
exprime în limba lor, scriitorii de vază din Republica Moldovenească — 
de la Druţă, Grigore Vieru, Liviu Damian la Matcovschi, Cimpoi, Dabija 
şi atâția alții — au scris pur și simplu în limba română cultă și literară, 
deși uneori cu justificabile regionalisme. Au optat deci spontan pentru 
produsul istoric natural, nu pentru surogatul hibrid care li se oferea cu 

atâta insistență. Altfel n-ar fi putut corespunde tradiţiilor autentice ale 
limbii culte și ale graiului popular din Basarabia. 


În sfârșit, întreprinderea sovietică „moldovenistă” a fost utopică, fiindcă 
îşi propunea un scop utopic: acela de a separa „limba moldovenească” 
de limba română. Scop care nu putea fi nicidecum atins. Căci, oricâte 
rusisme ar fi adoptat şi cu oricâte creaţii ad-hoc s-ar fi încărcat, o limbă 
bazată pe graiurile „moldovenești” și care păstra structurile esenţiale 
ale acestora nu putea fi altceva decât o formă a limbii române; o 
formă, fără îndoială, aberantă și hibridă, anacronică şi absurdă, dar 
totuşi formă a limbii române, ba chiar numai a dialectului dacoromân. 
Şi, fireşte, nu putea avea niciun efect asupra poziţiei genealogice a 
graiurilor populare pe care se baza: nu le putea separa de limba română 
şi, cu atât mai puţin, nu le putea transforma în altă limbă romanică. 
Un dialect primar al unei limbi istorice se poate într-adevăr despărți 
printr-un proces de divergență de această limbă și deveni cu timpul 
o altă limbă istorică autonomă. Dar graiurile „moldovenești”, repet, 
nu constituie un dialect primar al limbii române și nici măcar un grai 
autonom în cadrul dialectului dacoromân. 


Toate acestea explică și falimentul total al limbii „moldovenești” 
artificiale în Basarabia. Această limbă a putut fi un timp impusă; dar 
nu s-a putut impune nici în popor, nici între intelectuali. Dimpotrivă: 
după nu mulţi ani, a fost înlăturată, nu numai datorită luptei deliberate 
a scriitorilor pentru mijlocul lor firesc de expresie, ci și datorită 
bunului-simţ al vorbitorilor. Şi, de îndată ce limba cultă din Basarabia 
şi-a regăsit făgașul ei natural de dezvoltare, norma ideală care s-a impus 
a fost cea a limbii române comune și literare. În cursul procesului de 
renaţionalizare și de normalizare a limbii culte, care a urmat (și încă 
nu s-a încheiat), întrebarea pe care, implicit, și-au pus-o vorbitorii 
conștienți de identitatea lor etnică și culturală în toate cazurile 
îndoielnice a fost: „Cum se spune în limba română?” nu: „Cum ar 
trebui să se spună în limba moldovenească?” Nu „românismele”, ci 
rusismele de formă și conţinut şi creaţiile ad-hoc au fost (şi continuă 
să fie) eliminate printr-o operaţie constantă de „selecție naturală”, 
De pe urma limbii artificiale rămâne, ca o stafie, numai ideea greșită 
a unei „limbi moldovenești” deosebite de limba română, și numai la 
răuvoitori şi la vorbitorii naivi şi contaminaţi de ideologia sovietică. 

2.2. De altfel, utopia „limbii moldovenești” a fost numai manifestarea 
lingvistică a unei întreprinderi mult mai vaste. Într-adevăr, frauda 
ştiinţifică nu s-a mărginit și nu se putea mărgini la limbă. Un neadevăr 
susținut conştient nu poate trăi singur; are nevoie de alte neadevăruri, 
pe care le și implică. 


De la limbă s-a trecut deci la literatură și apoi la toate celelalte forme 
ale culturii. Se ştie la ce aberaţii s-a ajuns cu privire la literatură într-o 
anumită perioadă a „moldovenismului” sovietic. Numai scriitorii 
moldoveni dinainte de 1812 au putut fi acceptaţi fără nicio greutate 
ca scriitori de limbă „moldovenească” (ce-i drept, „veche”) şi deci ca 
reprezentanţi ai tradiţiei literaturii „moldovenești”. Scriitorii români 
din alte regiuni — de la cronicarii munteni la Școala Ardeleană și la 
Caragiale, Coşbuc, Arghezi, Goga, Rebreanu etc. — au fost, se înţelege, 
excluşi din această tradiţie: ar fi scris în altă limbă (în limba română) 
şi ar fi ținut deci de o literatură „străină” (la Chișinău cărțile românești 
se găseau, când se găseau, numai la librăria de cărți străine). Probleme 
speciale se puneau însă cu privire la scriitorii moldoveni „occidentali” 
de după 1812. Când au încetat moldovenii din dreapta Prutului să fie 
„moldoveni” şi au devenit „români”? În 1812? În 1859, odată cu unirea 
Principatelor? Ori numai cândva după 1859? După soluţia care se 
dădea acestei false probleme, Negruzzi și Alecsandri au fost, alternativ, 
„moldoveni”, „români” şi „moldo-români”; Eminescu și Creangă, cu 
precădere „români; iar scriitorii de mai târziu, exclusiv „români”. Așa 
s-a ajuns să se pretindă că până și Sadoveanu - fiind scriitor „român” — 
ar fi trebuit „tradus” în limba moldovenească. Se spune că Sadoveanu 
ar fi comentat, cu rostirea lui moldavă: 


„Audz mişăii! Sî ma traduci pi mini în limba me!. Şi, dacă ar fi fost 
coerenţi, susținătorii „limbii moldovenești” ar fi trebuit să-i considere 
scriitori de limbă străină şi pe toți prozatorii şi poeţii basarabeni, cel 
puţin până la 1940 — pe Stamati, Russo, Donici, Hasdeu, Mateevici, 
Buzdugan, Stere etc. —, fiindcă și aceştia au scris toți, şi au vrut să scrie, 
româneşte, nu „moldovenește”. Cine ar mai fi rămas atunci în literatura 
„moldovenească” propriu-zisă? 


Tot de la limbă s-a trecut la popoare şi la identitatea etnică, istorică 
şi culturală a acestora. Dat fiind că limba „moldovenească” trebuia 
să fie altă limbă decât limba română, cu atât mai mult trebuia să fie 

alte limbi dialectele românești sud-dunărene. Şi acestor limbi diferite 
trebuia să le corespundă, ca entități diferite, popoarele care le vorbesc. 
Deci nu o singură limbă romanică orientală, limba română, și un singur 
popor neolatin în Europa dunăreană, ci cinci limbi romanice și, prin 
urmare, cinci popoare neolatine (mai mult sau mai puţin slavizate): 
istroromânii, aromânii, meglenoromânii, „românii” (dacoromânii!) şi 
„moldovenii”. Mai ales „românii” (inclusiv moldovenii „români” din 
dreapta Prutului) ar fi trebuit să devină un popor străin şi chiar un 
popor duşman moldovenilor. Așa, între altele, „ocupanţii români” ar 
fi oprimat cultura naţională a moldovenilor și ar fi impus în Basarabia, 
între 1918 şi 1940, cultura lor străină și o limbă pe care „norodul nu o 
înțelegea” (poate norodul ucrainean, rus sau găgăuz, că doar norodul 
moldovenesc nu putea să nu-şi înțeleagă limba). S-a ajuns astfel la 
binecunoscuta falsificare a întregii istorii, nu numai culturale, ci și 
politice, a moldovenilor și a tuturor românilor. 


Multe din aceste aberaţii au fost, ce-i drept, retractate sau, cel puţin, 
nuanţate în literatura ştiinţifică de nivel superior. Chiar și utopia 
lingvistică s-a năruit. Dar convingerile nebuloase pe care le produseseră 
la nivelul ideologiei populare naive au persistat și încă mai persistă. 
Utopia trece, efectele rămân. 


2.3. Acțiunea „moldovenistă” sovietică s-a prezentat totdeauna și explicit 
ca având în primul rând un scop politic, în aparenţă, generos şi nobil: 
acela de a afirma și a promova identitatea națională specifică a poporului 
moldovenesc dintre Prut şi Nistru (și de dincolo de Nistru). E adevărat că 
scopul a fost în primul rând, ba chiar exclusiv, politic. Dar de generozitate, 
nobleţe, naţionalitate etc. nu poate fivorba dacă ținem seama de premisele 
reale ale acestei acţiuni și de sensul în care ea a înțeles identitatea (anume 
ca neidentitate). Identitatea unui popor nu se afirmă negându-i-o şi 
suprimându-i-o. Nu se afirmă identitatea poporului „moldovenesc” din 
stânga Prutului separându-l de tradiţiile sale autentice — reprezentate în 
primul rând de limba pe care o vorbeşte —, desprinzându-l de unitatea 
etnică din care face parte, tăindu-i rădăcinile istorice şi altoindu-l pe 
alt trunchi ori în vid. Aceasta nu e afirmare, ci, dimpotrivă, anulare a 
identității naţionale, istorice şi culturale a poporului „moldovenesc”: e 
ceea ce în Republica Moldova se numește, cu un neologism binevenit, 
„mankurtizare”. Şi „mankurtizarea” e genocid etnico-cultural. Din punct 

de vedere politic, promovarea unei limbi „moldovenești” deosebite de 
limba română, cu toate urmările pe care le implică, este deci un delict de 
genocid etnico-cultural, delict nu mai puţin grav decât genocidul rasial, 
chiar dacă nu implică eliminarea fizică a vorbitorilor, ci numai anularea 
identității şi memoriei lor istorice. 


3. Ni se spune însă că, cel puţin pentru o parte din „moldoveniști”, 
problema limbii nu s-ar mai pune în acești termeni, ci numai ca 
o chestiune de nume: se ştie şi se recunoaşte că limba română și 
limba moldovenească sunt una și aceeaşi limbă și se propune numai 
să se numească cu două nume diferite („română” în România, 
„moldovenească” în Republica Moldova). 


Dar şi această versiune „discretă” e lipsită de fundament. Limba 
română n-a fost niciodată numită — și nu se poate numi — „română” sau 
„moldovenească”, fiindcă român, românesc şi moldovean, moldovenesc nu 
sunt termeni de același rang semantic (moldovean, moldovenesc se află la 
nivelul termenilor muntean, oltean, bănăţean, ardelean, maramureșean, 
pe când român, românesc e termen general pentru toată limba română 
istorică și pentru limba română comună și literară); a fost numită cândva, 
mai ales de străini, „moldavă sau valahă”, ceea ce nu e același lucru. Și, în 
lingvistică, „moldovenesc”, cu privire la limbă, se aplică numai unui grai 
(în cadrul dialectului dacoromân) a cărui arie nu coincide cu Moldova 
(deși cuprinde o mare parte din ea); dar limba „moldovenească”, fiind 
identică cu limba română, nu poate fi identică cu acest grai și nu trebuie 
confundată cu el. Pe de altă parte, „moldoveni” nu sunt numai locuitorii 
băştinași din Republica Moldova, ci şi locuitorii Moldovei „mici” din 
dreapta Prutului, şi românii bucovineni; şi aceştia nu numesc limba 
lor comună și literară „moldovenească”, ci „română” sau „românească'. 
Singurul argument care se prezintă în favoarea denumirii duble e că 
aceeași limbă se vorbeşte în două state diferite. Dar nu e un argument 
valabil. Limba germană nu se numește „austriacă” în Austria şi cea 
engleză nu se numește „australiană” în Australia, „statouniteană” (?) în 
Statele Unite etc. Pe lângă aceasta, limba română nu se vorbește numai 
în România și în Republica Moldova, ci şi în afara granițelor acestor 
țări, şi ne întrebăm, dacă se admite denumirea dublă, cum ar trebui să se 
numească limba vorbită de românii din Ucraina, din Ungaria, din Serbia, 
din Bulgaria? 

Pe de altă parte, denumirea dublă duce la aceleaşi confuzii ca și teoria 
celor două limbi diferite și poate implica aceleaşi urmări cât priveşte 
identitatea etnică şi culturală a vorbitorilor. Într-o statistică ucraineană 
publicată în Occident ni se spune că în Ucraina, printre alte minorităţi, 
locuiesc 140.000 de români și 330.000 de moldoveni. „Românii” sunt 
cei din nordul Bucovinei, din ţinutul Herţa și din Rutenia subcarpatică, 
„moldovenii” — cei din nordul şi sudul Basarabiei şi din Transnistria 
ucraineană. Și în regiunea Cernăuţi moldovenii din Boian sunt „români, 
fiindcă vorbesc „limba română”, iar cei din Noua Suliţă sunt „moldoveni', 
fiindcă vorbesc „limba moldovenească”, deși vorbesc cu toţii exact 
aceeași limbă. Tot în presa occidentală citim că în Republica Moldova 
se vorbeşte o limbă „înrudită” cu limba română. Cât de înrudită e, nu 
ni se spune. Ca germana cu persana, ca germana cu engleza, sau cam ca 
germana de la Potsdam cu cea de la Berlin? Şi chiar pe mine m-a întrebat 
cu multă mirare, la Moscova, un profesor universitar, cum de mă puteam 
înțelege cu două studente din Bălți, vorbind ele moldovenește și eu 
româneşte; şi când i-am spus că e aceeaşi limbă, m-a privit cu neîncredere 
şi suspiciune; pe el, la şcoală și la universitate, îl învățaseră altceva. 


Absurdităţile şi aberaţiile sovieto-moldoveniste au ajuns foarte departe 
şi au pătruns foarte adânc în ideologia vulgară din multe țări. Nu e bine 
deci să le mai facem și noi concesii. 


xxx 


Nu putem încheia altfel decât cu judecata pe care am emis-o pe baza 
faptelor reale şi în cadrul teoretic pe care ni l-am propus: a promova 
sub orice formă o limbă moldovenească deosebită de limba română 
este, din punct de vedere strict lingvistic, ori o greşeală naivă, ori o 
fraudă ştiinţifică; din punct de vedere istoric şi practic, e o absurditate 
şi o utopie; din punct de vedere politic, e o anulare a identităţii etnice şi 
culturale a unui popor și deci un act de genocid etnico-cultural. 


Câteva cuvinte şi cu privire la apelul pe care ne propunem să-l adresăm 
Parlamentului Republicii Moldova. 


S-a întrebat, se pare, cineva și la Congresul al V-lea al Filologilor Români 
dacă noi, filologii și lingviștii care ne ocupăm de limba română în toate 

formele ei, deci și de graiul moldovenesc ca atare, avem dreptul să 
impunem Parlamentului unui stat independent numele pe care trebuie 
să-l dea limbii acestui stat. Într-adevăr, nu avem dreptul: avem datoria. 
Nu, se înţelege, să-i „impunem” ceva, ci să-i arătăm care este adevărul 
ştiinţific şi istoric şi să-l avertizăm cu privire la orice uneltire împotriva 
acestui adevăr, ca nu cumva să facă o greşeală care ar putea avea urmări 
extrem de grave. Cine, cu bună știință, nu protestează și permite să 
se facă o astfel de greșeală, se face și el vinovat, ba chiar mai vinovat 
decât cine comite greşeala din neştiință. Tocmai dacă respectăm acest 
Parlament, suntem datori să-l considerăm de bună-credinţă, doritor de 
a stabili şi a promova adevărul și doritor de a respecta identitatea etnică 
şi culturală a poporului băștinaş și majoritar din republică, cel puţin 
în măsura în care respectă identitatea etnică şi culturală a populațiilor 
minoritare conlocuitoare; şi avem datoria să-l ferim de riscul de a se 
acoperi de ridicol şi de ocară în faţa istoriei. 


Fragment din comunicarea Latinitatea orientală, prezentată la Congresul al V-lea 

al Filologilor Români, Iaşi — Chişinău, 6-9 iunie 1994 (Limba Română este Patria mea. 
Studii. Comunicări. Documente, ediţia a II-a, selecţie şi prefaţă de Alexandru Bantoș, 
Chişinău, 2007, p. 26-34) 


Magda URSACHE 

| Limba ce-o vorbim 


Do A 
M. U. — scriitoare și publicistă, 
lași. semnează romanele: 
Universitatea care ucide 
(1995); Astă vară n-a fost 
vară... (1996); Strigă acum... 
(2000); Conversatie pe Titanic 
(2001); Rău de România 
(2003); Bursa de iluzii (2005) 
şi volumele de publicistică: 
Bolile spiritului critic. Eseuri 
atipice (2006); Pe muchie 
de hârtie (2007); Să citiţi 
bine! (2010); Vieţile cărțarilor 
contemporani după Magda 
U. (2012); Comunismul cu 
rele şi rele (2013); Noi vrem 
Cuvânt! sau Alte feluri de 
cenzură (2015). Laureată a 
numersoase premii, inclusiv 
a Marelui Premiu de creaţie 
literară „Vasile Voiculescu”, 
a Premiului pentru 
eseu-publicistică al filialei 
laşi a USR. 


„Nu orice inspiraţie întâmplătoare e un cuvânt 
de a ne atinge de această gingaşă şi frumoasă 
zidire (limba ce-o vorbim, n. m. — 

Magda U.),în care poate că unele cuvinte 
aparțin unei arhitecturi vechi, dar în ideea 

ei generală este însăşi floarea 

sufletului etnic al românimii.” 

Mihai Eminescu 


„Saitele Ministerului”, a rostit domnul Baba, 
ministru vremelnic al Învățământului din 
cabinetul Ungureanu, premierul recoman- 
dat televizual „un istoric temporar plecat din 
Iaşi”. Lipsa virgulei ne vâră în dilemă: istoric 
temporar ori plecat temporar? Trecem. La 
urma urmelor, ministrul Funeriu (cel cu coleg 
e neutru, nu feminin, dovedind o situaţie şco- 
lară confuză) o zbârcea adânc: „Problemele 
învățământului este că” În exprimare micleză, 
am auzit: „Masteratul și doctoratul e o pro- 
blemă”; alt ministru, Adomniţei (că era să-i 
zic Aldomniţei), se folosea de acel și intrus: 
„ca şi om politic”. Competenţă? Ce-o fi aia? O 
europarlamentară credea ca vorbeşte româ- 
nește, zicând: „Pot să fie oameni care nu vor 
să vorbesc cu tine” Și nu înțelegea de ce. Fos- 
tul premier Cioloş declara ritos: „În ce privesc 
investiţiile... . 

Le pasă guvernanților și parlamentarilor de regresia limbii române? 
După cum vorbesc, nu. Și ce să le facem? Să le ridicăm imunitatea gra- 
maticală? A încercat George Pruteanu și nu i-a mers. 


Iarăşi politicale?, mă veţi întreba. Dar când nu s-a politizat gramatica 
noastră? După ocupaţia din august '44, „globalizanţii” vremii, cu gân- 
dul la „Moscova — capitală a comunismului”, cereau prompt (v. „Româ- 
nia liberă” din 14.10.'44): „Să curățăm limba de hitlerisme”, Șlagăr, de 
pildă, devenise, peste noapte (sovietică), hitlerism. 


În '47, s-a ordonat „obligativitatea limbii ruse în învățământul secun- 
dar şi universitar”. Era posibil să nu cunoşti limba „bădiţei Stalin”, cum 
îl alinta duduca Otilia Cazimir? Trebuia să învăţăm ruseşte (cântând 
ori nu) numai pentru că „Lenin a vorbit ruseşte” (Maiakovski) sau, 
cum versifica un agitprop iașiot, accentuând anapoda: „Zise moșul de 
căldură plin/ Să deprindem limba lui Stalin”. 


C. Rădulescu-Motru, dat jos din fruntea Academiei Române, ştia ce-o 
să se întâmple. Iată o însemnare din 11 ianuarie '49: 


„Mă aştept ca în curând Academia RPR să nu se lase mai prejos şi, pen- 
tru a face o plăcere lui Stalin, să declare că neamul românesc e o colo- 
nie rusească și că Decebal a fost rus neaoş'. 


Aşa a şi fost. La 21 martie 'S1, şi nu în alt loc decât la Academie, zbirul 
ideologic Leonte Răutu voia eliminarea latinismelor (create artificial, 
după tov. Leonea) și intensificarea influenţei slave asupra românei. De- 
rivatele în -ist (ca stahanovist, betonist, furnalist, colectivist) se înmul- 
ţiseră, de se ajunsese la... alcoolist. În 13 (zi cu ghinion) a șasea, '52, 
același Cameleonea semna Referat cu privire la activitatea duşmănoasă a 
lingviștilor Al. Rosetti, Iorgu Iordan și Al. Graur. Vina: „atitudine antisovie- 
tică şi antistalinistă”. De „înfierat”! Semianalfabetul loșka Chișinevschi 
a decis restructurarea Institutului de Lingvistică, abia reorganizat în 
iunie '51 şi schimbarea conducerii. Iordan i-a tras o săpuneală postu- 
mă savantului A. Philippide, pentru că nu acceptase originea slavă a 
vocativului românesc. Direcţia slavofilă avea s-o urmeze neabătut: în 
toamna lui '83, Editura Ştiinţifică lansa Dicţionar de nume de familii ro- 
mâneşti, susținând că am fi, după nume, 20% români. Restul: bulgari, 
ruși, greci, maghiari, nemți. Așa ţinea piept „amicul URSS”, Iorgu Ior- 
dan, „latinomanilor”. 

În tragicii ani cincizeci, s-a urlat în cor un da slavon. Era sarcină de Par- 
tid unic (cum pune accent H.-R. Patapievici) să demonstrezi impor- 
tanța elementului slav într-o românească abuziv rusificată. Lingviștii 
erau, atunci, sub control politic. Dar acum? De ce se contestă aberant 
originea daco-romană şi latinitatea limbii? Că Răutu-Chișinevschi 
i-au făcut plăcerea „lingvistului” Stalin, pricep. Ce-i mai greu de înțe- 
les este cui fac plăcere neoroeslerienii, adversari ai permanenţei lati- 
no-romano-românofone în spaţiul României actuale. E nevoie de lin- 
gvistică in fabula, după ce istoria s-a ficționalizat? În acord cu trendul po- 
litico-lingvistic actual, altfel zis conjunctural, ni se spune (în scris şi oral), 
pe de o parte, că am fi „slavi romanizați, altoiţi „cu o cantitate enormă 
de elemente alogene”; pe de alta, se întreține confuzia română-romină, 
română-romani-rromales; românce-romince. Ce mi-i români, ce mi-i ro- 
mini! Ne plângem că ni s-a sărăcit limba? Dimpotrivă, am îmbogăţit-o cu 
neologismul rrom, luat, de voie-de nevoie, din limba ţiganilor. 


Ioan Adam enumera boclucurile venite de la turci, de care nu mai scă- 
păm: bacşiş, tertip, dandana, pehlivan, hain, lichea, bocciu... Dar de la 
slavi? Iată şi câteva slavisme, cărora aș vrea să nu le mai știm înţele- 
sul: calic, nătâng, năuc, gângav, leneș, lacom, plus a înjosi / huli / otrăvi / 
pândi / zdrobi, ca să nu mai pomenim de: beznă, caznă, obidă, năduj, 
pacoste, pagubă, scârbă, sfadă, vrajbă... 


Şi dacă ciolovecii au făcut destul rău limbii ce-o vorbim (cât pe ce să 
ne salutăm cu zdrastvuite! şi să scriem în slovă muscălească), în zilele 
noastre harta limbii române se tot micșorează. Pata neagră Harkov se 
lățeşte. Nu vrem să vedem pericolul, deși știm că la început a fost glo- 
tonimul (limba), apoi etnonimul (poporul); că limba a fost elementul 
de rezistență în istorie. „Când va fi întreagă limba, va fi întreagă și țara” 
(l-am citat pe Grigore Vieru). 


Agramaţii devin majoritari, fără ca minoritarii corecţi lingvistic să-și 
ceară drepturile. Un filolog de elită ca G. Pruteanu a fost făcut de două 
parale de o expertă în doctrine, în defect de dicţie. „Că cam așa” func- 
ţiona doamna Mungiu-Pippidi contra lui Pruteanu, ştiut fiind că slăbi- 
ciunea sa e cacofonia. 


Proiectul de Lege al limbii române a fost declarat nesustenabil, ca să 
fie promulgat foarte greu, în 2004, deşi Legea limbii o au demultișor 

şi Franţa, şi Polonia, și... S-o protejăm și s-o depoluăm, să-i respectăm 
normele, asta a vrut George Pruteanu, constatând grava avarie lingvis- 
tică postsocialistă. A fost, pe micul ecran, și util, şi strălucitor, taxând la 
meserie incorectitudinile gramaticale. Nu l-au speriat injuriile, etiche- 
tările ca neaoșist, izolaţionist, retardat, pisălog grămătic. L-au acuzat 
de purism lingvistic, aproape şovin, dacă nu rasist. În fine, am scăpat 
de el, așa că incultura și umorul involuntar produc perlă după perlă. 
Limba română a rămas fără watchdog credincios. Pruteanu nu ne mai 
toacă la cap cu gramatica aia a lui, nu le mai prescrie Antigafin talk- 
show-iştilor, teleaştilor, politicienilor... 


În vangheleză, a ejecta (din PSD) e totuna cu a ejacula. Doamna Mi- 
haela Popa, parlamentară de Iași, ale cărei fotografii le găsesc mereu în 
cutia poştală, e încredinţată că se pronunţă curricilă, iar forma corectă 
pentru feminin plural, douăsprezece, îi scapă, de vreme ce spune „clasa 
doisprezecea”. Ce să facem, ridică lingviştii din umeri, dacă s-a gene- 
ralizat doișpe, ca şi mulțumesc de telefon” ori „se ia de răceală”. Dacă 
se accentuează adilter, chiar la Jurnal cultural, de ce nu ne-ar sfătui un 
agent imobiliar, la Realitatea TV, să punem „un pitic în grădină”? 


Idiocraţia decide: când ex-președintele Băsescu s-a operat la Viena, s-a 
comentat mărimea circumciziei, în loc de cea a inciziei. Cum vorbim ne 
dă prostia în vileag. Or, prostia-i ispită mare. 


Limba maternă horcăie a infarct când vorbeşte europarlamentarul Be- 
cali despre parlamentul mafiotistic. Cât despre faza deci a limbii române, 
a fost lăsată în urmă de faza decât. „Vreau să spun decât un singur lucru”, 
zice un polițist cu stele multe pe umeri: „Eu vreau decât Internele”, zice 
senatorul Cătălin Voicu, pe (sic!) mobil. 


„Plancardele”, cum le numește Băsescu, străzii în revoltă („Au plecat 
hoţii/ şi-au venit nepoţii”) le irită rău pe „femeile pedeliste” din plu- 
tonul blond. Tare le-ar striga protestatarilor (o ştiristă le spune pro- 
testanţi) mucles, cum striga Mădălin Voicu, într-o emisiune, declarân- 
du-se gata mereu să zică „ceva dă morți”. 


Moderatorii n-au niciun gând să corecteze smintelile invitaţilor, nefi- 
ind în stare s-o facă nici pentru ei înşişi. Când nu vorbesc peste invitați, 
ne oferă mostre de incultură. O frumoasă doamnă e convinsă că „Sco- 

o .. » . . . v 
pul scuză mijloacele” ar fi spusa lui Caragiale. De ce n-ar vrea și Gușă 

să pară cultivat, spunând: „Mă sparie gândul, cum zice poetul. Alt fost 
ministru la Învățământ e încântat de subiectul Amintiri despre prima 
noapte: „Cum zice Proust, mi-aţi dat madlena-n gură”. „Am o compe- 
tenţă ca şi tu de altfel, îi zice Oana Roman agentului său VIP, Brancu, 
în timp ce madan? Zăvoranu, necorijată de mondena Gherghe, se vaită 
că-i oribilată, iar Bahmu declară: „Nu face sens”. „Ca şi artist” se prezin- 
tă Catinca Roman, cea „impregnată de cultura franceză”, dar în divorţ 
cu gramatica limbii române. Că-ți vine să le spui: mai staţi pe acasă, 
doamnelor, nu ne mai umpleţi ecranele. 


Mai rău e când divertismenii încearcă să corecteze, deşi regular romani- 
an le e străină: Huidu vorbea de „diftoangele stricate” și de „bibiroane” 
(sau beberoane, de la bebelușe?); un Negru o corecta cu hăhăieli pe-o 
concurentă care scrisese corect: „Aș fi vrut să fi ştiut”, convins că lip- 
seşte al doilea i din să fi. 


Am avut la facultate profesori în divorţ cu gramatica (şi-mi amintesc de 
cacofoniile unui profesor de Teoria literaturii: „ăăă, ca Caragiale..”), dar 
italienistul Ștefan Cuciureanu (m. 1987) ne invita să coborâm în subsolul 
cuvintelor, făcea calcule etimologice, contracarându-i pe impostorii de 
care erau pline catedrele Filologiei iaşiote, în special cea de Limba româ- 
nă. Din şcoala Cuciureanu face parte și G. Pruteanu. Îi regret cuvintele de 
învățătură/ încurajare/ mustrare, mai puţin acrobaţiile politice. Talenta- 
tul gramerian a spus Nu și a ştiut ce să spună: Nu prevederi; Nu dânsul, ci 
dumnealui. Nu deci în incipitul comunicării; Nu oups, când avem și vai, şi 
ah, şi oh. Nu folosiţi cuvinte englezești dacă există echivalent românesc. 
Numai că, pe canalele TV, e în tendinţe să spui event-uri în loc de eve- 
nimente, infotainment pentru informare, ca să pari... up-gradat. Comu- 
nicăm by mail, facem sau nu lifting, căutăm un trainer, dăm „sărci', blo- 
guim, chatuim... O editoare anglofonfă în culpă profesională a crezut că 
mă ameninţă: „Vă downlandez mesajul”. Cineva şi-a intitulat emisiunea 
România TODAY... Încotro? A răspuns unde politologul Dârdală. 


Factorii de degradare își dau mâna contra idiomului despre care Cio- 
ran afirma: „unul dintre cele mai expresive care au existat vreodată”. 
Era! De câte ori auziţi astfel de formulări antipatice? „Să te simţi bine 
în pielea ta”; „românul scoate din buzunar” (mai toți știriștii TV); 
„i-am făcut o aroganță” (subdialectul becal); „astea-s răutăcisme” (sub- 
dialectul monden). 

Toată vremea, la fiecare zapping, constaţi deriva limbii române corec- 
te: un doctor veterinar recomandă hrănuri pentru peruși, o muziciana 
e preocupată de accenți, inevitabila doamnă Tatoiu e preocupată de bo- 
lizile maneliştilor, iar CTP are grijuri. Cei cu ghiule colaborează (era să 
zic colaborează împreună), să strice limba, cu cei care uzează de cuvinte 
de import, de xenisme. Cel mai enervant e acel RIP, în loc de „Dumne- 
zeu să-l odihnească!. 


Strada în direct (sintagmă C. Abăluţă), hrănită de fenomenul audiovi- 
zual, strigă, vociferează, înjură, că nu mai știi dacă e românească sau 
rromânească tot ce auzi. Ah, dacă ai putea s-o dai pe MUT, ca pe tele- 
vizor! Violatorii de limbă corectă predomină. 


Spunea Neculce, înțeleptul, că oamenii „grăiesc cu răstituri, prostatec'. 
Urcaţi-vă într-un „mijloc” (tren, autobuz, tramvai) și veţi constata că 
limba română e inadmisibil de dezarticulată. ÎI iau pe cel de Baza 3, 
din lași, pe care l-am făcut personaj în romanele mele, rugându-mă să 
nimeresc într-un vagon liniștit. Rugă zadarnică: „meltenica” de Bahlui 
a câştigat pariul; româna standard l-a pierdut. Un grup gălăgios de elevi 
se apelează cu „zdrenţelor”, urlând la întrecere cu bocetele de țigani 
cerşetori, cu manelele din cabina vatmanului (doar n-o asculta Bach), 
cu păruielile verbale dintre călătorii fără loc şi cu loc pe scaunele soioa- 
se, într-un miros necruţător de haine second-hand. În trei puncte stra- 
tegice ale cerșetoriei (Tg. Cucului, Pădurii, Piaţa 2 băieți), ţigănușii, 
alungându-se unul pe altul, urcând de-a valma, aduc a piei roşii atacând 
diligența. 


Cu cât eşti mai grobian, cu atât eşti mai agramat, îi spuneam lui Petru 

U., care încerca să nu intervină și mă sfătuia să fac la fel. Demisie civică? 

îl întrebam. „Ba eviţi să fii jignită.” 


O tânără cu accent needucat îşi narează la mobil nunta cu Titi şi vrea 
musai să fie auzită. Aflăm tot ce s-a consumat, de la „frigărui asortaţi” 
la vin demize (demisec). Indiscreţia de a asculta ce se spune între patru 
ochi, oftez. Ooooauu, dar cu dragostea cum stai? O elevă reprimată 
sexual pesemne în orele de şcoală, turuie și turuie chestii inconfesabi- 
le public. De roşit nu roşeşte ea, ci auditoriul, participând involuntar. 
Confesia e punctată bărbăteşte: „Ce p... mea?”, scandalizând prin repe- 
tiție. Cuvântul respectiv, la fel nashpa sunt cele mai uzitate, iar mișto a 

ajuns chiar vorbă de prințesă (Brianna Caradja): „Era atât de mişto!” 
Izdeala (mulţumesc, Paul Goma!) e la ea acasă, în tramvai, pe stradă, în 
toate spaţiile publice. Un afroromân cere unei „flori blonde”: „Vii asea- 
ră pe la mine?” Răspuns: „În nici într-un caz, iubi” (greșeală scuzabilă 
doar pentru afroromân). Un tip beat-cleşte se jură: „Am bout dicât un 
paar di bieri” şi conchide: „Io zâc så ni bagam chișoarili în ei di gu- 
vernanţ, în tăți, câ pi timpu” lu... Constat că pronunţă Șaușescu, la fel 
ca prozatorul Simirad. Cum se „iexprimă” fostul cap al urbei noastre, 
mai rar cineva. Ca să evite limba de acasă, un călător strigă la nevastă: 
„Andiamo, Andrado!” 


Să mergi cu tramvaiul e o pedeapsă. Să-ţi auzi contemporanii vorbind 
în limba română, ostentativ ţipată, pocită, de neînțeles începe a fi insu- 
portabil. Am scăpat de limba toavă (vocabula tovarăș a cam dispărut 
din fondul principal de cuvinte), ca să ajungem la un limbaj precar, 
involuat, barbar. 


Cod portocaliu, dragi cobreslași! Scriitorii, am auzit într-o emisiune 
a lui Daniel Cristea-Enache, „asigură securitatea limbii corecte”. Sau ar 
trebui s-o facă, încercând să corecteze tendințele care urâțesc idiomul. 
N-am spus că-i uşor, dar poetul Horia Bădescu ne avertizează încă din 
titlul plachetei sale: 


„Vei trăi cât cuvintele tale”, 

Iraida CONDREA 


Verbele reflexive în comunicarea actuală: 
probleme ale exprimării corecte 


Pe data de 19 mai 2017, la Facultatea de Litere a 
Universităţii de Stat din Moldova şi-a desfăşurat lu- 
crările Simpozionul științific „Norma limbii literare 
între tradiție şi inovaţie”, organizat de Departamentul 
Lingvistică Română și Știință Literară. Este una 
dintre tradiţionalele întruniri filologice organizate 
la Facultatea de Litere în luna mai, la care participă 

limba română: în unele gramatici se vorbește despre trei — activă, pasi- 
vă, reflexivă [2, p. 88-89], iar în altele nu mai figurează diateza reflexivă 
[3, p. 203], iar structurile respective sunt tratate ca niște construcții 
pasive [4, p. 345]. 


În comunicare, „diateza implică intreaga propoziție, nu numai verbul, 
exprimând relaţia dintre verb - agent — pacient: dacă scopul comuni- 
caţiei se deplasează de la agent — subiect (diateza activă) spre pacient — 
subiect (diateza pasivă), spre acţiunea însăși fără referire la agent şi pa- 
cient (diateza impersonală), spre agent şi pacient (diateza reflexivă), 
vorbim despre o marcare morfo-sintactică și pragmatică [5]. 


Deoarece pune în mișcare un întreg sistem de relații gramaticale și 
comunicative complexe, diateza este o categorie morfosintactică şi 
pragmatică interesând verbul, dar și ansamblul propoziției, întrucât 
angajează verbul laolaltă cu argumentele sale: Agentul (subiectul) şi 
Pacientul (obiectul). Totodată, exprimă, sintactic, relaţa Verb-Agent- 
Pacient, iar pragmatic, realizează o deplasare a interesului comunica- 
tiv, de la Agentul- Subiect (la diateza activă) spre Pacientul-Subiect 
(diateza pasivă), spre acțiunea însăsi, fără referire la Agent și Pacient 
(Subiect și Pacient) — la diateza impersonală, spre Agent şi Pacient 
(Subiect și Obiect), în același timp (la diateza reflexivă) [6]. 


În comunicarea actuală formele diatezei reflexive pasive apar tot mai 
frecvent, mai ales în comunicarea oficială, astfel că buna cunoaștere a 
particularităților lexicale și morfologice ale acestoraa devenit o necesita- 
te. O serie de verbe se întrebuințează numai la diateza reflexivă, de exem- 
plu: a se abține, a se acomoda, a se balona, a se baza, a se bizui, a se ciondăni, 
a se hârjoni, a se hlizi, a se ivi, a se îmbulzi, a se îndeletnici, a se întâmpla, a se 
lăcomi, asepocăi, a sepoticni, a se răsti, a se sfii, aseteme, a se zbate [1, p. 90]. 
Se includ aici toate situațiile de clitic reflexive obligatoriu cu formă de 
acuzativ — a se aştepta (la ceva), a se comporta, a se gudura, a se hazarda, 
a se mândri, a se preta, a se sinchisi, a se văita [4, p. 345]. 


Există însă şi verbe care se pot folosi atât la diateza activă, cât şi la dia- 
teza reflexivă pasivă. Este important de menționat că, de regulă, schim- 
bările de diateză comportă şi schimbări de sens, în cazul unor verbe ca: 
a găsi — a se găsi, a expune — a se expune, a afla — a se afla, a exprima - a 
se exprima, a plânge — a se plânge etc. 

În acest sens, este importantă și tranzitivitatea, deoarece unul și același 
verb la diateza activă poate fi tranzitiv şi poate primi un complement / 
obiect direct (a citi un text), iar la diateza reflexivă impersonală nu mai 
poate avea acest complement (textul se citește ușor). Acestea sunt ver- 
bele ergative, adică acea clasă de verbe, numite și ambitranzitive, care 
pot fi folosite atât tranzitiv, cât si intranzitiv [7, p. 30; 4, p. 343]. 


Diateza impersonală apare frecvent într-un limbaj caracterizat prin 
reducerea la maximum a mărcilor deictice, un limbaj „atemporal” de 
tipul celui folosit în rețetele culinare. Construcţiile impersonale de di- 
verse feluri constituie, în acest tip de texte, singura formulă de realizare 
a predicaţiei; ex.: se alege lintea, se spală, se pune într-o cratiţă cu apă 
rece..., unde predominante sunt pasivele-reflexive [8, p.146]. 


Preferinţa pentru exprimarea impersonală / imparțială se observă și la 
nivel lexical, când se dă preferință unor cuvinte mai noi şi unor forme 
gramaticale specifice. Or, nu totdeauna această intenţie este realizată 
cu succes, lucru dovedit de numeroasele erori şi inadvertenţe de ex- 
primare, cauzate de necunoașterea specificului formelor diatezei refle- 
xive. Cele mai cunoscute valori ale verbelor reflexive (ruzativul sau cu 
dativul) sunt următoarele: 


reflexiv-obiective: el se îmbracă, îmi amintesc; 

reflexiv-reciproce: ne certam des, își dau palme; 

reflexiv-dinamice: el se ruga de iertare, își închipuia că ne-a convins; 
reflexiv-pasive: biletele se vând la casă, m-am născut iarna; 
reflexiv-impersonale: se doarme bine în hamac?, la ei se manâncă mult; 
reflexiv-eventive: el s-a îmbolnăvit [9]. 


În limbajul oficial, în relatările jurnaliștilor s-a încetățenit în ultimul 
timp un lexem, al cărui sens vorbitorii nu-l cunosc prea bine — acesta 
este verbul „a se expune”, utilizat preponderent cu forma de reflexiv. 
Cităm contextele respective spicuite din internet, dar și de la diverse 
posturi de televiziune: Curtea Constituțională s-a expus asupra sesi- 
zării depuse de deputaţi; Sinodul Bisericii Ortodoxe din Moldova s-a 
expus împotriva înăspririi pedepselor, Instanţa trimite un dosar despre 
care CEDO s-a expus; Judecătoria Buiucani s-a expus astăzi ş. a. m. d. 

Sursele care afișează asemenea formulări au codul md., deci sunt din 
Republica Moldova. 


Observăm că în contextele citate apare forma reflexivă a verbului a ex- 
pune, şi anume a se expune. Consultând un dicționar, aflăm că „a se 
expune” înseamnă a se afla în faţa unei primejdii, a unei neplăceri 
sau a pune, a se afla într-o situaţie periculoasă. Or, din exemplele 
citate nicidecum nu reiese că Sinodul Bisericii Ortodoxe sau Curtea 
Constituţională din Moldova, sau judecătoria, ori CEDO s-ar afla în 
faţa unei primejdii sau într-o situaţie periculoasă. Atunci de ce apar 
formulările „curtea s-a expus”, sinodul, CEDO şi alte instanţe s-au ex- 
pus? 


Greşeala a fost generată de o traducere defectuoasă din limba 
rusă a expresiilor de tipul: Audep napmuu âvickasaaca o pemenuu 
Koncmumyuuonnozo cyda; Koncmumyuyuonnolii cyð evickasanca na- 
cuem pemenua napiamenma şi altele de felul acesta, în care verbul 
BbICKa3arba a fost tradus eronat prin a se expune. Este de menţionat 
că din ştirile de la radio şi TV, redactate în acest fel, varianta cu a se 
expune a trecut și în alte contexte, în special în limbajul oficial. Astfel, 
unii declară, de exemplu, că grupul de lucru încă nu s-a expus în legătură 
cu tarifele sau că ulterior comisia urmează să se expună ș. a. m. d. 


Or, pentru Bprckasarbca dicționarele dau următoarele variante de tra- 
ducere — a-și spune părerea; a opina, a se pronunța; OH BBICKa3aACcA și-a 
spus părerea; BBICKa3aTBCA TO CYIIECTBY a se pronunța asupra fondului 
unei probleme; IIPEAAOXUHTP BbICKa3aT5CA A invita să ia cuvântul. Prin 
urmare, în exemplele citate mai sus, verbul a se expune trebuie înlocu- 
it cu un lexem potrivit contextului, de exemplu, Curtea Constituţională 
sau Judecătoria s-a pronunţat în legătură cu..., Biserica s-a pronunțat îm- 
potriva înăspririi pedepselor, Un dosar despre care CEDO şi-a spus păre- 
rea. De multe ori pot fi găsite și alte variante de exprimare. 


Forma reflexivă a se expune se utilizează în limba română în contexte 
specifice, în care, așa cum atestă şi dicționarul, este vorba de riscuri, 
primejdii, neplăceri. Iată câteva exemple spicuite tot din internet, dar 
din surse care au codul ro., deci sunt din România. Cităm: Avertisment 
negru pentru Franţa. La ce riscuri se expune această țară, după gra- 
vele evenimente recente care au zguduit poporul francez; Care sunt peri- 

colele la care se expune un manager român în ţări exotice; Riscuri la 
care se pot expune tinerii în mediul online; Rusia se va expune unor 
sancțiuni suplimentare dacă nu își va respecta angajamentele. 


Trebuie menţionate și celelalte sensuri ale verbului a expune (nerefle- 
xiv!) Primul este a prezenta, a reda prin cuvinte, a face cunoscut; a relata; 
a explica şi aceste sinonime pot fi utilizate cu succes în stilul oficial, 
de exemplu, atunci când se vorbeşte despre Curtea Constituţională, 
instanța de judecată, Sinod sau Patriarhie. 


Alt sens al verbului a expune este a așeza la vedere; a arăta. DEX: 
(Urmat de determinări introduse prin prep. la) A așeza un obiect, un 
material etc. în așa fel, încât să se poată exercita asupra lui o acţiune, 
o influenţă etc. De exemplu, Vinul roșu se degradează atunci când este 
expus la lumină, Copilul nu trebuie expus la soare nicio secunda în toiul 
caniculei. Când este vorba de un obiect, de o marfă etalată la vedere, 
iarăşi apare verbul respectiv - Cărțile sunt expuse în vitrine, Tabloul 
este expus la galeria de artă din Centru. 


Trebuie avut în vedere și faptul că, „pe lângă restricțiile gramaticale și 
lexicale amintite, între cele două tipuri formale de pasiv există o im- 
portantă deosebire stilistică: pasivul cu a fi este livresc, iar reflexivul 
pasiv popular. În limba actuală folosirea pasivului cu a fi se extinde în 
anumite stiluri ale limbii literare, în special în stilul ştiinţific şi în publi- 
cistică” [3, p. 204]. 


În limbajul standard oficial actual atestăm o serie de verbe, de lar- 
gă circulaţie, utilizate în mod curent atât la diateza activă, cât și la 
cea pasiv-reflexivă: a organiza, a administra, a derula, a demonstra, a 
evalua, a aprecia, a preconiza. La diateza activă ele apar în structuri 
sintactice cu subiect definit de tipul: Departamentul organizează / 
derulează / iniţiază / preconizează / apreciază / evaluează etc. În 
stilul oficial, aceeași informaţie poate fi redată cu ajutorul forme- 
lor de pasiv-reflexiv: se organizează /se derulează / se iniţiază / se 
preconizează etc. 


Unul dintre cele mai des utilizate în ultimul timp este a derula, împru- 
mutat din franceză (dérouler), penru care DEX-ul dă trei semnificaţii, 
de care trebuie să țină cont cei care folosesc verbul respectiv, şi anu- 
me: 1. Tranz. A desface, a desfășura, a întinde ceva care a fost rulat. 2. 

Tranz. A tăia furnir dintr-un buștean căruia i se dă o mişcare lentă de 
învârtire în fața fierăstrăului. 3. Refl. (Despre fapte) A se desfășura. 


Este de remarcat că, în special în limbajul jurnalistic, este foarte frec- 
vent utilizat acest verb cu a treia semnificaţie, care se referă la fapte, eve- 
nimente — cea de a se desfășura şi aici trebuie să remarcăm că este dată 
anume forma reflexivă, cu sens pasiv. Atunci când verbul este utilizat în 
relație cu un subiect concret, el apare fără semnul reflexivității (se), iar 
internetul ne oferă multiple exemple de acest fel: Fundaţia Dignitas a 
derulat o nouă etapă în proiectul Demnitate prin Cultură; BRD a de- 
rulat anul trecut afaceri de 822 milioane euro; Facultatea de Ştiinţe ale 
Educaţiei din cadrul Universităţii Ştefan cel Mare din Suceava a de- 
rulat, pentru al patrulea an consecutiv, programul educaţional Practica pe- 
dagogică — Altfel; MedLife a derulat o nouă campanie de donare sânge; 
Asociaţia Excelsior a derulat un proiect pentru protejarea pădurii etc. 


Se poate ușor observa că în asemenea cazuri apare în mod obligatoriu și 
un complement direct, respectându-se modelul sintactic subiect-pre- 
dicat-complement direct: cineva (de regulă, o instituţie, o organizaţie, 
o entitate oarecare) a derulat (adică a organizat, a desfășurat) ceva (un 
eveniment, o campanie, o etapă, un proiect ş. a. m. d. 


Toate exemplele citate mai sus au în internet extensiunea ro., care 
semnalează că textul respectiv a fost scris și publicat în România. 
În comparaţie cu acestea, textele cu extensiunea md., deci cele din 
Republica Moldova, etalează nişte mostre de exprimare ce nu res- 
pectă particularităţile lexico-gramaticale ale verbului a derula, de ex.: 
Călătorie istorică pentru moldoveni. Cum a derulat prima deplasare fără 
vize în UE — PRO TV, 29.04.2014. În acest context lipseşte subiectul — 
nu se ştie cine „a derulat” deplasarea şi, pentru o exprimare clară, ver- 
bul trebuia pus la forma reflexivă (aici pasivul-reflexiv), care nu cere 
prezenţa unui subiect, deci ar fi fost corectă varianta: cum s-a derulat 
(s-a desfășurat, a avut loc) prima deplasare. Conform ediției academi- 
ce a Gramaticii limbii române (GALR), „pasivul-reflexiv este preferat 
în condiţiile impersonalizării construcţiei, fie în cazul unui subiect pa- 
siv neexprimat” [8, p. 138] 


În spaţiul informaţional — la radio, pe diverse site-uri găsim numeroase 
cazuri de utilizare incorectă a formelor verbului a derula. Într-o emisi- 

une de la Radio Moldova se anunţa că Programul teatrului va derula 
(?) până pe data de 30 aprilie (corect: se va derula). Aceeaşi confuzie 
o atestăm şi în informaţia plasată pe un site oficial: În cadrul întrunirii, 
părțile au discutat despre Programul de cooperare dintre Republica Cehă 
cu Republica Moldova care va derula (?) în perioada 2018 — 2023 (tot 
acolo găsim şi o variant corectă: programul se va desfășura). 


În aceste cazuri se utilizează raportul reflexiv-pasiv, când acţiunea o 
îndeplinește altcineva decât subiectul gramatical — nu programul tea- 
trului sau programul de cooperare îndeplinește acţiunea, ci un subiect 
neexprimat. Avem aici situația atestată de gramatici, care menționează 
că diateza reflexivă se foloseşte când este necesar un limbaj sobru şi 
impersonal (în acte publice, documente impersonale etc. [2, p. 90]. 


Există şi alte exprimări confuze în contextele spicuite de la Radio 
Moldova. Putem doar să ghicim ce sens i s-a atribuit verbului a derula 
în următoul exemplu: În timpul interviului, pe monitoare, derula (?) fil- 
mul semnării tratatului dintre cele 6 ţări fondatoare. Este evident că s-a 
produs o confuzie paronimică, aici trebuia utilizat verbul a rula, care 
are şi semnificația de „a proiecta un film pe ecran într-o sală de cine- 
matograf”. 


Se pare că în unele cazuri autorii nu înţeleg sensul verbului a derula, de- 
oarece îl folosesc cu totul la întâmplare, de ex.: Pe data de 19 septembrie 
a derulat Campionatul raional la Fotbal Dubăsari ediția 2016-2017 — 
www.dubasari.md. Aici verbul a derula a fost confundat cu a demara, 
un alt verb generator de erori de exprimare pentru cei care stau prost 
cu neologismele și, mai ales, cu consultarea dicționarelor. 


Cuvântul a derula, dar şi alte împrumuturi la modă, periclitează ex- 
primarea şi, după cum menţionează Adriana Stoichiţoiu-Ichim, „din 
perspectivă normativă, principalele abateri înregistrate sunt formulări- 
le ridicole, pretenţioase, generate de snobismul lingvistic al autorilor, 
grefat pe o stăpânire precară a limbii române (derularea muzicii con- 
temporane; obturarea pârtiei de schi; impulsionare derulării agricultu- 
rii, implementarea unui chioșc sunt câteva exemple în acest sens)” [10, 


p.79]. 


Frecvența constantă a acestor erori demonstrează că nu este vorba 
doar de niște „mici accidente”, ci de o greșeală ce apare sistematic în 

limbajul jurnaliştilor şi vorbitorilor din Republica Moldova. Pentru a 
evita distorsiunile lexico-gramaticale în cazul utilizării verbului a (se) 
derula, trebuie să se ţină cont de faptul că în contextele în care este vor- 
ba despre acțiuni, programe, concursuri, proiecte, etape etc., toate acestea 
se derulează (nu derulează!), iar verbul respectiv trebuie să poată fi în- 
locuit în mod firesc cu sinonimul său — se desfășoară. 


Diateza pasivă cu pronumele reflexive se apare în toate aspectele lim- 
bii, dar este preferată în limba vorbită populară și familiară. Ea are un 
oarecare grad de ambiguitate datorat nu atât neexprimării curente a 
complementului de agent, cât posibilității confundării diatezei pasi- 
ve cu alte diateze [11, p. 159]. După cum se poate observa, confuzi- 
ile au loc mai des în cazul utilizării unor neologisme, ale căror sens și 
particularități gramaticale nu sunt încă bine cunoscute. 


Printre erorile de exprimare, generate de confundarea diatezelor, se 
numără și alte reflexive, care figurează în Ghidul de exprimare corectă, 
afişat de dex.online, unde se precizează următoarele: „Formele imper- 
sonale cu aspect reflexiv ale lui a merita şi a exista au apărut, probabil, 
prin contaminare cu construcţiile similare de tipul nu se obișnuiește, nu 
se justifică, nu se face / cade, dar ele nu au nicio justificare”, se arată în 
sursa citată. Prin urmare, este necesar să fie evitate cu grijă expresiile 
incorecte de tipul „nu se merită să plecăm acum” sau „aşa ceva nu se 
există”. 


Drept concluzie, vom cita opinia reputatei lingviste Mioara Avram, 
care pleda totdeauna în favoarea corectitudinii exprimării în limba ro- 
mână: „Nestăpânirea celor două diateze (activă și pasivă — I. C.) — cu 
construcţiile lor specifice şi cu transformarea nominativului subiect în 
acuzativ complement direct — are urmări și asupra nivelului elemen- 
tar de corectitudine a exprimării, ducând la confuzii între subiect şi 
complementul direct, reflectate în dezacorduri și în folosirea greșită a 
prepoziţiei pe [3, p. 205]. 


Pentru spaţiul basarabean, este important să se ţină cont și de influența 
limbii ruse, în care verbele reflexive sunt foarte activ utilizate, inclusiv 
cu sens pasiv, şi aceste construcţii sunt de multe ori calchiate, gene- 
rând exprimări greșite de tipul „nu se primește desenul”, „el se stăruie 
să înveţe bine” etc. [ 12, p. 86]. 

Studiul raportului dintre emițător şi compor- 
tamentul elocuțional al acestuia preconizează 
abordarea din perspectivă comunicațională a 
aspectelor pragmalingvistice ale enunțului, în 
baza unor premise de ordin psihologic, social 
şi cognitiv. În gramatica funcțional-semanti- 
că sunt analizate multiple câmpuri şi micro- 
câmpuri ale modalităţilor alethice, deontice, 
epistemice, axiologice, deziderative etc. [1], 
actualizate în cadrul diverselor modele struc- 
turale ale enunţului. În domeniul indicat, este 
cercetată categoria comunicativ-pragmatică a 
optativităţii, pe care unii specialiști în materie 
o delimitează de cea a hortativităţii. Acestea 
sunt dotate cu un spectru larg de valori mo- 
dale: optativă, deziderativă, directivă, horta- 
tivă, imperativă etc., ce se manifestă în func- 
ţie de componenta intenţională și de voința 
locutorului. Termenii menționați supra sunt 


The possibilities of rendering different types of mo- 
dalities can be elucidated on the basis of their seman- 
tic content, updated through the structural models 
of sentence structure. The option for certain expres- 
sive moods takes place depending on the communi- 
cative intention of the transmitter and the concrete 
communicative situation. From stated perspective, 
the optative-desiderative, evaluative-axiological mo- 
dalities present interest, between which can be attes- 
ted tangencies. 

interpretaţi neunivoc: sensul optativ vizează situaţiile ce au loc indife- 
rent de voinţa locutorului, pe când deziderativul se referă la ambianţe- 
le unde iese la iveală voinţa subiectului vorbitor, realizată în funcţie de 
opțiunea acestuia [2, p. 171]. 


Valoarea hortativă, apropiată de cea optativ-deziderativă, nu exprimă 
dorinţa locutorului de a înfăptui el însuși o anumită acţiune, ci redă 
acțiunea care urmează să fie îndeplinită de către destinatar. S-ar putea 
vorbi despre formele atenuate ale hortativităţii, care exprimă dorinţa, 
doleanţa, intenţia, şi despre formele categorice ale acesteia, ce mar- 
chează ordinul, porunca. În primul caz, nu se exercită nicio constrân- 
gere asupra destinatarului, pe când în cea de-a doua situaţie se pre- 
supune o asemenea influență [3]. Enunţurile hortative, ce presupun 
stabilirea contactului cu interlocutorul și se disting prin emotivitate [4, 
p. 159], diferă de cele optative după gradul de hortativitate. 


Acest fapt implică multiple interferenţe dintre câmpul modalității op- 
tativ-deziderative, pe de o parte, şi cele ale altor tipuri de modalități, 
pe de altă parte. Prin urmare, optativitatea și hortativitatea înglobează, 
în unele anturaje, alături de propriile semnificaţii, şi cele de necesitate, 
posibilitate, permisiune, interdicţie, apreciere (pozitivă sau negativă) 
ş. a, mai apropiate de modalităţile alethică, deontică şi evaluativă. În 
articolul de față vom examina modalitățile optativ-deziderativă şi eva- 
luativă (axiologică), între care există tangenţe. 


Modalitatea optativ-deziderativă reliefează finalitățile comunicati- 
ve ale enunţurilor hortative, directive ş. a., a căror expresivitate este 
condiţionată de intenţia locutorului de a exercita o influenţă verba- 
lă asupra destinatarului [5]. În planul expresiei, câmpul funcțional- 
semantic al modalităţii în cauză cuprinde un şir de mijloace de la di- 
ferite niveluri, iar din punct de vedere semantic, aceasta desemnează 
„gradul subiectiv de necesitate sau acceptabilitate a unei acţiuni” [6, 
p. 695] şi comportă variate semnificaţii modale: 


/doleanţă/ — „Săracul lipit pământului jinduie să se scuture de sărăcie...” 
(Stancu, Ş., p. 107); „...aş mânca mâncarea aia pe care ne-o făceai d-ta 
când eram copii” (Călinescu, EO, p. 226); 


/intenție/ — „Eu unul i-aș ierta orice ambiție socială..” (Mihăescu, R., 


p. 249); 

/deziderativ/, /nondeziderativ/ — „Numai Ana să se dea pe brazdă...” 
(Rebreanu, I., p. 100); „Să ne urăm casă de piatră! Să ne întâlnim, ca 
să nu ne mai despărțim niciodată..” (Dabija, TA, p. 122); „Spune, cin- 
stite staroste, îl îndemnară numaidecât gospodarii” (Sadoveanu, FJ, |, 


p. 11). 


Alături de modurile conjunctiv [7, p. 75-92], condițional-optativ şi im- 
perativ, capabile să redea valorile menționate, sunt de semnalat sintag- 
me de tipul: V1+ V2 (Conj./ Inf.), ce inserează verbele modale a vrea, a 
dori, a ține, a spera, a i se face, a râvni, a alege, a prefera ş. a.: „lar norocul, 
norocelul! Cine nu râvnește să şi-l cunoască măcar cu un ceas mai devre- 
me?” (Stancu, Ş., p. 107); „Alegem să suferim din dragoste...” (Dabija, 
TA, p. 33); „Prefera să-şi încerce norocul pe la polonezi” (Mihăescu, 
R., p. 134). Aceeași semnificaţie le este proprie formațiunilor V1 (a 
avea) + V2 (Inf./Supin): „Am a-ţi încredința o taină” (Sadoveanu, 
FJ, p. 34); „Cei care avuseră a se-ntoarce s-au întors” (Druță, PBN, 
p. 33); „Doamne, câte aș avea de povestit chiar mâței celea de Aura..” 
(Busuioc, SA, p. 308). 


Atât modalitatea optativ-deziderativă, cât şi cea evaluativă (axiologică) 
sunt exteriorizate prin diverse unităţi de limbă în componenţa actelor 
elocuţionale directive, expresive, comisive ş. a. şi a enunţurilor cores- 
punzătoare, o importanță deosebită având conceptul de evaluare [8]. 
Spre exemplu, actele directive denotă „intenţia locutorului de a obţine 
ca interlocutorul să realizeze ceva”; cele comisive relevă obligaţia lo- 
cutorului de a înfăptui niște acțiuni viitoare; iar în cele expresive este 
dezvăluită starea emoţională sau psihologică a locutorului [9, p. 170 - 


195]. 


În cele ce urmează, vom comenta unele posibilități de a marca moda- 
litatea optativ-deziderativă, de la nuanța categorică până la cea atenu- 
ată sau latentă, în cadrul diverselor tipuri de enunțuri. De exemplu, în 
actele prescriptive, sunt folosite frecvent verbe la modurile imperativ, 
conjunctiv şi infinitiv, al căror sens iusiv sau prohibitiv este accentu- 
at de verbe cauzative și modale, de adverbe şi locuţiuni adverbiale: 
„Jder porunci Tatarului: — Trezește slujitorii şi-i scoate fără de nici o în- 
târziere afară!” (Sadoveanu, FJ, p. 165); „Să nu daţi la oglinzi, că sunt 
cu chirie!” (Caragiale, T., p. 240); „Du-te înapoi şi să vii să mă scoli” 
(Mihăescu, R., p.247); „Ia mai veniţi încoace — şi se lăsă intenționat greu 


LIMBA ROMÂNĂ AZI ED 


în fotoliul de piele..” (Petrescu, UNDÎNR, p. 26). Un ordin, o poruncă 
sau o interdicţie categorică exprimă verbele la prezentul sau viitorul 
indicativ, concurate de imperativ: „Îţi alegi, şi pe urmă îţi dau cât vrei... 
dacă ai, plătește tu...” (Călinescu, EO, p. 124). 


Valoare optativ-deziderativă posedă construcţiile cu verbe la con- 
junctiv sau condițional-optativ, ce evocă urarea, imprecaţia: „Să dea 
Dumnezeu sănătate și minte la cei păcătoşi” (Călinescu, EO, p. 305); 
„Războiul! Lua-l-ar dracul să-l ia de război!” (Stancu, $., p. 67). 


Semnificație permisivă comportă enunţurile ce includ sintagme pre- 
dicative V1 + V2 (Conj.) cu verbul modal a (se) putea, întrebuințate 
la prezentul indicativ sau la condițional-optativ ş. a.: „Titu ar putea să 
înveţe cât mai des” (Rebreanu, R., p. 20) / Să înveţe Titu cât mai des. 


Este cazul să indicăm o serie impunătoare de verbe performative [10] 
cu semnificație optativ-deziderativă şi hortativă — a vrea, a cere, a or- 
dona, a porunci, a solicita, a implora, a permite, a da voie, a interzice, a 
autoriza, a lăsa, a obliga, a îndemna, a pune, a instiga, a îmbia ş.a. — în 
componenţa construcţiilor eteroprosopice VI (cauz.) + V2 (Conj. / 
Inf. / Supin) cu valoare cauzativă iusivă, prohibitivă şi permisivă. În 
următoarele fraze verbele performative evidențiate desemnează po- 
runca, permisiunea sau interdicția: „Oblig pe tălmaci... să repete, să le 
explice” (Mihăescu, R., p. 258); „...nimic nu-l împiedica să facă o mare 
carieră medicală” (Călinescu, EO, p. 140); „Trebuie să te ţii bine de 
coamă și să îndemni calul la mers cu călcâiele” (Stancu, Ur., p. 128); 
„+. li se permitea să scrie mesaje scurte” (Dabija, TA, p. 229). 


În actele recvestive, modurile imperativ sau conjunctiv, însoţite de 
diverși modalizatori, marchează rugămintea, invitația, îndemnul: „Să 
avem răbdare să ne iubim semenii, chiar pe cei care o merită mai puţin” 
(Dabija, TA, p. 31); „Domnule căpitan, te rog... te implor... Scapă-mă!.” 
(Rebreanu, PS, p. 67); „Mamă, spune-i tu lui tata... zise el rugător..” 
(Preda, M., p. 11). Semnificație hortativă au şi construcţiile etero- 
prosopice: „Într-o zi Kudreavţev l-a îndemnat... să le țină deţinuţilor o 
lecţie...” (Dabija, TA, p. 185); „Onache... i-a poftit să mâie la căsuţa de 
pe dealul cel mare” (Druţă, PBN, p. 63). 


Prin intermediul interogaţiei, verbele la forma negativă redau o rugă- 
minte atenuată, politicoasă sau o invitație. Construcţiile în cauză con- 

ţin verbe modale: a vrea, a putea ş. a., folosite, de regulă, la prezentul 
indicativ, uneori la condițional, pers. a 2 sing./plural: „Vrei să le-aprin- 
dem diseară, bunicule?” (Eftimiu, R, p. 193). În asemenea enunțuri 
sunt scoase în relief formele necategorice ale optativităţii, fără a se cere, 
obligatoriu, un răspuns, o informaţie de obținut. Efectul lor rezidă în a 
îndemna, a invita interlocutorul să îndeplinească o acțiune. 


În actele sugestive ce exprimă sfatul, propunerea, avertismentul ș. a., 
verbul predicat este utilizat, de regulă, la imperativ sau conjunctiv: 
„Să acoperi tava c-un şervet gros, o povăţuiește Papelca” (Stancu, C., 
p. 59); „Eşti slăbit rău, Bologa, ia seama! Mai lasă vitejiile şi cruță-te..” 
(Rebreanu, PS, p. 121); „Așa că du-te liniştit, nu mai fi aşa de speriat, 
nu lua acont pe ce-o să fie..” (Preda, CMIDP, |, p. 248); „Să ştii to- 
tuşi că cucoana pentru care arunci 10 lei nu merită astfel de sacrificiu” 
(Călinescu, EO, p.206). 


La periferia câmpului analizat se află sintagme nominale Subst. + 
V. (Inf.), Subst. + V. (Conj.), Adj./ Part. + V.(Inf.), Adj. / Part. + V. 
(Conj.), impregnate de o vădită semnificație optativ-deziderativă: 
„Titu, în realitate, nu prea înțelegea nici încăpățânarea lui Ion de-a 
lua pe Ana, și nici pe a lui Vasile Baciu de a nu i-o da” (Rebreanu, L., 
p. 96); „Acum îl rodea numai nerăbdarea să isprăvească mai curând...” 
(Rebreanu, IL., p. 97). Variate sintagme conțin adjectivele și participiile: 
dornic, doritor, poftitor, lacom, nerăbdător, înclinat, dispus, hotărât, gră- 
bit ş. a.: „Alexandru Milea era nerăbdător să cunoască întreaga poveste 
a Dragomirnei..” (Eftimiu, R., p. 160); „Prea doritoare să afle toate şi 
foarte vorbăreață era această ospătăriță” (Sadoveanu, FJ, p. 138); „La 
Habarovsk urcară în tren la fel de greu — doritori de a părăsi acest conti- 
nent neospitalier..” (Dabija, TA, p. 339); „Sunt lacom să aud de la dân- 
sul ce s-a făcut cu toată lumea bună surprinsă de revoluţie” (Mihăescu, 
R. p. 131). 


Este lesne de observat că printre mijloacele apte a desemna valorile 
relevate supra, pe prim plan se situează modul imperativ, despre care 
prof. D. Irimia susține: „...indicativul constată existența unei realități; 
imperativul creează o realitate sau tinde să o creeze” [11, p. 256]. 
Locutorul sesizează acțiunea marcată de acesta drept reală [12, p. 414- 
415], iar destinatarul care o înfăptuieşte o consideră realizabilă, posi- 
bilă, astfel încât „fiind un mod al posibilităţii, imperativul se apropie 


LIMBA ROMÂNĂ AZI ES 


de indicativ, mod al realităţii, pentru că, semnificând acţiuni voit rea- 
lizabile, sugerează caracterul indiscutabil al săvârșirii lor” [13, p. 153]. 
Componente semantice obligatorii ale imperativului [14] sunt semul 
finalităţii şi cel al expresivităţii, asociate formelor afirmativă sau negati- 
vă ale acestuia. În calitate de acte elocuţionale directive, enunţurile cu 
modul vizat au la bază două mecanisme cognitive ale semanticii impe- 
rative: cel explicit şi cel implicit. Graţie variatelor mijloace de redare a 
actelor directive, sunt diferenţiate nuanțele de înţeles ale enunțurilor 
în cauză. 


În numeroase contexte, imperativul este concurat de conjunctiv și in- 
dicativ, alăturându-li-se modalizatori verbali, adverbiali ş. a.: „Du-te tu 
cu oile, să mă duc eu cu caii, că tot ai să pleci cu ele la Bucureşti” (Preda, 
M, p. 60); „Lepădaţi grabnic cuvânt la oameni că avem primejdie asu- 
pra noastră și să-şi gătească armele” (Sadoveanu, FJ, I, p. 167); „Ilona, 
aide, şterge-o! zise poruncitor, încruntând sprâncenele” (Rebreanu, PS, 
p. 117). 


Ținem să subliniem că în unele anturaje valorile modalităţilor opta- 
tiv-deziderativă şi axiologică sunt greu de delimitat. Sunt concludente 
exemplele: „Întâmplările adevărate mă atrag mai mult. Mă vrăjesc chiar. 
De aceea nu e de mirare că mă omor să le aud” (Stancu, C., p. 28); 


„+. mă umple de lumină, de vlagă și de dorința arzătoare de a trăi, de a 
trăi până la sfârşitul sfârșitului..” (Stancu, Ur., p. 130); „Şi cu câto privii, 
cu atât aş fi tot privit-o!” (Stancu, Ur., p. 131). 


Modalitatea evaluativă sau axiologică „raportează conţinutul propozi- 
ţional la locutor şi la momentul enunțării” şi comportă semnificaţiile: 
/favorabil/, /nefavorabil/, / apreciere pozitivă/, / apreciere negativă/. Cu 
valoare axiologică, sunt folosite modurile personale — indicativul, con- 
junctivul, condițional-optativul — în enunţuri expresive, declarative ș. 
a.: „De ce să vândă? Să risipească averea? Ar fi o dobitocie!” (Călinescu, 
EO, p. 154); „Bine v-ar şedea, în toalete de bal, cu pantofi albi și pe jos!” 
(Rebreanu, I., p. 66). 


Apreciere pozitivă denotă verbele: a-i plăcea, a prefera, a-i conveni, a me- 
rita, a conta ş. a. şi construcţiile: V1 (a fi) + Prep. + Subst. + V2 (Conj./ 
Inf.), V1 + Adj.+ V2 (Conj./ Inf.), ce includ locuţiunile: a fi pe placul, 
a fi pe gustul, a fi în interesul, a fi plăcut, a fi util, a fi folositor ş. a. Astfel, 

în exemplele: „ ...i-am risipit misterul cu care îi plăcea să se învăluiască” 
(Mihăescu, R, p.218); „...nu e pe gustul meu să văd pe cineva turbu- 
rându-se..” (Preda, CMIDP, p. 200); „Mai plăcut e să-ți aduci aminte 
fericiri trecute.” (Călinescu, EO, p. 241); „Pe cât înțeleg, e folositor 
să fii prieten cu pivnicerul Cetăţii” (Sadoveanu, FJ, p. 277), unităţile 
evidenţiate exprimă preferința, plăcerea, convenienţa, utilitatea. 


Cu sens apreciativ sunt întrebuințate formațiunile V (a fi) + Subst., V 
(a fi) + Subst. + Adj., V (a fi) + Adj. + Subst. (a fi glumă, a fi bucurie, 
a fi lucru bun, a fi lucru uşor, a fi mare lucru), V (a fi) + Prep. + Adv. 
(a-i fi la îndemână, a fi la cale, a fi de demnitatea), după care urmează 
propoziţia subiectivală: „Bună idee să ieşim să aflu..” (Preda, CMIDP, 
p. 112); „cel mai bun lucru ar fi să ignoreze războiul, ca ceva anor- 
mal” (Rebreanu, PS, p. 38). 


Aprobarea este redată cu ajutorul sintagmelor V1 (a fi) + Adv.: a fi bine, 
a fi frumos, a fi uşor, a fi interesant, a fi adevărat, a fi bărbăteşte, a fi (mai) 
cuminte, a nu fi rău ş. a, succedate de propoziţia subiectivală: „E fru- 
mos ca Otilia să-și fi consumat aici tinereţea” (Călinescu, EO, p. 192); 
„n-ar fi rău să-l dezarmăm cu desăvârşire” (Caragiale, T., p. 110); 
„ar fi nimerit să începeți a face mai multă mişcare” (Rebreanu, PS, p. 
100). Deosebit de frecvent se atestă modele de tipul: VI (a fi) + Adv. 
(mai) bine + V2 (Conj.), în care verbul a fi este utilizat la indicativ sau 
la condițional-optativ, deşi poate fi omis: „Chiar ar fi bine să vă exami- 
neze puţin” (Călinescu, EO, p. 78); „Mai bine închină-te la Dumnezeu 
să nu dea piatră” (Preda, M., p. 130). Aceeași semnificație comportă 
unele fraze cu subordonate condiționale: „Însă ar fi fost bine dacă s-ar fi 
astâmpărat ploaia” (Stancu, C., p. 55). 


Multiple formaţiuni de tipul: V (a fi) + Subst.: (a fi păcat, a fi rușine, a fi 
o aventură, a fi o nebunie, a fi o prostie ş. a.), V (a fi) + Prep. + Subst. (a nu 
fi de demnitatea, a fi cu primejdie ş. a.), V (a fi) + Subst. + Adj. (a fi lucru 
rău, a fi lucru greu, a fi (mare) greutate, a fi un caz penal / dificil ş. a.), 
V (a fi) + Adv. (a fi rău / urât / dificil / neplăcut / primejdios ș.a.), V (a fi) 
+ Prep. + Adv. (a nu-i fi la îndemână ş. a.), asociate, de obicei, unor 
propoziţii subiectivale, dezvăluie o apreciere negativă: „Să plece fără 
ştirea nimănui era primejdios” (Călinescu, EO, p. 117); „...ar fi păcat să 
se despartă o pereche așa de potrivită” (Rebreanu, PS, p. 151); „Arfi 
o prostie, îi spusei, să-ți reproșez ceva” (Preda, CMIDP, p. 257); „Dar e 

un caz penal să ai alte vederi decât cele oficiale?” (Busuioc, SA, p. 493); 
„nu e de demnitatea lui să ironizeze convertirile” (Călinescu, EO, 


p. 306). 


În diverse contexte, îmbinările: V (a fi / a (i) se părea) + Adv. (revoltă- 
tor / dezolant ş. a.); Pron. (dat.) + V. (a fi) + Adv. (drag / plăcut / trist 
/ urât / greu ş. a.); Pron. (dat.) + V. + Subst. (rușine / groază / teamă) 
ş. a. servesc pentru a evalua stări fiziologice, emoţionale, psihologice, 
ca în exemplele: „I-e drag şi lui să se ducă la şcoală” (Preda, M., p. 131); 
„Lui Felix i se păru ridicol să facă o declaraţie în asemenea împrejurări” 
(Călinescu, EO, p. 84); „Măi, al dracului greu să apuci de coadă slava 
ceea literară!” (Busuioc, SA, p. 444). 


Sunt de relevat frazele cu propoziţii predicative şi atributive al căror 
sens evaluativ (pozitiv sau negativ) este redat cu ajutorul unor lexeme 
ca: idealul, esențialul, principalul, greșeala, păcatul ş. a.: „Idealul e ca toată 
averea lui moș Costache să fie imobilă.” (Călinescu, EO, p. 137); „lar 
a doua greșeală era că acceptase o discuţie...” (Preda, CMIDP, p. 119); 
„Primejdia e să nu vrea el..” (Călinescu, EO, p. 230); „Păcatul cel mare e 
însă că trăim singuri..” (Busuioc, SA, p. 231). 


În enunţurile expresive, modurile conjunctiv, condițional-optativ ș. a. 
servesc pentru a evalua stări psihice, afective, intelectuale, ale ima- 
ginaţiei. Astfel, indignarea, admiraţia, surpriza, mirarea, disperarea, 
repulsia, nedumerirea şi alte stări emoționale sunt uşor de sesizat în 
enunțurile: „Cum - ţipă aproape Stănică — să ţii fata nemăritată? E o 
crimă, madam. Aşa să ştii!” (Călinescu, EO, p. 197); „Dacă m-aș fi luat 
după doctori!” (Călinescu, EO, p.163). Conjunctivul din asemenea 
enunţuri este substituibil prin indicativ şi alte moduri, mai cu seamă 
atunci când sugerează o afirmaţie. Este vorba despre conjunctivul indi- 
catival, care poate fi anticipat de adverbe şi pronume relativ-interogati- 
ve: „Cum să învăţ?! strigă Niculae deodată atât de indignat... că ridică şi 
braţele...” (Preda, M., p. 11) / Nu pot învăţa; „Ea, o fată, să plece la mo- 
şia unui necunoscut!” (Călinescu, EO, p.127) / Ea, o fată, nu pleacă pe 
moşia unui necunoscut; „Să-i dau eu banul muncit în sudori de mine?” 
(Călinescu, EO, p.279) / Nu-i dau eu banul. Condiţional-optativul se 
pretează înlocuirii prin conjunctiv sau prin indicativ în enunţurile ex- 
presive şi declarative, ce inserează modalizatorii: nu că... dar, de ce, dar 
ş.a.: „De ce aș fi o ipocrită și aș juca comedie?” (Călinescu, EO, p. 147) / 

De ce să fiu o ipocrită şi să joc comedie?; „Atâta mi-ar lipsi acum! se mâ- 
nie căutând să împrăștie gândurile...” (Rebreanu, I., p. 322) / Atâta îmi 
lipsește acum. 


Din cele relatate se desprind următoarele concluzii: 


1. Centrul câmpului funcțional-semantic al modalității optativ-dezi- 
derative îl formează verbe la modurile imperativ, conjunctiv, infinitiv 
cu sens optativ-deziderativ, iusiv, prohibitiv, rogativ, hortativ, permi- 
siv; li se asociază indicativul prezent şi condițional-optativul în diverse 
enunţuri. Zona apropiată de centrul câmpului menţionat cuprinde 
numeroase verbe modale în cadrul unor sintagme tautoprosopice cu 
valoare optativ-deziderativă şi al celor cauzative, unele dintre care sunt 
apte a regenta subordonate completive, finale ș. a. Sintagmele ce in- 
serează substantive și îmbinările adjectivale cu sens optativ-dezidera- 
tiv ar putea fi încorporate în periferia câmpului în cauză. Între câmpul 
modalităţii optativ-deziderative şi cele ale altor tipuri de modalităţi 
(alethică, deontică și evaluativă) se atestă multiple interferenţe. 


2. Prezintă interes categoria comunicativ-pragmatică a optativității, 
delimitată uneori de cea a hortativităţii, care comportă multiple valori 
modale: optativă, deziderativă, directivă, hortativă, imperativă etc., 
actualizate în funcție de componenta intențională și de voinţa locu- 
torului. Valoarea hortativă, apropiată de cea optativ-deziderativă, nu 
exprimă dorința locutorului de a înfăptui el însuși o anumită acţiune, 
ci indică acţiunea care urmează să fie îndeplinită de către destinatar. 


3. Atât modalitatea optativ-deziderativă, cât şi cea evaluativă (axi- 
ologică) sunt redate prin diverse mijloace în componenţa actelor 
elocuționale directive, expresive, comisive ş. a. şi a enunţurilor cores- 
punzătoare. 


4. Cu valoare axiologică, sunt folosite modurile personale conjuncti- 
vul, condițional-optativul ş. a., care constituie nucleul morfologic al 
câmpului funcțional-semantic al modalităţii evaluative (axiologice). 
Apreciere pozitivă sau negativă pot reda variate modele structurale, 
apropiate de zona centrală a câmpului vizat, dintre care vom menţiona: 
VI (a fi) + Prep. + Subst. + V2 (Conj./ Inf.), VI + Adj.+ V2 (Conj./ 
Inf.), V (a fi) + Subst., V (a fi) + Subst. + Adj., V (a fi) + Adj. + Subst., 
V (a fi) + Prep. + Adv., V (a fi) + Adv. etc. 

Problema stilurilor, foarte veche, este abor- 
dată din diverse perspective, având la bază 
anumite principii şi criterii. Încercări de cla- 
sificare a stilurilor funcţionale întâlnim deja 
în Antichitate, astfel încât ne putem da seama 
despre rolul şi modul în care era tratată orali- 
tatea, limbajul colocvial încă de la începuturi. 
„Aristotel, în celebra sa lucrare Retorica, în- 
cearcă o primă clasificare a stilurilor, punctul 
de referință fiind limbajul uzual....”, notează V. 
Ilincan [1, p. 550]. Cristinel Munteanu, în ar- 
ticolul său O clasificare antică a „stilurilor func- 
tionale” în opera lui Diogenes Laertios, vorbeşte 
despre încercările de delimitare a limbajelor 


We discuss in this article the issue of style as a fun- 
damental concept of culture, of functional styles, 
delimited according to common criteria and orality 
(oral, familiar, dialectal or colloquial style etc.). We 
try to argue that orality does not meet the classificati- 
on criteria of functional styles and, therefore, cannot 
be considered one of them, but a way of utterance, at 
most. At the same time, we cannot speak of purity of 
style anymore, as was traditionally accepted, becau- 
se we collectively witness a visible interplay of styles 
both in a written and in oral form due to the linguis- 
tic inclusion of all speakers in the virtual communi- 
cation circuit as well as due to the unlimited access 
to information following the emergence of multiple 
means both media and technological, or a combina- 
tion of the above. 

funcționale, punctul de pornire fiind vorbirea: „Vorbirea e de cinci fe- 
luri: una dintre ele este aceea de care se folosesc oamenii politici în 
adunări şi care se numește discursul politic. Al doilea fel este aceea pe 
care o scriu retorii (...). Al treilea fel de vorbire este acela al persoanelor 
particulare când stau de vorbă una cu alta și care se numește vorbirea 
comună. Un alt fel de vorbire este al acelora care conversează (...): dia- 
lectică. A cincea diviziune este vorbirea meșteșugarilor, ... vorbire teh- 
nică. Astfel, vorbirea e fie politică, fie retorică, fie aceea a convorbirii 
obișnuite, fie dialectică, fie tehnică” [2, p. 66]. Totuși astăzi se face o 
delimitare clară între textul vorbit şi textul scris. Dacă primul tip presu- 
pune o mai mare lejeritate din punctul de vedere al respectării norme- 
lor, al rigorilor structurale, al doilea se supune tot mai mult acestora, 
iar dacă textul este încadrat într-un anumit stil funcțional, el se supune 
în totalitate trăsăturilor, particularităţilor acestuia. 


O discuţie care a durat un timp atât de îndelungat privind problema 
stilurilor funcționale este elocventă în sensul că aceasta presupune 
abordări multiple și complexe în virtutea caracterului său neomogen și 
variabil și datorită faptului că, în definitiv, „orice structură lingvistică se 
caracterizează printr-o dimensiune stilistică” [3, p. 5]. 


Ceea ce trebuie discutat din capul locului este problema stilului ca noţi- 
une ce definește stilistica, „noțiunea fundamentală a stilisticii” [3, p. 6]. 
Fiind un concept cardinal de cultură, stilul reflectă atât manifestarea 
limbii în vorbire, cât şi în scris, reprezentând expresia individualului 
şi a generalului. În același timp, „particularitățile stilului se identifică 
prin raportare la o categorie ideală, limbajul standard, care presupune 
„eliminarea a tot ce în vorbire este total inedit — variantă individuală, 
ocazională sau momentană —, păstrând aspectele comune în fenome- 
nele lingvistice considerate drept model” (E. Coșeriu, Sistem, normă şi 
vorbire) [4, p. 15]. 


Printre numeroasele definiţii ale stilului, „două accepţii s-au impus mai 
mult: stilul ca deviere (derivă din accepţia stilului ca alegere a faptelor de 
limbă) şi stilul ca funcţie lingvistică [5, p. 229]. Dumitru Irimia „anali- 
zează stilul din perspectivă lingvistică şi identifică sursele sau principi- 
ile, aşa cum le numește el, care generează stilul: alegerea în materialul 
limbii, devierea de la normă, precum și specializarea” [6, p. 254]. În 
Dicţionarul de termeni lingvistici (varianta online) stilul este definit ca 

„totalitatea particularităților lexicale, morfologice, sintactice, topice și 
fonetice, precum și a procedeelor caracteristice modului de exprimare — 
orală și scrisă — a unui individ, a unei categorii sau a unei colectivi- 
tăți de vorbitori”. Totodată, în dicționar se face o delimitare între sti- 
lul individual şi cel funcțional, întrucât stilul individual este un „mod 
propriu unui individ, unei singure persoane — de obicei scriitor — de a 
folosi limba, de a-și exprima cât mai personal, mai îngrijit și mai suges- 
tiv ideile şi sentimentele”, iar stilul funcţional constituie un „mod de a 
folosi limba, propriu unor grupuri de oameni care au o formaţie cul- 
turală comună şi activează în același mediu”, adică „stilul folosit într- 
un anumit domeniu de activitate” [7]. În accepţia cercetătoarei Doina 
Marta Bejan, stilul „poate fi definit ca ansamblul de particularități de 
exprimare, orală și scrisă, a unui vorbitor sau a unei categorii de vorbi- 
tori, ori, altfel spus, ca maniera specifică în care sunt selectate și folosite 
în exprimarea orală și scrisă posibilitățile comunicative ale limbii” [3, 
p. 6]. În același timp, „stilul poate fi definit ca alegere (selecţie) într-o 
paradigmă”, iar acest fapt „se aplică stilului atât ca variantă individuală, 
cât și ca limbaj funcțional [3, p. 7]. 


Stilul individual este studiat de retorică, o resurecţie a artei oratorice 
antice, de estetica literară, ca element de bază în creaţia artistică, pre- 
cum şi în comunicarea cotidiană, în special, în dialog. Stilul funcţional 
este studiat ca redare a posibilităţilor de realizare a limbajului în diver- 
se domenii de activitate umană. 


Astfel, stilistica funcțională reprezintă domeniul limbajului în care 
sunt grupate, conform unor trăsături specifice, faptele de limbă ce re- 
flectă o sferă concretă de activitate, textele specifice acesteia constitu- 
ind un sistem unitar și realizând anumite funcţii. Ion Coteanu desci- 
frează acest concept, relevând că se numește „stilistică, pentru că are 
în vedere stilul ca mod caracteristic de selecționare de către fiecare in- 
divid a materialului lingvistic”, iar funcțională „pentru că are în vedere 
constrângerile exercitate de funcţiile limbii” [8, p. 13]. 


Se ştie că noţiunea de „stil funcțional al limbii” a apărut pe la începu- 
tul secolului al XIX-lea în studiile lui W. von Humboldt, care distingea 
câteva varietăţi funcționale. „Clasificarea lui Humboldt, susține Pau- 
la Diaconescu, anunţa, într-o anumită măsură, cercetările mai noi în 
care limbajul poetic este opus celui științific, primul fiind considerat 

ca modelul cel mai reprezentativ al unui limbaj de conotaţie, al doi- 
lea, ca modelul cel mai reprezentativ al unui limbaj de denotaţie [$, 
p. 230]. În acest context, amintim și clasificările efectuate privind sti- 
lurile funcționale după marca expresiv-estetică și lipsa acesteia, făcute 
de unii cercetători. „Vom deosebi mai întâi, relevă Paula Diaconescu, 
funcția marcată [+] expresiv-estetic (formează prin ea însăși o categorie 
centrată asupra formei, exprimă atitudinea față de mesaj ca atare) și 
funcția nemarcată |-] expresiv-estetic (organizează vorbirea în raport cu 
orientarea spre oricare dintre ceilalți factori ai comunicării) [5, p. 233]. 


Prin urmare, admitem că limbajul de conotaţie este expresia stilului 
individual, iar limbajul de denotaţie ţine mai mult de stilul funcţio- 
nal. Totuși nu putem aborda în mod simplist acest fapt, întrucât unele 
stiluri funcționale adoptă un limbaj de conotaţie, adică este vorba de 
stilurile artistice, precum sunt beletristic și, parţial, publicistic, iar alte- 
le — un limbaj de denotaţie, adică — stilurile nonartistice. În acest sens, 
sunt relevante reflecțiile cercetătoarei Doina Marta Bejan: „Dacă spe- 
cificul rămâne la nivelul unui singur individ (de regulă, un creator de 
literatură beletristică), rezultă un stil individual; dacă, prin convergen- 
ţa unor trăsături comune, ajunge să caracterizeze categorii socioprofe- 
sionale sau socioculturale de indivizi, atunci rezultă stiluri colective, 
supraindividuale (...)” [3, p. 6]. Stilurile supraindividuale sau „socio- 
stilurile”, „limbajele sectoriale sau de specialitate” [3, p. 7], după cum 
le denumește cercetătoarea, sunt lipsite de subiectivitate, de expresivi- 
tate, într-un cuvânt, de conotaţie. Ștefan Munteanu delimita, conform 
cu această demarcaţie, două direcţii în stilistica lingvistică: stilistica 
expresivităţii şi cea funcţională. „Cele două stilistici nu se exclud, ci 
sunt complementare, consideră Mircea Borcilă, iar Stefan Munteanu 
adoptă în fond tot o perspectivă funcțională (prin concentrarea asupra 
caracterului motivat, impus al întrebuințării semnului), dar dezvoltă şi 
o teorie proprie, a expresivităţii, pentru care propune o fundamentare 
mai largă, lingvistică si psihologico-estetică” [9, p. 309]. 


Crina Herţeg, și nu doar ea, consideră că „stilistica funcțională are la 
bază teoriile lui Karl Buhler și Roman Jakobson privind funcţiile lim- 
bii, iar rolul ei este acela de a descrie și explica stilurile funcţionale și 
modalităţile individuale şi colective de folosire a limbii în funcţie de 
contexte” [6, p. 250-251]. În acelaşi timp, după cum observă Paula Di- 

aconescu, „funcţiile limbii stabilite de R. Jakobson nu se realizează in- 
dependent unele de altele. De aceea, numai preponderența uneia față 
de alta într-o comunicare dată poate constitui un criteriu de clasifica- 
re” [5, p. 233] a stilurilor funcţionale. O opinie relevantă, în sensul că 
aduce în prim-plan funcția de comunicare drept criteriu de clasificare 
a stilurilor, atestăm în lucrarea cercetătorului rus G. I. Solganic, Lin- 
gvistica textului, din care înţelegem că „stilul funcțional este o varietate 
a limbii literare, care îndeplineşte o anumită funcție în comunicare. De 
aceea stilurile se numesc funcţionale” [10]. 


Deși „nu există un consens (...) în ceea ce priveşte criteriile care ar trebui 
să stea la baza clasificării stilurilor”, mai mulți cercetători iau drept reper 
conceptul de funcţie a comunicării, întrucât „oferă posibilitatea unei 
reducțţii a varietăţilor teoretic infinite de stiluri la care se poate ajunge 
după citeriul specificului comunicării în raport cu o ramură a activită- 
ţii sociale” [S, p. 233], unii — după finalitatea mesajului, de aceea „nu 
există nicio enumerare și clasificare a stilurilor limbii unanim acceptate” 
[5, 2]. În acelaşi timp, o definiţie a stilurilor funcţionale aduce puţină 
claritate pentru o clasificare coerentă a lor: „Stilurile funcţionale, după 
Doina Marta Bejan, predominate de raportul text-referent, sunt condi- 
ţionate de dezvoltarea culturii erudite și a limbii literare, constituindu-și 
identitatea prin specializare și depășirea sferei limbii literare comune, 
caracterizate prin neutralitate stilistică” [3, p. 22]. Importante ni se par 
aici accentele puse pe „raportul text-referent”, pe „dezvoltarea culturii 
erudite şi a limbii literare”, pe „specializare”, repere fundamentale în 
constituirea unui stil funcțional. Ca să cuprindă toate tipurile de limbaj 
în câteva stiluri funcţionale, unii autori le divizează în stiluri informa- 
le sau orale, populare şi stiluri funcţionale sau scrise. Ştefan Munteanu 
împarte domeniul stilisticii în trei segmente: stilistica variantei vorbite, 
stilistica variantei artistice a limbii și stilistica limbajelor socioprofesio- 
nale [11, p. 33]. Dumitru Irimia distinge „stilurile colective informale 
(stilul conversaţiei și cel epistolar)” de cele 5 stiluri colective funcțio- 
nale: beletristic, ştiinţific, publicistic, juridico-administrativ și religios” 
[12]. Doina Marta Bejan consideră că „structura stilistică funcțională 
a limbii cuprinde sfera limbii populare și sfera limbii literare, în ambele 
dezvoltându-se stiluri specifice”, delimitând stilurile orale (beletristic, 
al conversaţiei şi neutru sau al conversaţiei curente, cu variantele solem- 
nă și familiară) de stilurile scrise (stilul epistolar și stilurile funcționale: 

ştiinţific, juridic-administrativ, publicistic, beletristic) [3, p. 17-21]. Ion 
Coteanu face două clasificări ale stilurilor funcționale, şi anume: prima, 
cea timpurie, cuprinde trei stiluri (artistic, ştiinţific, administrativ în 
Româna literară şi problemele ei principale, 1961), în cea de mai târziu — 
doar două: stilul artistic (care se bazează pe imagine) şi tehnico-şti- 
inţific (care se bazează pe raționament) [8, p. 19]. Paula Diaconescu 
consideră „esenţială așezarea stilurilor funcționale ale limbii literare 
într-o ierarhie stilistică a limbii, caracterizată prin câteva nivele de gene- 
ralitate, întrucât, în această „stratificare ierarhică, stilurile funcţionale 
ale limbii literare se subordonează (... ) variantei culte, care se subor- 
donează, ca și varianta populară, limbii comune, în accepție de esenţă, 
invariantă a limbii” [S, p. 231]. O clasificare inedită atestăm la Stelian 
Dumistrăcel, care distinge trei stiluri funcţionale: stilul tehnico-științific, 
stilul beletristic şi stilul comunicării publice şi private. Ultimul stil se rami- 
fică în mai multe limbaje, precum: limbajul conversaţiei, limbajul episto- 
lar, limbajul publicisticii, limbajul publicității, limbajul instrucției şcolare, 
limbajul organizaţiilor politice, limbajul juridico-administrativ şi limbajul 
religios. În această clasificare, savantul pornește, după cum bine observă 
Cristinel Munteanu, „de la distincţiile operate de trei iluştri înaintași: 
Aristotel, Ion Heliade Rădulescu și Karl Buhler. Rezultă, în baza relaţiei 
dintre funcţii (după Buhler — denotarea, manifestarea şi apelul), „uzuri” 
(după Aristotel — uzul științific, cel poetic şi cel practic), respectiv „limbi” 
(după Heliade Rădulescu — „limba științelor sau a duhului”, „limba inimei 
sau a simtimentului” şi „limba politicii” )” [2, p. 65]. 


În toate clasificările enumerate, indiferent în baza căror criterii sunt 
făcute, nu se regăseşte stilul colocvial (popular, familiar, al vorbirii 
orale), deşi acesta apare în diverse studii, manuale de stilistică [I. Ior- 
dan, L. Sfârlea, C. Maneca, V. Marin etc.]. Stilul familiar, în accepţia lui 
Iorgu Iordan, a Lidiei Sfârlea; colocvial, după clasificarea lui Constant 
Maneca, D. Irimia; stilul vorbirii orale, cum îl denumeşte Vitalie Ma- 
rin, presupune studiul particularităților gramaticale, lexicale, fonetice 
ale oralităţii, un segment important al comunicării umane. Cercetăto- 
rul Vitalie Marin delimitează stilul vorbirii orale dintre celelalte stiluri, 
conturând profilul acestuia prin aspectele detaliat analizate la toate ni- 
velurile limbii: fonetic, lexical, gramatical, afirmând că „printre stiluri- 
le funcționale de bază, stilul vorbirii orale ocupă un loc deosebit, fiind 
o expresie vie, firească, directă şi nepretenţioasă a ideilor și sentimen- 

telor. Specific pentru acest stil este spontaneitatea, lipsa unor preocu- 
pări deliberate în selectarea elementelor de limbă cu ajutorul cărora se 
face comunicarea” [13, p. 73]. Ca și alți cercetători care au studiat fe- 
nomenul oralităţii, Vitalie Marin relevă două aspecte distincte ale aces- 
tuia: oral-literar și oral-familiar, precizând că primul „corespunde pe 
deplin normelor literare, pe când al doilea este deschis elementelor le- 
xico-gramaticale populare, diverselor pronunțări regionale, aflându-se 
într-o flagrantă discordanţă cu normele literare ale limbii” [ibidem]. 
Dumitru Irimia distinge trei variante ale stilului oral sau colocvial, 
cum îl denumește savantul: „stilul conversaţiei curente (neutru), stilul 
conversaţiei oficiale (solemn), stilul conversaţiei familiare (familiar)” 
[14, p. 80]. Irina Condrea îl numește „stilul conversației orale, al co- 
municării curente”, menţionând că acesta „cumulează o serie de trăsă- 
turi distincte prin care se reliefează caracterul spontan, emotiv, ludic 
de redare a mesajului / informaţiei şi care în varianta scrisă în multe 
tipuri de texte sunt evitate, deoarece ele nu au aceeaşi relevanţă ca în 
comunicarea orală” | 15, p. 89]. Totodată, acest tip de limbaj a avut, pe 
parcursul cercetărilor, diverse denumiri și accepții. De exemplu, „ad- 
jective ca popular, familiar, colocvial, informal, conversaţional, vorbit, 
oral, comun, obișnuit, cotidian, standard etc. au fost folosite de către 
diverşi lingviști în încercarea lor de a găsi denumirea cea mai adecvată,” 
susține Georgiana Mușat [16, p. 307]. 


Totuși, relevând particularitățile lingvistice ale stilurilor funcționa- 
le, precum și criteriile în baza cărora au fost delimitate, vom ajunge 
la concluzia că stilul oral (colocvial, familiar, popular etc.) nu poate fi 
încadrat în sistemul stilurilor funcționale. Pentru a aduce mai multă 
claritate ipotezei respective, să observăm principalele caracteristici ale 
acestora, dar nu înainte de a specifica faptul că noi adoptăm clasificarea 
făcută de Dumitru Irimia, care distingea cinci stiluri colective funcţio- 
nale, şi anume: stilul tehnico-științific, stilul administrativ-juridic, sti- 
lul publicistic, stilul beletristic și stilul religios: 

Stilul tehnico-stiințific ţine de textul ştiinţific, având funcţie de comuni- 
care în domeniul ştiinţei și al tehnicii. 


Trăsături: adoptă un limbaj standard; realizează funcţia referențială; 
este specific textelor cu caracter științific; respectă cu rigurozitate nor- 
mele limbii literare, lipseşte încărcătura afectivă (cu anumite excepții: 

istoria, psihologia, filosofia, critica literară etc.); este relativ accesibil, 
deoarece se adresează unui public specializat. Limbajul se distinge prin 
claritate, precizie şi proprietate a termenilor, textul poate conţine şi 
mijloace auxiliare (scheme, tabele, diagrame, formule, fotografii etc.), 
este specializat, bogat în neologisme, termenii sunt monosemantici, ci- 
tatul are rol de argument sau de material demonstrativ, apare frecvent 
persoana I plural (pluralul autorului). Modalităţi de comunicare: mo- 
nologul scris și oral, dialogul oral. Contribuie la crearea unei imagini 
obiective a lumii. 


Stilul juridico-administrativ îndeplineşte funcția de comunicare în sfera 
relaţiilor oficiale, fiind specific textelor cu caracter juridic şi adminis- 
trativ: legi, hotărâri judecătorești, documente politice, discursuri par- 
lamentare, corespondenţă oficială etc. 


Trăsături: este utilizat limbajul standard, funcţia de bază — cea referen- 
țială, fiind respectate cu strictețe normele limbii literare; textele au ca- 
racter obiectiv, impersonal, neutru din punct de vedere expresiv, este 
lipsit de încărcătură afectivă. Limbajul este accesibil, caracterizându-se 
prin univocitate semantică; sunt preferate anumite forme gramaticale 
(reflexivul pasiv, substantivele deverbale, abrevierile, unele prepoziţii, 
locuţiuni și expresii precum: conform, în legătură cu, în calitate de, 
drept care). Modalităţi de comunicare: monologul scris şi oral, dialo- 
gul scris și oral. Contribuie la educarea responsabilităţi civice, precum 
și a respectului pentru norma legală. 


Stilul beletristic (artistic) este specific domeniului literaturii, esteticu- 
lui. 


Trăsături: ţine de textul emotiv-expresiv; promovează sensibilitatea, se 
adresează imaginaţiei receptorului, cuvântul fiind întrebuințat cu sens 
figurat și plasat în contexte expresive. Scriitorul are libertate absolu- 
tă în utilizarea limbii, inclusiv în ceea ce ţine de încălcarea deliberată a 
normelor limbii literare; referentul este o lume imaginară, generată de 
formațiunea creatoare. Funcţia specifică de comunicare este cea esteti- 
că; din punct de vedere fonetic / prozodic, opera literară este rezultatul 
imaginaţiei şi prelucrării artistice, cu scopul obținerii unor efecte ritmice 
şi eufonice deosebite. Sub aspect morfologic, scriitorul are libertatea de 
a utiliza în context artistic forme flexionare neuzuale, arhaice, regiona- 

le, populare etc., nerecomandate în limba literară sau, în general, artistul 
poate crea el însuși cuvinte şi expresii noi, preferă sensurile conotative 
ale cuvântului, mai ales în poezie, figurile de stil, topica subiectivă, punc- 
tuaţia cu valoare stilistică. Modalităţi de comunicare: descrierea, narațiu- 
nea, dialogul, monologul scris şi monologul oral. Contribuie la educarea 
gustului artistic al publicului, la formarea și dezvoltarea limbii literare. 


Stilul publicistic este specific textelor publicistice din mass-media: zi- 
are, reviste, emisiuni de radio şi televiziune etc. Scopul principal este 
informarea și formarea opiniei publice 


Trăsături: utilizează atât limbajul standard, cât și un limbaj expresiv, are 
funcţie conativă, referenţială; îmbină obiectivitatea cu subiectivitatea, 
componenta afectivă cu cea intelectuală, exprimarea oficială, sobră cu 
cea familiară, tonul obiectiv, ştiinţific cu expresia subiectivă, dominată 
de sensibilitate. Mijloace extralingvistice: fotografii, caricaturi, tabe- 
le, hărți, statistici, grafice etc. Normele limbii literare sunt, în cea mai 
mare parte, respectate, dar se produc și inovaţii lingvistice. Totodată, 
se caracterizează prin eterogenitate lexicală, accesibilitate, prin utiliza- 
rea masivă a neologismelor. Un rol covârșitor în captarea atenţiei și în 
convingerea publicului îl are titlul, alături de imaginile care pot însoți 
textul propriu-zis. Modalităţi de comunicare: monologul scris și mo- 
nologul oral; dialogul. Contribuie la educarea spiritului civic al publi- 
cului, la formarea şi dezvoltarea limbii literare. 


Stilul religios este specific textelor sacre, teologice, având trăsături pro- 
prii, dar şi tangenţe cu alte stiluri şi limbaje (literar, filosofic etc.). 


Trăsături: Respectă, în mare, normele limbii literare, are un limbaj 
specific, în parte folosindu-se de limbajul standard: structuri fixe, res- 
pectarea normei literare. Funcţia de bază este conativă. Totodată, sunt 
unele abateri de la normă prin utilizarea unui lexic sau a unor structuri 
arhaice; sunt prezente elemente terminologice ce țin de limbajul ecle- 
ziastic. Modalităţi de comunicare: monologul scris și oral, dialogul. 
Contribuie la edificarea moralei creştine. 


Observăm, așadar, că stilurile funcționale descrise succint au la bază câ- 
teva trăsături comune, precum: prezența unui text cu structură riguroasă, a 
unei funcţii de bază, respectarea normei literare a limbii, contribuţia esenţială 
concretă a textelor respective pentru publicul-țintă. Stilul popular (colocvi- 

al, familiar, cotidian etc.) este preponderent oral, de regulă informal, ast- 
fel încât nu poate adopta trăsături specifice unui stil funcțional: nu există 
un text concret, cu o structură riguroasă, nu are o funcție de bază (de 
obicei, sunt activate mai multe funcţii concomitent), nu respectă nor- 
mele limbii literare (de regulă, norma este frecvent încălcată, în special, 
în comunicarea orală substandard), nu are un mesaj edificator (mono- 
logul sau dialogul sunt mai mult difuzi). Stilul oral poate fi considerat 
mai curând un mod de exprimare, cu utilizarea unui limbaj foarte variat 
(idiostilul), având drept obiectiv și funcţie de bază persuadarea recepto- 
rului, precum și satisfacerea vitală a nevoii de comunicare. T. G. Vinokur 
afirmă că nu trebuie să includem limba vorbită în cadrul stilurilor func- 
tionale, deoarece „a fost stabilită o multitudine de dimensiuni ale limbii 
vorbite, devenind, astfel, imposibil a o identifica cu celelalte stiluri, care 
au particularități omogene și mijloace de utilizare de același tip, precum 
limbajul publicistic sau oficial-administrativ” [17, p. 46]. 


În același timp, credem că oralitatea limbii a transgresat toate stilurile 
funcţionale, limbajele, pentru a se constitui într-un „bloc comun” în 
comunicare, întrucât evoluţiile recente demonstrează că, pentru inte- 
grarea şi colaborarea eficientă a indivizilor în societate, este nevoie de 
un mecanism lingvistic unic și accesibil fiecăruia. De aceea, acum, nu 
mai putem vorbi de puritatea stilului în accepţie tradițională. Astăzi 
observăm o întrepătrundere vizibilă a stilurilor atât în varianta scrisă, 
cât şi în cea orală, iar vorbitorii simpli, fără o anumită pregătire într-un 
domeniu oarecare, vor utiliza fără dificultate unii termeni, inaccesibili 
pentru ei până odinioară. Acest lucru este posibil datorită incluziunii 
lingvistice a tuturor vorbitorilor în circuitul comunicațional virtual, 
precum și accesului nelimitat la informaţie prin apariția multiplelor 
mijloace atât media, cât și tehnologice sau prin combinarea acestora. 

Claudia CEMÂRTAN 


„Instrucţia blagocinului” — 
monument de limbă română 
din Basarabia secolului al XIX-lea 


C. C. — conf. univ., dr. în 
filologie, Departamentu 
Limba Română, Lingvistică 
Generală şi Limbi Clasice, 
Facultatea de Litere, USM. 
Domenii de interes: limbi 
clasice (latina), morfosintaxa 
verbului românesc. Autoare 
a mai multor manuale: 
Gramatica limbii latine (2003), 
Lectiones Latinae (2005), 
Limba latină prin cultură şi 
civilizație antică (2014), Limba 
şi literatura latină (2014). 


Anexarea Basarabiei, în anul 1812, la Imperiul 
rus a condus la crearea unor forme noi de or- 
ganizare — atât a statului, cât și a Bisericii, care 
a fost scoasă de sub jurisdicția Mitropoliei 
Moldovei, subordonate Patriarhiei Ecumenice 
din Constantinopol şi trecută sub cea a 
Sfântului Sinod al Bisericii Ortodoxe Ruse, ca 
„Eparhie a Chişinăului şi Hotinului”, avându-l 
ca exarh pe mitropolitul G. Bănulescu-Bodoni. 
Eparhia este organizată după model rusesc, 
iar activitatea administrativ-bisericească din 
teritoriul ocupat a început să fie coordonată 
de Mitropolit şi de „Exarhiceasca Dicasterie 
a Chişinăului”, înființată de acesta în 1813 [1, 
p. 31-37] și transformată, în 1832, prin porun- 


The „Blagocin* Instruction” is an administrative- 
ecclesiastical document, translated from Russian 
into Romanian at the beginning of the nineteenth 
century, and represents an administrative-juridical 
variant of the religious language of that age. The arti- 
cle discusses the lexical aspect of the transposition of 
the terminology, ascertained in the analyzed text, the 
identified phenomena being framed in the general 
context of the Romanian language during the peri- 
od of formation and unification of its literary norms. 
(*Blagocin - a monk or priest with the highest rank in 
the hierarchy of the clergy ofa monastery or church; 
Higher cleric over a net). 

că împărătească, în Consistoriu Duhovnicesc, după modelul conducerii 
eparhiale din întreg Imperiul rus [2, p. 122]. Ţarul Alexandru I promitea, 
la 1812, noilor săi supuși respectarea autonomiei politice a țării, libertatea 
folosirii limbii române în şcoală, administraţie şi biserică şi menţinerea 
vechilor legi, promisiune care, în scurt timp, a fost neglijată și încălcată. 
Procesul de integrare și adaptare la noile condiţii social-culturale a con- 
dus la o rusificare tot mai intensă atât în domeniul administrativ-juridic, 
cât și în cel religios. 


Trecerea Basarabiei sub stăpânire rusească a impus restricții şi în procu- 
rarea cărților bisericești de la Iași, Bucureşti, Blaj sau Buda, ceea ce l-a 
determinat pe mitropolitul G. Bănulescu-Bodoni să solicite argumentat 
Sinodului Bisericii Ruse aprobarea pentru înființarea unei tipografii la 
Chişinău, invocând necesitatea tipăririi cărților de cult pentru Biserica 
din Basarabia, dar şi a diverselor instrucţii şi dispoziţii ale noii puteri — 
atât laice, cât şi bisericești — printre care şi Instrucția blagocinului, act 
ce reglementează activitatea clerului mediu din structura Bisericii. În 
scrisoarea sa, adresată lui Amvrosie, mitropolitul Petersburgului și al 
Novgorodului, G. Bănulescu-Bodoni scria că, dacă nu i se va îngădui 
deschiderea tipografiei, el „nu va avea mijloace de a înzestra bisericile 
moldoveneşti cu cărți pentru rugăciuni (tedeumuri), rânduială, pentru 
parastas, catehizise, cu instrucţii pentru blagocini, cu predici duminicale 
şi pentru sărbători, din care primele patru sunt traduse de mine în limba 
locală și gata pentru tipar, iar cu traducerea predicilor mă ocup acuma” 
[3, p. 41]. Aprobarea a fost obţinută și, la 31 mai 1814, a fost deschisă 
oficial Tipografia Exarhicească din Chișinău, căreia, bineînţeles, i s-au 
impus şi un şir de condiţii, stipulate în Ucazul Sinodal, trimis mitropo- 
litului: cărțile de slujbă urmau să fie tipărite în slavoneşte, după ediţiile 
sinodale de la Moscova, dar și în „moldovenește”, traduse numai după 
aceleaşi ediţii slavone [4, p. 6], ca să poată fi pe înțelesul băștinașilor. În 
cei 70 de ani de funcţionare, cu toate restricțiile impuse de autorităţile 
ruse, tipografia a servit cauzei naţionale românești chiar și în afara 
Basarabiei, întrucât cărţile tipărite aici erau folosite și în bisericile din ce- 
lelalte provincii românești, menținând trează conștiința unităţii de neam 
şi de limbă a românilor de pretutindeni [$, p. 156]. 


Între lucrările ieşite de sub teascurile acestei tipografii se află și 
Instrucția blagocinului, traducerea şi tipărirea căreia este amintită ca ne- 

cesitate stringentă în scrisoarea mitropolitului G. Bănulescu-Bodoni, 
menționată supra. Traducerea este făcută după ediția rusească a actului 
respectiv din 1820, aşa cum precizează nota de la sfârșitul lucrării, şi 
publicată la Tipografia Exarhicească din Chișinău în anul 1827, fapt ce 
reiese din aceeaşi notă finală din Instrucție. Prin urmare, mitropolitul 
G. Bănulescu-Bodoni se referea, în corespondenţa sa, la o ediție mai 
veche a acestei lucrări, aflate în uzul clerului rus. 


HncrpyKuuA GAarosuHHHOMy HHXEO3Ha4eHHBIX IpPHXOACKUX IJepKBeĂ, 
având remarca „peacrp nepkBeă npnoGmaerca npu ceă HHCTPyKIMU”, 
după care s-a realizat traducerea lucrării analizate în prezentul studiu, 
a fost redactată de arhiepiscopul (ulterior mitropolit) Platon (Levşin), 
având la origine o „învățătură” mai veche, intitulată Haka cmapocmam 
nonosckum u GAaz0uunHbim cmompumenam şi alcătuită, în 1697, de pa- 
triarhul Adrian [6, p. 278]. Prima ediţie a acestei Instrucţii a văzut lu- 
mina tiparului în anul 1775, iar Sfântul Sinod a declarat-o obligatorie 
penru toate eparhiile, fapt ce explică includerea ei de către mitropolitul 
G. Bănulescu-Bodoni printre tipăriturile de primă necesitate pentru 
Biserica din Basarabia. Este interesant de remarcat că A. Mateevici, un 
secol mai târziu, într-un articol despre G. Bănulescu-Bodoni, publicat, 
în 1913, în revista „Luminătorul', scria că acesta „pentru privegherea 
de mai aproape a preoțimii,... au orânduit blagocini, ce era să fie de 
ajutori foştilor protopopi, şi spre povăţuirea lor au tălmăcit din rusește 
în moldoveneşte „Instrucţia (povaţa) blagocinilor” [7, p. 406], fără a 
preciza dacă aceasta a fost publicată sau nu. 


Neobositul și râvnitorul mitropolit însă n-a apucat să-şi vadă intenţia 
realizată, Instrucţia blagocinului fiind tipărită în timpul administrării 
eparhiei Chișinăului și Hotinului de către urmașul său, arhiepiscopul 
Dimitrie Sulima, care i-a continuat opera. Acesta, deși ucrainean de 
origine, „și-a însușit într-așa fel limba românească, încât a tradus mai 
multe cărţi cu caracter bisericesc din limba slavonă în cea româneas- 
că” [8, p. 64], ceea ce ne dă temeiul să presupunem că și traducerea 
Instrucţiei blagocinului ar fi putut fi efectuată de el, idee sugerată de 
același Şt. Ciobanu, care o menţionează printre alte traduceri ale lui 
D. Sulima [8, p. 66], citând inscripţia de la sfârșitul cărții: „S-au tipărit 
la Preasfântul Sinod la anul 1820. Iară de pre cea slavenească s-au tăl- 
măcit pe limba moldovenească și s-au tipărit în duhovniceasca tipogra- 

fie a Bessarabiei în Chişinău, la anul 1827”. În favoarea acestei opțiuni 
servesc, oarecum, și caracteristicile lingvistice ale textului tradus, des- 
pre care vom discuta infra. 


Limba Instrucţiei blagocinului reprezintă o variantă a stilului religios, 
care trimite la dimensiunea organizatorică şi administrativă a Bisericii 
ca instituţie, variantă ce poate fi numită limbaj administrativ-juridic bi- 
sericesc, utilizat în textele referitoare la statutul şi organizarea Bisericii 
şi în lucrările de drept religios [9, p. 75]. 


Cercetarea diacronică a unui fapt de limbă sau a unei clase de fenome- 
ne lingvistice presupune, bineînţeles, plasarea formelor și a structuri- 
lor identificate în epoca și în contextul cultural ilustrate de textul în 
care acestea au fost înregistrate. Fără a neglija particularitățile foneti- 
ce şi morfosintactice semnalate în textul studiat, care, în cea mai mare 
parte a lor, se încadrează în contextul general al limbii române din acea 
epocă, ne vom focusa cercetarea pe aspectul lui lexical, acesta din urmă 
fiind, după cum se ştie, cel mai receptiv la inovațiile extralingvistice și 
cel mai flexibil în acceptarea sau respingerea lor. Având în vedere „spe- 
cificul stilistic” al Instrucţiei blagocinului, este firesc ca în vocabularul 
ei să fie bine reprezentată terminologia de specialitate. Or, în perioada 
de la sfârșitul secolului al XVIII-lea - începutul secolului al XIX-lea 
(în care se încadrează şi redactarea Instrucției), terminologia juridică 
şi administrativă românească „este implicată într-un proces de creare, 
îmbogăţire și perfecționare”, iar „particularitatea cea mai importantă 
o constituie coexistența termenilor vechi cu împrumuturile recente” 
[10, p. 10], ceea ce face ca terminologia administrativă din această 
epocă să fie apreciată drept un „mozaic lingvistic”, ca efect al „variatelor 
izvoare străine care se vărsau în actele oficiale” [1 1, p. 290] — turcisme, 
grecisme, rusisme etc. Şi G. Ivănescu opina că limba română din peri- 
oada 1780-1830 „nu dispunea de multe neologisme de origine occi- 
dentală”, că terminologia din această epocă „avea un caracter grecesc, 
rusesc și turcesc în Principate” [12, p. 623]. 


Multe din lexemele de uz comun sau utilizate ca termeni administrativ- 
juridici erau în circulaţie în limba epocii, fiind atestate și în alte scrieri: 
treazv treaz” (nefiind treazv); temelnic „solid, serios” (să fie întru toa- 
te temelnici); izvod „registru, catalog” (să facă izvod bisearicii); gloa- 
bă „amendă” (să-i puie gloabă / gloabe; iară dacă cu acele gloabe nu să 

vor îndrepta, să arăte blagocinului); vadea „termen de plată, soroc” (sau 
trăind peste vadea); jalobă „cerere, petiție” (să răportuiască împreună 
cu jaloba); particulearnic „particular” (prin particulearnice scrisori); 
isprăvire „înfăptuire” (acelor trebuincioase pentru isprăvirea slujbei lui 
Dumnezeu) ş. a. În prezent, aceste lexeme au statutul de arhaisme, fiind 
înregistrate î in dicționare cu remarca „învechit” sau „regional”. A 


Pentru recunoașterea şi identificarea, în textul tradus, a corespondenţelor 
lexical-terminologice și a particularităţilor lor semantice, am consi- 
derat esenţială din punct de vedere metodologic confruntarea unor 
secvenţe traduse cu originalul după care s-a făcut traducerea. O privire 
de ansamblu asupra celor două texte comparate ne permite a constata 
că, în general, este vorba de o traducere fidelă sau literală, prin care se 
urmărește păstrarea caracteristicilor mai ales formale ale originalului 
prin redarea cât mai servilă a structurilor lui. Despre acest tip de tra- 
ducere se afirmă că „este rezultatul metodei prin care traducătorul stă 
numai cu faţa spre original și cu spatele spre cititorul traducerii, având 
grijă nu de naturalețea, de firescul textului produs prin traducere, ci de 
oglindirea cât mai fidelă a tuturor particularităţilor formal- gramaticale 
ale textului din limba-sursă” [13, p. 38]. Întrucât textul analizat reflectă 
varianta stilistică juridic-administrativă a limbajului religios, obișnuit 
cu fidelitatea impusă de transpunerea în limba română a textelor bi- 
blice, caracterul literal al traducerii efectuate are o explicaţie și, poate, 
chiar o justificare întemeiată. 


Referindu-se la strădaniile cărturarilor — din toate timpurile și din 
diferite spaţii europene - de a traduce textele biblice în limbile lor 
naționale, E. Munteanu vorbeşte despre favorizarea, în acest proces, 
a unei serii de „fenomene de transfer conceptual-semantic dinspre 
limbile-sursă (greacă, latină, slavă) către noile limbi de cultură” [14, 
p. 41]. În această ordine de idei, putem afirma că şi în cazul textului 
tradus al Instrucţiei blagocinului avem a face cu un asemenea proces 
de lexicalizare, definit drept „fenomen lingvistic de «umplere» sau 
de «completare», prin crearea unei noi unităţi lexematice (cuvânt 
sau sintagmă), a golurilor cognitiv-designative existente într-o limbă 
dată, la un moment dat” [14, p. 42] şi realizat prin mecanisme uni- 
versale ale creaţiei lingvistice: împrumut lexical, calchiere lexicală, 
parafrazare. 

O modalitate de lexicalizare practicată pe larg în textul analizat este 
împrumutul lexical, care presupune transferul integral (conţinut şi 
formă fonetică) al unei unități lexicale din limba-sursă în limba-ţintă, 
elementul lexical împrumutat fiind supus, de cele mai multe ori, unui 
proces de adaptare la structura gramaticală a limbii receptoare. Cele 
mai numeroase împrumuturi, semnalate în Instrucţia blagocinului, sunt 
de origine greacă sau, cum era de așteptat, rusă. 


În general, imprumuturile grecești sunt reprezentate masiv în lim- 
ba română din această epocă, inclusiv în textele religioase, de aceea 
utilizarea lor pentru exprimarea unor noțiuni din mediul eclezias- 
tic, desemnate în textul original prin corespondentele lor rusești, 
este firească și explicabilă. Spre exemplu, lexemul pronomie, cu 
originea în ngr. npovópov „privilegiu”, este folosit pentru trans- 
punerea rus. npeumymecrBo: Pentru puterea și pronomiile blagoci- 
nului (p. 16); termenul protie, din ngr. zpótara „întâietate” redă 
rus. npeaceAanne: Blagocinul are protie înaintea tuturor preoților 
(p. 17); proestos „preot cu cel mai înalt rang în ierarhia preoţilor 
unei biserici”, originar din ngr. nposotwç „inaintestătător”, este fo- 
losit pentru rus. Hacroareas: ca pre un proestos al bisericii (p. 10); 
desidemonie, descendent din ngr. Setoi6atnovia „superstiție”, — 
pentru rus. cyeBepcrBo: că undeva în popor să face vreo desidemo- 
nie (p. 14). Cuvântul scandelă „zarvă, tărăboi”, din ngr. oxăv5a)ov 
„scandal”, este folosit pentru rus. coGAa3n: pe preoții și diaconii, care 
să vor dovedi în mare scandeli și vinovăţii, să-i oprească ca ei să nu 
slujască sau trebile biseariceşti să nu le săvârșască (p. 17). Lexemul 
în cauză a servit drept bază pentru derivarea progresivă a verbului 
a scandalisi, apoi, din acesta, a adjectivului scandelisitor, utilizat 
pentru traducerea resp. coGAa3nureasnsă: iară lucruri urâte, scan- 
delisitoare și cu desidemonii să nu fie, tare să păzeşti (p. 2). 


Mai „extravagante” pentru cititorul actual par împrumuturile din 
limba rusă, preluate din textul originalului și respectând cu fidelitate 
învelișul sonor al lexemului din limba de împrumut. Fiind supuse, în 
general, acţiunii de integrare în sistemul flexionar al limbii-ţintă, aceste 
împrumuturi se adaptează, în procesul traducerii, la trăsăturile părților 
de vorbire din limba română, suferind doar unele modificări ce ţin de 
desinență, conjugare, expresia formală a diatezei etc. 

Semnalăm, în acest sens, un șir de lexeme-substantive cu statut de 
împrumut direct, supus doar unor adaptări morfologice: pravlenie 
(< rus. npaBaenue): pre unul ca acesta negreșit să-l trimată la pravlenie 
duhovnicească sau la Dicasterie (p. 12); povestcă (< rus. noBecrka): 
pentru trimiterea povestcilor (p. 19); răport (folosit pentru rus. 
penopr, dar şi pentru npeAcraBaenue): iară pre diaconi are puteare a-i 
întrebuința la scrierea răporturilor (p. 19); să porunceaşte blagocinului 
ca să facă răporturi (p. 19); publicaţie (< rus. ny6Aukanua): ca înainte 
de cununie să se facă în bisearică de trei ori publicaţii, arătând cine să 
însoţeşte (p. 8); zapiscă < rus. sanucka: și în tot anul acele zapisce să le 
trimată cătră Preosfinţia sa (p. 17); spravcă < crpaBka: și să o păzască 
pentru spravce (p. 17); prisudstvie < rus. npucyacrBue: Blagocinul are 
scaun în prisudstvie nu numai la duhovniceasca pravlenie, dar şi la con- 
sistorie (p. 17); ţercovnic (< rus. IJEpKOBHUK)): Să priveghezi ca preoții, 
diaconii şi țercovnicii să umble negreșit în straie și îmbrăcăminte potrivite 
cinului bisericesc (p. 13); lexemul în cauză este înregistrat în dicționare 
cu forma ţârcovnic, derivată din sl. țărkovinikă, atestându-se utilizarea 
lui şi în limba română contemporană, cf.: Bătrânul a rămas în odaia 
țârcovnicului, la un foc bun de paie (C. Petrescu). 


Atestăm, în câteva reluări, şi lexemul trebă, semnalat doar cu forma 
sa de plural, avându-și originea în rus. rpe6a, care desemnează „un 
ritual ortodox săvârșit la rugămintea credincioșilor: botez, cununie, 
spovedanie” și este prezent, mai ales, în expresia a împlini trebile, cu 
sensul de „a săvârşi ritualurile / slujbele”, ca în exemplele: va sluji sau 
va împlini trebile (p. 12); pentru împlinirea trebilor şi a sfintelor slujbe 
(p. 12); la împlinirea trebilor (p. 13); să nu se întâmple trebilor vreo 
zăticnire (p. 11). Termenul nu s-a menţinut în limba română, poate 
şi din cauza omonimiei sale cu pluralul trebi al substantivului trea- 
bă, cu o frecvenţă ridicată în uzul general al limbii. Îmbinarea stabilă 
CTaBAeHHa4 Apxnepeăckaa rpamMara „act prin care se adevereşte hi- 
rotonisirea unui preot”, pentru a i se dezvălui sensul mai pe înţelesul 
cititorului, este transpusă printr-un lexem, tot rusesc, dar mai comun — 
poucenie < rus. noyaenue: poucenie de preoție (p. 13); ca preoții şi di- 
aconii pouceniile sale să le citească negreșit (p. 9), dar şi printr-o repro- 
ducere ad litteram: grammata Arhierească (p. 6). Unele dintre lexe- 
mele menţionate supra, sesizate astăzi ca barbarisme, aveau, în epoca 
de referinţă, o circulație extinsă în limba română, fiind atestate, spre 

exemplu, în presa românească de la mijlocul secolului al XIX-lea: pred- 
stavlenie „prezentare”, sprafca „anchetă”, raport ş.a. [15, p. 54], chiar 
dacă, ulterior, norma literară le-a respins. 


Împrumuturile rusești sunt realizate și prin verbe, care, de regulă, iau 
forma conjugării a IV-a. Astfel, verbul a răportui, derivat din substan- 
tivul răport, amintit mai sus, este, în textul la care ne referim, echi- 
valentul a trei verbe ruseşti: penoproBare, pe care îl „copiază” fidel, 
AOHOCUT5 Şi IIpeACTaBAATE: să răportuiască împreună cu jaloba de la 
poporeni (p. 6); fără a tăinui ceva, să răportuiască (p. 6); spre știință 
fără zăbavă să răportuiască (p. 14); fără întârziare să răportuiască 
(p. 14); să răportuiască de doao ori întru un an (p. 15); cu arătarea pri- 
cinii să răportuiască (p. 6) ş. a. Verbul în cauză este atestat și în alte do- 
cumente din secolul al XIX-lea, fiind considerat un împrumut latino- 
romanic, căruia i-a fost aplicat un sufix vechi [16, p. 42]. Şi alte lexeme 
verbale au fost preluate din limba rusă în același mod. Spre exemplu, a 
ştrăfui corespunde rus. mrrpagoBars: Preotul pre diaconul şi pre clirici 
poate să-i ştrăfuiască întru acest chip (p. 10), deşi derivantul verbu- 
lui rusesc, nrrpag, este transpus, în textul tradus, prin termenul gloa- 
bă „amendă', iar mrpagosanua prin globiri: să-i puie gloabă în bani 
(p. 17); şi acele feliuri de globiri (p. 17), dar şi prin calcul de structură 
ştrăfuire: supt îngrijire de foarte cumplită ştrăfuire (p.7). În alte contexte, 
rusescul mrpagoBars este tradus prin lexemul a canonisi, aparținând 
stilului religios, cu sensul de „a pedepsi”, și fiind derivat din substan- 
tivul canon, care înseamnă şi „pedeapsă dată de Biserică pentru încăl- 
carea unor norme bisericești”: Blagocinul are puteare de la Preosfințitul 
Arhiereu pe preoți, diaconi şi pre țercovnici să-i canonisească întru acest 
chip (p. 17). Verbul rusesc ucnoBeAoBarsca este redat, în varianta tra- 
dusă a textului, prin a se ispovedui, prezent și în alte surse din epocă: 
după datoria creştinească să se ispoveduiască (p. 14), iar mpeAcTaBAAT» — 
prin a predstavlisi, construit cu sufixul grecesc -isi: sau dacă vor voi, 
să predstavlisească și să aștepte loruși îndestulare (p. 10). Cercetătorii 
remarcă acest fenomen și în alte arii ale limbii române, menționând 
că „în Muntenia și Moldova, datorită influenţei neogrecești, nu numai 
verbele provenite din această limbă, dar și o mare parte din ele latino- 
romanice și de alte origini s-au încadrat în conjugarea a IV-a cu ajutorul 
sufixului grecesc -isi” [ 10, p. 18], citând, printre alte exemple, şi verbul 
a predstavlisi. 

Aceste fluctuații în adaptarea morfologică a împrumuturilor dove- 
desc, pe de o parte, strădania traducătorului de a crea structuri lexicale 
românești cât mai exacte în raport cu modelul alolingv, pe de altă par- 
te, caracterul foarte labil al normei literare a epocii. 


Cadrul restrâns al prezentului studiu nu ne permite abordarea întregu- 
lui spectru de probleme lingvistice, puse de acest text, care revendică 
o cercetare concretă a diverse aspecte ale „măiestriei” şi procedeelor 
de traducere ale cărturarului care şi-a asumat această sarcină deloc 
ușoară, precum și a dificultăților întâmpinate și a greșelilor efectuate 
în tălmăcirea unor noţiuni în mare parte noi pentru limba română din 
acea epocă. 

| Calea Doinei 


P. U. — etnolog , estetician 

şi istoric literar (15.05.1931- 
07.08.2013). Professor Emeritus 
al Universităţii „Al. |. Cuza”, 
Autor a numeroase volume, 
între care: Înamoraţi întru 
moarte. ErosPoesis la Cezar 
Ivănescu (2006), Antropologia, 
o ştiinţă neocolonială (2006), 
Etnosofia (2006), Camera 
Sambô. Introducere în opera 

lui Mircea Eliade, ediţia a 

doua, revăzută şi dezvoltată 
(2008), Istorie, etnocid, genocid 
(2010), Erosthanatos la Cezar 
Ivănescu (2010), Mioriţa. 
Dosarul mitologic al unei 
Capodopere (2013), Etnosofia 
(2013), Etnoestetica (2014), 
Etnofrumosul sau cazul 

Mărie (2014), Moartea formei 
(2014), Antropologia, o ştiinţă 
neocolonială (2014), Mioriţa. 
Dosarul mitologic al unei 
Capodopere (2015), Mic tratat de 
estetică teologică, ediţia a treia 
(2016), Omul din Calidor, ediţia 
a doua (2016). Îngrijitor a peste 
douăzeci de antologii şi ediţii 
critice, unele în colaborare cu 
Magda Ursache. 


Nicolae Labiș reprezintă un caz de grea între- 
bare-răspuns pentru scriitorimea română; un 
caz în care moartea ia chipul asasinatului, ca 
să nu se cunoască mâna culpabilă în adevărul 
gol-goluţ. Moartea este un act care vine firesc, 
i se atribuie o întâmplare naturală, fără cauză, 
ar spune un stoic împăcat şi cu bune, şi cu rele. 
Dar dacă se adaugă fapta venită din afară, exe- 
cutată cu intenţie şi rafinament, moartea cade 
în stăpânirea asasinatului. Se ştie că Miron Cos- 
tin a fost executat la comandă domnească, clar 
şi precis, dar nu se cunoaşte motivul morţii lui 
Octavian Goga, în cușetă luxoasă de tren, du- 
cându-se spre Ciucea; Liviu Rebreanu a murit 
într-un accident de maşină, ciuruit de gloanţe 
aviatice, dar, în ce-l priveşte pe Eminescu, zace 
sub tăcere natura accidentului sau a seriei de 
împrejurări nefaste (din rea-voinţă, inerție, in- 
tenție?); Sandu Tudor a murit în temniţă, ca 
un adevărat martir, sub veghe bolșeo-comu- 
nistă bine instrumentată, însă nu se rostesc nu- 
mele asasinilor implicaţi de jos până sus, de la 
gardian la bătăușul de serviciu, de la directorul 
închisorii la responsabilul cu atribuţii juridico- 
ministeriale. Şi tot așa: despre Nichifor Crainic 
ştim că a murit sfâșiat ca o legumă și luat în de- 
râdere, fără să ni se mai amintească de anii de 
îndelungată și grea detenție care i-au provocat 
starea de cădere jalnică; Hortensia Papadat- 
Bengescu, „Doamna prozei româneşti”, a sfâr- 

şit într-un subsol insalubru, înfometată, bolnavă și tristă, iar despre Ma- 
rin Preda nu avem știre cum a dispărut cu iuţeală pe „timpul asasinilor”. 
Sunt tipuri de moarte care pot fi urmărite doar până la un punct, după 
scenariile lor, când reale, când ajustate. 


Povestea lui Labiş mi se pare şi mai complicată în fondul ei, fie în latura 
ca moarte în sine, cu răspunderea împricinatului, fie în latura asasinat cu 
fabricaţie ocultă, ori amândouă la un loc. Într-o primă ediţie, cazul ţine 
de sfera banalului: tânărul poet beat-criță n-a mai dibuit scara tramvaiu- 
lui. O variantă străvezie, pentru creduli. Ce era în inima tânărului neferi- 
cit? De vreo doi ani de zile, organele, cele care purtau grijă de moarte şi 
lui Sandu Tudor, şi lui Nichifor Crainic, şi lui Vasile Voiculescu, și lui Ion 
Pillat, și lui Constantin Noica până la Marin Preda, tuturor scriitorilor 
români şi nu numai lor, îi puseseră gânduri rele şi autorului poemului 
Moartea căprioarei. Stau la îndemână surse documentare demne de toată 
încrederea, provenite de la martori ai momentului, ca şi din cartea lui 
Florentin Popescu: Nicolae Labiș. Monografie, Ediţia a II-a, revăzută şi 
adăugită, Editura Rawex Coms, București, 2012. Sunt adunate și siste- 
matizate diverse aspecte biografice semnificative, care arată că poetul 
Nicolae Labiş fusese trecut pe linie moartă, întrucât comisese „delicte 
grave” în raport cu morala proletară, modelatoare de caractere revolu- 
ţionare: sărutase o fată, colegă de școală, după o serată amicală, într-o 
grădină îmbietoare. De aici s-a pornit. Discuţii, şedinţe, ameninţări. Mai 
mult, nu se cumințise, adică nu și-a respectat angajamentul comunist, 
luat în fața adunării prezidate de colegi devotați cauzei. 


Toate se petreceau în 1953. ÎL aștepta excluderea din organizația U.T.M. 
şi mai mult decât atât. Asemenea măsură era de rău augur pentru viața 
oricui. Așa că, în scurtă vreme, avea să rămână pe drumuri, fără locuin- 
tă, fără niciun ajutor familial. Începutul sfârşitului. Ajunsese să scrie prin 
gări, înnopta pe la prieteni sau prin redacţii de reviste. Şi asta vreme de 
aproape trei ani. Dar să-l ascultăm pe autorul cărții aflată aici în atenţie, 
fiind cu documentele pe masă: „Şi este de la sine înțeles că numai bune 
pentru creaţie nu puteau fi noile condiţii. Astfel, Labiş este nevoit să în- 
ceapă o boemă pe care nu și-a dorit-o şi care, fără îndoială, îl stânjenea, 
ziua trecând-i te miri pe unde (prin redacții, pe străzi, prin restaurante, 
prin parcuri), iar noaptea adăpostindu-se în casa unor prieteni binevoi- 
tori. Câteva mărturii din această perioadă sunt cutremurătoare şi, pentru 

că vin din partea unor martori oculari, nu pot fi puse la îndoială” (idem, 
p. 107). „Martori oculari” fiind prieteni de aproape: Lucian Raicu, Florin 
Mugur, Stela Covaci, dar, mai ales, Gheorghe Tomozei și Portik Imre. 


Cine lua asemenea măsuri iresponsabile? Un anume grup-comando în 
frunte cu directorul Școlii de Literatură, imitație kremliniană, un anume 
I.M. Aldan. Îi urma la conducere lui Mihai Novikov (cu prestație de numai 
un an, de unde trecuse la altă copie bucureşteană a Moscovei, la Institutul 
universitar de limba rusă „Maxim Gorki”) şi lui Petre Iosif, scriitor munci- 
tor, simplu și sărac cu duhul. Nici profesorii şefi de discipline de predare nu 
erau nume respectabile în latura didactică, dar nici modele scriitoriceşti: 
Veronica Porumbacu, ne informează Florentin Popescu, răspundea de dis- 
ciplina „măestrie artistică”, Mihai Gafiţa, unul dintre tiranii de-o viață ai lui 
Paul Goma, fusese repartizat la „seminarul de creaţie”, acompaniat de Euse- 
biu Camilar, Mihai Beniuc, Nina Cassian, Mihu Dragomir. Ei făceau parte 
din elita scriitorimii la data respectivă şi după voinţa partidului clasei mun- 
citoare. Notă discordantă făcea Tudor Vianu. Preda un curs de Literatură 
universală, probabil cu referire la modelele absolute ale zilei - Maxim Gorki 
şi Vladimir Maiakovski. Acceptase de nevoie, pentru că şoma pur și sim- 
plu. Fusese îndepărtat de la Universitate prin reforma lui Iosif Chişinevschi 
şi, totodată, i se anulase calitatea de membru corespondent al Academiei 
Române, obținută în 1935. 


Dar să mai includem aici un pasaj lămuritor din cartea lui Florentin Po- 
pescu, extrem de bine documentată și de rezonabilă în logica discursu- 
lui: „Acum se trasează, de fapt, linia care-l desparte pe comunistul con- 
vins în integralitate de dogmă de celălalt om, cel care se vede înșelat în 
idealuri şi începe să se îndoiască de utopie, să-şi pună întrebări nu numai 
asupra drumului pe care va merge în continuare, ci și asupra condiţiei 
intelectualului, a creatorului strâns, volens-nolens, în chingile unei ideo- 
logii care nu admite derogări sau abateri de niciun fel. 


Moment al «despărțirii apelor», dar și al unei traume spirituale și su- 

fleteşti, trezirea la realitate a poetului va sta, de aici înainte, la baza unor 

dezbateri, întrebări şi chiar reacții în public ce îi vor periclita lui Nicolae 

Labiş existența deopotrivă în plan fizic, biologic adică, și în plan literar, 

punându-l în postura unui disident, poate cel dintâi din rândurile tinerei 

generații, într-o vreme în care aceasta implica nenumărate, imense și ne- 

bănuite riscuri” (idem, p. 95). 

Într-adevăr, tânărul poet s-a trezit la realitate. Prigoana continuă timp de 
aproape trei ani, loviturile venite în serie, invidia confraților mai tineri 
ori în vârstă i-au făcut „bine. Luase propaganda comunistă în serios la 
începuturi: Fii dârz și luptă, Nicolae. Se arăta devotat în şedinţe, se antre- 
na în „documentări” pe şantiere și pe ogoare, după indicaţii primite de la 
îndrumătorii de moment. Ziarele de partid îi dădeau sfaturi poeticeşti, 
cum aflăm dintr-o corespondenţă purtind data 20 mai 1955: „Lovarăşe 
Labiş, de curând, la redacţia ziarului nostru a sosit de la dumneata un 
material în care ne vorbeai despre viața şi munca depusă de muncitorul 
Ion Săsăreanu de la Automotoare C.F.R. Stalin (din Braşov). 


Atunci când l-am primit, ne-am și gândit ca imediat să-l propunem spre 
publicare, şi făceam acest lucru dacă din conţinutul lui reieșeau o serie de 
fapte deosebite. Nu vrem să spunem că acest muncitor destoinic nu do- 
bândeşte zi de zi o nouă victorie în producţie, că el nu este un luptător 
activ pentru pace, însă așa cum ne prezinți dumneata pe acest om, nu 
aduce nimic care să înfățişeze cu adevărat tipul de om nou. Aşa cum ai 
încercat dumneata să-l prezinţi pe Ion Săsăreanu pare mai degrabă o re- 
ferință, şi nicidecum un portret a unui muncitor care la locul de muncă 
este un om minunat..” (Nicolae Labiş, Corespondenţă, Ediţie îngrijită şi 
Prefață de Nicolae Cârlan, Editura Lidana, Suceava, 2009, p. 138). Alte 
redacţii îl invitau cu toată încrederea, de pildă „Iaşul Nou”, dirijat de D. 
Ignea, proaspăt venit de la o gazetă sinistră a Canalului: „Dragă poete La- 
biş, / Răscolind zestrea poetică a redacţiei noastre (remaniată), am dat 
de pagini olografe și dactilografiate ale tale. Ba chiar am găsit și sentințe 
pe care tu cu generozitate (fălticeneană) le-ai dat pe biete texte ale unor 
amici şi discipoli... 


După cum cred că ai aflat, redacția noastră și-a schimbat faţa, noi te so- 
cotim iarăși exponentul liric al promoţiei de poeţi care, în ultima vreme, 
şi-a luat zborul de pe solul ieşean. 


leșenismul adevărat al celor grupaţi în jurul noului nucleu redacțional te 
cheamă la matca dintâi. De asta te rugăm chiar și «oficial», prin prezen- 
ta, să ne strălucești din nou, matur și cristalin, în paginile noastre. 


În numele colectivului de poezie care tânjește după poezie bună, te invit ca să 
baţi pentru noi primele strune. Ospătează-ne cu precădere şi nu ne mai zvârli 
ca în ultima vreme — numai ceea ce ar fi nimerit «pentru Iașul nou >. 

Secretariatul redacțional girat de Ion Sârbu, colectivul de poezie, își pot... 
pierde pita dacă ne vei trata ca pe o publicaţie oarecare. 


Strânge, în jurul tău, condeiele vrednice de la Şcoală și trimite-ne spre 
Iaşi roadele lor. Le așteptăm cu braţele deschise”( Nicolae Labiş, Cores- 
pondenţă, idem, p. 134). Măgulitoarea scrisoare este datată 29 X 1953 şi 
semnată G. Mărgărit, unul dintre scriitorii ratați ai Iaşului vremii respec- 
tive, ca şi pomenitul Ion Sârbu. Ar fi multe de spus pe tema asta. 


Deocamdată, să reținem că poetul din Mălini era „ajutat” prin regula- 
mentul Şcolii de Literatură, esențialmente politică, să vadă selectiv me- 
diul sociouman şi românesc pe care-l străbătea, pe stradă, în excursii, pe 
şantierele cuprinse de larma cîntecelor și târnacoapelor, şi devenite ca- 
dre artificiale, dar formative pentru omul nou de mâine. Nu se poate să 
nu fi auzit de deportări și de arestări chiar printre cunoscuţii apropiaţi; 
să nu fi văzut mașina neagră la lucru prin sate. Îl dau de gol chiar unele 
scrieri din vremea respectivă: compoziţii înflăcărate, lozincarde, în care 
se întrevede preferința pentru copilărie şi peisaje alpine. Retorica e prea 
zgomotoasă și didactică, reveriile prea colorate și seducătoare, în chip de 
eternă căutare și întoarcere. 


Cred că semnul decisiv a fost dat în momentul în care Nicolae Labiş 
a recitat Doina eminesciană, și încă „la o oră matinală”, într-un local 
public din centrul Bucureștiului. Era în toamna lui 1956, informează 
Stela Covaci, puţină vreme înainte de moartea-asasinat. Să reținem că 
Doina lui Eminescu deşteaptă puteri fascinante şi întăritoare de spe- 
ranță, în momente de mare amărăciune. O cântau deținuții politici la 
Aiud, de nu puteau să-i oprească echipele înciudate de gardieni nă- 
vălind cu ciomegele; o cântau ostașii români la începutul campaniei 
din iunie 1941 pentru eliberarea pământurilor răpite de cotropitorii 
ruşi, o cântau basarabenii lângă „Podul de flori” de la Prut. Au cântat-o 
din bucium la Putna, în același ton cu Labiş, grupul Adrian Popescu- 
Brudiu-Zub, motiv pentru care curajoşii studenţi ieşeni au îndurat ani 
de închisoare. Într-adevăr, pentru Labiş, fecior de învățător român, de 
țăran şi de oştean, născut în Carpaţii cu paltini şi cu căprioare, nu era 
altă cale de urmat decât aceea a Doinei. 


Următorul pas a fost pe măsură: într-o anumită împrejurare, cu multă 
participare publică, „Labiş și cu Paul Goma «au cerut Basarabia de la 

ruși pentru a avea România Mare»” (Cf. Florentin Popescu, op. cit., p. 
132). Abia acuma Labiş şi-a găsit prietenul fără cusur. Dacă ar fi scăpat 
de complotul ce i se pusese la cale, de „pasărea cu clont de rubin”, me- 
taforic vorbind, ar fi ajuns la Gherla și el (ceea ce lui Paul Goma i s-a 
întâmplat după câteva luni, ca şi lui Marcel Petrişor), l-ar fi năucit pumnii 
lui Pleșiţă și l-ar fi pocnit „în cap! în cap! în cap!” ciomăgarii lui... De al- 
tfel, după ce Labiş a cântat Doina, să se audă până departe şi după ce şi-a 
spus năduhul în ton cu Paul Goma, începuse să fie urmărit de Securitate, 
cum mărturiseşte Irimie Străuţ, prieten apropiat al victimizatului. Uni- 
unea Scriitorilor se despovărase, eliminându-l din rândurile ei, revistele 
literare nu-i mai primeau poeziile, colegii (cu excepţia câtorva prieteni) 
se fereau de el. În 1956, înainte de oribilul asasinat, Nicolae Labiş se afla 
cam în același punct critic prin care trecea Paul Goma, când i s-a hotărât 
să părăsească ţara, un asasinat cu mai multe denivelări; sau Nicolae Bre- 
ban, după Tezele din 1971, când s-a hotărât, probabil cu aceeași Doină în 
fibre, să renunţe la funcţii oficiale. Dar n-a fost pe voia celor care dictau, 
ci a acelora responsabili și curajoși. Toţi trei s-au aşezat, mai devreme sau 
mai târziu, pe aceeaşi linie directă, riscând „drumul la zid”. 


Demascarea şi excluderea pe faţă, dublate de turnătoria cu direcția dosar 
secret, ca şi Zvonistica înveninată erau instrumente eficiente şi mânuite cu 
râvnă de slujitorii aparatului ideologic și asasin, în continuă agitaţie. Era 
o crimă să-l vizitezi pe ostracizatul Blaga acasă sau pe Arghezi. Au păţit-o 
şi alții, tot de la Şcoala de Literatură. Era o crimă să fii zărit (şi se găseau 
secături să semnaleze „unde trebuie”) în compania unui scriitor italian, 
să spunem, ori suedez. Era o crimă să scoţi din geantă un volum de poezii 
semnate Arthur Rimbaud sau François Villon. Poetul din Mălini le-a 
comis pe toate. Nu i-a fost dată nicio șansă spre calea revenirii la norma- 
litate. Abia se scuturase cu cutremurare de nălucirile care-l năpădiseră 
pe nepregătite; abia avusese răgazul să dea câteva semne de regăsire cu 
sine şi să-i avertizeze pe amicii din apropiere. „Pasărea cu clonţ” a şi să- 
rit să-l înhaţe, pentru că întrevedea un pericol de mari proporţii pentru 
ea și se vedea nevoită să intervină fără întârziere. Florentin Popescu are 
perfectă dreptate afirmând că Nicolae Labiș „a fost primul disident de 
la noi” Nu este vorba de disidență minoră, „negociabilă” (mai lăsaţi voi, 
mai suportăm tot noi), ci de răsturnare radicală, cu intenţia de revenire la 
normalitate. Ca omul din Calidor, din Mălini, din Vrancea, de pe Coasta 
Boacii să se simtă, iarăși, în România, la el acasă. 


Ana BANTOŞ 


Ioan Alexandru. Particularităţi ale 
redefinirii lirismului românesc postbelic 

A. B. — conf. univ, doctor 

cercetare: literatura română, 

comparată, estetică şi 

teorie literară. Publicaţii: 
Reabilitarea autenticului. 
Culegere de articole și 

studii critice, Chişinău, 2006; 
Deschidere spre universalism. 
Literatura română din 
Basarabia postbelică. 
Monografie, Chişinău, 

2010, ediţia a Il-a, revăzută, 
Editura TipoMoldova, 

lași, 2014; Literatura 
basarabeană şi modelele 
literare europene, 

Bucureşti, 2013. 


1 


Destinul postum al poeziei lui loan Alexandru 
se află sub semnul partajării opiniilor criticilor 
literari. De fapt, Nicolae Manolescu schițează 
o linie de separare trecând prin Vămile pus- 
tiei (1969) şi care, după cum afirmă criticul 
literar, „lasă de o parte lirica expresionistă 
din primele cărți, iar de cealaltă spiritualis- 
mul tot mai pronunţat din Imnele bucuriei” 
[1, p. 1042]. Însuşi poetul Imnelor îşi va re- 
nega primele două cărți marcate de o înaltă 
tensiune lirică şi, după cum observă Cassian 
Maria Spiridon, „ambiguitatea marii poezii, 
atât de prezentă în prima etapă, va fi cu totul 
pierdută în Imne, unde limpezimea copleșită 
de lumină va congela lirismul până la extinc- 
ţie” [2, p 16]. Mai amintim aici că Ion Pop, 
în Dicţionarul esenţial al scriitorilor români, 
coordonat de Mircea Zaciu, Marian Papahagi 
şi Aurel Sasu, îl înscrie pe Ioan Alexandru 
printre „tradiționalişti”. Este adevărat că dis- 
tinsul critic clujean își ia anumite măsuri de 
precauţie, făcând trimitere la terminologia 
consacrată în istoria literaturii române. Astfel 
el afirmă: „Urmând unei terminologii con- 
sacrate în istoria literară românească, loan 
Alexandru poate fi încadrat în ramura transil- 
vană a „tradiționaliştilor”, cu care are puterni- 
ce afinități. Dintre aceștia, Octavian Goga și 
Blaga, dar şi Aron Cotruș ori Mihai Beniuc 

pot constitui câteva puncte de reper pentru o poezie ce se impune, încă 
de la prima carte, printr-o puternică originalitate” [3, p. 24]. Oarecum 
confuză, această afirmaţie, în care noţiunile „tradiționalist” şi „origina- 
litate”, mai exact „o puternică originalitate”, se contrazic, îl amplasea- 
ză pe loan Alexandru între tradiționaliști şi scriitorii care se manifestă 
printr-o pronunţată originalitate. Poezia lui loan Alexandru e asociată 
de către Ion Pop cu lirica lui Blaga: „Lumea lui Ioan Alexandru conti- 
nuă să fie alimentată de spiritualitatea rurală în perimetrul căreia, ca la 
Blaga, existenţa e interpretată în perspectiva unei ritualități arhaice, cu 
deosebirea, esenţială totuși, că la poetul mai tânăr satul nu mai constitu- 
ie o „geografie mitologică” eliberatoare în raport cu tragicul existenței 
moderne, ci se supune unui destin cosmic, integrator, nediferențiat, 
admițând coexistenţa tensiunii tragice și a destinderii contemplative”. 
Este evidentă aici delimitarea dintre modernismul interbelic și noul 
modernism sau neomodernismul postbelic. Prezenţa, în Infernul discu- 
tabil (1967), a unor puncte principale de reper precum Oedip — „exal- 
tând valorile vieții în ciuda poverii destinului, Sisif — asumându-și cu 
demnitate o suferință ciclică atenuată însă de conștiința ei, ori lov, cel 
deposedat fără speranţă, predându-se ritmicii elementare a existenţei”, 
menţionate şi de către Ion Pop [3, p. 25], înglobează, fără îndoia- 
lă, caracteristicile neomodernismului care s-a afirmat prin generația 
şaizeciştilor Nichita Stănescu, Marin Sorescu, Ileana Mălăncioiu, A. E. 
Bakonski, Cezar Baltag, Adrian Păunescu, Ana Blandiana, generaţie în 
care loan Alexandru se înscrie perfect, având şi el, impreună cu cole- 
gii săi, un rol deosebit de important la redefinirea lirismului românesc 
postbelic. Şi e important să nu uităm condiţiile unei ideologizări exce- 
sive şi de interdicţie a valorilor literare clasice şi a celor din interbelic, 
în care se afirmau aceşti scriitori. Bunăoară, Laurenţiu Ulici afirma că, 
în pofida tuturor rigidităților cu care s-au confruntat, „cu toată pruden- 
ţa de limbaj, loan Alexandru a reușit, mai ales din 1970, să-şi canalizeze 
energia lirică spre recuperarea, sub regim estetic, a altor teme religi- 
oase ale creștinismului, legate în primul rând de spaţiul tradițional al 
românismului, de cultură, de etnocultură românească” [4]. 


Considerat drept un fenomen de „replay” istoric, adică de reconec- 
tare a literaturii române la filonul estetic interbelic, după perioada de 
tristă faimă a realismului socialist, neomodernismul românesc al ani- 
lor “60 este definit și novatorism, de către Ion Bogdan Lefter, în volu- 

mul Postmodernism (Din dosarul unei „bătălii culturale”), apărut în anul 
2000, printre principalele trăsături fiind evidenţiată, în primul rând, 
întoarcerea la poeticitate. Acest obiectiv se realizează prin apelul la tra- 
diţia lirică autentică, autonomia esteticului, antropocentrismul, desco- 
perirea trăirii şi rostirii cu subtext etic (fără a cădea în aspectul mora- 
lizator, dogmatic, supus unor directive politice). De altfel, într-un alt 
articol din „Viaţa Românească” din 2014, Ion Pop susţine că „viziunea 
tradiționalist-creştină a poetului ocolea din principiu orice implicare 
critică, de ordinul contingențelor social-istorice, menţinându-se în 
strictul orizont al «transcendentului care coboară», — ca să vorbim în 
termenii filosofului Blaga — sau e coborât prin voința misionară a poe- 
tului”. Iar voinţa de „a fi! a fi!”, clamată în Infernul discutabil, se exprima 
de data aceasta ca vrere de a fi altfel, — o adevărată „schimbare la faţă” 
[5]. Aceste câteva detalii din biografia de creaţie a unui poet, dar şi 
a unei întregi generaţii, justifică pe de-a întregul abordarea lui Daniel 
Cristea-Enache într-un studiu, realizat sub egida POSDRU. Generaţia 
'60: discursul artistic şi discursul critic. Neomodernismul, în care autorul 
distinge patru tipuri de modernizare a culturii românești: cea liberală, 
prin sincronizare şi ardere a etapelor (modelul Lovinescu); cea a neo- 
moderniștilor, care constituie subiectul cărții amintite; cea de după 
1990, post-comunistă, globalistă, liberă de cenzură; în sfârșit, excepția 
de la occidentalizare, adică modernizarea prin implant sovietic, tipică 
anilor 1947-1960. Autorul amintitei lucrări constată că literatura veri- 
tabilă și critica de vârf au fost mai puternice decât contextul ideologic și 
l-au modificat şi că literatura română din anii '60 nu a fost doar controlată 
ideologic, ci a fost obligată să se adapteze unui sistem pe care l-a recen- 
trat estetic, după ce fusese descentrat de proletcultism. „Marile cărți ale 
neomodernismului, autorii săi importanţi au putut modifica din interi- 
or epoca, într-un proces contrar celui prin care epoca impunea, la rân- 
dul ei, directive şi «adevăruri». Această modernizare rămâne, în opinia 
autorului, un subiect deschis de cercetare și ea poate constitui «cheia 
de lectură și descifrare a unui întreg secol de literatură română», una 
„scrisă într-o matrice românească valorizată tradiționalist şi pusă într-o 
ecuaţie occidentală și europeană, prin sincronizări şi resincronizări 
moderniste” [6]. Cu atât mai interesantă este perspectiva aceasta cu 
cât Ioana Em. Petrescu înclude neomodernismul în marea paradigmă a 
postmodernismului, considerându-l drept perioada de acomodare, de 

tranziție a postmodernismului, care, cronologic, își are locul în prima 
parte a acestuia. Neomodernismul ar fi integrat, astfel, postmodernismu- 
lui, desigur, aducând unele caracteristici, în plus, în raport cu moder- 
nismul, caracteristici care se vor concretiza, permanent, pe parcursul 
evoluării postmodernismului. 


Nașterea unei noi conştiinţe a poetului, în cazul lui Ioan Alexandru, 
trecut printr-o criză ce transpare în Vămnile pustiei (1969), este perce- 
pută de câtre Ion Negoiţescu, după apariția amintitului volum. Același 
critic literar, întrebându-se care sunt rădăcinile adânci ale lirismului 
specific al poeziei lui loan Alexandru, îşi va îndrepta privirea spre dra- 
matismul social și moral şi spre un anume tip de expresionism româ- 
nesc dus la limită. 


S-a spus că forța și autenticitatea gravă a gesturilor simple, brutale și 
sănătoase îl plasează, pe loan Alexandru, chiar de la bun început, în 
proximitatea lui Nicolae Labiş (Marian Popa). Vitalitatea proaspătă, 
îngemănarea vieții și a morţii, lumea ca semn de întrebare — toate tre- 
cute prin filtrul contemplaţiei, atingând dimensiuni filozofice, con- 
vertesc retorismul poeziei lui loan Alexandru într-o expresie plină de 
rafinament stilistic. Anume acest lucru l-a determinat pe Edgar Papu 
să-l considere pe autorul Imnelor drept cel mai mare poet imnic din 
întreaga istorie a literaturii noastre, iar Imnele Țării Româneşti drept o 
„grindină de lumină”. Vocabularul poeziei lui loan Alexandru, despre 
care Ion Caraion afirma că e gloduros, că zgărâie și irită, cu precizarea 
că prin asta şi are un soi de modernitate; spaima de degradarea mate- 
riei (în vol. Infernul discutabil); teama de infern și atracția lui (Mircea 
Martin) evidenţiază viziunea complexă asupra vieţii. În opinia lui 
Mircea Martin, poetul inițiază o acțiune remarcabilă de integrare a in- 
fernalului, astfel că vina poate deveni privilegiu, rațiunea de a trăi poate 
fi găsită chiar și în eroare. Nu infernul e reabilitat, ci viața care îl in- 
clude, demnitatea suferinţei fiind mai puternică decât suferința însăși. 
Toate acestea constituie argumente forte în favoarea neomodernismu- 
lui poeziei lui Ioan Alexandru. 


Antidogmatic, loan Alexandru a cultivat în cea de-a doua parte a iti- 
nerarului său de creaţie o poezie a sonurilor imnice, mizând pe ceea 
ce Zoe Dumitrescu-Bușulenga definea drept luminozitatea imaginii 
sale de etern copil, imnul însoţind permanenta contemplare a lumii. 


EEE PT RO MIÂINIĂ 


Credinţa în autenticitatea şi adevărul artei, în cazul lui loan Alexandru, 
a schimbat, după o observaţie a distinsei cercetătoare, datele funda- 
mentale ale crugului liricii româneşti. Legătura cu predecesorii: cu 
Blaga, Goga, Coşbuc; arhaitatea satului și înălțimea cerului, conștiința 
timpurie şi gravitatea severă a universului poetic; coborârea (după pu- 
blicarea, în 1976, a volumului Imnele Transilvaniei) tot mai adâncă spre 
rostul lucrurilor, spre întocmirea lor tainică, va preciza Zoe Dumitrescu 
Buşulenga; gestul evlavios față de înaintași (în Imnul străbunilor); refa- 
cerea unui drum neîntrerupt pe care au mers cei de pâna la noi (Gelu, 
Avram lancu, Bogdan); identificarea cu întreaga istorie, spre deosebire 
de moderniştii care se detașau de trecut; resacralizarea cuvântului în 
Imnele bucuriei, Imnele Transilvaniei, Imnele Moldovei, accentul pus pe 
rădăcină, ctitorie, întemeiere, în Imnele Moldovei denotă înălțimea și 
intensitatea angajării poetului în slujba artei în care istoria se regăseşte. 

Proza lui S. Vangheli se încadrează în spaţiul mi- 
tic al spiritualității autohtone explorat dintr-o 
perspectivă poetică și estetică în acelaşi timp. 
Evidenţiem în contextul semnalat o sensibili- 
zare artistică deosebită, care determină prezen- 
ţa unor „zăcăminte folclorice“ sau „straturi po- 
pulare” [1, p. 7], cum le numește A. Dima, ceea 
ce-i asigură o impresionantă simțire artistică. 


Respectând cu stricteţe principiile transfigu- 
rării populare, scriitorul S. Vangheli aprofun- 
dează lumea copilăriei potrivit unor viziuni 
estetice originale, a unor elemente de sensibi- 
litate modernă. În primul rând, vom evidenția 
subtilitatea metaforei mitice, determinată de 


This article outlines the predilection of Spiridon 
Vangheli for the Romanian myoritic fund, the author 
revives his writing by valorizing the folk tradition, 
according to original aesthetic visions of elements 
of modern sensibility. Spiridon Vangheli's prose falls 
within the mythical space of autochthonous spiritua- 
lity explored from a poetic and aesthetic perspective 
at the same time. 

We highlight a special artistic sensibility when the 
author gives a sensational feeling of delight, jubilati- 
on to the nature, life, universe, expressing the beatitu- 
de of a soul thirsty for candor. 

Spiridon Vangheli’s work moves between the fabulo- 
us myth and the representations of his creative ima- 
gination to bring us and extend our childhood on a 
blue pasture of his soul. 

profunzime şi lirism, de motive şi dimensiuni existenţiale, pe care le 
exprimă autorul în dramatica contemplare a lumii. Elementul mitic 
se redimensionează din interior, el predispune autorul spre lărgirea 
semnificaţiilor, îl orientează spre chintesenţa cotelor de vârf ale artis- 
ticităţii. Trăirile, sentimentele, stările sufletești sunt relevate de multe 
ori prin prisma inițierii mitice, autorul redă senzațional sentimentul 
de încântare, de jubilație sufletească în fața naturii, vieţii, universului, 
exprimă beatitudinea unui suflet însetat de candori. 


Metafore precum „coliba albastră” sau „steaua lui Ciuboţel” sunt de 
sorginte mitică și esenţializează o stare de spirit, conţine o cheie poeti- 
că pentru deschiderea multiplă a temeiurilor spiritualității autohtone. 
S. Vangheli își asumă rolul de mag în ţara copilăriei, el invocă deseori 
culoarea albastră, pentru a poposi într-un tărâm miraculos de poveste, 
pe care copilul o percepe în conformitate cu viziunea sa despre uni- 
vers. „Noaptea dorm în casă, dar ziua trăiesc în coliba albastră”, spune 
Radu, protagonistul cărții Băiețelul din coliba albastră. S. Vangheli plăs- 
muieşte viziunea unui copil receptiv la frumuseţile lumii, predispus 
spre tărâmul inefabil al basmului și al transfiguraţiilor mitice. 
„Din pădurea asta tata 
Îşi alege fluieratul, 
Mama - florile din vetre, 
Mioriţa - clopoțelul.” 

(Basm cu cel mai bogat copil din lume). 


Gama de culori este variată şi iradiază într-un spectru multicolor de 
curcubeu, creând asociaţia „celui mai bogat copil din lume”, după mo- 
delul lui Andersen: 
„Roşu cred că-i din căpşune, 
Galbenul - din romaniţe, 
Verdele — acel din iarbă 
Şi din albăstriţe — albastru.” 
(Basm cu cel mai bogat copil din lume). 


Împreună cu micul cititor, poposim în „coliba albastră” a copilăriei, 
unde persistă o lumină stelară, care-i poartă pe Radu, Guguţă sau Ciu- 
boţel într-o ambianţă neobişnuită, satisface setea cititorului de mira- 
culos. Calul cu ochii albaştri, „zurgălăul pierdut în Cucuieţi”, vine şi el 
din aceeaşi lume miraculoasă a poveştii, ca să confirme nişte adevăruri 

existenţiale. Albastre sunt şi cele două viorele, care au înflorit în pan- 
tofii Domniței din Pantalonia - țara piticilor şi seamănă leit cu ochii 
mamei, „două flori albastre” de care copilul nu se poate despărți nici 
pentru o clipă. Fulgii de nea cad molcom peste cuşma lui Guguţă sau 
peste oamenii de zăpadă plăsmuiţi de Ciuboţel, se revarsă din adâncul 
albastru al cerului precum e „ochiul apei din poveste”, ca să iradieze în 
contururi magice. Este albastră și ninsoarea, de unde vine „un dor de 
îngeri” transpus în maniera unui cunoscut verset biblic: 

„Înger, îngerașul meu, 

Ce mi te-a dat Dumnezeu, 

Totdeauna fii cu mine 

Şi mă-nvaţă să fac bine” [2, p. 45]. 


Tipologia binelui însoţeşte aventurile fanteziste ale picilor în dorința 
firească spre afirmare. Iar „turnul dorului” nu este altceva decât o pro- 
iecție mitică a unor resorturi sufleteşti, de unde personajul-copil îşi ex- 
teriorizează sentimentele după modelul lui Gr. Vieru. 
„Sunt alb, bătrân aproape, 
Mi-e dor de tine, mamă.” 

(Mie dor de tine, mamă). 


Eroul lui S. Vangheli „albește” de dorul de casa părintească, iar asta e 
„boala cea mai grea din lume!”, readucând imaginea dorului de me- 
leag prin intermediul unor afinități spirituale cu elementul mitico- 
folcloric. Fără a pierde ceva din profunzime, ideea este preluată și 
în povestioara Cocostârcii, unde dragostea pentru plai porneşte din 
atașamentul față de cuibul părintesc şi se manifestă prin categoria 
sacralizată a dorului. 


În mitologia folclorului românesc, cocostârcul este pasărea binecuvân- 
tată, e pasărea nemuririi, augurală, un simbol al imortalității, ea deter- 
mină norocul și belșugul în casa omului [3]. Într-o cunoscută nuvelă de 
S. Vangheli, cocostârcii „şi-au ales pentru cuib casa a doi bătrâni, care nu 
era cea mai frumoasă din sat” Simbolismul păsării transpare în corelaţie 
cu destinul existenţial al celor doi părinţi „corojiţi” de timp, care au cres- 
cut mulți copii, dar aceştia, asemenea puilor de cocostârc, „s-au împrăș- 
tiat prin lume, lăsându-i mamei obrazul plin de încreţituri şi doi ochi să 
se uite spre poartă, iar tatei o cușmă de păr alb în cap și un băț în mână. 

Raportată direct la existența omenească, valoarea artistică a imaginii 
constă în ideea de împlinire. Motivele sunt adaptate unei situații artis- 
tice, care, încărcată de sensuri și făcând referinţă la un bilanţ existențial, 
exprimă ideea de împlinire. Este vorba de „râvnita plinătate spirituală” 
[4, p. 3], ce-o contemplează eroii lui S. Vangheli în percepţia mitico- 
folclorică a lumii: „Când vedeau cocostârcii stând într-un picior pe 
acoperișul casei — parcă le venea inima la loc și casa li se părea plină”. 


Departe de pastiga folclorică sau imitaţia rudimentară, S. Vangheli asi- 
milează din arsenalul tradițional un vast material de investigaţie artisti- 
că. Dorul „trop-trop-trop a venit pe urmele lui (Ciuboţel — s. n.) înapoi 
acasă, iar apoi iradiază prin nimbul sacru al iubirii, de unde pornesc 
impulsurile vieţii. 


S. Vangheli dezvăluie şi aprofundează dorul de părinți sau vatra stră- 
moșească prin intermediul unor detalii artistice corelative, acestea gă- 
sindu-și interiorizare prin „turnul dorului” sau crenguța verde lăsată 
pe prispa celor doi părinți în semn de recunoștință. În imaginaţia co- 
pilului dorul atinge dimensiunile baladescului, ceea ce îl determină a 
face o analogie dintre chipul mamei și Sora Soarelui, floarea cerească, 
venită în ospeţie lui Ciuboţel împreună cu tot alaiul de stele și luce- 
feri, pentru a emana o lumină darnică, în faţa căreia „bunelul umblă 
în genunchi”, de parcă ar sta la icoane. Este conturată o idee de între- 
gire mitică prin prisma unor categorii simbolice deposedate de alura 
lor sacrală, dar alimentate de o irezistibilă sete de viață, de primenire 
lăuntrică. Bunelul „seamănă, seamănă floarea soarelui," fiindcă, spune 
el, „trebuie să faci măcar oleacă de lumină pe unde mergi”. Lumina de- 
vine, astfel, o metaforă totalizatoare, un punct de legătură dintre om 
şi măreţia cosmosului substituit prin formele alegorice ale mitului. 
«Că pământul e cinstit. Ca soarele, ca pasărea, ca izvorul,” aceste su- 
gestii metaforice încearcă să inițieze micul cititor în resorturile filo- 
sofiei populare, îi propune o lecţie de omenie şi bunătate sufletească, 
exprimă bucuria de a trăi, a iubi, a se menţine în anturajul valorilor 
general-umane. Steaua lui Ciuboţel din vârful turnului luminează satul 
zi şi noapte, stă de veghe la căpătâiul măicuţei până se face bine, devine 
un înger păzitor pentru toţi copiii din Turturica, iar atunci când își ia 
zborul spre împărăţia ei de poveste, vrea „să-i ducă măicuţei un fir de 
iarbă de pe pământ.” 

Steaua menţine existența și „apără” cerbul, care aleargă când pe un vârf de 
munte, când pe celălalt, sugestie a unui timp mitic arhaic, pentru a prote- 
ja de rele „pălăria albastră” a pământului. Nu numai universul teluric, dar 
şi oamenii, mai bine zis, puii de pitic din Împărăţia Duminică, se află sub 
aura ocrotitoare a Stelei, în deplină îngemănare cu ritmurile cosmice, unde 
Soarele și Luna, Mama noastră cea dintâi, determină anturajul selenar al 
existenței omenești. S. Vangheli dezvoltă şi aprofundează o atmosferă de 
luminozitate, creând asociaţia unui amalgam de stări și trăiri sufletești de 
excepţie, ce-și trag originea din proiecția simbolică a miturilor și așa-ziselor 
„sărbători ale soarelui” descătușate de riturile păgâne și condensate în mod 
firesc în diverse situaţii artistice. După expresia lui M. Ferber, fenomenul 
este „atât de copleşitor și atât de fundamental, încât semnificaţiile lui în 
mitologie și literatură sunt prea multe pentru a fi enumerate” [$, p. 266]. 
Sentimentul de admiraţie față de astrul ceresc, „ma-a-re minune e Soarele 
ăsta... Câte lămpi ard noaptea și tot e întuneric, dar el unul luminează și 
casă, şi bordei, şi drum. Şi muntele își încălzește spatele la dânsul, că nu i-ar 
mai creşte chica aceea verde..., presupune o jubilaţie, dar și o eliberare de 
verdictele mitului, autorul îndeamnă spre lumină și căldură, spre plinătatea 
viguroasă a vieţii, care oscilează de la viziunea mitică spre cea metafizică, 
spre o concepție apropiată de viziunea folclorică. 


E. Niculiţă-Voroncă scria: „Soarele e ochiul lui Dumnezeu” [6, p. 229]. Po- 
etica privirii corelată cu laitmotivul solar se manifestă la S. Vangheli prin 
expresia unei totale detașări de semnificaţiile religiozității cosmice. Replica 
„Tu ai aprins Soarele pe cer ” indică o stare de alternare a luminii solare în 
raport direct cu ființa umană, încadrarea ei într-un circuit neîntrerupt. Ero- 
ul lui S. Vangheli e predispus să trăiască plenar evaziunea sa în mitul solar 
al universului, ca de la altitudinea astrului ceresc să proclame „ideea stator- 
niciei din veac a ritmurilor primare ale vieţii” [7, p. 35], să se reintegreze 
într-o atmosferă de continuă sărbătoare și resurecție sufletească: 
„Lie, lie, 
Ciocârlie, 
Cântec dulce 
Din câmpie!” 

( Împărăţia Duminică). 
Este acordul final ce izvorăşte din deplina îngemănare a cerului cu pământul, 
indică o culminaţie emoțională caracteristică pentru opera lui S. Vangheli. 

Undeva în subtext mai întrezărim și o inițiere mioritică, ce se manifestă prin 
convertirea elementului mitic în contextul unor situaţii de viaţă obişnuite, 
marcate de o vibrantă subtilitate artistică, de profunzime și lirism. Trei iezi, 
Turturica sau Cucuieţi este, de fapt, „spaţiul matrice” ori „spaţiul mioritic” 
axat pe filonul creativităţii populare. Acest „spaţiu mioritic” este specificat 
prin aprofundarea unui mod de viață tradițional, care oscilează, după remar- 
ca lui M. Cimpoi, „de la orizontul mioritic spre orizontul european cu garni- 
tura de categorii care este proprie mioritismului românesc” [8, p. 18]. 


Analiza simbolurilor și imaginilor artistice indică cert caracterul de înca- 
drare în atmosfera mitică, sunt intuite niște niveluri de specificare și for- 
mule individualizatoare de semnificaţie arhetipală. Matricea stilistică ro- 
mânească se menține prin ideea de dăinuire, prin desăvârşirea unui spaţiu 
sacru de valori circumscris în aspectele sale existenţiale. Fenomenul de 
adaptare la condiția mioritică se manifestă firesc şi spontan, prin interme- 
diul unor imagini tradiționale, fiind determinate de un substrat mitologic 
străvechi, supus treptat modificărilor succesive. Şalul verde pe care-l îm- 
bracă mama din balada cu același nume sugerează ideea marii plecări. Prin 
transfer metaforic, se are în vedere trecerea ei dintr-un plan existențial în 
altul imaterial, într-un spațiu selenar, cosmic, de o superioritate absolută: 
„Şi s-a dus să are, 

Dar în vârf de deal 

Vremea i se pierde — 

Mama se preface 

În morman de țarină. 

Şi îmbracă mama 

Şalul acela verde.” 


(Șalul verde). 


Redimensionarea elementului mitic se manifestă prin comuniunea 
tainică cu natura, prin amplificarea sensurilor şi accentelor artistice fa- 
vorizate de un fond mitic străvechi. Metafora verdelui se încarcă cu un 
fond profund esenţializat, culminează cu un simbol de origine mitico- 
folclorică, exprimă ideea de dăinuire, perenitate zămislite de veacuri 
în accepţia populară. Elementele naturii, iarba, pământul, rămurica 
verde, cerul, întreg universul sunt trăite din perspectiva transcendenței 
mitice, ele capătă accepţia unui spectacol ceremonial și redau, în ulti- 
mă instanţă, o finalitate existenţială, un bilanţ simbolic. 

S. Vangheli pendulează între fabulosul mitic și reprezentările imagi- 
naţiei sale creatoare, pentru a ne aduce în preajmă și a „ne prelungi 
copilăria. Cu o oră. Cu o zi. Cu un veac. Cât îi avem cartea în preajmă — 
suntem copii. Cărţile lui sunt ca niște corăbii, care scot copiii în larg”, 
ca să se menţină în permanență pe „o pajişte albastră” a sufletului. 


Note | 1. A. Dima, Zăcăminte folclorice în poezia noastră contem- 
porană, Fundaţia pentru Literatură și Artă „Regele Carol 
II, București,1936. 

2. Carte de rugăciuni, Editura Agapiş, București, 2004. 

3. I. Evseev, Dicţionar de magie, demonologie și mitologie 
românească, Editura Amarcand, Timişoara, 1997. 

4. M. Cimpoi, Întoarcerea la izvoare, Editura Literatura 
Artistică, Chișinău, 1985. 

5. M. Ferber. Dicţionar de simboluri literare, Editura Car- 
tier, Chişinău, 2001. 

6. E. Niculiţă-Voroncă, Datinile și credințele poporului ro- 
mån, Editura SAECULUM, Bucureşti, 1998. 

7. D. Bălăeţ, Eterna regăsire, Editura Scrisul Românesc, 
Craiova, 1979. 

8. M. Cimpoi. Orizont mioritic, orizont european, Funda- 
ţia Scrisului Românesc, Craiova, 2003. 


Fişă Spiridon Vangheli (n. 14V1.1932, s. Grinăuţi, judeţul 
biobibliografică | Bălți) s-a manifestat deplin în domeniul literaturii pentru 
copii. Volume publicate: În țara fluturilor (1962); Băieţe- 
lul din coliba albastră (1964); Balade (1966); Isprăvile lui 
Guguţă (1967); Ministrul bunelului (1971); Guguţă — că- 
pitan de corabie (1979); Steaua lui Ciuboţel (1981); Calul 
cu ochi albaştri (1981); Pantalonia — țara piticilor (1989); 
Măria sa Guguţă (1989); Guguţă şi prietenii săi, 2 volume 
(1994); Tatăl lui Guguţă când era mic (1999); Copiii în 
cătușele Siberiei (2000). A studiat la facultatea de filolo- 
gie a Universităţii de Stat „Ion Creangă” din Chișinău. În 
1974 i s-a decernat Premiul internaţional „Diploma de 
Onoare Andersen”, iar scrierile sale au fost traduse în pes- 
te 40 de limbi ale lumii. Este Laureat al Premiului de Stat 
al RSSM, 1980, şi Laureat al Premiului de Stat al URSS, 
1988. Împreună cu Grigore Vieru, a colaborat la apariția 
mai multor ediţii ale „Abecedarului”. 

Perioada istorică în care trăim este una a de- 
mitizărilor, relativismului, scepticismului 
modern şi a devalorizării idealurilor, sim- 
bolurilor, principiilor umaniste, a creațiilor 
spirituale şi culturale autentice. În societatea 
de consum pe care o traversăm, valorile s-au 
amestecat cu pseudovalorile, cultul medi- 
ocrității proliferându-se la toate nivelurile. 
Materialitatea, lupta de interese, abuzul au 
un impact negativ deosebit asupra formării 
unei personalități reprezentative, conştiente 
şi libere, apte de a promova valori umane au- 
tentice. Înrădăcinate în nevoile, dorințele și 
aspiraţiile oamenilor, valorile nu pot fi con- 
fundate cu toate acestea, întrucât ele au un ca- 
racter de generalitate, desemnând ceea ce este 
considerat ca dezirabil, demn de a face obiec- 
tul dorințelor omenești. În această ordine de 
idei, Tudor Vianu sublinia: „O valoare nu este 
dată decât pentru o dorinţă, fie ea oricât de 


In this article there is approached the problem of lite- 
rary work interpretation from the perspective of the 
values included in it: moral, religious, esthetical, bio- 
logical, affective. At the same time there are proposed 
several textual tasks that have the role to include pupils 
in the situation of participating in the life of the literary 
opera heroes, to express emotional states, to acquire 
certain traits that are analyzed in parallel with those of 
the character chosen as a model. 

individuală, dar în momentul în care o cuprinde, conştiinţa postulează 
în valoare obiectul posibil al unei multiplicități de dorinţe identice, al 
totalității dorințelor identice. Ceea ce mi se arată mie ca bun sau fru- 
mos poate apărea la fel oricărui exemplar uman; este nevoie numai ca 
dorinţa corelativă să se trezească. În zarea oricărei valori se lămureşte 
putinţa unei solidarizări umane” [$, p. 45-46]. 


Privit din perspectiva formării la elevi a valorilor general-umane, cur- 
riculumul la disciplina Limba şi literatura română stipulează, de rând 
cu alte principii ce stau la baza selectării/structurării conținuturilor 
educaţiei literare, și pe cel al plinătăţii axiologice: coerenţa valorilor 
fundamentale (Adevărul. Binele. Frumosul. Dreptatea. Libertatea), a 
valorilor specifice creaţiei artistice (estetice, morale, religioase, teore- 
tice), coerenţa valorilor contextuale. Totodată menționăm și faptul că 
scrierile literare sunt judecate și apreciate din perspectiva valorii lor 
estetice, ca valoare supraordonată, specifică și definitorie. Aceasta asi- 
gură autonomia creaţiei estetice în raport cu alte producţii culturale 
(tratate ştiinţifice, coduri legislative, programe politice, eseuri filozofi- 
ce, scrieri jurnalistice etc.). În același timp însă, în cadrul textelor lite- 
rare interacționează valori de diverse tipuri, care influențează procesul 
de interpretare și, în ultimă instanță, de valorizare estetică a textelor 
respective. 


Atunci când încercăm să precizăm scopul şi importanţa studierii lite- 
raturii în şcoală, trebuie să ţinem cont de faptul că, spre deosebire de 
alte forme ale cunoașterii umane, literatura, ca ramură a artei, ce valo- 
rifică funcția expresivă a limbii (expresivitatea rezultă mai ales din fo- 
losirea limbajului mediat, cu înveliş senzorial, capabil să emoționeze), 
se adresează preponderent sensibilităţii, declanşează efecte emoţionale, 
estetice. Având ca scop obţinerea unui efect estetic, această funcție (ex- 
presivă / hedonistă) a operei nu se dezvăluie decât în relație cu recepto- 
rul. Adresându-se unor destinatari potenţiali (în cazul nostru elevilor), 
textul artistic își exercită şi alte funcţii ale sale: referențială (transmite 
o viziune a scriitorului despre realitate, despre lume), cognitivă / infor- 
mativă („opera ne comunică informaţii artistice organizate într-un me- 
saj specific și transmise printr-un cod” [4, p. 97], educativă / formativă 
(„opera literară își formează un subiect capabil să recepteze, care se lasă 
influenţat de ea, contribuie la formarea conștiințelor, a convingerilor, la 

dezvoltarea sensibilităţii, a gustului estetic” [3, p. 18]. Coordonatele de 
bază ale funcţiei formativ-artistice însumează nu numai spirit de recep- 
tivitate faţă de nou, cultivarea motivaţiei cognitive și a interesului pentru 
cunoaștere, dar și formarea la cititor/elevi a unui sistem de valori, a unei 
atitudini corespunzătoare față de acestea. Astfel, formarea unor repre- 
zentări culturale privind evoluţia și valorile literaturii, cultivarea unei 
atitudini pozitive față de limba maternă și recunoaşterea rolului acesteia 
pentru dezvoltarea personală și îmbogățirea orizontului cultural, abor- 
darea flexibilă şi tolerantă a opiniilor și argumentelor celorlalți, cultiva- 
rea plăcerii de a citi, a gustului estetic în domeniul literaturii, dezvolta- 
rea interesului față de comunicarea interculturală etc. sunt câteva dintre 
valorile şi atitudinile care pot/trebuie formate în procesul educaţiei lite- 
rar-artistice a elevilor. În această ordine de idei, profesorul îi va include 
pe elevi în diverse activități de interpretare a textului literar, în cadrul 
cărora ei vor „observa” ce tipuri de valori interacționează în diegeza 
operei literare, în care secvenţe ale textului intră în joc valorile respecti- 
ve, ce tip de comportament afirmă personajul, în ce constau conflictele 
de valori, în cazul în care ele există în operă etc. Astfel, interpretând, de 
exemplu, balada populară „Monastirea Argeșului”, elevii vor constata că 
în această operă interacționează o serie de valori religioase (destinația 
clădirii ce urmează să fie construită, alegerea locului pentru construcție, 
visul lui Manole), estetice (dorinţa de a realiza o creaţie fără precedent), 
morale (loialitatea meșterilor față de Manole, respectarea jurământului, 
uciderea Anei), biologice (ameninţarea cu moartea, abandonarea meg- 
terilor pe acoperişul mănăstirii), afective (dragostea lui Manole față de 
Ana, îndârjirea Anei de a ajunge cu mâncarea la Manole, atașamentul 
Anei față de copil), juridice (autoritatea domnitorului față de meșteri) 
etc. Ca sarcini orientative, pe care elevii urmează a le soluţiona, pot fi 
următoarele: 


1. Este visul care îi inspiră lui Manole soluţia sacrificiului compatibil 
cu morala creştină? 


2. Decizia lui Manole de a recurge la sacrificiul uman pentru a putea 
duce la bun sfârșit construcţia începută poate fi interpretată diferit, în 
raport cu valorile cărora cititorul le acordă prioritate. Care dintre ur- 
mătoarele variante vi se pare cea mai adecvată? Argumentaţi cu trimi- 
teri la text: 

a) teama de-a fi ucis de domnitor; 

b) conştiinţa predestinării, a unei misiuni încredințate de către Divinitate; 
c) orgoliul; 

d) năzuinţa creatoare; 

e) firea superstițioasă a meșterului. 


3. Cum motivaţi faptul că în unele variante ale baladei numai Manole 
din toți zidarii nu încalcă jurământul, nu dezvăluie taina înțelegerii? 
Alegeţi varianta posibilă de răspuns și argumentaţi: 

a) el este sortit să devină eroul care să jertfească ce are mai scump pen- 
tru desăvârşirea operei; 

b) este un naiv și fără minte; 

c) are prea mare încredere în tovarășii săi; 

d) altă opinie. 


4. Raportaţi decizia lu Manole de a nu încălca jurământul la una dintre 
valorile general-umane și formulaţi o concluzie. 


5 Determinaţi, în baza afirmației lui V. Alecsandri, ce conflicte de valori exis- 
tă în baladă: „Dar orice lucra / Noaptea se surpa. Superstiţiile poporului în 
privirea zidirilor sunt multe. Așa, el crede că o zidire nu poate avea trăinicie 
dacă nu se îndeplinesc oarecare datine mistice, precum, de pildă, îngroparea 
umbrei unui om în temelie. Pietrarii au obicei a fura umbra cuiva, adică a-i 
lua măsura umbrei cu o trestie și a zidi apoi acea trestie în talpa zidirei. Omul 
cu umbra furată moare până în 40 de zile și devine stafie nevăzută şi geniul în- 
tăritor a casii. Fiind însă că acest obicei a produs adeseori nenorociri, spăriind 
mintea celor cu umbrile furate, și aducându-i astfel la boale grele, zidarii au 
fost siliți a-şi schimba datina. Când dar este a se rădica vreo casă nouă, până 
a nu se așeza cea întâi peatră a temeliei, se face aghiazmă cu care se stropesc 
şanţurile. Apoi se taie doi miei de se face masă mare pentru zidari, carii după 
ce ospătează în sănătatea stăpânului casei și întru zidirea zidurilor, îngroapă 
cruciș capetele mieilor în două colțuri a casii, iar în celelalte două unghiuri, ei 
zidesc două oale roşii pline cu apă nencepută” [1, p. 117-118]. 


În cazul interpretării romanului Ion de L. Rebreanu din perspectiva va- 
lorilor ce se conţin în el, sarcinile ajutătoare vor fi: 


1. Cum apreciaţi comportamentul Anei din romanul Ion de L. Rebreanu? 
Alegeţi una dintre variantele de mai jos sau formulaţi o opinie proprie. 
Argumentaţi-vă răspunsul: 

a) devotament insuflat de dragostea pentru soț; 
b) supunere față de voința bărbatului, potrivit normelor de comporta- 
ment din societăţile tradiţionale. 


2. Demonstraţi cu referințe la roman că intriga este construită pe un 
conflict valoric. 


3. Comentaţi remarca: „Şi toată lumea compătimea şi lăuda pe Ion, c-a 
fost aşa de bun şi de harnic...” Este justificată această atitudine a satului 
ori nu? Includeţi-o într-o scară a valorilor morale. 


4. Motivaţi metamorfoza părintelui Belciug în ceea ce priveşte atitu- 
dinea lui față de Ion, pe care, la începutul romanului, îl numește „un 
stricat și un bătăuș, un om de nimic”, iar la înmormântare — „mândru 
creştin răposat”. Există în această atitudine-replică un conflict al valo- 
rilor? În ce constă el? 


S. Împărţiţi-vă în două „tabere”: apărători şi acuzatori ai comporta- 
mentului (acţiunilor) lui Ion, mai apoi aduceţi probe „pro” şi „contra” 
în ceea ce priveşte gradul de vinovăţie pentru moartea Anei, a copi- 
lului, pentru dezmembrarea cuplului conjugal George-Florica. Dacă 
doriţi, puteţi formula sentinţa. 


6. Demonstraţi, pe baza citatelor, un conflict al valorilor: „Dragostea nu 
ajunge în viață... dragostea e numai adaosul. Altceva trebuie să fie teme- 
lia”; „...ce folos de pământuri, dacă cine ţi-e pe lume drag nu-i al tău”. 


7. Numiţi alte 2-3 situaţii şi, respectiv, conflictele de valori atestate în 
romanul Ion. 


8. Care dintre valorile enumerate le afirmă romanul Ion? Alegeţi din 
variantele propuse și argumentaţi: 

a) cultul vieții; 

b) responsabilitatea față de propriile acţini; 

c) iubirea față de aproapele tău; 

d) respectul față de părinți; 

e) bunătatea, toleranța etc.; 

f) altă valoare. 


Un alt concept al psihologiei sociale, la care deja ne-am referit, tangențial, 
este și cel de atitudine, definit în literatura de specialitate drept „dispozi- 

ţia internă a individului faţă de un element al lumii sociale (grup social, 
probleme ale societății etc.), orientând conduita în prezența, reală sau 
simbolică, a acestui element [2, p. 91]. Ca modalitate relativ constantă 
de raportare a individului sau grupului față de anumite laturi ale vieţii 
sociale și față de propria persoană, atitudinea desemnează orientarea 
gândirii, dispoziţiile profunde ale ființei noastre, starea de spirit proprie 
nouă în fața anumitor valori. Există atitudini personale, ce pun în cauză 
individul, şi atitudini sociale, care au o incidenţă asupra grupurilor. Ceea 
ce le caracterizează pe ambele este faptul că întotdeauna este vorba de un 
ansamblu de reacţii personale față de un obiect sau individ determinat. 
Subiectul însuși le percepe ca facând parte integrantă din personalitatea 
sa, ceea ce face ca atitudinile să fie foarte înrudite cu trăsăturile de ca- 
racter, ele reprezentând în același timp un mijloc de exprimare a eului, 
de autorealizare si autodezvoltare. Astfel, atitudinile lui Ion manifestate 
față de Ana/părinţi, desprinse din replicile, din comportamentul sau din 
felul cum gândește însuși personajul, scot în evidenţă un tip uman agre- 
siv, brutal, intolerant, nemilos. Prin urmare, caracterizarea personajului 
din punctul de vedere al atitudinilor manifestate presupune relevarea 
atitudinii acestuia faţă de sine (atitudinea față de sine se exprimă prin 
demnitate, mândrie, orgoliu, amor propriu, încredere în forțele proprii, 
siguranţă de sine, modestie sau lipsă de modestie, marcând astfel „stilul” 
comportamental al individului, precum și relaţiile acestuia cu semenii), 
faţă de societate (această atitudine se diferențiază și se individualizează, 
potrivit situaţiilor create, în: atitudine față de muncă, atitudine față de 
normele, principiile şi etaloanele morale; atitudine față de familie, şcoa- 
lă, biserică etc.; atitudine faţă de ceilalți semeni etc.). Având în vedere 
această tipologie a atitudinilor, profesorul va putea lesne formula sarcini- 
le care vor orienta activitatea elevilor în procesul interpetării romanului 
din perspectiva conceptului respectiv. Dintre întrebările-sarcini vor face 
parte şi următoarele: „Ce atitudine manifestă Ion față de Ana / Ana față 
de Ion? Cum explicaţi această atitudine?”, „Formulaţi şi comentaţi ati- 
tudinea lui Ion față de şcoală / pământ”, „În ce măsură replica lui Vasile 
Baciu, adresată lui Ion („sărnătoc”), contribuie la crearea imaginii despre 
sine a protagonistului?” „Ce consecinţe are această atitudine a lui Vasile 
Baciu asupra lui Ion și asupra acțiunilor lui ulterioare?”, „Ce trăsături de 
caracter/sentimente ale lui Ion sunt determinate de atitudinea lui față de 
pământ?” etc. 

Evident, orice interpretare a operei va finaliza/trebuie să finalizeze 
cu formularea atitudinii scriitorului față de problema abordată, față 
de personajele create: „Care e atitudinea scriitorului față de lon/Ana 
etc.?”, „Ce crede scriitorul despre...?", „Susţineţi cu argumente din ope- 
ră că autorul are o atitudine negativă/pozitivă față de..., „De ce autorul 
îşi ucide personajul/personajele?”. 


În concluzie subliniem că, pus în situaţia de a participa la viaţa eroilor 
operei literare, de a-și exprima stările de conștiință, de a însuşi anumite 
trăsături pe care le analizează în paralel cu cele ale personajului ales 
drept model, elevul își va putea dobândi anumite concepţii, care vor 
conduce la descoperirea treptată a propriei personalități. Calitatea ide- 
alului de viață al elevului depinde chiar și de potenţialul moral şi etic al 
personajului pe care acesta îl studiază. Astfel, prin strategii şi metode 
specifice gândirii critice, elevul poate diferenția aspectele pozitive de 
cele negative şi descoperi rolul pe care îl pot avea personajele literare 
asupra propriei dezvoltări. 

Eugeniu COŞERIU 
| Am ajuns să fiu un cetățean al lumii 


În spațiul virtual al internetului poate fi vizionată una dintre puținele 
înregistrări filmate cu Eugeniu Coșeriu. Adresa este: ttps://www.yo- 
utube.com/watch?v=Nm7bZlccFf4, filmul fiind încadrat într-o serie 
intitulată „El intelectual y su memoria”. Pe durata a aproximativ o oră 
și jumătate, înregistrarea conţine un interviu pe care Coșeriu l-a acor- 
dat profesoarei dr. Maria Angeles Pastor, în cadrul Facultăţii de Filo- 
sofie și Litere a Universităţii din Granada, în prezenţa prof. dr. Cán- 
dida Martinez López, decan al acelei facultăţi. Discuţia s-a desfăşurat 
în ianuarie 1993, cu o zi înainte de ceremonia de acordare a titlului 
de doctor honoris causa al Universităţii din Granada marelui învățat. 
Am considerat util să punem la dispoziţia numeroșilor simpatizanți şi 
a adepților români ai teoriilor lui Eugeniu Coșeriu o versiune în limba 
română a acestui interviu. Mulţumesc drei doctorand Andreea-Gior- 
giana Marcu pentru transpunerea textului și traducerea lui în limba 
română (Eugen Munteanu). 


Cándida Martinez López: Încep prin a vă spune că, pentru fa- 
cultatea noastră, această zi este una specială, pentru că îl avem 
alături de noi pe domnul profesor Coșeriu, care ne va ofe- 
ri un interviu în cadrul ciclului „Intelectualul și memoria sa’, un 
ciclu editorial cu destul de multă tradiţie în facultatea noastră, care 
include deja atât de multe nume celebre. Prezența dumnealui aici, în 
această zi, la fel ca amintirea sa, înregistrată pe suport audio-video, va 
ajuta la sporirea fondului documentar pe care deja îl deține Faculta- 
tea de Filosofie și Litere, înregistrare care se mai regăsește, pe lângă 
Facultatea noastră, și în filmoteca din Andaluzia. Profesorul Eugeniu 
Coșeriu va oferi un interviu profesoarei Angeles Pastor și aș dori să 
le mulțumesc amândurora, în numele facultăţii, pentru participarea la 
această ceremonie. 

Maria Ángeles Pastor: Eu voi începe spunând că, în sfârșit, se realizează 
una dintre cele mai mari dorinţe ale mele — bineînţeles, am mai multe 
(râsete) — aceea de a vedea aici, în aula din care s-au transmis vocile atâ- 
tor personalități, pe marele maestru și profesor Eugeniu Coşeriu. Tre- 
buie să menţionăm că nu este prima vizită a domnului profesor Coșeriu 
în Granada. Dumnealui participă în mod regulat la cursurile de vară din 
Almuñécar și a mai fost, cu diferite ocazii, invitat al facultății noastre. Îmi 
amintesc chiar că m-a certat odată, când mi-am prezentat teza de doc- 
torat. Şi în această dorință sau acest vis al meu, după cum spuneam, nici 
nu mi-aş fi închipuit că tocmai eu voi fi cea care va sta aici, lângă el. Pen- 
tru că mi s-a acordat această onoare, vreau să adresez mulțumirile mele 
echipei de la postul video al Facultăţii de Filosofie şi Litere, deoarece 
suntem într-adevăr mulţi, profesori şi profesoare ale acestei universități — 
şi nu mă refer aici doar la specializarea Filologie —, cei care îi datorăm 
cunoştinţele noastre domnului profesor Coşeriu. Şi tot atât de mulți sun- 
tem (spun suntem pentru că printre ei mă număr și eu) cei care-i purtăm 
cea mai adâncă admiraţie și afecțiune. Şi trebuie să mai spun, fără alte 
ocolişuri, după cum au afirmat mulți alții înaintea mea, că ne aflăm — 
sau vă aflaţi — în faţa celui mai ilustru lingvist în viaţă. Cu aceste cuvinte 
l-a descris profesorul meu, don Gregorio Salvador, mărturisindu-se, în 
același timp, adept și învățăcel al lui Eugeniu Coșeriu, în discursul rostit 
cu prilejul primirii, de către savantul român, a titlului doctor honoris ca- 
usa din partea Universităţii Complutense din Madrid. 


Motivele pentru care domnul Eugeniu Coşeriu este supranumit „cel 
mai mare dintre lingviști” sunt recunoscute de către toți cercetătorii 
din domeniul limbajului — vorbim aici de cei care au un minim de bun 
simţ. Mâine, în cadrul festivităţii de acordare a titlului doctor honoris 
causa al universităţii noastre, domnul profesor dr. Mondejar va ana- 
liza nenumăratele merite intelectuale pe care le reuneşte personalita- 
tea profesorului Coşeriu. Din acest motiv, nu voi zăbovi asupra lor în 
acest preambul. Voi face doar câteva sublinieri, în marea lor parte deja 
menționate — căci despre domnul Eugeniu Coşeriu s-au spus deja mul- 
te lucruri —, despre teoriile sale rămâne însă să se spună multe de acum 
înainte. A avut o instruicre solidă, pe care o cultivă în mod constant, 
căci nu există zi în care domnul Eugeniu Coșeriu să nu lucreze. Oricât 
de târziu s-ar fi culcat, la acele cursuri de la Almuñécar, în care se sărbă- 
torea tot timpul câte ceva și se stătea până târziu în noapte, când ajun- 

gea la hotel, la recepţie, domnul Eugeniu cerea întotdeauna să fie trezit 
la ora şase dimineaţa, dorință întâmpinată, din partea noastră, cu mul- 
tă somnolență. Nesfârșita sa înțelepciune, gândirea sa clarificatoare ce 
luminează toate ariile ştiinţei lingvistice, de la istoria lingvisticii până 
la lingvistica aplicată — atât de la modă în zilele noastre —, dar și logi- 
ca gândirii... pardon, logica limbajului, ca parte a filosofiei limbajului. 
Onestitatea sa ştiinţifică ar fi o altă caracteristică ce merită subliniată, 
deoarece ea este complet străină oricărui exhibiţionism. Într-adevăr, 
pentru mine și pentru atâţia alții, gândirea sa este de cea mai mare pro- 
funzime şi are cea mai mare acoperire teoretică. Ca fapt divers, poate, aş 
dori să vă citez cuvintele unui lingvist japonez, pe numele său Takashi 
Kamei, care spune: „Lingvistica lui Coşeriu cuprinde mult mai mult 
decât ceea ce putem percepe acum din ea, pentru că va fi nici mai mult, 
nici mai puțin decât lingvistica secolului XXI”. 


Dar să trecem la viața acestui umanist de o profunzime și rodnicie sur- 
prinzătoare. Poate că în acest fel vom reuși — sper eu — să dezlegăm 
vreun mister care să ne înveţe, fie cât de puţin, cum să fim ca el. Degi 
am o bănuială că inteligența... (râsete) nu e ceva care se poate învăța. 
Domnul profesor Eugeniu Coșeriu a locuit, cu excepţia unor perioade 
nu foarte lungi, în patru țări. Vom călători alături de el prin aceste patru 
țări, încercînd să vedem cum s-au conturat, de-a lungul vieţii, enorma 
sa personalitate şi marea sa ştiinţă. Să începem cu România. Domnul 
Eugeniu Coşeriu se naşte la Mihăileni, un sătuc din Basarabia, în anul 
1921. Această regiune a atât de îndepărtatei Românii, care este totuși 
atât de apropiată de noi din punct de vedere cultural, va trece după al 
Doilea Război Mondial în posesia Uniunii Sovietice, aparținând noii 
Republici Socialiste Moldovenești. (Deşi există în continuare un alt 
teritoriu din România care poartă numele de Moldova, nu-i așa?) 


Eugeniu Coșeriu: Da! 


M.Â.P.: În pasionanta noastră călătorie coşeriană — şi sper că este 
şi pentru voi pasionantă —, aceasta este prima oprire: România. 
Îşi face studiile primare la Mihăileni. Liceul îl va face la Bălți. Prin 
urmare, locuiește în Basarabia până în 1939 — adică pe durata co- 
pilăriei, a adolescenţei și a primei părţi din tinereţe. Ce vă amintiţi 
din acești ani, dumnule profesor? 

E. C.: Bine! Înainte de a vorbi despre amintiri, aş vrea să răspund unei 
întrebări lansate de dumneavoastră, în legătură cu posibilitatea sau im- 
posibilitatea de a învăța inteligenţa. (Râsete). Căci inteligenţa, trebuie 
să spun și eu, nu se învaţă. Dar se învaţă, în schimb, munca. Și, de multe 
ori, munca poate chiar să înlocuiască inteligența sau să o stimuleze și să 
o dezvolte. Aş spune despre ştiinţă ceea ce Goethe a spus despre poezie. 
Când l-au întrebat câtă inspiraţie exista în poezie, el a spus că poezia este 
unu la sută inspiraţie şi nouăzeci și nouă la sută transpirație. (Râsete). Şi 
același lucru, da, același lucru s-ar aplica lingvisticii și oricărei alte științe. 
Munca asiduă, regulată este în realitate cea mai importantă. Bineînţeles 
că la fel de important este să ai maeștri, să fii ghidat pe căile cunoașterii 
şi să fie cineva acolo care să-ţi spună „asta nu merită să citeşti, mai bine 
concentrează-te în direcția asta!” După ce ţi-a lăsat un timp la dispoziție, 
trebuie să capeți experienţă, să dai puţin cu capul de pragul de sus până 
să înveţi că nu toate ușile se deschid cu ușurință. 


Şi în legătură cu acele amintiri... Înainte de toate, am trăit, ca un copil 
normal ce sunt... (Râsete). 


M.Â.P.: Aşa spuneţi? 


E. C.: ... jucându-mă cu ceilalți copii şi, bineînţeles, bătându-ne pentru 
lucrurile ce se puteau câştiga atunci în jocurile de copii, ca, de exem- 
plu,... mmm... nasturii! Erau niște jocuri cu nasturi și eu obişnuiam să 
ajung seara acasă cu un ditamai săculeț de nasturi, dar mi se întâmpla 
câteodată și să trebuiască să tai de la haine diverşi nasturi, chiar de la 
păturile de pe pat, pentru că îi pierdusem pe toţi. (Râsete). Bun. Dar 
probabil că vă interesează mai mult formarea mea culturală, sistema- 
tică, din acele vremuri. Am studiat, am făcut studiile primare în satul 
natal și am avut mare noroc, pe deasupra, să-i am pe părinţii mei, care 
au fost foarte speciali, în adevăratul sens al cuvântului. 


M.Â.P.: În ce sens speciali? 


E. C.: Vă răspund imediat. Am avut marele noroc să am ca învățător un 
om remarcabil, pe care îl menţionez mereu, în toate interviurile care 
au ca obiect formarea mea intelectuală. Este vorba despre un mare om, 
care se numea Roman Mândâcanu - a murit nu demult —, care a fost 
cel ce m-a modelat şi a început să mă orienteze, să-mi confere încre- 
dere în mine însumi, exagerând poate uneori, dar cred că a făcut bine, 

pentru că noi, cei buni, suntem în general timizi; prin urmare, destul 
de nesiguri. Acest învăţător a fost cel care, într-o anumită măsură, m-a 
descoperit. Cât despre părinţii mei, aveau deja formată o certă idee 
despre cultură, despre dezvoltarea intelectuală a omului în general și, 
mai ales, a copiilor lor. Şi atunci, mama mea, care nu făcuse studii, avea 
doar şcoala primară terminată, a continuat să citească şi să se infor- 
meze, să caute toată viaţa. Chiar și acum, după moartea ei, sora mea a 
descoperit printre hârtiile rămase o grămadă de note enciclopedice pe 
care și le făcea ea pentru dânsa. A găsit astfel, de exemplu, o descriere a 
Muzeului Britanic - tot ce conţine şi unde anume etc. — muzeu pe care 
ea nu îl văzuse niciodată, dar își dorea să ştie. A găsit un vocabular cu 
cuvinte dificile. Şi acolo își explica cuvintele, din când în când punea 
întrebări precum „Cuvântul ăsta nu-l înţeleg. Asta ce-o fi?”. 


M.Â.P.: Şi căuta. 


E. C.: Şi căuta, da. Bine. Tatăl meu, în schimb, făcuse studii superioare 
şi mereu a insistat să facem și noi — adică sora mea și cu mine —, nu 
era de conceput ca în familia noastră să nu se meargă la Universitate. 
De asta spuneam că am avut părinţi foarte speciali în acest sens, și, în 
consecinţă, au făcut mari sacrificii. Și apoi la liceu, după școala prima- 
ră, — în Spania se numesc colegii, acolo licee — pe care l-am făcut în 
orașul Bălți, am avut de asemenea profesori excelenți, excepţionali din 
multe puncte de vedere. Şi în felul acesta cred că am acumulat mai mul- 
te cunoștințe în liceu decât mai târziu. Căci după aceea, de exemplu, la 
examene, în Germania — examene universitare, zic — de final de ciclu 
de studii, fiind pe lângă profesorii şi colegii care examinau, am observat 
de multe ori că la întrebările pe care le formulau în legătură cu literatu- 
ra franceză, sau alt tip de literatură, aș fi putut răspunde cu cunoștințele 
din liceu, căci toate acestea erau deja acumulate de pe atunci, măcar în 
formă de cunoştinţe latente. În plan personal, în schimb, în ciuda fap- 
tului că am trecut, după cum aţi spus, prin mai multe țări, am ajuns să 
fiu un „cetățean al lumii”, În realitate sunt mereu acel copil moldovean 
din Mihăileni. M-am întors acum, anul trecut, acolo, şi am realizat că 
sunt un dezrădăcinat care, într-un fel sau altul, a rămas parțial acolo. 
Am căutat în satul meu toate locurile din copilăria și din adolescenţa 
mea, dar nu am găsit aproape nimic. Totul dispăruse, casa mea nu mai 
exista, fântâna a dispărut şi ea din fața casei. Am mai găsit un nuc din 

vremurile mele. Şi recunoscând acest nuc, am văzut că era al meu și 
l-am mângâiat și am simţit, cumva, că și el îmi răspunde. 


M.Á.P.: Şi... Viaţa din acele momente, în România, v-o amintiți să 
fi fost grea? Mă refer aici la gradul de dezvoltare. 


E. C.: Tot timpul am perceput viața ca fiind dificilă. 
M.Á.P.: Mereu? 


E. C.: Da. Aproape niciodată în viață nu am avut momente în care să 
pot zice: „Vai, ce bine, nu trebuie să mă gândesc la ziua de mâine!” Pen- 
tru că ori nu aveam eu bani, ori eram singur, departe de familie, ori mi 
se nășteau copiii şi trebuia să-i hrănesc, aşa că, în sensul acesta, pentru 
mine viaţa a fost mereu... 


M.Ă.P.: Dificilă. 
E. C.: Da, dificilă. 


M.Â.P.: Bine. Tot în România vă începeţi studiile universitare, 
la Iași. Ce aţi studiat acolo? Ce aţi sublinia din educaţia primi- 
tă? Cum vă raportați la această educaţie? Şi de ce aţi rămas doar 
un an la Iași? 


E. C.: Am studiat Litere la Iași. Bine, părinţii mă trimiseseră să mă înscriu 
la Facultatea de Medicină, iar eu m-am dus şi m-am înscris la Litere... 


M.Á.P.: De ce? 


Pentru că îmi doream să studiez Litere şi mă orientasem din liceu 
către studiile umanistice (Litere şi Filosofie). Şi vă voi povesti aici o 
întâmplare, tocmai pentru că vorbim de memoria — și memoriile — 
intelectualului. În perioada liceului (să fi avut vreo cincisprezece sau 
şaptesprezece ani) mă gândeam la asta și făcusem din ea un vis: să 
ajung, într-o zi, să le predau știință nemților! (Râsete). Şi atunci... 
M.A.P.: Neapărat nemților? 

E. C.: Da, nemților. Și aveam pe atunci niște caiete în care nu scriam, 
ci mai degrabă făceam proiecte, planuri, de tipul „Istoria limbilor și a 


popoarelor din Europa”, de profesorul Eugeniu Coșeriu, de la Univer- 
sitatea din Heidelberg”. (Râsete). 

M.Â.P.: Vă dăduseţi şi titlu universitar! 
E. C.: Da. Şi uneori puneam Marburg, uneori Heidelberg... 
M.Á.P.: Le schimbaţi între ele! 


E. C.: Şi câteodată chiar Tiibingen! Cu alte cuvinte, îmi propuneam atunci 
să scriu despre ambele probleme, despre istorie și despre limbă sau lim- 
baj, care mă fascinau de pe atunci, dar și cu această idee de a le înapoia 
germanilor cunoștințele pe care ei mi le dăduseră. De asta m-am înscris la 
Facultatea de Litere, unde am avut, iarăşi, profesori excepţionali și am făcut 
mai multe specializări simultan. Pe parcursul întregii specializări cred că 
am avut, pe atunci, în jur de douăzeci și două de examene. Am luat paispre- 
zece dintre ele în anul întâi. Am făcut filologie romanică, de exemplu, cu 
profesorul Găzdaru, slavistică cu profesorul Caraman și latină cu profeso- 
rul Marinescu. Estetică și critică literară am făcut cu un mare critic şi istoric 
al literaturii române, George Călinescu etc. Am studiat cu o mulțime de 
profesori excelenți. Dar, după un an, a trebuit să plec! Adică nu a trebuit, 
așa am decis eu să plec, pentru că cerusem o bursă de studii în Italia! 


M.Â.P.: A trebuit să părăsiţi România? 


E. C.: Da. Am plecat din România, cerând o bursă pentru Italia, pe 
care guvernul italian mi-o dăduse. În plus, rămăsesem singur, căci regi- 
unea mea fusese deja ocupată de ruși. Părinţii şi familia mea rămăsese- 
ră acolo, în zona de ocupaţie sovietică, așa că eu eram în partea asta a 
României, cum spuneam... 


M.Ă.P.: ... dezrădăcinat. 


E. C.: Eram..., mă simţeam foarte legat de bucățica mea de pământ, așa că 
rămânând acolo, mă simţeam în realitate ca şi cum aș fi fost într-o ţară străi- 
nă — deși era aceeași țară — fără familie și într-o regiune pe care o cunoșteam 
destul de vag, ca și cum dintr-o dată Andaluzia ar aparține altei țări, şi un 
andaluz care a trăit mereu în Andaluzia ar trebui să locuiască la Logroño! 
Atunci probabil că s-ar simţi puţin... exclus. Și așa am plecat în Italia... 


M.Â.P.: Da. Înainte să vorbim despre Italia, ca să încheiem ciclul 
România, vom face un excurs, spunând că tocmai acolo, în Româ- 
nia, vi se vor acorda primele distincţii de doctor honoris causa — 
de trei ori, chiar — și la date destul de surprinzătoare. În plus, ați 

primit câte un doctorat honoris causa din partea fiecărei regiuni 
principale din România. Primul a fost în 1971, dar celelalte două 
au fost în 1992, când s-a schimbat sistemul politic. Dumneavoas- 
tră ați fost sau sunteţi profet în propria ţară? 


E. C.: Da... 


M.Â.P.: Şi în timpul primului sistem politic, şi în timpul celui de- 
al doilea, ceea ce e puţin neobișnuit, nu-i așa? 


E. C.: Da... În această epocă neagră — sau roșie — a României a existat 
un moment de deschidere culturală chiar în anii șaptezeci, şaptezeci și 
unu... Şi, având în vedere că intelectualii mă cunoșteau, desigur -— și în 
mod special lingviştii —, au reușit să facă să mi se ofere un doctorat ho- 
noris causa chiar în capitală, în litera legii. În schimb, celelalte două, ul- 
timele, sunt un soi de recompensă întârziată din partea universităţilor 
care în primul moment nu au îndrăznit sau, poate, din contra, au crezut 
că era destul un doctorat pe vremea lui Ceaușescu. Așa că... 


M.Â.P.: Ne povesteaţi deja de cea de-a doua ţară, Italia, unde 
ajungeţi în anul 1940, mai întâi în Roma, unde rămâneţi din '40 
până în '44, apoi în Padova, '44-45, apoi Milano, ’45- 50. Aţi răs- 
puns deja la întrebarea „De ce aţi plecat din România și de ce aţi 
ales Italia”. Cu toate acestea, datele pe care le-am menţionat în le- 
gătură cu șederea Dumneavoastră în Italia impun o altă întrebare. 
Ce atmosferă vă amintiţi în această Italie de dinainte de război și 
din timpul războiului? Cum aţi trăit experienţa războiului? 


Italia intrase deja în război când am ajuns eu acolo, dar trebuie să facem 
o distincţie. În primul rând, universitatea de acolo, sau universitățile 
de acolo aveau un regim special, și, pe de altă parte, războiul italian era 
diferit de alte războaie, ale altor neamuri. Din fericire, italienii, cum 
sunt foarte inteligenți din fire, nu simțeau niciun fel de atracţie pentru 
război — din contra! — și dispreţuiau eroismul. Astfel încât, în realita- 
te, războiul din Italia nu a fost resimţit cu entuziasmul unui luptător, 
ci mai degrabă ca un soi de pedeapsă divină, după modelul „De s-ar 
termina odată războiul ăsta blestemat”. Aceasta era atitudinea normală 
în Italia. În ceea ce priveşte universitatea, aceasta s-a menținut, în ciu- 
da regimului politic, absolut independentă şi detașată în mod obiectiv 
şi ştiinţific de toate aspectele războiului. Nu a existat în Italia nicio..., 

nu a pătruns, să zicem, ideologia politică a momentului, în materiile 
ştiinţifice. Exista o singură materie ideologică ce se preda acolo și se 
preda în toate universităţile italiene istoria și doctrina fascismului, dar 
în afară de asta nu exista, de exemplu, o estetică fascistă, o lingvistică 
fascistă, nimic. Acolo ne simțeam... 


M.Â.P.: Cu totul altă treabă era cu atitudinile persoanelor, nu-i așa? 


E. C.: Ne simțeam cu adevărat liberi. Şi într-o anumită măsură, pentru 
un străin, trebuie s-o spunem, pentru un străin această situaţie de răz- 
boi era una favorabilă, căci erau foarte puţini studenţi înscrişi. Câteo- 
dată, de exemplu, un mare profesor şi academician îmi preda doar mie! 
În plus, cum majoritatea studenţilor de gen masculin... 


M.Â.P.: De ce de gen masculin? 


E. C.: Majoritatea bărbaţilor erau mobilizați pe front! Atunci studenţii 
erau străini. A apărut un mod în care erau favorizați studenții străini... 
Era o mulțime de fete mai mult sau mai puţin disponibile, la dispoziţia... 
(râsete) studenților străini. 


M.Â.P.: Studentele erau la dispoziţia lor? 
E. C.: A, nu, nu... Dar să spunem aşa că... 
M.Â.P.: N-or fi fost chiar la dispoziţia lor... 


E. C.: A, nu, nu... Dar să spunem că... Nu, nu. Cu asta vreau să spun că 
ele erau acolo și, din punctul nostru de vedere, aveam... 


M.Â.P.: De unde alege! 


E. C.: Da! Da! (Râsete). Acesta era, să zicem, unul dintre aspectele 
practice ale universităţii, însă eu cred că ceea ce îl interesează pe un 
intelectual (și memoriile sale) este formarea academică, primită în Ita- 
lia. În multe privinţe, eu m-am considerat și încă mă consider — măcar 
în parte — ca aparținând culturii italiene, în special lingvisticii italiene, 
căci țara care m-a format, în sensul de a conferi o direcție căutărilor și 
aspirațiilor mele științifice — aspirații destul de vagi și generice, poate 
chiar puțin cam ample — a fost Italia. Aceeași țară m-a învăţat să utilizez 
metoda critică şi, să zicem că m-a învăţat să mă descurc pe cont propriu 
în viață, căci, desigur, chiar și relaţiile cu România s-au rupt repede. Eu 


EEE PT ROMIÂINIĂ 


am rămas în Italia şi, parţial, activitatea de după această perioadă este 
motivată de dorinţa de a continua să trăim, de ideea că viaţa trebuie să 
meargă mai departe. Trebuie să menţionăm că din acea perioadă datea- 
ză studiile de lingvistică și studiul diferitor limbi în Roma, apoi studiile 
de filosofie în Roma, Padova şi Milano. 


M.Â.P.: Da. În '44 v-aţi luat doctoratul în Litere, la Universitatea 
din Roma, nu-i aşa? Şi după aceea, cel de Filosofie, la Universita- 
tea din Milano. 


E. C.: Da. Chiar așa! 
M.Á.P.: Şi de ce aţi ales să faceţi două doctorate? 


E. C.: Pentru început! Două, ca să pot începe. (Râsete). Apoi se pot 
face mai multe. Atunci, la Roma, m-am ocupat în special de lingvistică, 
de filologie romanică și slavă. Am făcut această teză de doctorat des- 
pre influența poeziei epice medievale franceze asupra poeziei populare 
epice de origine sârbo-croată. 


M.Â.P.: Are un titlu lung. 


E. C.: Da. E un titlu lung. (Râsete). Şi teza este la fel. (Mai multe râse- 
te). Atunci... După aceea, îmi dădusem seama că nu se poate face teorie 
fără să studiezi în acelaşi timp filosofie și m-am dedicat în special filo- 
sofiei, mai ales pentru că în perioada mea românească m-am ocupat de 
estetică, apoi în anii în care făcusem Litere la Roma continuasem să mă 
ocup de estetică şi astfel am decis să studiez estetica din perspectiva 
integratoare a filosofiei. Și acolo am avut destul de mult noroc cu pro- 
fesorii, căci am avut, la slavistică, un mare profesor, pe Giovanni Ma- 
ver, şi, indirect, la lingvistică generală — unde am fost de foarte puţine 
ori — pe Antonino Pagliaro, și apoi, la Milano, la filosofie, pe Antonio 
Banfi. Sunt într-o asemenea măsură profesori ai mei, încât mai târziu 
am dedicat o carte memoriei acestor mari maeștri pe care i-am avut 
în Italia. Dar, pe de altă parte, după cum spuneam, viața după război 
devenise foarte dificilă. 


M.Â.P.: Viaţa de zi cu zi. 


E. C.: Da. Eu mă căsătorisem, aveam deja o fată şi trebuia să muncesc, 
eram lector la Universitatea din Milano, lector de limba română, dar 

câştigam foarte puţin... nu îmi ajungea pentru un trai decent. Mun- 
ceam și ca jurnalist, nopţile, mă ocupam de știrile externe, iar în timpul 
zilei lucram la o enciclopedie, enciclopedia Hoepli, unde îl aveam ca 
director pe un profesor de gimnaziu, care îi ura pe intelectuali. (Râse- 
te). Şi atunci am mers, întâi eu, apoi alţii tineri doctori, să căutăm de 
lucru, căci nu ne ajungea ceea ce câștigam la ziar. De aici vine faptul că 
am scris, pe lângă puţinele articole de lingvistică pe care le începusem 
acolo, și poveşti şi altele. 


M.A.P.: Dacă dimineaţa făceaţi un lucru, noaptea altul și, pe dea- 
supra, scriați lingvistică, mai creaţi și povești, când mai dormeaţi? 


E. C.: Dormeam foarte puţin. (Râsete). Într-adevăr, dormeam foarte 
puţin. Şi de multe ori chiar deloc. Astfel că am scris într-adevăr acele 
poveşti pentru că se plătea pentru ele și am făcut și critică de artă, la fel, 
pentru că se plătea... 


M.Á.P.: Şi nu aţi mai scris de atunci povești? Doar pe cele din Italia? 


E. C.: Doar vreo poveste de poveste. (Râsete). Nu! Ceea ce voiam să 
subliniez este că toată această experiență dificilă, în perspectivă istori- 
că, este percepută aproape cu recunoştinţă, pentru că în fiecare dintre 
aceste situaţii, în fiecare dintre mediile în care am fost, am învăţat câte 
ceva. La ziar, de exemplu, am învăţat să adun diferitele ştiri şi să văd 
legăturile dintre ele. A trebuit să fac, pe loc, articole, să scriu foarte re- 
pede, despre actualitate etc., să redactez ceva care să aibă noimă și, în 
același timp, extrem de repede. Și la enciclopedie bineînţeles că nu am 
stat doar să cântăresc și să măsor tot timpul, ci am făcut şi... 


M.Ă.P.: Aţi făcut şi alte lucruri... 


E. C.: Da, am scris despre filosofi, matematicieni, am scris inclusiv des- 
pre lingviști... etc. (Râsete). 


M.Â.P.: Chiar şi despre lingviști! 


E. C.: În felul acesta, se poate învăţa foarte mult! La universitate, la Mi- 
lano, la fel, se crease o societate de lingvistică, pe care o făcuse profeso- 
rul de atunci de la Milano, de lingvistică, Vittore Pisani, care a ajuns să 
îmi fie socru... și acolo... 


“v As 


M.A.P.: Dumneavoastră ați ajuns să îi fiți ginere... 

E. C.: Da, am ajuns să-i fiu ginere, și atunci am intrat și eu în această soci- 
etate, și astfel am început să mă orientez și mai mult către lingvistică. Dar 
să vă mai povestesc o anecdotă din perioada cu enciclopedia! La un mo- 
ment dat s-a făcut un soi de revizie a modului în care se lucra și a lucrului 
în sine, revizie pe care a făcut-o chiar fiul patronului editurii. Şi m-a che- 
mat și pe mine, care atunci lucram la biografiile matematicienilor. Şi mă 
priveşte aşa și imi zice: „Deci, domnule Coșeriu, în opinia Dumneavoas- 
tră, există matematicieni ai istoriei”. Şi eu zic: „matematicieni ai istoriei”, 
ce vreţi să spuneţi cu asta? Zic... nu... „Ba da. Dumneavoastră susțineţi că 
există.” „Unde?”, întreb eu „Aici. „Să vedem, răspund”. Zice „Aici. Scrieți 
aşa: Cosi. Unul dintre cei mai mari matematicieni ai istoriei”. (Râsete). 


M.Â.P.: Matematicile istoriei... Bine! În Italia vi s-au recunoscut, la fel 
ca în România, meritele pentru munca Dumneavoastră de cerceta- 
re şi vi s-a acordat, post factum, un doctorat honoris causa din partea 
Universităţii din Bologna. Și pentru că, odată cu trecerea timpului, se 
înmulțesc și premiile — suntem abia în 1951 —, va trebui să trecem prin 
ele ceva mai repede. Uruguay este a treia ţară care l-a găzduit în călă- 
toria lui pe acest autodeclarat „cetăţean al lumii” În 1951 vă mutați în 
Uruguay, ţară pentru care ştiu sigur că aveţi o dragoste aparte, căci aţi 
dobândit cetăţenia acestui stat, pe care, de fapt, o păstraţi în continuare. 
Din nou, aceeași întrebare pe care v-o pun de fiecare dată când schim- 
băm ţara. De ce aţi părăsit Italia și de ce aţi ales Uruguay? Va trebui să 
avem o abordare rezumativă, deoarece rămân mulți ani de discutat. 


E. C.: E simplu, foarte simplu. În cazul acesta, răspunsul va fi foarte 
scurt. Italia se părăsește (doar) de foame. 


M.Á.P.: Italia se părăseşte (doar) de foame! 


E. C.: Da! Pentru că această perioadă, a anilor cincizeci, cincizeci şi unu 
a fost foarte dificilă pentru Italia de după război. Toți tinerii cu doctorat 
căutam o soluţie, o ieşire din Italia. Și atunci se publica în ziare că universi- 
tatea Witwatersrand din Africa de Sud caută profesori. „Ce facem? Ce zici, 
mergem în Africa de Sud?” Dar, într-o bună zi apare tot un anunţ de felul 
ăsta, pentru Universitatea din Kabul, Afganistan. Vă puteți închipui? 


M.Â.P.: Da, îmi închipui. 


E. C.: Se căutau profesori de toate specializările și se plătea foarte bine. 

„Atunci mergem în Afganistan, ce-o să facem?” Tocmai în epoca aceea 
l-am cunoscut pe consulul Uruguay-ului la Milano și m-a întrebat, pe 
departe, ce voiam să fac, ce am de gând etc... lar eu am zis: „Să vedem, 
acum se caută profesori în Africa de Sud, în Kabul, cum vă spuneam, 
şi se mai caută la Universitatea persană; în Kabul, de fapt, se vorbeşte 
limba persană”. Altceva, zic, ce să fac? Și mă întreabă: Dar de ce în Afga- 
nistan, omule, de ce nu în Uruguay? În Uruguay am înființat Facultatea 
de Litere și avem nevoie de profesori. Şi aşa am plecat în Uruguay și am 
rămas acolo, fericit. 


M.Á.P.: Aţi stat timp de unsprezece ani în Uruguay. 
E. C.: Da. Aproape doisprezece. 


M.Â.P.: Practic, doisprezece ani aţi stat acolo. Toată lumea ştie, pen- 
tru că așa ați spus și Dumneavoastră, că majoritatea operei pe care aţi 
scris-o, sau cel puţin o parte considerabilă a producţiei Dumneavoas- 
tră ştiinţifice, a fost creată la Montevideo, chiar dacă nu s-a publicat 
acolo, în acel moment. Scrierile Dumneavastră, notițele de care v-aţi 
folosit după aceea pentru articole care au fost publicate mai târziu 
sunt scrise acolo. Din timpul în care aţi locuit în Montevideo datea- 
ză multe. În 1951 şi 1952 Dumneavoastră publicaţi Sistema, norma 
y habla, lucrare în care, după cum știți, modificaţi radical paradigma 
saussuriană. Această operă fundamentală, pe care o consultăm în 
continuare și de pe care lucrăm cu toţii, aţi scris-o într-un an? 


E. C.: Păi, eu toate operele le scriu mai întâi în minte. 
M.Ă.P.: Aha! 


E. C.: Şi de multe ori mă gândesc până și la maniera de formulare. Ide- 
ile acestea care apar acolo le-am avut dinainte, parţial, le menţionasem 
într-un mic eseu despre limba unui poet român, Ion Barbu, la Milano. 
Acolo descoperisem un fapt: creativitatea lui Barbu rămânea în interi- 
orul limbii, chiar şi în contextul în care cuvintele, construcţiile etc. nu 
se găseau în dicționar, deoarece nu corespundeau normei, ci erau creaţii 
care se conformau sistemului de posibilități. Bineînţeles că ideile mele 
nu erau chiar atât de clare. Cu timpul ideile s-au decantat, și, de fapt, Sis- 
tema, norma y habla, cartea aceasta, am scris-o în exact zece zile. 


M.Â.P.: E foarte bine! (Râsete). 

E. C.: Exact zece zile, dar vorbim acum efectiv de scrierea ei, de a-i pune... 
M.A.P.: ... căci o aveaţi deja scrisă în minte! 
E. C.: Trebuia doar transcrisă, căci structura o aveam deja dinainte în minte. 


M.Â.P.: În acești unsprezece sau aproape doisprezece ani, Euge- 
niu Coşeriu publică, pe lângă Sistema, norma y habla, lucrările 
Sincronia, diacronía e historia, Sustancia y forma del contenido - cu 
alte cuvinte, întreaga sa doctrină — la care ne vom întoarce în mod 
constant. În același timp, el formează un Departament de Științe 
Umane, căci, atunci când aţi ajuns la Montevideo, nu exista practic 
nimic. Cum aţi creat ceea ce a ajuns să fie Școala de la Montevideo? 


E. C.: În Italia, să spunem că făcusem tot ce se putea face. Îmi dedica- 
sem timpul lecturilor infinite şi apoi acestei munci zilnice. În schimb, 
în Uruguay, deoarece aveam deja o poziţie foarte bună, într-o epocă 
potrivită şi deoarece țara aceasta este foarte generoasă din toate punc- 
tele de vedere, mi s-a dat posibilitatea de a munci eficient. Mi-am 
împărțit munca, responsabilităţile, în trei secțiuni. Pe de o parte, ceea 
ce trebuia să fac pentru a-mi câștiga traiul, căci acum crescuse fami- 
lia, mi se năștea alt copil, deci aveam nevoie de încă un curs, și atunci 
întrebam: Hai să vedem, ce curs liber există? Căci acolo posturile se 
plăteau astfel, după numărul de cursuri. Mi se spunea „Nu este ocupat 
cel de estetică”. „Foarte bine, atunci iau eu estetica”. „Se pare că latina 
e liberă”. „Bine, atunci iau latina.” Atunci am ajuns să predau aproape 
opt cursuri diferite, adică latină, introducere în lingvistică, filosofie şi 
limbaj, estetică, istoria limbii spaniole, seminarul de istoria limbii spa- 
niole etc. Aceasta avea, să spunem, și o funcție formativă pentru mine 
însumi, pentru că, predând, omul învaţă. Pe de altă parte, trebuia să fac 
tot ce era de făcut acolo. Eram într-o ţară care nu avea tradiţie în ceea 
ce priveşte lingvistica, nu avea tradiţie în ştiinţele umaniste, în afară de 
formaţia autodidactă a câtorva persoane. Nu exista bibliografie îndea- 
juns, lipseau revistele, colecţiile de reviste din secolul al XIX-lea. Prin 
urmare, lingvistica descriptivă sau istorică nu se putea, practic, face. 
Sau lingvistica descriptivă se putea face doar la nivel local. 


Se mai putea face, să zicem, ceea ce se poate face fără multă bibliografie, 
o lingvistică mai veche, ce se putea face doar cu mintea. Doar cu mintea 
ceea ce poți face este mai ales teorie, dacă știi, mai mult sau mai puțin, 

faptele. După cum spuneam, se putea face teorie şi eu m-am apucat de 
la început de asta, în ceea ce priveşte nivelul științific. De la început am 
intrat în discuţiile purtate la nivel internaţional, căci nu merită să pui pro- 
bleme care nu sunt de interes actual în lumea științifică și în ştiinţe în ge- 
neral, într-o anumită etapă de dezvoltare. De aceea m-am dedicat acestui 
domeniu, iar problemele cu care ne confruntam în acea vreme erau cele 
ale schemelor și dualităţilor, dihotomiilor lui Ferdinand de Saussure, 
care se prezentau sub forma limbă şi vorbire, sincronie, diacronie etc. Era 
nevoie să intri în discuţie în legătură cu aceste probleme și să o faci de pe 
o poziţie cât mai avizată cu putință. Asta, pe de o parte. Pe de altă parte, 
trebuia să facem tot ce se putea, tot ce trebuia făcut, ce voiam, dar mai 
ales ce puteam face. Trebuia făcut ceva pentru studenți, pentru a-i forma 
pe studenți şi nu numai pe ei, ci şi pe profesorii de liceu care terminau 
institutul de profesori, ca și pentru a-i pregăti pe discipolii pe care... 


M.A.P.: Urma să-i transformați în cercetători şi profesori. 


E. C.: ...Care ar fi putut să se formeze, şi, prin urmare, să-i formăm și 
pe cercetători. Și de asta trebuiau făcute multe, atât pentru studenți, 
cât şi pentru cercetători, manuale, o introducere în lingvistică, care s-a 
publicat chiar atunci și s-a multiplicat într-o manieră foarte precară, 
cât mai ieftin posibil... Cartea a mai apărut mult mai târziu în Mexic, şi 
după aceea în Madrid, aceasta, care este din 'S1. Acesta a fost primul 
meu an la Montevideo. Şi trebuiau făcute texte! 


M.Â.P.: Dar educaţia propriu-zisă? 


E. C.: Trebuia să facem texte. Am făcut o antologie de texte despre 
estetică, pentru studenţii care studiau cu mine estetica, apoi am făcut o 
antologie de texte pentru seminarul de istorie a limbii, începând cu la- 
tina veche și până la El Cid, el Autor de los Reyes Magos, apoi am scris 
o antologie a textelor pentru orele de latină etc. Cu alte cuvinte, toată 
această muncă trebuia realizată pentru studenţi, pentru că nu exista 
nimic, nu erau, pur şi simplu, manuale şi cărți de studiu... 


M.Â.P.: Dumneavoastră mi-aţi spus odată, în legătură cu forma- 
rea şcolii de la Montevideo, ceva care m-a surprins foarte mult, 
şi anume felul în care aţi adus, aţi chemat diferite persoane ca să 
predea, de exemplu, dialectologie sau altele... Este ceva ce mie mi 
s-a părut foarte straniu. 

E. C.: Înţeleg. Acesta a fost principiul meu călăuzitor în Montevideo, şi 
cu atât mai mult în Germania: Dacă cineva își doreşte cu adevărat să lu- 
creze, să facă mai întâi ceea ce cu adevărat îl interesează și unde lucrează 
mai cu spor. Cu alte cuvinte, nu-i pot cere eu cuiva, pe care îl interesează, 
să zicem, planul concret şi munca pe câmp, să-mi facă teorie! De aseme- 
nea, nu-i pot spune celui interesat de stilistică să facă dialectologie. Sau, 
poate, mult mai târziu, când el își va da seama că-i sunt necesare și alte 
puncte de plecare, atunci da, s-ar putea. Pentru a cuceri pe cineva, trebu- 
ie început cu ceea ce îi place lui şi cu ceva care îl interesează! 


M.Â.P.: ÎI atrage. 


E. C.: Şi ceva care, într-adevăr, îl atrage. În loc să spunem că nu trebuie 
să aşteptăm, că trebuie să facem asta și cealaltă, începem imediat cu asta 
și îi dau materialele pe care le am eu, dacă le am, în legătură cu acest 
aspect, îi dau bibliografia, dacă o am, legată de problema în cauză, și îi 
dau chiar idei pe care le poate dezvolta ulterior. Căci ideile sunt bunuri 
din categoria celor care se dau și nu se pierd. Cu ideile rămânem. (În 
acest punct, filmarea convorbirii s-a întrerupt pentru câteva minute). 
Sunt adică oameni care s-au apropiat de mine şi pe care, în realitate, 
nu pot spune nici măcar că i-am format eu, ci s-au format, așa, în jurul 
acestei societăţi. Făcuserăm un cerc de lingvistică, organizaserăm o bi- 
bliotecă și, mai presus de orice, făcuserăm un fişier al cărților existente, 
pentru că nu erau cărți, sau erau prea puţine. Atunci, le foloseam ori pe 
ale mele, ori pe cele ce se găseau în diferite biblioteci publice și private 
din Montevideo. Și cred că aceasta a fost una dintre operele mele cele 
mai importante! În ciuda trecerii timpului, ţin să o menţionez, pentru 
că primul lucru pe care l-am făcut, văzând că nu existau destule cărți, a 
fost să întreb cine, dintre cei de la bibliotecile publice sau private, avea 
cărți de lingvistică! Şi am trimis un grup de studenți la acele biblioteci, 
să fişeze tot ce se găsea, chiar și la persoane fizice, avocaţi, profesori de 
la Facultatea de Drept etc., care aveau cărţi de lingvistică în calitate de 
pasionaţi ai domeniului. Bineînţeles, le spuneam că nu doream să îi 
deranjăm, însă doar dacă, din întâmplare, vom avea nevoie de o carte, 
să ne permită să apelăm la biblioteca lor! Iar fișierul care s-a realizat era 
demn (aproape) de un oraş universitar european, cu tot ceea ce găsi- 
sem în bibliotecile publice și private. Am făcut, aşadar, fişarea, pentru 
fiecare se nota, cu sigle, unde se găsea opera cutare și cutare. Şi atunci, 


COŞERIANA EEE 


când se dădea o bibliografie, studentul care trebuia să realizeze un re- 
ferat căuta acolo prima dată şi vedea cum cartea respectivă se găsește 
în locul cutare și cutare! Dacă cartea era la o bibliotecă publică, nu era 
nevoie să meargă să deranjeze nicio persoană fizică. Dar dacă nu... Și, 
în mod ciudat, s-au găsit, de exemplu, foarte multe cărți de lingvistică, 
deoarece, din întâmplare, existase un bibliotecar pasionat de acest do- 
meniu la... Biblioteca Centrului de protecţie a şoferilor sau a conducă- 
torilor auto, cum spuneți voi în Spania, acolo se zice şoferi! 


M.Á.P.: Existau multe manuale acolo, multe cărți de lingvistică? 


E. C.: Da. Multe cărți de lingvistică, în Biblioteca Centrului de protecţie 
a şoferilor. 


M.Â.P.: Bine. Va trebui să părăsim acum Uruguay-ul, cu menţiunea că... 


E. C.: Dar... spusesem ceva în legătură cu Uruguay, despre ce se făcuse 
acolo cu munca aceasta... 


M.Á.P.: Toate operele pe care le-aţi publicat la acea vreme. 


E. C.: Da. Multe dintre ele au fost începute acolo şi publicate între timp, 
multe nu s-au publicat încă și le am în manuscris, unele într-un stadiu 
destul de înaintat de redactare. Spre exemplu, vorbesc despre o teorie 
generală a numelui propriu. Sunt scrise în jur de 560 de pagini. Mai este 
apoi această teorie referitoare la problema corectitudinii idiomatice, pe 
care a făcut-o Luis Juan Piccardo. Eu am scris partea teoretică și el trebuia 
să facă partea de istorie a criteriilor de corectitudine în gramatica spani- 
olă. Alte scrieri, de exemplu, lucrările despre Vives, le aveam încă de pe 
atunci și, în momentul când apărea, în Germania, ceva urgent de trimis, 
o contribuţie pentru un volum omagial sau ceva asemănător, le aveam la 
îndemână. 


M.Â.P.: Apelaţi pentru asta la lucrările din Uruguay, nu-i aşa? 
E. C.: Da, la cele pe care deja le făcusem în Uruguay. 


M.A.P.: Căci, pe lângă asta, în Uruguay predaţi și cursuri de ling- 
vistică spaniolă și tot acum începețţi să deveniți interesat de limba 
spaniolă, de autori precum Luis Vives și alţii. 


E. C.: Da. 

M.Â.P.: Bine! La fel ca şi România, Uruguay v-a onorat — sau s-a 
onorat pe sine - în 1980, acordându-vă al doilea doctorat honoris 
causa. Același lucru se întâmplă în multe țări din America Latină, 
la care ţineţi atât de mult. Vi se acordă și aici numeroase docto- 
rate, în Argentina, Chile, Peru etc. Vorbesc în cunoștință de ca- 
uză despre interesul deosebit pentru spaniola din America Lati- 
nă, căci asupra acestui subiect insistaţi cu numeroase ocazii chiar 
Dumneavoastră înșivă. În ce se concretizează acest interes deose- 
bit pentru spaniola din America? 


E. C.: În puţine cuvinte, s-ar putea reduce la ceea ce susțin în eseul 
El español de América y la unidad del idioma (Spaniola din America şi 
unitatea limbii). A spune că spaniola din America Latină ameninţă uni- 
tatea limbii e la fel cu a spune că spaniola din Spania amenință unitatea 
limbii, pentru că se îndepărtează de spaniola din America Latină. Căci 
limba utilizată în America Latină este pur şi simplu spaniolă, este o for- 
mă a spaniolei la fel de legitimă ca cea din Spania. Aceasta poate avea, 
parţial, altă normă, dar nu este, în relaţie cu limba spaniolă în general, 
nici limbă-fiică, nici o derivare, ci pur şi simplu spaniolă. Prin urmare, 
putem spune că nimic nu ameninţă unitatea limbii spaniole şi nici nu 
ameninţă să devină altceva decât este. Când afirmăm lucrurile acestea, 
ne gândim la o exemplaritate pan-hispanică. Cu alte cuvinte, trebuie să 
existe o limbă exemplară, o normă exemplară a limbii, limba standard 
în Europa și în țările latino-americane. Trebuie să ne gândim la posibi- 
litatea unei exemplarităţi care să ia în considerare şi spaniola din Ame- 
rica Latină, care are deja o importanţă enormă în lume și în literatură, 
și cultură în general, la fel ca în plan idiomatic. 


M.Â.P.: În ceea ce privește numărul de vorbitori... 


E. C.: În plan idiomatic, în ceea ce priveşte numărul de vorbitori, 
în America Latină există orașe care egalează, ca număr de locuitori, 
populaţia întreagă a Spaniei. Așa că putem spune că... 


M.Á.P.: ...sunt mult mai... 


E. C.: După cum spuneam, Spaniei îi port la fel de mult drag pe cât îi port 
Americii Latine! Spaniolii din Spania trebuie să se convingă de faptul că 
„Madridul este capitala Spaniei, dar nu este capitala limbii spaniole”. 


COŞERIANA ME 


M.Â.P.: Hmm. De acord. Ajungem astfel la perioada petrecută 
în Germania, începând din anul 1963, până în vremea noastră. 
Este ultima ţară pe care ați vizitat-o în periplul Dumneavoastră 
ştiinţific. Şi aici, aţi rămas la renumita universitate din Tübingen. 
Întrebarea care se impune, dintre cele de dinainte, este, din nou, 
de ce aţi plecat din Uruguay și de ce aţi ajuns la Tübingen? Poate 
că răspunsul are legătură cu visul pe care îl aveaţi la început, în 
copilărie, cu Heidelberg, cu Tiibingen... 


E. C.: Din același motiv pentru care v-am povestit toate cele dinainte. Am 
ajuns aici în Germania pentru a avea mai multe posibilități de cercetare și 
mai multe modalități de a forma cercetători. În realitate, tot ceea ce putu- 
sem realiza la Montevideo, atât cât mi-au permis posibilitățile, realizasem 
deja. Existau acum cercetători, exista o bibliotecă, aveau reviste. Când am 
ajuns eu, la început, nu se primea nicio revistă, şi la plecarea mea Departa- 
mentul de Lingvistică era abonat la 72 de reviste. Așa că, practic, acolo nu 
se putea săpa mai adânc, nici nu mai puteam ajunge să-mi extind munca și 
teoria. Prin urmare, cum mi s-a oferit ocazia, nu am ezitat. Nu am fost nici- 
odată eu cel care căuta catedre, nu am cerut și nu m-am prezentat niciodată 
la concursuri, nu am aspirat să ajung la ele, căci nu mi-ar fi plăcut să fiu res- 
pins! În felul acesta, nu mă prezentam niciodată la concursuri... (Râsete). 


M.A.P.: Cea mai bună cale pentru a nu fi respins este, așadar, să nu 
te prezinți la concurs... 


E. C.: Da! Nu m-am prezentat la niciunul dintre ele! Prin urmare, 
îmi vedeam liniştit de treabă în Montevideo, aşteptam să mă cheme 
cineva. Și, iată, în 1963 am fost chemat, practic în același timp, la trei 
universități din Germania: Bonn, Frankfurt şi Tiibingen, una din Olan- 
da, Leiden, și o universitate din Statele Unite, Seattle, în Washington. 
În contextul acesta, am putut alege, și nu am fost nevoit să suport 
umilința de a mă prezenta, să văd dacă mi se dă sau nu ceva. 


M.Ă.P.: Şi de ce aţi ales Tübingen? 


E. C.: Am ales Tübingen tocmai pentru că nu era o capitală — pe atunci 
capitala era Bonn — și pentru că avea o universitate mai desprinsă, să 
zicem, de zgomotul lumii. Şi mai apropiată de Italia etc. Am ales Tü- 
bingen și apoi am rămas acolo, dar m-au sunat în continuare de la alte 
universităţi, de la Bonn, din nou, de la Viena etc. 

M.A.P.: Dar Dumneavoastră aţi decis deja să rămâneţi. 
E. C.: Da, am decis să rămân la Tiibingen. 


M.Â.P.: Da. Spunem totuși că, din punctul de vedere al întregii 
Dumneavoastră producţii ştiinţifice, nucleul, bazele se pun în Uru- 
guay. Voiam să vă întreb în ce sens s-a modificat, în Germania, ori- 
entarea studiilor Dumneavoastră, care erau atât de bine trasate și 
definite în Uruguay. Chiar Dumneavoastră aţi spus-o, aveaţi nevoie 
să publicaţi ceva și ați apelat la ceea ce făcuserăţi deja în Uruguay. În 
ce sens se modifică programul Dumneavoastră științific, în timpul 
dintre venirea Dumneavoastră în Germania și până acum? 


E. C.: Ştiţi, în realitate, când spun că totul era deja terminat în Uru- 
guay, mă refer la tot ca la un nucleu, ca la o sămânță. În acest sens, era 
totul schițat. Dar rămâneau foarte multe de făcut, lucruri pe care, evi- 
dent, nu le făcusem încă în Uruguay. Era vorba, mai întâi, de a dezvolta 
toate teoriile pe care în Uruguay le lăsasem la stadiul de proiect, de 
încercare. Trebuiau create, inclusiv, lucruri noi, despre care dădusem 
doar câteva exemple în Uruguay. Așa, spre exemplu, toată partea de se- 
mantică structurală, şi anume cea care apoi a ajuns să fie cea mai cunos- 
cută, toată a fost făcută pe bazele doar a câtorva fapte din Uruguay, dar 
s-a dezvoltat în Germania. Un alt exemplu. Tipologia începuse acolo, 
dar într-o formă nedefinită, care s-a conturat apoi în Germania. Dife- 
ritele studii descriptive, realizate deja cu alte posibilități bibliografice, 
de exemplu, cel despre aspectul perifrastic în greacă şi prelungirile sale 
romanice sau cel despre coordonarea latină, romanică etc., după cum 
spuneam, au fost realizate cu altă bibliografie, au putut fi definitivate 
doar în Germania. De asemenea toată partea aplicativă, adică studiile 
mele despre teoria traducerii, de exemplu. 


M.Ă.P.: Într-adevăr. 


E. C.: Pentru că era vorba despre aplicarea unei teorii deja lansată sche- 
matic în trăsăturile sale esenţiale, dar încă nedezvoltată, mai cu seamă 
în ceea ce priveşte aspectele practice. Aspectele referitoare la limbaj și 
politică, de exemplu, cele despre politica lingvistică, toate aceste laturi 
au fost dezvoltate în Germania. De asemenea, multe alte lucruri despre 
care luasem notițe, precum istoria lingvisticii, de exemplu, istoria filo- 
sofiei limbajului, pe care le-am dezvoltat mai apoi, în Germania. Acest 

lucru s-a făcut, repet, cu alte posibilități de informare și de formare, 
căci în Uruguay exista o singură universitate și, prin urmare, nu aveau 
posibilitățile nelimitate din Europa. 


M.Á.P.: Cât priveşte acum angajarea specialiştilor formaţi... 


E. C.: Nu, nu, nu aveau locuri pentru persoanele formate! În Germa- 
nia, da, a fost posibil! Am ajuns să am o serie de discipoli care sunt 
acum profesori la diferite universități! Lucrând cu ei, apăreau uneori 
probleme de precizie şi de detaliu, nevoia de a se specifica cele spuse. 
Spuneaţi mai devreme că am un stil clar. Dar ceea ce este clar pentru 
unul nu este neapărat clar pentru altul. În acest fel, contactul acesta 
cu discipolii este de o importanţă vitală, căci ei sunt cei care întreabă 
adesea „Ce vreţi să spuneţi cu asta, mai precis?'. Se poate înţelege și în 
felul acesta. Eu știu ce gândesc, dar nu știu dacă transmit într-o manie- 
ră exactă același lucru de fiecare dată. Și la fel se întâmplă cu dezvoltă- 
rile ulterioare de care spuneam, eu ştiam de pe atunci ce urma să spun 
despre traducere, dar am scris lucrurile respective după treizeci de ani. 


M.Â.P.: Desigur... Nu putem rămâne mai multă vreme și insista pe 
etapa din Germania, decât poate pentru a evidenția convieţuirea 
cu numeroase personalităţi la Universitatea din Tiibingen. Vă po- 
vesteam cum soţia lui Antonio Tovar îmi spunea, la rândul ei, că, 
în vremea cât au stat ei acolo, era o universitate cu foarte mult spi- 
rit, plină de viaţă, unde existau dezbateri teribile între profesorii 
dintr-o bucată! Vreţi să ne spuneţi, pe scurt, câte ceva despre acel 
mediu? 


E. C.: Desigur, desigur, evident! Ceea ce caracterizează universitatea 
germană, în primul rând, este că, dintr-un motiv sau altul, ea are aceas- 
tă autonomie tradițională ce se aplică şi profesorilor. Pot fi chemaţi 
profesori din lumea întreagă, din orice parte a globului, cu o singură 
condiţie — nu este vorba de engleză, aceasta poate fi predată inclusiv în 
limba engleză — dar, când vine vorba de altă materie, condiţia este să se 
poată preda, la oră, în germană. Spre exemplu, după ce m-au chemat 
pe mine, la câţiva ani, a fost chemat dl Antonio Tovar, care avusese 
probleme în Spania și trebuia să se întoarcă în Statele Unite. Atunci 
i-am propus: Păi, de ce să nu rămâi la Tiibingen, unde-i mult mai bine? 
Şi așa s-a întâmplat. Asemenea lucruri contribuie la pluralitatea ideilor, 

a poziţiilor. Existau discuţii, făcuserăm, de asemenea, imediat, un cerc 
de lingvistică, unde veneau profesori de la diferite facultăți și profesori 
de filosofie, de exemplu, sau de logică, unde fiecare putea contribui cu 
ceva, în mod practic, şi unde s-a menţinut, mult timp, spiritul aprins al 
discuţiilor, interdisciplinaritatea... 


M.Á.P.: Şi libertatea de gândire, nu-i aşa? 


E. C.: Desigur, şi libertatea de gândire! Mai erau și cercurile de filoso- 
fie unde, din când în când, vorbea despre etica ştiinţei un profesor de 
mineralogie. 


M.Â.P.: Am vorbit despre cele patru ţări în care ați fost, domnu- 
le Eugeniu Coșeriu, bineînţeles, aţi trecut pe la mult mai multe 
universităţi, pentru perioade mai scurte de timp... Acest lucru nu 
ar fi fost posibil fără poliglosia Dumneavoastră, adică fără numă- 
rul impresionant de limbi străine pe care le cunoașteţi! Câte limbi 
străine vorbiți? (Râsete). 


E. C.: Aceasta este o întrebare care nu se pune niciodată. Şi cu atât 
mai puţin unui lingvist. Căci lingvistul poate răspunde: Niciuna! Căci 
nimeni nu vorbește o limbă în întregime, nu există așa ceva! Nimeni nu 
vorbeşte toată limba spaniolă, ci se poate vorbi, în același timp, dialec- 
tul din Aragón, de exemplu. 


M.Â.P.: În câte limbi puteţi comunica? 

E. C.: Dacă, în schimb, este vorba de a comunica, depinde de nivelul 
comunicării. 

M.Â.P.: Care este media? (Râsete). 


E. C.: În felul acesta, dacă cineva întreabă „de câte limbi v-aţi ocupat?” 
lingvistul poate răspunde „de aproximativ cincizeci, șaizeci sau cam 
așa ceva”. De care m-am ocupat, cărora le-am văzut structura, gramati- 
ca! Apoi, se poate întreba „în câte limbi puteți citi?” Răspund, în apro- 
ximativ, să zicem că în aproximativ treizeci, treizeci și cinci... Se poate 
întreba şi „în câte limbi scrieţi”. Atunci... 


M.Â.P.: În câte limbi scrieţi? 


E. C.: Aici sunt doar șase sau șapte, așa că... (Râsete). 

M.A.P.: Dar, scrieţi într-un fel diferit dacă este vorba despre pro- 
ză, poezie sau scriere cu caracter științific? 


E. C.: Nu, şi mai mult decât atât! Dacă mă întrebaţi în ce limbi prefer 
să scriu, atunci da, mărturisesc, poezia lirică o scriu în limba română, 
proza literară şi critica de artă, în italiană, poveştile, de asemenea în 
italiană, iar despre ştiinţă scriu în limba spaniolă. 


M.Á.P.: Acesta este motivul pentru care trebuie să vă mulțumim că aţi 
scris despre știință în limba spaniolă. Dar de visat, în ce limbă visați? 


E. C.: În cea care trebuie. (Râsete). Depinde de persoana pe care o visez. 


M.Â.P.: De persoana pe care o visaţi și de circumstanţe! Mi-ar fi 
plăcut să vă întreb cum vedeți viitorul limbii spaniole, pentru că, 
într-adevăr, domnului profesor Eugeniu Coșeriu trebuie să-i fim re- 
cunoscători. Pe lângă multele studii scrise în limba spaniolă - adică, 
bineînţeles, aproape toată teoria sa lingvistică —, ar trebui să-i fim 
recunoscători și pentru faptul că este unul dintre puţinii oameni de 
ştiinţă străini care i-au dat statut de limbă ştiinţifică limbii spaniole! 
Aceasta nu este un fapt la ordinea zilei! De aceea cred că acesta este 
un motiv pentru care ar trebui să-i fim recunoscători cu toţii. 


Cred că timpul acestei întâlniri este pe sfârșite, așa că va trebui să 
lăsăm pentru altă ocazie întrebări de tipul celei pe care tocmai am 
formulat-o, „cum vedeţi viitorul Spaniei”... scuze, nu al Spaniei, al 
limbii spaniole... (râsete) — este o substituție mintală — „cum vedeţi 
viitorul cercetării lingvistice în Spania, în Europa, în lume?”. Dar 
cred că... 


E. C.: Bine, se poate spune că... 
M.Â.P.: Un răspuns foarte rapid, fără partea despre viitorul Spaniei. 


E. C.: Bine, despre viitorul Spaniei, nu, nu! (Râsete). Dar viitorul lim- 
bii spaniole este unul foarte luminos, cu condiţia să se realizeze faptul 
că această limbă aparține fiecăruia dintre vorbitorii ei hispanici şi că ea 
constituie fundamentul ființei lor istorice. Să se mai înțeleagă şi că este, 
prin urmare, nu doar un instrument practic, ci o formă culturală, ace- 
ea care constituie individualitatea acestei culturi. Această limbă merită, 
prin urmare, toată consideraţia vorbitorilor ei hispanici, inclusiv în cali- 

tate de limbă naţională a diferitor naţiuni hispanice. În acest sens, chiar 
cred că limba spaniolă are un mare viitor și acest lucru poate fi observat, 
de exemplu, în studierea ei din ce în ce mai intensă într-o mulțime de 
tări. În Coreea, în Japonia se învață mult mai multă spaniolă decât înainte 
şi mult mai multă în raport cu celelalte limbi, care, în schimb, se studiau 
înainte prioritar, ca primă opțiune. În ceea ce priveşte studiile lingvistice, 
în Spania, ca și în Europa și în alte țări, în momentul actual ne aflăm într- 
o epocă de criză, dar o criză de creştere. Cu alte cuvinte, există o varietate 
de teorii și de încercări diverse de a merge mai departe. Traversăm, pu- 
tem spune, o epocă dionisiacă, pentru a ajunge mai apoi la una apolini- 
că, de clarificare și de echilibru reînnoit. Așa încât, cineva care priveşte 
acum panoramic, inclusiv în legătură cu terminologia, cu încercările de 
teoretizare etc., se sperie! Iar cei care văd lingvistica din exterior se sperie 
încă și mai mult. Chiar şi unii dintre noi, lingviștii, ne speriem, dar, pe 
de altă parte, lingvistica, privită bine, de dinăuntru, trebuie văzută într-o 
criză de dezvoltare și nu în... moarte. 


M.Â.P.: Bine! Vă mulţumesc foarte mult pentru că ne-aţi permis 
să vă avem aici cu noi, vă mulțumim pentru opera dumneavoastră 
şi pentru această discuţie. Vom continua să fim alături de dumnea- 
voastră ore în șir prin intermediul operelor, sper că și dumneavoas- 
tră veţi fi alături de noi pentru multă vreme, şi că, începând de acum, 
Granada va ocupa în inima dumneavoastră un loc și mai important. 


E. C.: Vă mulțumesc. 

1. În acest articol îmi propun să discut despre 
două noțiuni conexe, «sens» şi «experiență» 
(în terminologie englezească: sense şi experien- 
ce), care au o importanță fundamentală în ca- 
drul filosofiei lui John Dewey. Sper să contribui 
astfel la o mai bună înțelegere, în spațiul nos- 
tru cultural, a concepției acestui mare gândi- 
tor american, care ar merita să fie apreciat mai 
mult (şi nu doar pentru ideile sale referitoare 
la educație, idei care au pătruns întrucâtva și în 
lucrările noastre de pedagogie). Precizez din- 
tru început că mă va preocupa aici îndeosebi 
primul termen, sensul, chiar dacă acesta nu poa- 
te fi priceput corect și în întregime fără lămuri- 
rea (din perspectivă tot deweyană) a celui de-al 
doilea termen, experiența. 


2. Atât la Dewey, cât şi la Coșeriu (la care voi 
apela pentru distincţiile referitoare la conținu- 
tul lingvistic) termenul sens are o accepţie spe- 
cială. Pentru vorbitorii de limba română, acest 
amănunt poate genera unele probleme, fiindcă 
în românește cuvântul sens cunoaște o polise- 
mie extrem de bogată. Recent, cu referire la 
sfera de interes a filosofiei, Profesorul Ștefan 
Afloroaei a inventariat şi a comentat foarte 

multe dintre semnificaţiile vocabulei în cauză!. Într-adevăr, conţinutul 
semantic al acestui termen este foarte ramificat. După cum am susținut 
într-un alt material”, românescul sens aduce mult cu englezescul meaning 
înţeles, care înregistrează și el o diversitate deconcertantă de accepții. 


2.1. Profesorul Ştefan Afloroaei se opreşte în articolul său şi asupra de- 
osebirii importante dintre sens şi înțeles: „Cât priveşte diferenţa dintre 
«sens» și «înțeles», întâlnim ușor propoziții cu sens (din punct de 
vedere formal, să spunem) și fără niciun înțeles. De pildă, dacă cineva 
străin ar trece în grabă pe lângă tine și ţi-ar spune la ureche: «Socrate 
este muritor», ca apoi să se facă nevăzut, ai recunoaște un sens al celor 
auzite, nu însă și înțelesul lor (căci nu știi, bunăoară, de ce străinul a spus 
aşa ceva și de ce ţi-a spus tocmai ţie, acolo și în acel moment)”. Acest 
exemplu este unul foarte bun pentru ceea ce urmăresc să dezvolt mai 
departe. Atât Dewey, cât şi Coșeriu, din nevoia unei mai mari precizii 
terminologice, ar întrebuința pentru ceea este numit mai sus „înțeles” 
chiar termenul sens. 


2.2. Izolat de contextul său (sau de contextele sale), enunţul Socrate este 
muritor este unul semnificativ, adică înseamnă ceva, dat fiind că toate uni- 
tăţile acestui enunţ au o anumită semnificaţie lingvistică. Diferenţa din- 
tre Dewey şi Coșeriu ar fi aceea că filosoful american este interesat mai 
degrabă de înțelegerea situaţiilor și a evenimentelor, în timp ce savantul 
român este interesat mai ales de înţelegerea textelor și/sau discursuri- 
lor. Atunci când o situaţie problematică este rezolvată, Dewey spune că 
„situaţia capătă sens” („the situation makes sense”). Evident că pentru a 
ajunge la soluţia (înţelegerea) situaţiei respective, trebuie să transpunem 
lingvistic situaţia cu pricina în mintea noastră. Dewey este foarte convins 
de aceasta, utilizând termenul de „discurs rațional” pentru a desemna 
limbajul interior de care nu ne putem lipsi. Fără a intra în prea multe 
detalii, să zicem că pe Coșeriu -— în calitatea lui de lingvist — îl preocupă 
mai curând limbajul exteriorizat, adică exprimat (în acest caz) sub forma 
textelor, discursurilor sau, altfel spus, a actelor concrete de comunicare. 


3. Acest enunţ celebru, Socrate este muritor, luat fie separat, fie cu restul 
silogismului pe care îl încheie, a făcut obiectul atâtor comentarii, încât 
s-ar putea scrie o carte numai despre el*. Un atare exemplu nu-i putea 
scăpa nici lui Coşeriu (după cum nu i-a scăpat nici lui Dewey). Fidel 
învățăturilor Stagiritului, pe care l-a intepretat exemplar, Coșeriu admi- 


COŞERIANA EEE 


tea existenţa a trei tipuri fundamentale de discursuri (logoi). Mai întâi, 
la Aristotel, găsim explicaţii despre limbajul semantic (lógos semantik6s)), 
adică limbajul în esenţa sa (limba ca atare), fără alte determinări ulterioa- 
re. Apoi, ca „limbaj determinat ulterior”, ca genuri discursive, sunt discu- 
tate: (1) limbajul apofantic (lógos apophantiks — enunţ, judecată; poate 
fi „adevărat” sau „fals”), (2) limbajul pragmatic (lógos pragmatikos — uzul 
limbii ca formă de acţiune) și (3) limbajul poetic (lógos poietikâs — uzul 
limbii ca expresie a imaginației)‘. Pentru a arăta că același enunț poa- 
te avea sensuri diferite în funcţie de tipul de discurs în care se prezintă, 
Coşeriu obişnuia“ să apeleze la faimoasa propoziţie Socrate este muritor, 
care, după caz, poate fi concluzia unui silogism (în logosul apofantic) ori 
un avertisment adresat Xanthipei, ca să-l menajeze pe Socrate (în logo- 
sul pragmatic), sau un vers dintr-o elegie, ilustrând tema perisabilității / 
fragilității fiinţei umane (în logosul poetic). 


3.1. Se va înţelege mai bine despre ce este vorba, dacă îi vom da cuvântul 
lui Coşeriu însuși (ca atare, reproduc in extenso un fragment dintr-o prele- 
gere datând din 1996). La început, Coșeriu se referă la semnificaţiile lin- 
gvistice (logosul semantic), care se pot structura în mod diferit de la o lim- 
bă la alta: „Tot așa, putem spune că aceleași semnificaţii pot avea sensuri cu 
totul diferite după textele în care se află, în care se întrebuințează, deși sem- 
nificația rămâne aceeași — se înţelege — fiind semnificaţie de limbă, și nu 
de text. Eu obişnuiesc să dau acest exemplu [în spaniolă], al unei fraze ca 
Socrate es mortal [în româneşte: “Socrate este muritor”; n. n. — Cr. M.] [...]. 
Şi spun: această semnificaţie are aceeași desemnare. S-ar putea ca semnifi- 
caţia să fie altfel în alte limbi, de exemplu să se spună «Mortalitatea se află 
în Socrate» sau «Socrate ţine de muritori», sau altfel, adică să se organize- 


ze aceeaşi desemnare altfel, prin alte semnificații. 7. 


3.2. Despre utilizarea acestei expresii în logosul apofantic, Eugeniu 
Coșeriu afirmă: „Însă, în afară de asta, poate avea sensuri cu totul dife- 
rite. Dacă spunem «Socrate e muritor», într-un silogism, atuncea are 
numai valoarea bine cunoscută a principiului după care ceea ce se aplică 
unei clase se aplică și fiecărui membru al acestei clase, dacă nu e vorba 
de o proprietate numai de clasă, adică: «Toți oamenii sunt muritori», 
«Socrate e om» > «Socrate e muritor». Ar fi acelaşi lucru, același sens, 
dacă am spune, de exemplu: «Toţi arborii sunt verzi», «Acesta este un 
arbore» deci şi: « Acest arbore este verde»."*. 

3.3. Altul este sensul dacă formula apare în logosul pragmatic (sau prac- 
tic): „Ar fi o valoare, un sens cu totul deosebit dacă s-ar spune într-un 
text, ca să-i atragem atenția doamnei Xanthipa, să nu-l mai maltrateze pe 
Socrate, fiindcă Socrate o să moară şi atuncea n-o să-i mai aducă nici puţi- 
nii bani pe care încă îi mai poate procura cu meseria lui de sculptor. Deci 
spunem: «Atenţie, Xanthipa! Socrate e muritor!», adică « Menajează-l 
puţin!>. Şi acesta ar fi alt sens.”. 


3.4. Tot astfel, logosul poetic poate conferi enunțului respectiv o altă va- 
loare: „Şi cu totul alt sens ar putea avea aceeași semnificaţie şi aceeași 
desemnare într-un poem, dacă am spune, de exemplu, prin asta că și cel 
mai bun dintre oameni, Socrate, a fost supus legii morţii și că, deci, ce 
putem aștepta noi, ceilalți muritori, dacă și cel mai ales dintre oameni a 
trebuit totuși să moară? Și atuncea Socrate aicea ar fi un simbol al fragili- 


tății existenţei, al fragilităţii omului în univers ș. a. m. d?™. 


4. John Dewey pare a avea şi el o preferință pentru aceeași propoziţie, la 
care apelează atunci când vrea (în cartea Experience and Nature) să evi- 
denţieze deosebirea dintre logica formală și felul în care oamenii gândesc 
efectiv: „« Socrate este muritor» abia dacă este ceva mai mult decât un 
șablon al manualelor de logică; S este M ar merge la fel de bine — sau 
chiar mai bine. Dar nu la fel [a fost] și pentru discipolii lui Socrate, care 
tocmai auziseră despre condamnarea lui la moarte. Legătura actului au- 
ditiv cu totalitatea răspunsurilor organice a fost atunci completă. În une- 
le situaţii lingvistice, are loc o atare prezenţă emfatică a sensului; limbajul 
este atunci poetic. Pentru alte scopuri, acțiunea este slujită de alungarea 
sensului imediat cât mai departe posibil. Atitudinea este prozaică; ea este 
servită cel mai bine de simbolismul matematic... "1. Deosebirea respecti- 
vă este indicată şi în lucrarea How We Think [„Cum gândim” ]: „Gândirea 
reală, pe de altă parte, are întotdeauna legătură cu vreun context. Se ma- 
nifestă, după cum am văzut, din cauza vreunei situaţii indeterminate 
care se află ea însăși în afara gândirii. Putem compara silogismul despre 
Socrate cu starea minţii discipolilor săi când reflectau, în timpul pocesu- 
lui acestuia, la șansele lui Socrate de a continua să trăiască”. 


Totuși, primul citat, mai lung, atinge și problema sensului. Dacă la 
Coșeriu sensul putea curge prin trei albii diferite (cele trei tipuri de dis- 
curs) în funcție de scopul urmărit, la Dewey avem de-a face însă cu un fel 
de plajă largă pe care sensul se întinde, între cele două extreme, adică de 

la poetic la prozaic, de la sensibil la insensibil, de la ceea ce este experi- 
mentat direct la ceea ce este mijlocit ș. a. m. d. 


4.1. Tot în legătură cu funcționarea reală a gândirii este invocat iarăși 
Socrate, într-un articol intitulat Logical Method and Law: „Necazul este 
că, în timp ce silogismul prezintă rezultatele gândirii, el nu are nicicum 
de-a face cu operația gândirii. Să luăm cazul lui Socrate, care era judecat 
înaintea cetăţenilor atenieni, și gândirea care trebuia să aibă loc pentru 
a se ajunge la o hotărâre. Desigur că problema nu era dacă Socrate era 
muritor; chestiunea era dacă această mortalitate urma sau se cuvenea să 
se manifeste la data specificată și în felul specificat. 5. 


De data aceasta, silogismul este atacat pentru că nu corespunde felului 
în care se iau deciziile în situaţiile practice de zi cu zi, cu atât mai puțin 
în cazul proceselor judiciare. Niciun avocat nu a gândit vreodată cazul 
unui client în termenii silogismului. Oamenii — susține Dewey, nu în- 
cep să gândească pornind de la premise. Acestea apar treptat după ce 
este analizată întreaga situaţie și după ce au fost admise mai multe căi 
alternative de soluționare. „Problema nu este aceea de a trage o concluzie 
din premise date; lucrul acesta poate fi făcut prea bine de o mașinărie 
neînsuflețită, umblând cu degetele pe o tastatură. Problema este aceea 
de a găsi enunțuri cu valoare de principiu general şi de fapt particular, 
care merită să servească drept premise. În realitate, de regulă, începem 
cu un soi de anticipare vagă a unei concluzii (sau, măcar, a unor concluzii 
alternative) şi apoi căutăm în jur principii şi informaţii care o vor susține 
sau care ne vor permite să alegem în mod inteligent dintre concluziile 
concurente.""*. 


4.2. În tratatul său de logică (Logic. The Theory of Inquiry), Dewey revine 
asupra faimosului silogism pentru a arăta că acesta nu este, la rigoare, 
un silogism caracteristic logicii aristotelice. Prin urmare, numai pe baza 
acestuia nu se poate ajunge la o împăcare între logica nouă (cerută de 
exigenţele ştiinţei moderne) și logica de tip clasic: „Conform logicii ac- 
tuale, în măsura în care ține ea seama de metodele științifice și de con- 
cluziile acestora, propoziţiile universale şi necesare sunt non-existenţiale 
în conţinutul lor logic, în timp ce toate propoziţiile existențiale sunt sin- 
gulare sau individuale. [...] Este singura perspectivă posibilă din punctul 
de vedere al ştiinţei actuale. Mă preocupă confuzia care rezultă când se 
face încercarea de a combina sau de «a împăca» această perspectivă cu 

cea moştenită din logica clasică. Un exemplu simplu se găsește în ilus- 
trarea obișnuită dată silogismului aristotelic: Toţi oamenii sunt muritori; 
Socrate este un om; deci Socrate este muritor. Nu cred că poate fi aflat în 
scrierile aristotelice autentice un singur caz în care o [propoziţie] sin- 
gulară (care prin natura sa este un exemplu de individualitate) să apară 
ca premisă minoră într-un silogism rațional demonstrativ. Prezenţa sa 
într-un asemenea silogism ar contrazice toată concepția despre demon- 
strație ca etalare actualizată a unei relaţii necesare a întregurilor fixe unul 
cu altul. "5. 


5. Preocuparea lui Dewey pentru definirea sensului se vădesc încă din pri- 
mele sale scrieri mai importante. Astfel, în introducerea la eseurile sale 
de logică experimentală (Essays in Experimental Logic, din 1916), filoso- 
ful american are în vedere dubla semnificaţie a unor termeni, inclusiv a 
sensului: „Termeni precum meaning | înţeles” ], significance | însemnăta- 
te], value [“valoare”] au un dublu sens. Uneori ei înseamnă o funcţie: ro- 
lul unui lucru de a-l reprezenta pe altul, ori de a-l arăta ca fiind implicat; 
pe scurt, operaţia de a servi ca semn. În cuvântul symbol [‘simbol ] acest 
înțeles este practic exhaustiv. Dar termenii mai înseamnă câteodată o ca- 
litate inerentă, o calitate ce caracterizează în mod intrinsec lucrul expe- 
rimentat făcându-l să devină important. Cuvântul sense ['sens'], aşa cum 
apare în expresia sensul unui lucru (şi în non-sens), este consacrat acestui 
uz la fel de sigur cum sunt cuvintele sign ['semn'] şi symbol ['simbol'] 
unul pentru altul."S. 


5.1. În aceeași perioadă, scriindu-și cartea Democracy and Education 
[1916], Dewey acordă deja mai multă atenţie sensului, corelându-l cu ex- 
periența: „În vorbirea familiară, sintagma «un sens realizat» este folosită 
pentru a exprima urgenţa, căldura, intimitatea unei experienţe directe, 
în opoziţie cu acea calitate îndepărtată, palidă și glacial detașată a unei 
experienţe reprezentative. Termenii «realizare mentală» şi «apreciere» 
(sau apreciere autentică) sunt nume mai elaborate pentru conştientiza- 
rea sensului unui lucru. [...] Dar [aceasta] este diferenţa dintre citirea 
unei descrieri tehnice a unei picturi și vederea ei; sau dintre simpla ve- 
dere a ei și faptul de a fi mișcată de ea; dintre învățarea ecuaţiilor mate- 
matice referitoare la lumină și faptul de a fi purtat departe de iluminarea 
glorioasă aparte a unui peisaj plin de ceaţă.”"”. De altminteri, în același 
capitol al cărţii, Dewey preciza: „Limba în întregime, toate simbolurile, 

sunt instrumente ale unei experienţe indirecte; în limbajul tehnic experi- 


enţa care este furnizată prin mijloacele lor este «mediată>”"*. 


5.2. Însă cred că cea mai bună caracterizare a sensului (în accepţia dori- 
tă) o oferă Dewey în tratatul său de estetică, Art and Experience (1934): 
„«Sensul» acoperă o arie largă de conţinuturi: senzorialul, senzaționa- 
lul, senzitivul, sensibilul şi sentimentalul, împreună cu senzualul. Include 
aproape orice, de la șocul pur emoţional şi fizic până la sensul însuşi — adi- 
că înţelesul lucrurilor prezente în experienţa imediată. Fiecare termen se 
referă la o anume fază reală și la un anumit aspect ale vieții unei creaturi 
organice potrivit felului în care viața se manifestă prin organele de simţ. 
Dar sensul, ca înţeles într-atât de direct încorporat în experiență, încât devine 
propriul ei înţeles iluminat, este singura semnificaţie care exprimă func- 
ţia organelor de simţ când acestea sunt purtate spre deplina lor realizare 
[subl. n. — Cr. M.]”». 


5.3. Se mai ocupă Dewey, în Logica sa, de termenul sense și ca parte a 
sintagmei common sense ‘simț / sens comun. Astfel, referindu-se la con- 
cepţiile şi credinţele ce țin de common sense, el afirmă: „Acestea sunt sens, 
în felul în care vorbim despre «sensul unei întâlniri» şi în care spunem 
că lucrurile «capătă sens» sau nu. Ele au pentru un grup ceva din același 
caracter ultim şi imediat pe care «senzaţia» şi «simţirea» le au pentru 
un individ la contactul său cu obiectele înconjurătoare. ”. 


6. Câteva cuvinte lămuritoare și despre experiență. Acesta este un termen 
special pentru Dewey, însă un termen la care era dispus să renunţe la un 
moment dat din cauza confuziilor care se creau în jurul său. Dorind să 
reediteze cartea Experience and Nature, Dewey plănuia să-i schimbe titlul 
în Culture and Nature. Ce este experiența? Dewey afirma că termenul în 
cauză poate fi interpretat cu referire la atitudinea fie empirică, fie expe- 
rimentală a minţii; adică fie se opune raționalului, fie ne eliberează de 
simțuri, ținând de reflecţie (vezi HWT, p. 277-278). Spre sfârșitul vieții, 
într-o lucrare (semnată împreună cu Arthur Bentley) în care s-a ocupat 
şi de o listă de termeni logico-filosofici „problematici”, Dewey preciza: 
„Cuvântul «experiență» ar trebui eliminat cu totul, dacă nu poate fi 
menţinut strict la o singură utilizare precisă: şi anume aceea de a atrage 
atenţia asupra faptului că Existenţa are atât organism, cât și mediu încon- 
jurător ca aspecte ale sale și nu poate fi identificată cu niciunul dintre ele 


ca o insulă independentă.”. 

Note I 


"Vezi Ştefan Afloroaei, Sens și sensibilitate, în „Limba ro- 
mână” (Chişinău), anul XXVI, 2007, nr. 1, p. 96-102. 

? Vezi Cristinel Munteanu, Despre termenul meaning la 
John Dewey, în Liviu-George Maha (coord.), Volumul 
Conferinței Internaţionale a Şcolilor Doctorale din cadrul 
Universităţii „Alexandru Ioan Cuza” din Iaşi (16 decem- 
brie 2015), Editura Performantica, Iași, 2015, p. 177-187. 
3Şt. Afloroaei, art. cit., p. 100. 

*Vezi, de pildă, o discuţie utilă în Morris R. Cohen, Ernest 
Nagel, An Introduction to Logic and Scientific Method [1934], 
Routlege & Kegan Paul Ltd, London, 1964, p. 175-181. 

5 Eugeniu Coșeriu, Istoria filozofiei limbajului. De la înce- 
puturi până la Rousseau, ediţie nouă, augmentată de Jörn 
Albrecht, cu o remarcă preliminară de Jürgen Trabant, ver- 
siune românească și indice de Eugen Munteanu și Mădăli- 
na Ungureanu, cu o prefaţă la ediţia românească de Eugen 
Munteanu, Editura Humanitas, Bucureşti, 201 1, p. 99-150. 
“Într-adevăr, Coșeriu oferă acest exemplu (şi chiar în rela- 
ţie cu cele trei tipuri de logos) încă din anii '50, în studiul 
Logicism şi antilogicism în gramatică (vezi, pentru versi- 
unea românească, Eugeniu Coșeriu, Teoria limbajului şi 
lingvistica generală. Cinci studii, Ediţie în limba română de 
Nicolae Saramandu, Editura Enciclopedică, Bucureşti, 
2004, p. 250-251). 

7 Eugeniu Coșeriu, Lingvistica textului [1996], în vol. In 
memoriam Eugeniu Coșeriu [Extras din „Fonetică şi Dia- 
lectologie”, XX-XXI, 2001-2002, p. 5-192], Editura Aca- 
demiei Române, Bucureşti, 2004, p. 136-137. 

*Ibid,, p. 137. 

° Ibid. 

1 Ibid. 

1 În original: „« Socrates is mortal» is hardly more than a 
counter of logical text-books; S is M will do just as well — 
or better. But not so to the disciples of Socrates who had 
just heard of his condemnation to death. The connection 
of the auditory act with the totality of organic responses 
was then complete. In some linguistic situations, such 
emphatic presence of sense occurs; language is then poe- 
tical. For other purposes, action is served by elimination 
of immediate sense as far as possible. The attitude is pro- 
saic; it is best subserved by mathematical symbolism...” 
(Dewey, EN, p. 293). Precizez că traducerea românească 
a tuturor citatelor deweyene reproduse aici îmi aparține. 

12 În original: „Actual thinking, on the other hand, always 
has reference to some context. It occurs, as we have seen, 

because of some unsettled situation that itself lies outside of thinking. We may compare 
the formal syllogism about Socrates with the state of mind of his disciples when they 
were considering at the time of his trial the prospects of Socrates” continuing to live.” 
(Dewey, HWT, p. 172). 

'3În original: „Ihe trouble is that while the syllogism sets forth the results of thinking, it has 
nothing to do with operation of thinking. Take the case of Socrates being tried before the 
Athenian citizens, and the thinking which had to be done to reach a decision. Certainly the 
issue was not whether Socrates was mortal; the point was whether this mortality would or 
should occur at the specified date and in a specified way” (Dewey, PC, p. 133). 

14 În original: „Ihe problem is not to draw a conclusion from given premises; that can 
best be done by a piece ofinanimate machinery by fingering a keyboard. The problem is 
to find statements of general principle and of particular fact, which are worthy to serve 
as premises. As matter of actual fact, we generally begin with some vague anticipation of 
a conclusion (or at least ofalternative conclusions), and then we look around for prin- 
ciples and data which will substantiate it or which will enable us to choose intelligently 
between rival conclusions” (ibid., p. 134). 

1s În original: „According to present logic, as far as it takes account of scientific methods 
and their conclusions, universal and necessary propositions in their logical content are 
non-existential, while all existential propositions are singular or several. [...] It is the only 
view possible from the standpoint of present science. I am concerned with the confusion 
that results when an attempt is made to combine or «reconcile» this view with the one 
inherited from the classic logic. A simple example is found in the customary illustration 
that is given of the Aristotelian syllogism: All men are mortal; Socrates is a man; therefore, 
Socrates is mortal. I do not believe a single instance can be found in genuine Aristotelian 
writings in which a singular (which by its nature is an instance of severalty) appears as the 
minor premise in a rationally demonstrative syllogism. Its presence in such a syllogism 
would contradict the whole conception of demonstration as an actualized exhibition ofa 
necessary relation of fixed wholes to one another” (Dewey, LTI, p. 95). 

16 În original: „Such terms as «meaning», «significance», «value», have a double sense. 
Sometimes they mean a function: the office of one thing representing another, or pointing 
to it as implied; the operation, in short, of serving as sign. In the word «symbol» this 
meaning is practically exhaustive. But the terms also sometimes mean an inherent quality, 
a quality intrinsically characterizing the thing experienced and making it worth while. The 
word «sense», as in the phrase «sense of a thing» (and non-sense) is devoted to this use 
as definitely as are the words «sign» and «symbol» to the other” (Dewey, EEL, p. 10). 

17 În original: „In colloquial speech, the phrase a «realizing sense» is used to express 
the urgency, warmth, and intimacy of a direct experience in contrast with the remote, 
pallid, and coldly detached quality of a representative experience. The terms «mental 
realization» and «appreciation» (or genuine appreciation) are more elaborate names 
for the realizing sense of a thing. [...] But it is the difference between reading a technical 
description of a picture, and seeing it; or between just seeing it and being moved by it; 
between learning mathematical equations about light and being carried away by some 
peculiarly glorious illumination of a misty landscape” (Dewey, DE, p. 223); cf. şi cele 
spuse despre felul în care ar trebuie să-şi însușească elevul, prin experienţă, noţiunea de 
«sfericitate a Pământului» (Dewey, HWT, p. 222-223). 

'* În original: „All language, all symbols, are implements ofan indirect experience; in tehnical 
language the experience which is procured by their means is «mediated» (ibid., p. 222). 

1 În original: „«Sense» covers a wide range of contents: the sensory, the sensational, 
the sensitive, the sensible, and the sentimental, along with the sensuous. It includes al- 
most everything from bare physical and emotional shock to sense itself — that is, the 
meaning of things present in immediate experience. Each term refers to some real phase 
and aspect of the life of an organic creature as life occurs through sense organs. But sen- 
se, as meaning so directly embodied in experience as to be its own illuminated meaning, 
is the only signification that expresses the function of sense organs when they are carried 
to full realization.” (Dewey, AE, p. 23). 

% În original: „They are sense, in the way in which we speak of the «sense of a meeting» 
and in which we say things do or do not «make sense». They have something of the 
same ultimacy and immediacy for a group that «sensation» and «feeling» have for an 
individual in his contact with surrounding objects” (Dewey, LTI, p. 62). 

21 În original: „Ihe word «experience» should be dropped entirely from discussion 
unless held strictly to a single definite use: that, namely, of calling attention to the fact 
that Existence has organism and environment as its aspects, and cannot be identified 
with either as an independent isolate” (John Dewey, Arthur F. Bentley, Knowing and 
the Known [1949], în John Dewey, The Later Works, 1925-1953, Volume 16: 1949-1952, 
Edited by Jo Ann Boydston, With an Introduction by T.Z. Lavine, Southern Illinois Uni- 
versity Press, Carbondale and Edwardsville, 1989, p. 263). 


Abrevieri | AE = John Dewey, Art as Experience, Perigee Books, New 

bibliografice York, 2005. 
DE = John Dewey, Democracy and Education, Dover 
Publications, Mineola, New York, 2004. 
EEL = John Dewey, Essays in Experimental Logic, Edited 
by D. Micah Hester and Robert B. Talisse, Introduction 
by Tom Burke, Southern Illinois University Press, 
Carbondale, 2007. 
EN = John Dewey, Experience and Nature, Dover 
Publications, New York, 1958. 
HWT = John Dewey, How We Think, în John Dewey, 
The Later Works, 1925-1953, Volume 8: 1933, Essays 
and How We Think, Revised Edition, Edited by Jo Ann 
Boydston, With and Introduction by Richard Rorty, 
Southern Illinois University Press, Carbondale and 
Edwardsville, 1989, p. 105-352. 
LTI = John Dewey, Logic. The Theory of Inquiry, Henry 
Holt and Company, New York, 1938. 
PC = John Dewey, Philosophy and Civilization, Capricorn 
Books, New York, 1963. 

Victor A. VOICU 


Farmacologia românească 
de la clasic la modern 


Domnule Preşedinte, 
Doamnelor și domnilor academicieni, 
Stimaţi invitaţi, 


Regulamentul Academiei Române, înainte de 
1945, preciza că „Membrii activi nou aleși ai 
» Academiei sunt obligaţi să ţină un discurs de 

recepțiune, consacrat biografiei și activităţii 


Victor A. Voicu — membru 
titular al Academiei Române f U j S 
(2001), Secretar General al Teiterează această obligațiune. 


Academiei Române (2002 - P ; ând d £ | 
2006, 2014 — prezent), genera ractic, neavând un predecesor, farmacolog 


maior, doctor în medicină prin excelență, am apreciat drept oportună 
(1971), profesor universita, prezentarea unui omagiu tuturor celor care, 


șeful Catedrei de farmacologie stii italia i dificat 
clinică, toxicologie și Prin Știința şi generozitatea lor, au edificat o 


psihofarmacologie, școală a farmacologiei românești. 
Universitatea de Medicină și 
Farmacie „Carol Davila”din Expunerea de azi nu va îmbrăca aproape de- 
Bucureşti (1992 — prezent), Joc forme tehnice, ci va încerca doar, pe mă- 
Președintele Filialei București 
a Academiei de Științe 
Medicale (din 2014 — prezent), 
Directorul Centrului de 
Cercetări Ştiinţifice Medico- 


ştiinţifice a predecesorilor lor”. Statutul actual 


Discursul de recepție Farmacologia românească de la cla- 
sic la modern, prezentat de către Domnul Academician 


litare (1987 — 2013), Victor V. VOICU, pe 3 februarie 2006 în forul suprem al 
Presedintele Societătii Române ştiinţei naţionale, continuă rubrica „Recurs la patrimo- 
de Farmacologie, Terapeutică niu”, inaugurată în nr. 2 din acest an al revistei noastre, 
și Toxicologie Clinică (1998 — prin publicarea alocuţiunilor rostite la Academia Româ- 


prezent). Autorul unor nă de către Lucian BLAGA (pe 5 iunie 1937) şi Euge- 
importante cercetări ştiinţifice niu COȘERIU (pe 13 martie 1992). De această dată, 


în domeniu. Semnează 20 de protagonistul, distins cercetător și specialist în domeniu, 
volume și circa 300 de studii și 


articole. Autorul a 27 brevete 
de invenție. 


tratează o temă mai puțin studiată şi cunoscută publicului 
larg, dar cu orizonturi surprinzătoare și mereu noi într-o 
sferă de importanţă vitală pentru națiunea română. 

sura capacităţilor autorului, să schițeze o imagine elocventă a acestei 
şcoli. 


Aşadar, expunerea Farmacologia românească de la clasic la modern 
îşi asumă dificila sarcină de a rememora semnificativ câteva din- 
tre ilustrele figuri care au jalonat istoria științei medicamentului în 
România, aducând discuţia la prezent și mai ales la viitorul mai mult 
sau mai puțin apropiat, care ne absoarbe inexorabil. 


Ne evocăm înaintașii cu gândul la cei ce ne vor urma, transferând peste 
generaţii sentimentul continuității și al apartenenței la o cultură (arta 
şi ştiinţa). 


De aceea în partea finală a discursului meu, doamnelor și domnilor acade- 
micieni, onorată audienţă, îmi voi permite să marchez câteva din ideile și 
reperele care mi-au atins resorturile intime, m-au entuziasmat, m-au for- 
mat, mi-au transmis convingerea continuității şi apartenenţei la o școală. 


Măsura în care, ca un component al acestei şcoli, am consolidat-o şi am 
dezvoltat-o o judecă contemporanii noştri, dar mai ales o vor judeca 
cei ce ne vor urma. 


Inaintașii 


Voi începe cu cel care, chiar dacă nu a fost farmacolog prin excelenţă, 
prin forţa şi valoarea spiritului său, a marcat definitiv medicina româ- 
nească, implicit farmacologia. Mă refer la generalul dr. Carol Davila, 
personalitate strălucită a medicinei românești, întemeietor, căruia îi 
datorăm învățământul superior medical, farmaceutic şi veterinar ro- 
mânesc, care a fost într-un anumit fel și primul profesor de farmacolo- 
gie, chiar dacă nu a predat un astfel de curs. 


Noi, românii, după opinia mea, poate că nu realizăm încă extraordina- 
ra prestație a dr. Carol Davila în slujba poporului român. 


Carol Davila, în decurs de circa 30 de ani, în profida unor rezistenţe şi 
șicane inimaginabile din partea compatrioţilor noștri, contemporani 
cu el, ne-a construit și consolidat învățământul medical naţional, o 
adevărată şcoală medicală românească. Într-o scrisoare adresată fami- 
liei, Carol Davila comenta cu amărăciune: „oricât bine aş face, rămân 

tot un străin pentru ei”. Este suficient să reamintim faptele sale pentru 
a realiza dimensiunea sa ca întemeietor, extraordinara sa generozitate: 
înființează, în afară de serviciul sanitar militar și civil, serviciul sanitar 
de campanie în 1877-1878, înființează învățământul medical, farmace- 
utic și veterinar, contribuie major la redactarea Farmacopeei Române, 
contribuie la înființarea Grădinii Botanice. S-a identificat cu poporul 
care l-a adoptat și care-i rămâne veşnic recunoscător. Crezul său, ca şi 
comportamentul său, este sintetizat în cuvintele: 

„Operele noastre trebuie să supraviețuiască. 

A face bine este misiunea împlinirii umane”. 


Se stinge din viaţă ca o flacără, epuizată de o prea intensă combustie, la 
numai 56 de ani. 


La şcoala de chirurgie a lui Carol Davila de la Spitalul „Mihai Vodă” și 
apoi la Facultatea de Medicină din Paris s-a format generalul dr. Zaharia 
Petrescu, profesor de terapie, materia medica și arta de a formula. 


A fost o personalitate de mare ţinută morală, devotat învățământului, 
preocupat de aprofundarea bazelor chimice, fiziologice şi farmacologi- 
ce experimentale ale terapiei medicamentoase. 


A publicat o lucrare monumentală, în patru volume, Tratatul de terapeutică 
şi materia medica. A fost un experimentator remarcabil, demonstrând pe 
animale efectele substanțelor medicamentoase prezentate studenților. 


În introducerea la cursul de farmacologie, generalul prof. Zaharia 
Petrescu scria: Înainte de a recomanda aplicaţia unui agent farmacologic 
sau fizic, studentul să poată să-și dea seama de modificările fiziologice pe 
care le poate produce. Bazat pe experienţe fiziologice, va putea dintr-o dată 
să combată orice recomandare empirică de medicamente. 


Meritele sale remarcabile au determinat primirea sa ca membru cores- 
pondent al Academiei Române, în 18 martie 1885. 


Între 1876 şi 1912, după generalul Zaharia Petrescu, ca profesor de far- 
macologie, a urmat Nicolae Măldărescu, medic militar, personalitate 
cu un deosebit prestigiu didactic. 


După 1912 este transferat de la Iași la Bucureşti Dimitrie Ionescu, ca pro- 
fesor de farmacologie. Este un excelent experimentator, elev al marelui fi- 

ziolog Otto Loewi, cu care a colaborat la o serie de cercetări în domeniul 
fiziologiei sistemului simpatic. Moare în plină vigoare, la 53 ani, în 1920. 


În 1920 Socrat Lalu, profesor de farmacologie, este transferat de la Iași 
la București, unde funcționează până în 1940. 


După retragerea sa, cursurile de farmacologie sunt susținute de profe- 
sorul de fiziologie Ion Niţescu, pe care l-am cunoscut în primii ani de 
studenție. 


În 1948, este numit ca titular al Catedrei de farmacologie prof. dr. 
Alfred Teitel, inițiindu-se o etapă din care ne revendicăm mulți dintre 
farmacologii de azi, inclusiv cel care vă vorbește. 


Am cunoscut încă din anii '60 ai secolului de-abia trecut mari perso- 
nalităţi ale farmacologiei românești din centrele universitare medi- 
cale din Cluj: prof. Constantin Veluda, prof. Barbu Cuparencu; din 
Timişoara: prof. Nicolae Dragomir; de la Iași: prof. Gh. Papovici, prof. 
Sava Dumitrescu; de la Târgu-Mureş: prof. Gh. Fezst. 


Aceste mari personalităţi ale şcolii medicale românești s-au dedicat cu 
generozitate domeniului, au dezvoltat cercetarea experimentală în far- 
macologie, aducând mesajul lor creator următoarelor două-trei gene- 
raţii de farmacologi, din care fac parte actualii leaderi ai farmacologiei 
din centrele universitare medicale din România. 


Imi fac o datorie de onoare în a evoca înaintașii, făuritorii de şcoală din 
alte centre universitare ale țării. 


Facultatea de Medicină de la Iași, înființată în 1875, avea deja o Catedră 
de farmacologie în 1881, primul profesor în domeniu fiind Eugen Rizu, 
urmat de Emanoil Riegler (1882-1901). Acesta din urmă a fost profesor 
de clinică medicală, predând și cursuri de farmacologie. De remarcat că, 
în 1886, Riegler afirma într-un curs de farmacologie: „Acţiunea farma- 
cologică a unui medicament depinde de structura lui moleculară”. 


Au mai trecut mulți ani până ce se va dovedi, fără dubiu, cât de corectă era 
această aserțiune. Pentru meritele sale ştiinţifice, prof. Emanoil Riegler a 
fost ales membru corespondent al Academiei Române, în martie 1904. 


A urmat prof. Socrat Lalu (1913-1920), transferat ulterior la București. 
Prof. Petre Niculescu, asistent al prof. A. Teohari la București, este nu- 

mit profesor de clinică medicală la Facultatea de Medicină din Iaşi, iar 
în 1942-1944 revine la București ca profesor de farmacologie. 


O figură marcantă a farmacologiei ieșene a fost prof. Gh. Popovici, pe care 
l-am cunoscut în 1963, la Praga, la Congresul Internaţional de Farmacologie. 


Succede la Catedra de farmacologie din Iași (1973-1993) prof. Sava 
Dumitrescu, un excelent cercetător de farmacologie experimentală, 
actualmente profesor consultant. 


La Cluj, în 1919 se înființează Universitatea Daciei Superioare, inclusiv 
Facultatea de Medicină, prilejuind astfel fondarea Catedrei de farma- 
cologie, în 1921. 


Primul profesor de farmacologie la Cluj a fost Gheorghe Martinescu, 
urmat de prof. Constantin Veluda, până în 1964, pe care am avut onoa- 
rea să-l întâlnesc la vremea respectivă. 


Între 1964 şi 1994, la conducerea Catedrei de farmacologie s-a aflat prof. 
Barbu Cuparencu, care a pus bazele unei puternice școli experimentale 
de farmacologie la Cluj. Actualmente este profesor consultant. 


La Timişoara, Catedra de Farmacologie se înființează în 1947, odată cu 
Facultatea de Medicină. La începuturile învățământului de farmacolo- 
gie aici lucrează prof. Ilie Georgescu și prof. loan Cotăescu. O perioadă 
îndelungată (1953-1983), profesor de farmacologie la Timișoara a fost 
Nicolae Dragomir. 


Au urmat Mihai Plauchitiu, pentru o scurtă perioadă, apoi prof. 
Virginia Gligor. 


La Facultatea de Medicină din Craiova, cel care vă vorbeşte a înfiin- 
ţat prima Catedră de farmacologie, în 1973, după modelul celei de la 
Bucureşti, cu modificările şi adaptările inerente, adecvate locului și 
momentului. 


După plecarea mea, în 1992, devine titular al Catedrei prof. Valentin 
Cârlig, actualmente profesor consultant. Deşi cu mijloace tehnice rela- 
tiv reduse, s-a reușit la Craiova consolidarea unei școli de farmacologie 
modernă, bazată pe experimentul de laborator, dezvoltându-se în spe- 
cial cercetarea farmacologiei organelor izolate. 

Şcoala de farmacologie de la București ar putea să constituie subiectul 
unui studiu de caz. Să analizăm drumul, parcursul acestei şcoli, ce a 
generat și ce sperăm? 


Farmacologia românească se definește mai ales prin cadrele aparținând 
Facultăţilor de Medicină şi, într-o oarecare măsură, unor instituţii de 
cercetare, puţine la număr, care aveau o destinație mai restrânsă. Se 
remarca însă un hiatus între nivelul teoretic şi valenţele didactice ale 
unor străluciți profesori de farmacologie și nivelul dotării tehnice a ca- 
tedrelor pe care le conduceau. Se făcea totuși cercetare experimentală 
cu mijloace tehnice ingenios improvizate, cu ajutorul unor talentaţi sti- 
clari şi ingineri electromecanici. În acest climat de căutări și emulație 
ne-am format noi, cei care am constituit una din verigile continuității. 


În acest climat i-am cunoscut în anii '60 pe cei care-mi vor deveni men- 
tori și prieteni, unii dintre ei, respectiv pe prof. dr. Alfred Teitel, conf. 
dr. Paul Gheorghiu, prof. Carli Marcu, prof. dr. Emanoil Manolescu, 
prof. dr. Valentin Stroescu, prof. dr. Aurelian Popa. 


Aceste personalități, dintre care unele ajunse la maturitate profesio- 
nală, atunci altele încă tinere, ne-au transmis pasiunea pentru ceea ce 
reprezintă medicamentul în ştiinţele medicale. 


Cum percepeam atunci medicamentul? Ca un mijloc miraculos prin 
care medicul poate interveni eficient, adesea în condiţii critice, pentru 
a alina suferinţa, a vindeca boli şi nu rareori pentru a salva vieţi. Părea 
extraordinar pentru un tânăr de 19-20 de ani! 


În spatele sintagmei „substanță medicamentoasă” sau „substanță activă 
farmacodinamic”, sau a simplei noţiuni de medicament se află o lume de 
o complexitate uluitoare: sinteza chimică și caracterizarea moleculară, 
mecanisme moleculare de acţiune, o uriaşă și costisitoare cercetare expe- 
rimentală și teoretică prin care se definesc caracteristicile farmacologice și 
toxicologice ale substanţei, studii clinice vaste și de lungă durată, experien- 
ţa clinică pe sute de mii sau milioane de pacienţi. Soarta medicamentului e 
sinuoasă, de la glorie la desuet sau chiar la eșec. Toate cele de mai sus presu- 
pun costuri de multe sute de miloane de euro pentru entităţi chimice noi. 


Implicit, la acestea se adaugă interese economice adesea uriaşe, care 
perturbă uneori semnificativ imaginea și obiectivitatea domeniului. 

Pe atunci, în 1961, nu vedeam decât partea romantică a cercetării de 
farmacologie şi a destinului medicamentului. Imaginea s-a completat 
în bună măsură, dar rădăcinile au rămas implantate solid în speranţă și 
optimism. Medicamentul, ca entitate complexă, este departe de a-și fi 
spus cuvântul, ştiinta medicamentului fiind cea care va rezolva marile 
probleme de sănătate ale ființei umane. 


Farmacologia genomică și terapia individualizată pe baza determinante- 
lor genetice sunt ținte actuale și de perspectivă apropiată ale domeniului. 


Ştiinţa medicamentului, prin complexitatea și implicaţiile sale, poate mai 
mult decât alte domenii, implică și o mare responsabilitate în plan etic. 


„Toate substanţele sunt toxice. Numai doza diferenţiază un toxic de un 
remediu”, spunea în sec. XV Paracelsus. În această privință nu se mai 
poate spune nimic în plus. 


Pornind de la această axiomă şi de la altele conexe, admitem, fără tă- 
gadă, că ştiinţa în general, fără cenzura pe care o furnizează cutumele, 
preceptele morale privind responsabilitatea față de ființa umană și vi- 
itorul speciei, se poate transforma într-o armă extrem de periculoasă. 
Exigenţele contemporane ale lumii științifice și ale autorităților națio- 
nale din UE, SUA şi din alte țări, inclusiv România, referitor la utiliza- 
rea medicamentelor la om, au drept fundament experienţa ultimului 
secol privind impactul medicamentului asupra ființei umane. 


Şcoala modernă de Farmacologie de la București se definește și se con- 
solidează odată cu venirea prof. dr. Alfred Teitel la conducerea Catedrei 
Facultăţii de Medicină de la Bucureşti. 


Prof. dr. Alfred Teitel s-a născut în anul 1900, la Dorohoi, și a urmat cur- 
surile Facultăţii de Medicină din Bucureşti. Între anii 1919 și 1922 a lu- 
crat ca asistent de anatomie, sub conducerea marelui profesor și savant 
Francisc Rainer, personalitate covârșitoare prin cultura sa ştiinţifică, care 
i-a marcat definitiv gândirea și cariera ştiinţifică. Îmi amintesc cu emoție 
evocările prof. Teitel, prin deceniul şase al secolului trecut, cu privire la 
gândirea ştiinţifică a prof. Rainer, care concepea anatomia ca formă a vi- 
ului, ca structură biologică capabilă să se adapteze optimal funcției. 


Vom căuta în continuare să argumentăm că această idee nu s-a pierdut pentru 
domeniul farmacologiei, iar prof. Teitel a valorificat-o într-o manieră strălucită. 

Dr. Alfred Teitel și-a susținut, în 1931, docenţa în patologie experi- 
mentală, din 1922 până în 1946 fiind asistent al clinicii medicale con- 
duse de prof. N. G. Lupu. 


A efectuat specializări în chimie, fizică și biologie la Berlin și în fiziolo- 
gie la Londra. 


În 1948 este numit profesor titular al Catedrei de farmacologie a 
Facultăţii de Medicină din București. Fiind un adept ferm al experi- 
mentului, ca sursă de informaţie și inspiraţie pentru viitorul medic, el 
introduce pentru prima dată lucrările practice de farmacologie, pe ani- 
male mici de laborator, efectuate direct de către studenți. 


Prof. A. Teitel a fost în primul rând un cercetător pasionat, dedicat ex- 
perienţei, lucrului direct, planificării corecte și exigente a experimen- 
tului, ca şi al execuţiei fără cusur. Se întreba retoric: Nu ştii să răspunzi 
la o întrebare? Adresează-te structurilor vii, vei afla răspunsul, depinde 
de tine să înţelegi și să interpretezi corect fenomenul. Aceste vorbe mă 
duc cu gândul la Lev Tolstoi care spunea: „Nu împrumuta de la alții 
răspunsuri la întrebări până când întrebările nu se ivesc în tine însuţi”. 
Profesorul Teitel îşi incepea programul zilnic de lucru la 6% dimineața 
şi îl încheia la 7-8 seara, neîntrerupt. 


Exemplul său personal, dăruirea sa, generozitatea sa, eleganța compor- 
tamentului său au constituit repere pentru noi, cei din jurul său. Îşi 
făcuse din gestul generos un principiu al comportamentului, gândind 
că, prin dărnicie, multiplicăm binele, creștem șansa, ca și sămânța care 
cade pe un pământ rodnic. 


A publicat peste 150 de lucrări ştiinţifice de cercetare experimentală în 
domeniul mecanismelor colinergice ale medicamentului, farmacologi- 
ei contracției musculare, farmacologiei potasiului, calciului și a magne- 
ziului, cofeinei etc. 


Lucrările sale publicate în reviste internaționale de mare prestigiu l-au 
făcut foarte cunoscut în lumea farmacologilor, deși călătorea extrem 
de puţin. În 1975 părăseşte țara, pentru a se alătura familiei fiului său, 
dr. Paul Teitel, la Aachen, unde se stinge din viață în 1980. 


Mă voi referi în continuare la elementele constitutive a ceea ce de- 
finim drept școală de farmacologie şi cum aceasta era, la rândul său, 

continuatoare a unor tradiţii. Om de laborator, în sensul profund al 
semnificației acestei sintagme, prof. Teitel era dotat cu simț tehnic 
şi o remarcabilă ingeniozitate. Cu mijloace aparent simple, eviden- 
ţia efecte farmacologice la concentraţii de ordinul a 107° — 10% M. 
Aceasta fără transducția și amplificarea electronică a procesului înre- 
gistrat. Aş putea spune că a conturat conceptul farmacologiei biologice 
care, în ultimii douăzeci de ani, a devenit relevant pentru lumea far- 
macologică și care se rezumă astfel: substanţa activă stimulează sau 
deprimă funcţii preexistente. Putem să stimulăm sau să deprimăm 
procese biologice, funcţii ale organismului, la diverse niveluri de or- 
ganizare — de la molecule complexe la sistem, în raport de procesul 
patologic identificat prin diagnosticul clinic. Se putea vorbi atunci de 
farmacologie biologică, așa cum recent se vorbește de psihiatrie bio- 
logică, concept care a revoluționat abordarea și înțelegerea psihopa- 
tologiei. În domeniul nostru vorbim acum de farmacologie celulară, 
moleculară, farmacologie genomică etc. 


Prof. Teitel a fost printre ultimii reprezentanţi ai oamenilor de știință 
români cu formaţie enciclopedică. A descris, spre exemplu, fenomenul 
de orientare a macromoleculelor proteice de către lumina polarizată, 
fenomen care-i poartă numele. Prin anii '30 a descris plasticitatea glo- 
bului roşu, lucrare fundamentală pentru domeniu, preluată și citată 
frecvent de literatura internațională. 


În 1960, eu, fiind intern preclinic la Catedra de farmacologie, am fost 
chemat de prof. Teitel care mi-a sugerat ca lucrare de diplomă Efectele 
colinergice ale atropinei la nivelul musculaturii striate. Fără să intru în de- 
talii, menționez că titlul conţine un aparent paradox, atropina este un 
anticolinergic clasic, dar cercetarea se efectua pe mușchiul drept ab- 
dominal de broască, care în mod extraordinar întrunește concomitent 
caracteristicile funcționale ale mușchiului striat, ca și ale celui neted. 
Ideea acestui mecanism apare pentru prima dată la un mare om de şti- 
ință român, prof. Daniel Danielopolu, în a sa farmacodinamie nespe- 
cifică. Daniel Danielopolu a descris experimental efectele bradicardi- 
zante, adică colinergice, ale atropinei în doze mici. El postula existența 
unui intermediar comun, esențial, legat de funcţiile fundamentale ale 
organismului identificat cu acetilcolina. Această idee nici măcar astăzi 
nu poate fi considerată depășită. 

Prof. Teitel îi admira opiniile ştiinţifice. După plecarea sa în Germania, 
la Aachen, din considerente pe care mulți de aici le cunoaşteţi, am 
reușit cu greu să menţinem o legătură constantă cu prof. Teitel. I-am 
trimis o carte apărută în Anglia în 1977, i-am scris de câteva ori prin 
intermediar (prin regretatul dr. Lucian Leahu) şi mi-a răspuns la aceste 
scrisori cu o căldură umană emoţionantă. 


Citez: „Îţi mulțumesc mult, mult de tot, pentru Mecanismele enzimatice 
în farmacodinamie, pentru cartea și valoarea ei, dar, şi mai mult, pentru 
sentimentul care a determinat gestul. 


Trebuie să recunoști că am avut dreptate în aprecierea oamenilor care 
s-au apropiat de mine!... 


Îţi doresc multe succese profesionale și științifice. Te cunosc destul de 
bine ca să fiu sigur de calitatea și valoarea creativă a muncii pe care o 
desfăşori cu atâtea satisfacţii justificate şi meritate. Sunt foarte mulțu- 
mit şi chiar o țâră mândru că le-am intuit și apoi le-am recunoscut și 
apreciat, an de an, pe drumul lor ascendent”. Scria aceste rânduri în 
1979, cu un an înainte de deces. 


Profesorul avea conștiința responsabilității morale pentru cei care-i 
vor urma. 


Am să evoc pe scurt un alt om de mare caracter, distins farmacolog, 
experimentator și profesor, care, ca și prof. Teitel, mi-a marcat drumul 
profesional şi inevitabil viața. Acesta este prof. dr. Emanoil Manolescu, 
un om carismatic, un spirit mereu viu care, deși tolerant, avea criterii 
morale ferme atunci când i se cerea o părere despre oameni și fapte. A 
polarizat în jurul său un grup de oameni care i-au rămas fideli, „Revista 
Terapeutică', „Farmacologie și Toxicologie Clinică”, întemeiată de el 
împreună cu noi, componenţii acestui grup, fiind un fel de testament 
al continuității. Prof. Manolescu a fost decanul Facultăţii de Pediatrie 
din Bucureşti şi cca doi ani decan cu atribuţii speciale, în perioada de 
constituire, la Facultatea de Medicină din Craiova, în anii 1972-1973. 
În acest context, prin capacitatea sa de înțelegere superioară a impor- 
tanței unei noi instituţii de învățământ superior medical, a avut o mare 
contribuţie la consolidarea Facultăţii de Medicină din Craiova, mai 
ales în privinţa procesului de selecție a viitoarelor cadre didactice. 

Aşa cum s-a văzut ulterior, prin proba timpului, munca sa a fost marca- 
tă de competenţă, bună credinţă și respectul valorilor. 


Ceea ce prezint în continuare nu intenţionează să evidenţieze activi- 
tatea mea, ci un parcurs de structurare a unor echipe de farmacologi. 


Astfel, un alt cadru științific care a marcat perioada anilor '60 l-a con- 
stituit Centrul de Radiobiologie și Biologie Moleculară, restructurat 
pe temelia unei mai vechi instituţii a Ministerului Sănătăţii de către 
prof. dr. Claude Nicolau, eminent cercetător, cu o abordare complexă 
interdisciplinară a cercetării de radiobiologie experimentală. Ulterior 
s-a consolidat între mine și Claude Nicolau o trainică prietenie, 
care dăinuie. Laboratorul de farmacologie al acestui Centru, în care 
m-am integrat, era condus, în 1964, de dr. Victor Mureşan, farmaco- 
log de formaţie clasică şi care tocmai publicase o lucrare interesantă, 
Standardizarea biologică a medicamentelor. 


În acest context am lucrat pe programe de cercetare impuse de necesi- 
tăţile vremii: protecție medicală antinucleară, respectiv radioprotecţie 
chimică şi reactivitatea farmacologică a organismului iradiat. 


De altfel, teza de doctorat pe care am prezentat-o în 1971 se intitula: 
Homeostazia și reactivitatea farmacodinamică a organismului în sindro- 
mul acut de iradiere. 


După evenimentele din august 1968 din Cehoslovacia, prin hotărâre 
de guvern, Centrul de Radiobiologie și Biologie Moleculară este pre- 
luat de către armată, reorganizându-se astfel încât să răspundă dezide- 
ratului de cercetare ştiinţifică a mijloacelor şi metodelor de protecţie 
medicală antichimică, antinucleară şi antibacteriologică (actualmente 
NBC). Se definesc în acest context alte direcţii ale cercetării științifice 
de farmacologie și toxicologie: substanţe chimice supertoxice, antido- 
tism și tratamentul intoxicaţiilor acute cu acest tip de substanțe. 


În 1971-1972, împreună cu un grup de colegi admirabili, încheiem cer- 
cetarea şi brevetăm cel mai eficient antidot complex pentru compușii 
neuroparalitici (COF), denumit ATOX, larg utilizat în clinica de urgenţă. 


Am descris în acea perioadă un nou mecanism antidotic a unor com- 
puși triciclici, mecanismele noncolinergice ale COF, colinesterazele ca 
marker diagnostic în iradiere acută etc. 

În domeniul reactivității farmacologice, lucrările noastre au fost amplu 
preluate de literatura internaţională de specialitate a vremii. 


Din context au rezultat mai multe consecinţe — paleta relativ largă de 
domenii și modele experimentale clasice și moderne în care a trebuit 
să lucrăm, fapt care poate fi, într-un anumit sens, un dezavantaj (prea 
multe domenii în dauna aprofundării a 1-2 domenii). 


În schimb îţi oferă viziunea mai completă asupra metodologiei cerce- 
tării de farmacologie și toxicologie experimentală și clinică. 


În anii "70, cu ocazia experimentări clinice a antidotului ATOX, se pun baze- 
le colaborării Centrului de Cercetări Științifice Medico-Militare cu Spitalul 
Clinic de Urgenţă Floreasca, colaborare care a generat, în 1992, înființarea 
Catedrei de farmacologie și toxicologie clinică a UMF Carol Davila, căreia i 
se adăuga ulterior prima clinică de toxicologie în același spital. 


Conducerea armatei a înțeles că realizările cercetării științifice medi- 
co-militare constituie achiziții de valoare şi utilitate publică, implicân- 
du-se în organizarea şi dotarea unui laborator autonom de toxicologie 
analitică de mare performanţă, cuplat funcţional cu Secţia clinică de 
toxicologie din incinta Spitalului Clinic de Urgenţă Floreasca. S-au 
creat, astfel, bazele moderne ale cercetării clinice de toxicologie și ale 
învățământului aferent în ţara noastră. 


Această prezentare, inevitabil sumară, schițează parcursul farmacologiei 
românești, mediul științific şi uman în care ne-am format, şcoala, tradiți- 
ile, continuitatea şi, de ce nu, măsura în care noi, care am lucrat alături de 
cei care ne vor urma, am dezvoltat farmacologia românească, aducând-o 
ca valoare și dimensiune la compatibilizare cu farmacologia mondială. 


„Sunt oameni și fapte de care gândul ne este atât de plin, încât atunci 
când ajungem să vorbim despre ele, cuvintele se arată sărace”, spunea 
în 1980 acad. Octavian Fodor. 


Maestrul și școala 


În evocarea anterioară am încercat să subliniez rolul major al climatului 
uman și științific în formarea tinerilor într-un domeniu al științei, impli- 
cit rolul maestrului în atragerea și polarizarea tineretului în jurul său. 

Pentru ca misiunea mea, de a mă prezenta în faţa Domniilor Voastre cu un 
) 5 
discurs de recepție, să devină un risc conştient asumat, am parcurs o bună 

parte din discursurile de recepție ale marilor personalităţi, care, într-un 
proces al continuității, au fost auzite în această aulă. M-am oprit asupra 
unora dintre aceste discursuri, care m-au impresionat mai mult, care, im- 
plicit, se apropiau semnificativ de modul meu de a simți şi de a gândi. 


În mod frecvent revine în discursurile de recepție problema rolului 
maestrului, magistrului în formarea școlii. 


Citez: ,... lucrul este incontestabil în ştiinţă, unde pasul predecesorului 
este pragul naşterii continuatorilor. Altfel spus, libertatea continuității 
spirituale, tradiția deci, libertatea şi recunoaşterea tradiţiei, ceea ce în 
context academic înseamnă școală, sunt, în optica mea, condiţiile-che- 
ie ale dezvoltării oricărei ştiinţe”, spunea acad. Nicolae Cajal în discur- 
sul de recepţie în anul 1991. 


Şcoala este o stare de spirit, un simțământ al solidarităţii, tradiţiei şi con- 
tinuității în jurul unei personalități dăruite cu calități de om, conducător, 
savant, prieten şi educator. Școala nu se poate forma decât în jurul unei 
personalități complexe, abordabile, generoase, dotate cu reflexul mental de 
a da și de a cere, dar nu pentru el, ci pentru ştiinţa care o împărtășește cu 
elevii săi. Maestrul nu trebuie să se teamă de elevii săi performanti, chiar 
dacă va fi întrecut de către aceştia în faimă și rezultate, aceasta este în bună 
măsură și meritul lui, al maestrului care i-a identificat, le-a intuit valoarea. 
Elevii n-au decât o singură obligaţie, de ordin moral, să nu-și uite aparte- 
nenţa, să nu uite tradiţia, să nu uite şcoala, să nu-și amputeze rădăcinile. 


Acad. Octavian Fodor, medic strălucit, internist, aparținând şcolii me- 
dicale clujene, în discursul său de recepţie, intitulat nu întâmplător 
Maestru, școală, universitate, se opreşte consistent asupra subiectului 
care ne preocupă și pe noi. 


Maestrul este numai acela care este dăruit cu harul de a învăţa pe alţii. 
Maestrul se afirmă prin forța împrejurărilor numai atunci când devine 
creator de şcoală. 


Maestrul stimulează elanul creator al tinerei generaţii și rămâne mereu 
tânăr. Este fidel, generos şi cultivă generozitatea. Este înţelegător, dar 
exigent și drept, fără a se învoi cu judecăţile pătimașe. 

Maestrul trăiește şi după moarte în inimile oamenilor, pentru că, spu- 
ne un vechi adevăr, „după moarte trăieşti prin ceea ce ai făcut pentru 
alții şi nu prin ce ai făcut pentru tine”. 


Aceste cuvinte simţite și rostite de acad. Fodor, pe care l-am cunos- 
cut puțin cândva, se identifică în bună măsură, spre satisfacția mea, cu 
conceptul meu despre maestru, despre şcoală, cu imaginea mea intimă 
a sintagmei „maestrul meu”. 


Care-i finalmente caracteristica definitorie a unui maestru creator de 
şcoală? 


De ce unii dintre marii oameni de ştiinţă români nu au reușit să creeze 
şcoli în sensul celor discutate? 


Deşi răspunsul implică din nou un risc, cred însă că în contextul în- 
3 ) 
doielii carteziene, dubito, ergo cogito, pot să dau un răspuns tranşant: 

generozitatea este trăsătura sine qua non a maestrului creator de școală! 


Academia Română, rolul său în cultura românească 


Având deosebitul privilegiu de a fi primit în Academia Română la re- 
comandarea unui strălucit reprezentant al Școlii medicale românești, 
acad. Nicolae Cajal, și cu sprijinul generos al președintelui de atunci al 
Academiei, dl. acad. Mihai Drăgănescu, care m-a recomandat Adunării 
generale, am fost impresionat, pe de o parte, de înaltul prestigiu al in- 
stituţiei noastre şi, pe de altă parte, de rolul care trebuie să și-l asume 
această instituție în promovarea și afirmarea valorilor culturii românești. 


Ştiinţa este o parte integrantă a culturii unui popor, valorile sale știin- 
țifice alături de cele ale artelor configurează spiritualitatea unui popor, 
libertatea şi strălucirea spiritului său. 


În discursul său de recepție, Dimitrie Gusti, vorbind despre Fiinţa și me- 
nirea Academiei, spunea: „... Academia Română a primit, din toate părţile, 
mărturii de favoare și recunoaștere; ea apare și azi ca instituţia cea mai pro- 
prie a servi şi onora interesele superioare culturale și ştiinţifice ale patriei” 


Şi în prezent Academia Română se bucură de un înalt prestigiu în soci- 
etatea românească şi noi, cei de azi, avem răspunderea ca, prin faptele 

şi comportamentele noastre, să păstrăm și să protejăm ce am primit 
de la marii noştri înaintaşi în cei 140 de ani de existență a Academiei 
Române. Cui datorăm acest prestigiu? Sunt cel puţin două entități or- 
ganic legate: pe de o parte, valoarea incontestabilă a celor care au fost 
onoraţi şi au onorat prin prezenţa lor instituţia, pe de altă parte, va- 
loarea creativă a Academiei Române și rolul ei de referință morală ca 
instituţie fundamentală a românilor. 


„Funcţia specifică a Academiei, spunea Gusti, şi care o deosebeşte de 
celelalte instituţii științifice constă tocmai în inițiativa organizării cre- 
ației ştiinţifice colective. Aceasta este ceea ce face esenţa caracteristică 
unei academii.” 


Cu toate marile contribuţii ale Academiei Române în prezentul şi des- 
tinul societăţii românești, ne-am făcut oare pe deplin datoria? 


Am creat condiţii ştiinţei să se dezvolte? Am creat cadrul ca ştiinţele 
medicale să prospere? Sunt întrebări care trebuie să ne dea de gândit! 
Cu un institut și un centru de cercetări, ştiinţele medicale nu pot de- 
veni în Academia Română referință în cercetarea științifică medicală 
românească. 


Tradițiile şcolii românești de farmacologie, chimie organică și biolo- 
gie celulară și moleculară, ultima cu reprezentanţi de talia profesorului 
George Palade, laureat al Premiului „Nobel”, ne pot justifica speranțele 
în reuşita unui astfel de proiect. 


Un institut modern, contemporan, de cercetare a medicamentului ar di- 
namiza cercetarea științifică în toate domeniile conexe — fiziologie, bio- 
logie moleculară, chimie de sinteză și analitică, fizică și informatică —, 
iar absenţa lui ne ține departe de performanţele unuia dintre cele mai 
dinamice domenii ale cercetării-dezvoltării contemporane. 


Academia, democrația, libertatea și educația 


Aşa cum ştim, „membrii Academiei sunt aleşi în mod liber, ei sunt egali 
şi nu cunosc între ei altă autoritate decât aceea a ştiinţei și talentului; 
magistraturile academice sunt temporare, iar guvernarea este directă și 
continuu sub controlul tuturor; în sfârșit, responsabilitatea academică 

e cea mai fină dintre formele responsabilităţii, adică aceea pe care o are 
fiecare membru față de conștiința lui proprie”. 


Am citat din nou pe Dimitrie Gusti, pentru că unul din rolurile unui 
discurs de recepție este acela să omagieze predecesorii și să permită 
reiterarea valorilor fundamentale ale Academiei. 


Tot Gusti menţiona: „Academia este un simbol al adevăratei democra- 
ţii, al democraţiei aristocrate”. Democraţia spiritelor libere autocenzu- 
rate aş adăuga, cu permisiunea dumneavoastră. 


Citez din acelaș autor: „Căci idealul unei democraţii nu poate fi tendin- 
ţa unei nivelări a tuturor în jos, către un minimum, ci una în sus, către 
un maximum, adică o autoguvernare și autoresponsabilitate socială a 
unei personalități ajunse la un cât mai mare grad de dezvoltare. Iată 
de ce dezvoltarea științei, a culturii în general, trebuie să găsească în 
Academie cadrul cel mai propice pentru dezvoltare nestingherită”. 


Nu întâmplător un alt mare spirit care nu mai este printre noi, tot într-un 
discurs de recepţie, scria: „lată de ce socot Academia nu doar un for de 
consacrare, ci și o instituţie creativă, de ce nu? Şcoala cea mai grea, o 
veritabilă sursă de spiritualitate chemată să clădească viitorul cetății şi 
cetatea viitorului. Simbol al perenităţii spiritului, dar și cetate a gândi- 
rii, gata să lupte din greu, cu toate forțele disponibile, pentru apărarea 
dreptului de a fi al ştiinţei”. Am citat din discursul de recepție al acad. 
Nicolae Cajal. 


Două mari spirite erau preocupate, ca şi noi, de aceleaşi probleme pe- 
rene ale libertăţii, democraţiei, creativității. 


A şti înseamnă a fi mai liber? 
Adevărul este, în esenţă, libertate”, scrie Martin Heidegger. 
» ) re i 


Omul de ştiinţă acceptă însă, prin condiția sa, libertatea de a se supune 
din propie voință la unele restricții. 
Cele trei entități: democrație, libertate și educație se află într-o interde- 


pendență extraordinară și numai împreună pot genera armonia. 


Care este destinul educatorului într-o societate în care democrația şi 
libertatea trebuie să coexiste armonios? 

Mi-aş permite, corelat cu modesta mea experienţă de educator și cu 
cea a parcursului meu personal, sub ochii mentorilor mei, să mă refer 
la destinul educatorului și la funcția majoră a educaţiei în destinul ge- 
nerațiilor. 


Ne-am întrebat adesea dacă în calitate de dascăli ne-am împlinit misi- 
unea de educatori, dacă am mobilizat, în parte măcar, spiritul studen- 
ţilor noştri, dacă le-am stârnit curiozitatea și entuziasmul pentru un 
domeniu al spiritului, dacă le-am declanșat dorința de competiţie cu 
sine şi cu partenerii, dorința de performanţă și de afirmare. 


Educaţia este instrucţia sau antrenamentul pentru ca oamenii (în spe- 
cial tinerii) să înveţe să-și dezvolte și să utilizeze capacităţile lor men- 
tale, morale şi / sau fizice, în beneficiul, spre fericirea lor și a societăţii. 


„Dacă voi demonstra că omul nu este în adevăr decât produsul educaţiei 
sale voi fi dezvăluit națiunilor un mare adevăr. Ele vor şti că au în mâini in- 
strumentul măreției și fericirii lori că, pentru a fi fericite şi puternice, nu tre- 
buie decât să desăvârșească știința educaţiei” (scria în secolul al XVIII-lea, 
în Despre spirit, Claude Adrien Helvetius). 


Consecințele educaţiei pe termen lung nu mai reprezintă astăzi un su- 
biect de speculaţii teoretice. 


Educaţia constantă, perseverentă, continuă, de-a lungul generaţiilor, 
lasă urme adânci, de mare semnificaţie în comportamentul descen- 
denţilor, la scară individuală și a colectivităţilor. 


Dacă sintagma „expresia genelor controlează comportamentul, iar com- 
portamentul controlează expresia genelor” este măcar parțial adevărată 
(demonstrată cu argumente psihofarmacologice), realizăm ce implicaţie 
profundă și pe termen lung are educaţia asupra destinului unei societăți. 
Aş evoca, pentru ilustrare, profunzimea și durabilitatea modificărilor 
psihocomportamentale consecutive abuzului de substanțe (alcool, dro- 
guri) sau a altor abuzuri (jocurile de noroc patologice). 


Actualmente deja știm că modificările durabile ale comportamentului 
dependențţilor, care le schimbă major priorităţile, opțiunile și adesea 
destinul, au la bază schimbări ale expresiei genetice, în structurile din 
ariile cerebrale ale memoriei de lungă durată (hipocamp), în circuitele 
cerebrale ale recompensei (aspectul hedonic, plăcere, neplăcere), ale 

conduitei şi motivaţiei şi, nu în ultimul rând, în circuitul de control 
cortical (prefrontal), care ierarhizează prioritățile, cenzurează com- 
portamentul unui individ şi-i permite decizii şi opţiuni coerente. 


Ca să nu eşuăm în a demonstra axiome, subliniem că mediul social şi 
contextul educaţional au importanță majoră asupra evoluţiei persona- 
lității umane. 


Care ar trebui să fie reperele noastre în procesul educaţiei, care ar fi 
3 ) 
parametrii aproape măsurabili ai relației educatorilor cu elevii lor? 


Am ales demnitatea, libertatea, dimensiunea morală. 


În privinţa respectului demnității umane, un învățat arab, Abu al Latif 
(1160-1231), de formaţie medic, în spectacolul lumii la care asista, nu 
considera nimic mai admirabil ca omul: „O, Asclepios, mare minunăţie 
este omul!”, exclama el. 


Omul a fost creat ca o ființă demnă, liberă. 


Acad. Gh. Vlăduţescu, colegul nostru, scria în 1992, sintetizând un 
concept aristotelian, că libertatea pentru om „este deopotrivă cauză, 
scop şi mijloc”. 


Giovanni Pico de la Mirandolla (secolul XV), prelucrând o operă a lui 
Dionisie Areopogitul, scria: „O, Adame! nu ţi-am dat niciun loc sigur, 
nicio înfăţişare proprie, nici vreo favoare deosebită, pentru că acel loc, 
acea înfățișare, acele îngăduinţe pe care însuţi le vei dori, tocmai pe 
acelea să le dobândești și să le stăpâneșşti după voinţa şi hotărârea ta. 

Tu, neîngrădit de niciun fel de opreliști, îți vei hotărî natura prin pro- 
pria-ţi voinţă, în a cărei putere te-am aşezat. Te-am pus în centrul lumii, 


pentru ca de aici să priveşti mai lesne cele ce se află în jur. 


Vei putea să decazi la cele de jos ce sunt lipsite de inteligență; vei putea, 
prin hotărârea spiritului tău, să renaști în cele de sus ce sunt divine”. 


Oare de câte ori nu am văzut în jurul nostru și în noi înşine atâtea şi 
atâtea ipostaze? 

„Li judeci pe alţii fără să-i cunoşti. Iar despre tine câte ticăloșii ştii şi uiţi 
de ele”, scria Lev Tolstoi în jurnalul său. 

S-ar putea ca cineva să se întrebe de ce acum revelăm relaţia libertate, 
educaţie, dimensiune morală. 


Recent omenirea a fost marcată profund de un eveniment, mă refer la 
trecerea în neființă a Papei loan Paul al II-lea cel mare. 


Care a fost trăsătura comportamentală, reperul major care i-a definit 
traiectoria în lume? 


Dimensiunea morală, în primul rând. Prin respectul şi admiraţia mani- 
festate, la dimensiune planetară, aşa cum a fost în cazul Papei loan Paul 
al II-lea, omenirea a demonstrat indubitabil că are imense disponibi- 
lități să adere la valorile pildei și la valorile modelului, ale exemplului 
personal. 


Creştinismul originar a înlocuit porunca (legea) prin pildă, prin mo- 
delul personal, ca întruchipare concretă a regulii. Sunt destule semne 
că oamenii sunt sensibili la acest tip de referințe. Cu condiţia manifes- 
tării lor discrete, dar permanente. 


„Legea morală nu are sens decât într-o lume a ordinii perfecte”, spune 
Andrei Pleşu. 


Dezordinea nu poate fi administrată. Ordinea, dacă este, nu poate fi 
decât totală. 


„Ordinea lumii, pentru că este totală, este capabilă de o nesfârșită to- 
leranță, absoarbe în armonia ei toate stridențele, echilibrează tot, inte- 
grează tot”, continuă acelaș autor citat. 


Extrapolând la organismele biologice, unde am mai multă experiență, 
se poate vorbi de o anumită ordine și în dezordine. Disfuncţiile, per- 
turbările sunt controlate, ating un nou echilibru. 


Cred că, prin analogie, de la ordinea cosmică la sistemele biologice și 
invers, folosind modelul, am putea vorbi de o homeostazie a lumii. 


Când ordinea este adânc constituită, liberatea este totuși posibilă? 
Să ne gândim la uriașele resurse mentale ale omului, încă nevalorificate. 
Care-i drumul? Care este limita libertăţii noastre ca entitate? 


Cred că este condiționată de ordine, de menţinerea echilibrelor. 

Medicina contemporană, în special farmacologia, ne-a dovedit că, în 
efortul remarcabil de a identifica noi ţinte terapeutice pentru a contro- 
la procesul patologic, dacă nu ţinem seama de echilibrul întregului, re- 
zultat al unui rafinat şi complex reglaj, riscăm consecinţe grave. Prețul 
ar putea fi prea mare dacă uităm! 


Problema clonării este numai o problemă ştiinţifică şi / sau morală sau, 
mai mult, un pericol potenţial pentru viaţă, în forma ei actuală? 


Ordinea este a ansamblului, nu a episodului. 
Adesea ea se percepe pe intervale temporale mari. 


În medicină consecinţele pot fi manifeste la dimensiunile vieții indivi- 
dului sau de-a lungul mai multor generații. 


Ordinea universală, axiomatică, ridică implicit problema libertății. 
Ce limite are acest concept aplicat la comportamentul omului? 
Omul creator are libertate nelimitată? 


„Dumnezeu schimbă totul, dar nu se schimbă pe sine”, scrie Lev 
Tolstoi în „Jurnal”. 


După mulți, ordinea, regula este o privaţiune. 
Lipsa ordinei, a criteriilor de valoare, a regulii duce la eșuarea eticului 
şi a ineficienţei. 


Avem, spre exemplu, aici sau în altă parte, responsabilitatea promovării 
valorilor, aplicării criteriilor de valoare, respectarea lor să fie regulă și 
nu excepţie. 


Trăim în prezent un fenomen periculos prin care personaje din anumi- 
te „top'-uri doresc legitimare și legitimitate, înnobilare, prin obținerea 
cu orice chip de titluri ştiinţifice, universitare, academice ș. a. 


Trebuie să ne întrebăm ce anume din comportamentul celor chemaţi 
să aplice criteriile de valoare au făcut posibile aceste pretenţii. 


Cred că trebuie să fim precauţi ca să nu transformăm o prea lungă tran- 
ziţie într-un fel de revoluţie culturală. 

Ascensiunea semidocților, cu ablaţie morală, sub privirile noastre to- 
lerante — ca o componentă a răului — ar putea să fie un preț prea mare 
pentru viitor. 


Orice dezechilibru trebuie rapid compensat, altfel organismul biologic 
sau instituțional este sortit pieirii. 

Doamnelor și domnilor academicieni, 

Stimaţi invitaţi, 


Aş vrea să vă rog să fiți îngăduitori cu mine, pentru că, profitând de 
titlul discursului meu, am extins comentariul nu numai asupra evo- 
luţiei și semnificației farmacologiei românești pentru științele medi- 
co-farmaceutice din România şi pentru învățământul medical, ci şi 
asupra conceptului de şcoală. Personal cred că, în tumultul trecerii 
anilor şi mai ales în contextul unor frământări, adesea haotice, ale 
ultimilor 15 ani, desfăşurate pe fondul climatului anterior, rolurile 
şcolii şi responsabilităţii în edificarea mediului propice formativ al 
noilor generaţii devin din ce în ce mai palide şi, implicit, mai puţin 
manifeste. 


Cred că este din ce în ce mai necesar ca o instituție fundamentală, cum 
este Academia Română, prin tradiţia și prestigiul său, să-și reasume 
rolul de şcoală. Academia Română trebuie să-şi asume țeluri mari pe 
măsura dimensiunii sale spirituale. Disiparea capacităților și resurse- 
lor în soluţionarea unor obiective minore aşa-zis prioritare, epuizarea 
energiilor noastre individuale și colective vor dăuna Academiei și so- 
cietăţii românești. 


Doamnelor şi domnilor academicieni, 
Stimaţi invitaţi, 


În încheierea discursului meu aș vrea să vă reasigur că rămân credin- 
cios ţelurilor şi aspirațiilor înalte ale Academiei Române transmise 
nouă peste veacuri, fidelitatea mea fiind o constantă a comportamen- 
tului şi faptelor mele viitoare. 


Vă mulțumesc pentru prezența dumneavoastră, pentru răbdarea și to- 
leranța de care aţi dat dovadă. 


3 februarie, 2006, Aula Academiei Române. 

Vlad MISCHEVCA 
| Fanarioţii între război și pace 


Secolul al XVIII-lea și începutul celui de al 
XIX-lea reprezintă pentru istoria relaţiilor in- 
ternaționale din acest colț al Europei locuit de 
români o perioadă deosebit de complexă, cu 
distincte implicaţii politico-militaro-diploma- 
tice în viața Principatelor. Alexandru Vlahuţă 
definește domniile fanariote drept „întuneco- 

VI. M. (Miscăuca) - dr, sul şir al domnilor fanarioți, început cu Nicolae 
cercet. şt. coord. la Institutul  Mavrocodat la 1711 în Moldova, şi la 1716 în 

de Istorie al AŞM, conf. 


cercet. (Associate professor, 


Ph.D). Membru al Comisiei | 
Naţionale de Heraldică In the Phanariotes epoch (1711-1821), the Greek Pha- 


(din 1995). Domenii de nariotes dominated the political system of the Romani- 
an Principalities; the reign institution was extremely un- 
stable, showing high mobility for changing or switching 
rulers on the throne of Moldova or of Wallachia. There 
were 32 periods of reign, which succeeded for a gene- 
rally quite short term (one or two years), of the repre- 
sentatives of 11 major family clans in Constantinople: 
Callimachi, Caragea, Hangerli, Ghica, Mavrocordat, 
Mavrogheni, Moruzi, Racoviţă, Ruset (Rosetti), Suţu, 
Ypsilanti. Romanian Principalities under Phanario- 
tes rules (humble slaves of the Sultan in Istanbul, but 
powerful sovereigns in Wallachia and Moldova) will 
became, in the late XVIIIth century - beginning of the 
XIXth century — during a fascinating epoch, which pre- 
pared the transition to Romanian modernity — subjects 
of territorial dispute and buffer-states between the great 
neighboring powers. And the destiny, as well as the po- 
litical career of important Phanariotes rulers (Alexan- 
der and Constantine Ypsilanti, Manole Giani Rosetti, 
Alexander II Mavrocordat, etc.), which were involved 
in the Russo-Austrian-Ottoman politico-military dis- 
putes, has ended, finally, with their emigration to the 
Russian or the Habsburg Empire. 


Muntenia.” „Voievozi, supuși credincioși ai pa- 


competenţă: istoria relaţiilor 
internaţionale din sud-estul 
Europei (sec. XVIII — încep. 

sec. XIX), genealogia domnilor 
fanarioți, vexilologie 
heraldică, raporturi istorice 
moldo-elene (în special, cu 

Sf. Munte Athos). Semnează 
13 monografii, 
publicate la Chişinău, 
București, laşi, Atena, Salonic. 

dișahului, nu mai însemnau nimic. Boierii erau dezbinaţi: unii trăgeau spre 
nemți, alții spre ruşi, din ce în ce mai puţini spre turci, spre care tot mai 
lacome se-ntindeau peste noi braţele muscalului. Şi leşii ne săpau. Tătarii 
ne prădau mereu; și oaste nu mai aveam, şi nici un viteaz nu se mai ridica să 
ne apere. Ne apărau doar munţii — cetatea neatârnării noastre.” 


Totuşi avem în vedere că „epocile sociale” nu încep şi nu sfârșesc la 
date fixe; periodizarea istoriei pe „epoci” nu este decât o modalitate de 
a marca existenţa, tipologic deosebită, a unor „structuri sociale”, care 
se succed în timp prin lente și lungi procese sociale de destructurări 
şi restructurări, ele putând fi marcate prin câteva „evenimente” singu- 
lare, care, măcar din punct de vedere didactic, pot fi socotite „pietre 
de hotar”, mai curând simbolice decât reale. Ceea ce constituie miezul 
crizei sociale caracterizând această epocă fanariotă „derivă din înce- 
putul decadenţei Imperiului otoman, sub presiunea imperiilor încon- 
jurătoare, la care se adaugă însă și puterile occidentale aflate în plină 
ascensiune capitalistă, dornice să-şi deschidă și în Orient pieţele lor de 
desfacere, prinse de altfel ele înșile în rivalități conflictuale cu privire 
la rezolvarea chestiunii orientale”. Cum bine a punctat istoricul român 
Henri H. Stahl: „Pentru a face față problemei, Imperiul turcesc, voind 
să evite „trădările” domnitorilor români, au recurs la înlocuirea lor prin 
„funcţionari” aleși dintre „grecii” din cartierul Fanarului, rezervat aces- 
tor străini, stând de multă vreme în legătură cu comerțul Levantului, 
folosiți fiind și ca agenţi diplomatici ai turcilor. Îndeobşte oameni de 
înaltă cultură, atât orientală cât și occidentală, numiţi cu titlu temporar 
în calitate de „gospodari” ai țărilor românești, aveau prea puţin inte- 
resul de a cerceta și cunoaşte marile probleme ale țărilor de a căror 
soartă erau răspunzători. Sarcina lor era de a sluji interesele Imperiului 
otoman atât din punct de vedere diplomatic, cât și pentru a asigura în 
țară liniştea publică, plata regulată a haraciului și executarea muncilor 
cerute de nevoile armatei turceşti aflate în continue războaie'?. Tot- 
odată, în ciuda caracterului discontinuu al regimului, fanarioții erau 
intermediari ai culturii moderne, ai iluminismului francez.* 


Această perioadă, fiind pentru Țările Române, de fapt, un veac al de- 
căderii lor statale, s-a înscris, totodată, în analele istoriei şi ca o epocă 
când „Principatele Române intră ferm și ireversibil în sistemul... po- 
litic continental” În cadrul sistemului politic european Principatele 

promovau, în fond, o politică „oficioasă, şi nu oficială”, care, în pofida 
esenței sale știrbite şi tăinuite, rămânea a fi, precum au observat și con- 
temporanii, „o politică activă, proprie, disimulată, modestă, dar hotă- 
râtă, abilă, consecventă”. 


Cu toate că în istoriografie epoca fanariotă“ a fost caracterizată prin fe- 
nomenul înăspririi „controlului” otoman asupra Țărilor Române, care 
se manifesta atât în plan politic (reducerea semnificativă a relaţiilor 
externe şi, mai ales, numirea exclusivă a domnitorilor de către Poarta 
Otomană), cât şi în plan economic (creşterea obligaţiilor material-fi- 
nanciare oficiale, dar și a celor neoficiale), această epocă a fost marca- 
tă şi de realizări (reforme) în domeniile social, cultural și al evoluţiei 
mentalităților”. Secolul XVIII, fiind, în general, veacul Luminilor — unii 
fanarioți (C. Mavrocordat, Al. Ypsilanti ș. a.) contribuind la moder- 
nizarea Principatelor Române.“ Precum a remarcat acad. loan-Aurel 
Pop: „Lumea noastră nu este de graniţă, ci de interferenţă! Ea nu des- 
parte, ci unește, iar fanarioţii — deşi ne vine mai greu să credem azi — au 
pus o piatră de temelie la această acțiune de apropiere a celor două 
jumătăţi ale continentului”. 


În epoca Fanarului, când grecii fanarioți au dominat sistemul politic în 
Țările Române, instituţia domniei a fost foarte instabilă, demonstrând 
o mobilitate extremă în sensul schimbării dese sau al pendulării voie- 
vozilor din scaunul domnesc al Moldovei sau cel al Ţării Românești. 
S-au perindat 32 de domnii, în general, destul de scurte (de unul sau 
cel mult doi ani), ale reprezentanţilor celor 11 mari clanuri familiale 
din Constantinopol: Callimachi, Caragea, Hangerli, Ghica, Mavrocor- 
dat, Mavrogheni, Moruzi, Racoviţă, Ruset (Rosetti), Suţu, Ypsilanti. 


Astfel, în răstimpul unui secol au existat nu mai puţin de 40 de domnii 
în Valahia și 36 în Moldova. lar otomanii fixaseră, practic, durata unei 
domnii la trei ani, pentru înnoirea căreia trebuia plătită o sumă impor- 
tantă numită mucarer, pe lângă mucarerul mic, care se plătea în fiecare 
an. La acestea se adaugă peșcheșurile oficiale, al căror număr și cuantum 
a crescut considerabil. 


Ca noi forme de manifestări restrictive în epoca turco-fanariotă se 
prezintă abrogarea dreptului Principatelor Române de a întreține le- 
gături diplomatice cu alte state, desființarea oștirii pământene, întări- 

rea monopolului otoman asupra exportului produselor economice și 
desconsiderarea inviolabilităţii teritoriului celor două Ţări Române în 
virtutea vechilor privilegii acordate inițial de către Imperiul otoman. 
Domnii fanarioți de la Iași şi Bucureşti erau echivalaţi în protocolul 
otoman pașalelor cu două tuiuri, coroana fiind înlocuită de „kuka'. 


Secolul al XVIII-lea nu se prezintă unitar din punct de vedere al presiunii 
economice otomane asupra "Ţărilor Române, fiind divizat de anul 1774, 
după care s-a resimţit mai acut impactul factorului fanariot, pe fundalul 
agravării situaţiei socioeconomice și prin imixtiunile Porții în activitatea 
domnilor greci și a integrităţii teritoriale a Principatelor de la Nord de Du- 
năre. Această perioadă din istoria Moldovei şi Ţării Românești, numită 
tradițional în istoriografie — „fanariotă”, se caracterizează printr-o subordo- 
nare şi mai pronunțată a activităţii politice a domnilor intereselor Porții. 


Şi totuşi, după cum apreciază un șir de istorici contemporani (Bogdan 
Murgescu, Demir Dragnev ş. a.), perioada aceasta n-a fost o cezură în 
istoria Principatelor Române, ele păstrându-și statutul politico-juri- 
dic de state vasale neîncorporate în Imperiul otoman.” „Povara fiscală 
medie nu a crescut semnificativ şi durabil în secolele XVII-XVIII.” 
Astfel, societatea românească, odată cu instaurarea domniilor fanari- 
ote, a cunoscut o evoluţie lentă, nefiind supusă unui regim impus la o 
dată precisă (1711/1716), deoarece nu a fost instaurat un nou regim 
politico-juridic, numit în istoriografie „turco-fanariot” sau „fanariot”. 
„Toate componentele dependenţei Principatelor Române de Poartă se 
regăsesc și în perioada precedentă” O „anticipare a regimului fana- 
riot” din secolul al XVIII-lea şi definită de către Florin Constantiniu 
drept un „experiment protofanariot” a fost considerată perioada anilor 
1673-1685 (în Moldova) şi 1673-1678 (în Țara Românească), când 
grecii din familiile Cantacuzino, Ruset şi Duca (bucurându-se de în- 
crederea Porții) au fost numiţi la cârma Țărilor Române.! 


Cum bine a remarcat Claudiu Victor Turcitu, explicând concepția 
autorităţii de stat otomane, ce a stat la baza numirii domnilor în cele 
două Ţări Românești: a prevalat noţiunea de comunitate de aceeaşi 
confesiune religioasă (Millet), şi nu cea etnică. Astfel, Rum Milleti (co- 
munitatea ortodoxă) a Imperiului otoman îngloba deopotrivă români, 
greci, dar și alte etnii de confesiune ortodoxă din cadrul imperiului, 


fiind extinsă însăși semnificaţia noţiunii de „grec” la cea de „ortodox. 5 

Totodată, așa-zisul secol fanariot (1711-1821) poate fi numit „secolul 
reformelor”, întrucât de-a lungul a peste o sută de ani toate sectoarele 
vieții sociale — fiscalitate, relaţii agrare, administraţie, justiție, biserică 
şi cultură — au făcut obiectul unei ample restructurări, vizând, în ultimă 
instanţă, instaurarea ordinii şi modernizarea Principatelor Române. 
Nu în zădar Nicolae Iorga și-a intitulat sugestiv volumul VII al operei 
sale „Istoria Românilor” — „Reformatorii”. $ 


Grecii Fanarului, familiarizați cu ideile iluministe ale Occidentului, au 
fost ei înşişi oameni instruiți, care s-au înconjurat cu cărturari de seamă 
ai timpului. Instituţia otomană, care le conferea statutul de privilegi- 
aţi (cel de dragomani şi domni în Principatele Române) şi de cei mai 
bogaţi demnitari ai Porții Otomane, îi făcea, totodată, să fie „captivi ai 
sistemului” Fanarioţii cochetau cu ideea originii lor din aristocrația 
bizantină, pentru a-şi legitima autoritatea, nicidecum pentru a contes- 
ta instituţia care îi promova. 


Încercările de a revigora cultura bizantină în teritoriile aflate sub do- 
minaţia otomană au fost semnificative. Cu toate acestea, deși cercurile 
aristocratice ale Fanarului au avut acces la gândirea occidentală, sursa 
lor de inspiraţie a fost inițial Rusia, ca stat creştin ortodox. Ascensi- 
unea Rusiei ca o putere politică majoră în secolul al XVIII-lea a dat 
credibilitate în ceea ce priveşte speranțele pentru un Imperiu bizantin 
resuscitat, iar unii fanarioți, fiind creştini ortodocşi devotați, conside- 
rau Biserica Ortodoxă ca păstrătoarea religiei tradiționale, culturii și 
limbii. Prin urmare, speranţa lor a fost crearea unui stat ortodox multi- 
naţional, vorbitor de limbă greacă, sub conducerea Rusiei. Abia după 
Războiul ruso-turc din 1768-1774, care le-a spulberat fanarioților 
această speranţă, ei întorc privirea spre Vest, în special către Franţa. 
Astfel, raționalismul francez a exercitat o mare influență asupra greci- 
lor din cadrul Imperiului otoman, culminând cu Războiul de Indepen- 
denţă din Grecia în 1821.” Iar odată cu expansiunea marilor puteri 
şi escaladarea războaielor ruso-austro-turce, Poarta avea nevoie din ce 
în ce mai stringent de asemenea supuși loiali precum erau grecii din 
Fanar, care să negocieze tratativele de pace şi să slujească competent în 
serviciul diplomatic al imperiului, aceştia fiind promovați în cele trei 
demnități importante în administraţia otomană: Mare dragoman, Mare 
dragoman al flotei şi Domn al unui din Principatele Române. 

Tratatul de pace, care a pus sfârșit Războiului ruso-turc din 1768-1774, 
a fost încheiat la Kuciuk-Kainargi (pe teritoriul Bulgariei), într-o zi de 
joi, pe 10 (21) iulie 1774. Apărarea şi lărgirea drepturilor popoarelor 
creştine supuse sau vasale Porții au fost expuse în articolele: 7, 16, 17, 
23 şi 25. Articolul 16 din tratat prevedea limitarea tributului Principa- 
telor plătit Porții, amnistierea locuitorilor, care au participat la război 
de partea Rusiei și scutirea lor de impozite timp de doi ani, restituirea 
pământurilor transformate în raiale ş. a.” 


În această ordine de idei, anul 1774 este considerat drept începu- 
tul unor schimbări calitative în raporturile Principatelor Române cu 
Sublima Poarta, favorizând creşterea rolului acestora pe arena interna- 
ţională. Totodată, otomanii acceptase dreptul Rusiei victorioase de a 
se prezenta în calitate de putere protectoare. 


Domnii fanarioți, la fel ca și domnii pământeni, dispuneau de agenţi 
diplomatici la Poartă (capuchehăi) şi beneficiau de aceleași forme de 
ceremonial.” Marile puteri europene urmăreau să profite de regresul 
în care se afla potenţialul Imperiului otoman, ceea ce oferea în unele 
împrejurări și Principatelor posibilitatea recuceririi anumitor preroga- 
tive smulse cu forța de către Poartă. La insistența diplomatică a boieri- 
lor, Rusia a prevăzut, în articolul 16 al tratatului, reconfirmarea vechilor 
privilegii, făcându-se astfel o ştirbire esenţială a aservirii Principatelor 
de către Poartă: 


„9) A permite domnitorilor celor două Principate, al Tării Românești 
și al Moldovei, de a avea fiecare pentru sine, pe lângă Sublima Poar- 
tă, însărcinaţi cu afaceri, dintre creștinii de rit grecesc, care vor veghea 
asupra treburilor privitoare la sus amintitele Principate și vor fi tratați 
de Poartă cu bunăvoință în pofida micii lor importanţe, vor fi conside- 
rați persoane care beneficiază de dreptul ginţilor şi în consecință vor fi 
ocrotiți de orice violență. 10) Sublima Poartă consimte de asemenea 
că, după cum o vor putea cere condiţiile în care se găsesc aceste două 
Principate, miniștrii Curţii Imperiale a Rusiei rezidenţi pe lângă ea să 
poată vorbi în favoarea acestora şi promite să aibă faţă de aceste inter- 


venţii consideraţia cuvenită puterilor prietene şi respectabile.” 


Îngăduirea din partea otomanilor ca domnitorii Principatelor Româ- 
ne „să aibă pe lângă ei un însărcinat cu afaceri, ales dintre creştinii co- 

munității grecești, care vor veghea asupra treburilor privind numitele 
Principate” legifera statutul internațional al fanarioților în calitatea lor 
de diplomaţi nu doar ai Porții, ci şi ai Curţilor de la Iaşi și București. 
Stipularea clauzei date urma să contribuie la consolidarea sistemului 
tradițional de reprezentare diplomatică prin capuchehăi. Acceptarea 
însă de către Poarta Otomană a dreptului Rusiei de a „vorbi în favoarea 
lor (Principatelor — n.n.) şi făgăduinţa de a-i asculta (pe plenipotenți- 
arii Rusiei — n.n.) cu toată consideraţia ce se cuvine unei puteri priete- 
ne și respectate”” a generat premise pentru instaurarea în Principate a 
„protecţiei” duble a ambelor puteri. 


A.D. Xenopol menţionase că „prin acest tratat, dobândit atât prin 
izbânzile armatelor moscovite, cât şi prin corupţia celor însărcinați 
din partea Turciei pentru încheierea lui, împărăția otomană primea 
o lovitură din care nu se mai putea ridica””*. Prin semnarea acestui 
tratat, factorul extern, îndeosebi cel „rusesc”, devine un vector per- 
manent în toate problemele care făceau obiectul raporturilor dintre 
Poarta Otomană și Principate. Dreptul de protecţie al Rusiei va pri- 
lejui agravarea și permanentizarea situației Principatelor ca obiect de 
litigiu ruso-turc, în care amestecul celorlalte puteri va evolua odată 
cu agravarea „problemei orientale”, în cadrul căreia se va recunoaşte 
„chestiunea română” ca problemă internaţională”. Dar, de acest drept 
ţarismul a profitat doar atunci când circumstanţele internaţionale 
erau favorabile Rusiei. Văzând cum se împarte Polonia şi alertați de 
acest exemplu alarmant, boierii moldoveni subliniau într-un memo- 
riu din 27 iulie / 7 august 1775, adresat ambasadorului extraordinar 
şi plenipotenţiar al Rusiei la Constantinopol N. V. Repnin: „Poarta e 
obligată (6*: „La Porte est obligée ...”) să ne menţină toate drepturile 
și privilegiile noastre şi să ne conserve libertatea și patria noastră în 
virtutea tratatului (de la Kuciuk-Kainargi — n.n.), fără cea mai mică 
dezmembrare, astfel cum este în mod expres enunțat la fel în ultimul 
tratat””, 


Or, la puțin timp după încheierea tratatului de la Kuciuk-Kainargi, Ru- 
sia, având o atitudine echivocă, nu s-a hotărât să intervină împotriva 
anexării părţii de nord a Moldovei (Bucovinei) de către Habsburgi. 
Memoria istoriei a reţinut doar figura tragică a principelui rusofil Gri- 
gore al III-lea Ghica”, care, solicitând în cele din urmă, însă fără niciun 

rezultat, excluderea din teritoriul cedat a Sucevei, fosta capitală a Mol- 
dovei“, la 1777 a plătit cu capul implicarea sa în politica marilor puteri, 
din motive rămase încă obscure (iar povestea că nu a acceptat răpirea 
Bucovinei rămâne o legendă elogioasă)?. 


Ulterior, printr-un şir de convenţii încheiate de cele două mari puteri, 
Poarta a reconfirmat prevederile tratatului de la Kuciuk-Kainargi, con- 
venţia explicativă de la Ainalt Kavak (10.03.1779), senedul din 1783, hati- 
șeriful din 1784, firmanele din 1791 şi 1792 şi hatișerifurile din 1802, 1806 
etc. Victoriile obţinute în războaiele ruso-turce din a doua jumătate a se- 
colului al XVIII-lea i-au permis Rusiei să obțină controlul temporar asu- 
pra cârmuirii civile din Principate şi să obțină concesii majore din par- 
tea Porții Otomane. În asemenea condiții Rusia „avea (în Principate — 
n.n.) un dublu avantaj: putere fără responsabilitatea guvernării poporu- 
lui”, fiindcă orice s-ar fi întâmplat în acest teritoriu vinovată era Poarta 
Otomană, care „deținea suveranitatea teoretică asupra regiunii“. După 
încorporarea Crimeii (1783), politica orientală a ţarismului s-a reactivat 
evident în „problema Moldovei și Valahiei””. 


Din a doua jumătate a secolului al XVIII-lea Principatele Române au 
intrat pronunţat în vizorul politicii orientale și a intereselor marilor 
puteri europene, îndeosebi a Rusiei imperiale. Reorientarea priorități- 
lor politicii externe ruse de la nord la sud cu subordonarea, în ierarhia 
priorităților geopolitice, a problemei polone celei orientale” au modi- 
ficat esenţial poziționarea Principatelor ca factor geopolitic important 
în confruntările politico-diplomatice și militare ale Porții Otomane 
cu puterile europene limitrofe, în formarea și evoluţia problemei ori- 
entale, precum și a situaţiei geopolitice regionale. Politica Ecaterinei 
a II? de „armonizare” a relaţiilor cu Prusia şi Austria și de „dominare 
indirectă” în Polonia urmărea scopul să pună în siguranţă flancul de 
vest al Rusiei în contextul pregătirii unei expansiuni vaste în direcția 
Mării Negre și a Balcanilor: anexarea peninsulei Crimeea și a spaţiului 
din stânga Nistrului, înaintarea spre Principatele Moldova şi Valahia, 
Balcani și Constantinopol cu ieşire, prin Bosfor şi Dardanele, în Marea 
Mediterană”. 


La intersecţia anilor '60-70 ai secolului al XVIII-lea, în perioada Răz- 
boiului ruso-turc din anii 1768-1774, pentru prima dată apare, în con- 
textul pregătirilor primei partajări a Poloniei, un proiect diplomatic 

rusesc ce viza "Ţara Moldovei și Țara Românească, care sunt consem- 
nate ca eventuale obiecte de schimb. Pe parcursul elaborării proiectelor 
de pacificare a diferitor grupări ale șleahtei poloneze și de atragere a 
acestora de partea Rusiei, în toamna anului 1769 este formulată ideea 
cesiunii Moldovei și Valahiei, după ocuparea lor de către armata rusă 
(evidenţierea ne aparține), Regatului Polon*. În urma înglobării în sfe- 
ra intereselor politice ale imperiilor vecine, dar şi ale celor occidentale, 
Principatele au devenit nu doar obiecte ale pretențiilor teritoriale ale 
acestora, dar și piese de schimb la masa negocierilor diplomatice, fiind 
privite în acest sens ca mijloc de satisfacere, din contul Principatelor, 
a propriilor interese și proiecte. Iar, prin afirmarea Rusiei ortodoxe ca 
o mare putere în sistemul statelor europene, s-a proiectat şi speranța 
grecilor în Imperiul rus, văzut drept cea de a „Treia Romă”. Această for- 
ță politică a devenit, pe parcursul secolului al XVIII-lea, o orientare 
ideologică determinantă în viaţa elitelor elene.* 


Principatele Române sub domniile fanariote (umili robi ai sultanului 
la Constantinopol (Istanbul), suverani atotputernici în Valahia şi Mol- 
dova) devin către sfârșitul secolului al XVIII-lea — începutul secolului 
al XIX-lea, într-o epocă fascinantă, ce a pregătit trecerea la moderni- 
tatea românească — obiecte de dispută teritorială și state tampon în- 
tre marile puteri vecine. Iar destinele și carierele politice ale unor im- 
portanți domni fanarioți (Alexandru și Constantin Ypsilanti, Manole 
Giani Rosetti, Alexandru II Mavrocordat ş. a.), care s-au implicat în 
disputele politico-militare ruso-austro-otomane, s-au încheiat, într-un 
final (nici pe departe de a fi cel scontat), prin emigrarea acestora (une- 
ori temporară, dar, de cele mai multe ori definitivă) în Imperiul rus sau 
în cel habsburgic. 


De remarcat că fenomenul emigrării politice în istoria Ţărilor Române 
include un şir de personaje marcante, mai mult sau mai puțin cunos- 
cute, despre care suntem de părerea că s-a scris încă insuficient în isto- 
riografia noastră (ca excepţie de abordare istoriografică ne poate servi, 
în primul rând, dinastia Cantemnireştilor)*”, fapt ce ne face să credem că 
recenta noastră lucrare, consacrată domnilor fanarioți care au emigrat 
din principatele române, va impulsiona și va completa cercetarea aces- 
tui important fenomen politico-social, în contextul cunoașteri vieţii şi 
activităţii politice a domnilor fanarioți. 

992, a fost primu 


„Când se duc rușii?” 


Eram parcă prin clasa a treia... Cine a fost la 
biserică, la sfinţit pasca, să iasă în faţa clasei! 
Două săptămâni afară din şcoală! A urmat 
principala pedeapsă pentru cei bisericoși: 
amânarea datei de primire în rândurile pio- 
nierilor. Nu ţin minte să fi suferit că am rămas 
în afara organizației de pionieri în numele lui 
Vladimir Ilici Lenin. Perspectiva de a umbla 
cu cravată roșie la gât nu mă încânta. Adevărul 
e că drumul meu la școală și înapoi trecea pe 
la poarta lui Grigore a Hanei. Omul nu pier- 
dea ocazia să mă tachineze: „Ce mai e nou, mă 
Stalinel? Când se duc ruşii?”. 


Nu aveam nicio ştire, niciun semn din ceruri, de 
undeva că rușii ar fi avut de gând să plece. Dar 
fraza „Vin Ruşii!” a fost întotdeauna pentru NOI 
o alertă de panică disperată, ca țipătul — „Cutre- 
mur!” Altă dată mucalitul Grigore Huzum mi-a 
zis ironic: „Stalinel, am auzit că rușii vă pun zgar- 
dă roşie la gât. Ca la viței, să nu vă deoache.... 
Prin clasa a zecea, aflând de la tata că aş dori să 
învăţ la vreo şcoală militară, s-a pronunțat în ma- 
niera sa specifică: „Prost eşti, frumos ești — fă-te 
ofiţer! Să aibă rușii carne de tun”. 


Nu mă supăram, însă felul lui de a fi îi descum- 
pănea pe mulți. Mai ales pe cei lipsiţi de sim- 

ţul umorului. Despre Grigore Huzum, fost învățător la români, auzeam 
legende. Tânăr de tot, venise de la studii cu mireasă, o franțuzoaică. 
Dar căsătoria n-a durat mult, fiindcă tânăra soţie nu era încântată de sa- 
tul nostru... În vara lui '49, când s-a auzit că de la anul ne dau la colhoz, 
Grigore Huzum a declarat convins: „Nu va fi niciun colhoz! Vin anglo- 
americanii, până la Crăciun!” Realiștii îl contraziceau, sarcastic: „Cum 
să nu, Grigore, vin neapărat! Pe Marea Neagră, cu boii înjugaţi la car.... 
Eram deja student când am aflat, cu regret, că disidentul nostru, Gri- 
gore a Hanei, ne-a părăsit. Soţia era sigură: „Tare îi mai critica pe aiștia. 
La Stolniceni, în spital, „ruşii” iau pus o injecție „de acelea”. Ar fi putut 
omul să mai trăiască, că era în putere.... 


Venerabilul Nicolae Lupan, un mare unionist şi veteran al rezistenţei 
noastre antisovietice, constata: „Invazie sovietică!... Numai că basara- 
benii, nord-bucovinenii zic: ne-au ocupat ruşii, ne-au băgat în închisori 
rușii, ne-au dus la ocnă ruşii, ne-au înfometat ruşii, ne-au deportat în 
Siberia rușii, ne-au luat pământul rușii, ne-au băgat în colhoz rușii... În 
locul nostru ruşii au adus oameni fără neam și fără Dumnezeu. Numai 
porcării rusăşti! Puteam eu să nu-i urăsc pe ruși?!” (Nicolae Lupan. 
Invazia sovietică. Pro Basarabia şi Bucovina, Bucureşti, 2010). 


Regretabil, dar așa este: toate oalele se sparg numai de capul rușilor, nu 
de al ocupanților sovietici, cum ar fi corect. Student la Leningrad, am 
înţeles că şi rușii trecuseră prin malaxorul cominternist şi fierbeau în 
continuare, ca şi românii, în oala ideocratică a partidului unic. Aflând 
treptat și adevărul lor, al ruşilor, am decis o dată pentru totdeauna: sunt 
antisovietic, dar nicidecum rusofob. Mai ales, că am cunoscut, nu din au- 
zite, ce reprezintă minoritarii rusificați. Am simţit pe propria-mi piele 
tratamentul rușilor de profesie. Aceştia au fost şi au rămas cei mai agre- 
sivi internaţionaliști, promotori fără scrupule ai deznaţionalizării. 


Nu sunt rusofob! Dar nici rusofil din specia Valeriu Reniţă sau Nico- 
lae Pascaru. Nişte patrioți moldovenişti cu dilema: Rusia ori Europa. 
Rusia lui Bunin, Gagarin și Lev Iaşin ori Europa, pe care Valeriu Reniță 
zice că o detestă. De ce? Cică ar fi spus cândva Berdeaev că Europa 
„înăbuşă spiritualitatea şi omoară creaţia prin civilizație”. Iar un lider 
de la Kremlin ar fi declarat recent: „Europa şi-a trădat valorile creştine 
de la origine, pe care s-a zidit, iar căsătoriile unisexuale conduc Europa 
spre pieire”. 

Acestea sunt criteriile moldoveniştilor stataliști pentru orientarea 
geostrategică a celor șase judeţe basarabene în derivă!? Când, unde, 
cum a cunoscut Valeriu Reniţă Rusia și Occidentul? Fiind student la 
Chișinău? În funcţia de purtător de cuvânt al PCRM şi consilier al 
lui Vladimir Voronin? Incontestabil, deși frustrat, Valeriu Reniţă este 
un jurnalist şi analist politic de elită. Dar colegii din mass-media de 
la Chişinău nu-i iartă mizantropia servită drept „analiză obiectivă”. Eu 
însă nu-i port pică pentru „denigrarea lui Druc”. Cu toată atitudinea 
sa antiunionistă, afișată încă din 1990, îl citesc şi astăzi, îl urmăresc cu 
interes la Publika TV. 


«He cmeă, MaAbuuKk!» 


Chiar şi după „a doua venire a rușilor”, la Pociumbăuţi, rămâneam, 
într-un fel, sincronizaţi cu Țara în multe privinţe. Ca şi la celălalt rus, ca 
şi pe timpul românilor, ca şi la sovietici am ţinut sărbătorile creștine pe 
stil nou. Prin 'S1, lucrasem toată vara la colhoz și tata m-a recompensat 
cu un apărat de radio „Tula”. Îmi plăcea nespus emisiunea „Teatru la mi- 
crofon”. Am rămas fascinat de „Steaua fără nume”, cu Radu Beligan în 
rolul principal. După ce a murit „tătuca Stalin”, de la București transmi- 
teau „Plugușorul” și serbările de Anul Nou. Sâmbăta, duminica, săte- 
nii umpleau casa: „Marcel, am venit să ascultăm muzică populară de-a 
noastră, de peste Prut!” Aveam radio și eram fericit. Şi timp îndelungat 
am apreciat satul natal ca ceva ieșit din comun. 


Până la terminarea școlii secundare mai rămâneau câteva luni. Şi, inopinat, 
s-a consumat prima tentativă de a pleca din sat. Mihai Ciubară și Mircea 
Rotaru, colegi de clasă, m-au convins: destul atâta carte! Mergem la Cucu- 
ruzeni! Să învăţăm de tractorişti, că primesc fără examene. Am încetat să-mi 
fac temele. Mai lipseam de la lecţii. Căutam să comunic cu flăcăi scăpaţi de 
armată, care umblau să se însoare. Mă luau cu ei la fete, la serate, în satele 
vecine. Ca să par mai matur, încercam să țin și o țigară între dinți... 


Aventura mea a încetat după adunarea cu părinţii. Mama s-a întors de 
la şcoală bocind: „Fugi de la lecţii!? Te-ai lăsat pe tânjală!? Nu mai as- 
culți de învăţători? N-o să-ţi dea atestatul!” A urmat o discuţie cu tata, 
ca între bărbaţi. Lipsa mea de bună-cuviinţă s-a spulberat. 


MEMORIALISTICĂ IEEE 


În urechi îmi sunau lamentările mamei: „Oare de ce mă pedepseşte 
Dumnezeu, păcatele mele!?... Nu mai am niciun rost în viață, n-am fe- 
cior... Credeam că vei semăna cu unchiul Gheorghe, fratele mamei”. 
Era vorba de ruda noastră, Gheorghe Văluţă. Fratele bunicii Eugenia — 
mândria familiei. Mult mai târziu, am descoperit numele lui într-un 
ghid al specialiştilor români în agricultură. Însă atunci, în adolescenţă, 
acest nume avea un efect magic asupra mea. 


În consecință, am încheiat cu bine şcoala secundară în Pociumbăuţi, 
şi toamna am mers în clasa a opta, peste deal, la Zăicani. De luni până 
sâmbătă locuiam la internat. Duminica veneam acasă. Luam două pâini 
mari. Bunica le cocea pe vatră. Un borcan de magiun de prune și brân- 
ză de oi, sărată foc. Atât îmi puteau da părinţii. De la o joi, începea să 
mă chinuie foamea. Nici școala, nici comuna încă nu aveau cantină sau 
ceainărie. Nici bani de buzunar părinţii nu-mi dădeau, că nu-i aveau. 
Mama suferea parcă mai tare decât mine. Venea pe la mijlocul săptă- 
mânii să-mi aducă de mâncare, ceva cald. Se tânguia: „Dacă aiștia n-o 
duceau în Siberia, nu te lăsam la internat. Ai fi stat la nana. i-ar fi fost 
mult mai ușor... 


În drumul meu de la școala din Zăicani spre Pociumbăuţi treceam 
pe lângă casa mătușii deportate. Mă opream la poartă. Auzeam vorbă 
rusească. Vedeam cum se hârjonesc nişte copii în curtea unde mă ju- 
cam adesea cu văru-meu Gicu. De fiecare dată simțeam un nod în gât. 
Ură, neputinţă, gânduri de răzbunare... Peste tot, în casele deportați- 
lor, locuiau familii de „eliberatori”. Erau aduși în satele din Basarabia 
şi nordul Bucovinei drept specialişti calificaţi în „treburi colhoznice”. 
Bunăoară, şef la moara din satul nostru a fost pus un ucrainean, venit 
tocmai din regiunea Habarovsk. Îşi cărase încoace tot neamul, şase co- 
pii, părinţii și socrii. 

În 1951, îmi petreceam vacanţa de primăvară la nana. În seara spre 1 
aprilie ne-am zbenguit pe afară cu vărul meu și copii din mahală până 
noaptea târziu, fără somaţia severă a unchiului Jorj: „Gata, la culcare! 
Noaptea ne-am trezit de zgomot. La ușă, doi soldaţi cu arma la picior și 
baioneta pusă. Un ofițer verifica actele și era nedumirit: un băiat pare a 
fi în plus! Am vrut să ies afară, dar m-a țintuit pe loc comanda: Hasad! 
Unchiul vorbea rusa la perfecţie şi-i lămurea că eu nu sunt copilul lui. 
Dar oaspeţii nocturni și nepoftiţi erau de neclintit. Acţionau după un 

principiu banal: tot ce găsesc, este al meu. A venit într-o fugă, plân- 
gând, mama Ileana de la Pociumbăuțţi şi m-au eliberat. Unchiul a prins 
un moment ca să-mi şoptească: „Mircea, oile!” 


Am priceput imediat. Afară, prudent, m-am strecurat în şură, am des- 
chis ușița din spate şi le-am alungat pe toate cele zece oi în câmp. M-am 
întors. Discret, i-am făcut unchiului un semn, doar cu ochii, că am exe- 
cutat. Pe la orele opt dimineața camionul a pornit din loc. Casa a rămas 
pustie. Am rugat-o pe mama să mă lase, că am ceva de făcut. A plecat 
de-a dreptul peste câmpuri, bocind. Am rămas tăcut, în pragul casei, 
rezemat de uşor. Mă uitam la polnomoșniku — o comsomolistă cu obra- 
jii rumeni, ucraineancă din Brătușeni. Avea mandat să inventarieze toa- 
te bunurile deportaților și să le expedieze la raion. 


Expropriatorul, în fustă de culoare kaki, examina atentă interiorul ca- 
sei. Lucruri atât de cunoscute, atât de scumpe pentru mine! Etajera cu 
cărți, în română și alte limbi, legate frumos. Un aparat de ales unt, de 
fabricaţie germană. Vesela de ceramică, frumoasă, de la români. Vase de 
bucătărie. Fătuca începu să mă irite, ca un individ care se uită de afară 
prin geamul vecinului, luminat și fără perdele... Degetele musafirei ciu- 
peau neglijent strunele chitarei la care cântase vărul meu. Atunci mi-a 
plesnit răbdarea. Am trântit ușa şi am închis comsomolista în casă. 
Tipa, bătea cu pumnul și picioarele în uşă. Mă convingea, mă amenin- 
ţa: „He cmeii, masonu!” („Să nu-ndrăznești, băiete!”). 

Ştiam că am minute numărate. Am alergat prin vecini. A luat fiecare ce-a 
putut. Într-o clipită au dispărut din cămară canistrele cu ulei de floarea- 
soarelui, şroturile și sacii cu făină. În ajun, unchiul Jorj fusese la moară și 
la oloiniță. Se pregătea să meargă la piaţă, la Cernăuţi. Când am deblocat 
ușa, polnomoșniku m-a trăsnit cu poșeta (port-harta) în cap. Şi, înjurând, 
a pornit-o în goană către centrul comunei. „Fugi, Marcel! Rusoaica se 
duce la selsovet după ajutoare!” — strigau de după garduri vecinii solidari. 


Mi-am umplut fulgerător o traistă cu cărți și am alergat în câmp, să caut 
oile. Le-am găsit departe, pe malul unui iaz. Le-am mânat până în satul 
Druţă. Rudele noastre s-au angajat să le ţină la ei măcar o lună. Acasă 
nu le-am spus nimic părinţilor de peripeţiile mele. 


Scurta şi trista vacanţa din primăvara lui '51 s-a încheiat. În prima zi 
de şcoală învățătorul nici n-a mai făcut strigarea. Recenta epurare ne 

micşorase vizibil clasa. Cerceta cu ochii prezenţa, de parcă ar fi căutat 
un elev anume. Brusc m-a țintuit cu privirea: „De ce nu te-au dus şi pe 
tine în Siberia!?”. Eram un elev incomod. Poate că învățătorul dorea, 
într-adevăr, să scape mai repede de un exemplar ca mine. 


Din satul nostru au deportat vreo zece familii și îmi părea că nu mai are 
oameni. Din comuna Zăicani ridicaseră aproape o sută de familii. Unii, 
după zece-cincisprezece ani, au revenit în Basarabia. Prin anii '80 i-am 
reîntâlnit la Edineţi şi la Cernăuți. 


Pe la începutul lui mai, am adus oile mele la o stână, pe malul Ciuhuru- 
lui. Mă gândeam să le vând, ca să trimit bani proprietarului. Venise de 
curând o scrisoare de la Gicu, tocmai din regiunea Tomsk. Scrisoarea — 
un plic cu adresa exactă și în el o coajă subțire de mesteacăn cu câteva 
cuvinte: „Suntem vii, cu voia lui Dumnezeu”. 


Spre marea mea deziluzie, n-am reușit să-i ajut. Cineva ne-a turnat la 
miliție. L-au arestat pe tata. Am alergat la sovietul sătesc. Un milițian 
îl interoga: „Gheorghe, ne știm de când eram flăcăi... Unde-s oile? Nu 
vreau să înfunzi puşcăria, crede-mă”. 


Am ţipat din răsputeri: „Lăsaţi-l! Tata nu știe nimic. Eu am luat oile!” 


M-au urcat în maşina miliției. La stână am ales repede cele zece oi, căci 
le legasem, camuflat, câte o cordeluță neagră în lână. Convins, și din 
declaraţiile ciobanilor, că tata nu fusese implicat în crima feciorașului, 
milițianul l-a eliberat. Cu mine nu știa ce să facă. Tata nu pleca, îl ruga 
să mă ierte. „Ia-ți-l acasă şi aşteptaţi. O să venim după el, să-l ducem la 
o colonie pentru minori!” 


Dar, straniu, nu a mai venit nimeni. Am aflat ulterior că miliţianul era 
un rutean din Stolniceni și că avea rude prin alianță la Pociumbăuți... 


„Bătălia onomastică” 


Prin clasa a treia, într-o duminică, bunica Eugenia m-a înduplecat să 
merg cu ea la biserică. Mi-a promis că, înainte de sărbătoarea Învierii, o 
să mă ia la Cernăuţi și o să-mi cumpere o tujurcă. Dar nu m-am ținut de 
cuvânt, n-am stat cuminte lângă ea până la împărtășanie. M-am strecu- 
rat prinţe băbuţe, ca să ajung sus, în clopotniță. Acolo, în lumea lilieci- 

lor, într-un morman de hârtii, aveam să descopăr mărturia venirii mele 
pe lume. Am băgat în sân foaia ruptă din registrul bisericesc, ca să le-o 
arăt acasă părinţilor. „În ziua de sfântul Pantelimon, 25 iulie 1941, în 
familia lui Gheorghe și Elena Druc, creştini-ortodocşi, de naționalitate 
română, s-a născut un fiu, cu numele de botez Pantelimon” — acesta era 
conținutul înscrisului. 


Atunci am aflat de ce mă cheamă Mircea. Un nume cu tradiţie în isto- 
ria românilor. Iniţial, avea o circulaţie limitată la un anumit mediu, în 
Muntenia și Moldova. Însă prenumele s-a generalizat rapid și astăzi este 
atestat în onomastica întregului spațiu românesc. Mama și tata ţineau 
neapărat ca primul lor băiat să poarte numele domnitorului invocat în 
„Scrisoarea a II-a”: „Tu eşti, Mircea? — Da, impărate!. Dar, ghinion, 
acest prenume nu figurează printre sfinții pravoslavnici. Și bunii mei 
părinţi au avut de suportat un presing enorm din partea preotului Ku- 
harski din Pociumbăuţi. „Bă, voi sunteți bolșevici! Nu respectaţi legile 
bisericești!”, se indigna preotul belicos, membru al Legiunii Arhanghe- 
lul Mihail. „Copilul a venit pe lume în ziua de Sfântul Pantelimon. Fără 
discuţie, va fi botezat doar cu acest prenume”. 


În tratative cu reprezentantul puterii ecleziastice a intrat unchiul Vladi- 
mir Ciubară, care nicidecum nu putea fi suspectat de simpatii bolşevi- 
ce. Purta uniformă de locotenent, cu medalie proaspătă la piept. Chiar 
în primele zile de luptă pentru eliberarea Bucovinei, fiind ușor rănit, 
a stat în spital la Iași. Venise acum în trecere, să-și vadă părinţii, sora 
şi nepoţelul nou-născut, fiindcă urma să plece pe front, la Odesa. A 
mai intervenit și o altă rudă, tot pe linie maternă. Unchiul Andrei Ciu- 
bară, de profesie teolog, fusese coleg de seminar cu preotul Kuharski. 
Conflictul s-a aplanat printr-o soluţie amiabilă. La biserică am rămas 
Pantelimon, iar primarul, un nepot de al bunicului Ștefan, m-a trecut 
în acte Mircea. O tranzacţie în stil românesc: și capra, și varza. Nu știu 
dacă biserica pravoslavnică admite asemenea compromisuri... 


Epopeea absurdă a numelor și prenumelor nu are capăt. Administrația 
țaristă îi obliga pe românii basarabeni să-şi boteze copiii cu prenume 
ruseşti sau din calendarul bisericesc ortodox, rusificat total și acesta. Se 
vorbea în familie că bunicu Ştefan, pe când era flăcău, fusese impresio- 
nat de prenumele „Mașa”. Răsuna satul când popa, cu o voce tunătoare, 
îşi strigă copila de la joacă: „Ma-a-șa, marș acasă!” Bunicul ar fi vrut ca 

pe mezina lui s-o cheme Maşa, ca pe fata popii. S-au opus categoric 
fraţii mai mari ai mamei, decretând — „Elena”. Pentru noi ea a fost în- 
totdeauna „mama Ileana”, 


După Marea Unire, țăranii mei au spart, printre primii, blocada ono- 
mastică, care durase un secol şi ceva. La Pociumbăuţi au venit pe lume 
Mihai, Remus, Augustina, Silvia, Emil, Marcel, Areta, Veronica, Liviu, 
Cecilia, Lucreția, Minodora... Așa-i chema pe colegii mei de școală. 


După noua eliberare” din 1944, s-a declanșat o invazie matrimonia- 
lă însoţită de o poluare onomastică ruso-pravoslavnică. În Basarabia, 
Nordul Bucovinei şi Transnistria mai predomină și astăzi prenume- 
le ruso-ucrainene: Vladimir, Veaceslav, Sveatoslav, Igor, Oleg, Iurie, 
Katiușa, Ludmila, Svetlana, Oxana, Snejana, Maşa, Daşa, Vera, Nadej- 
da, Liubov etc. 


Şi istoria se repetă. În 1969, am decis: copila mea va purta numele 
soției — Mariana, dar inversat — „Anamaria”. La Biroul stării civile din 
Moscova au refuzat să-mi înregistreze fata, precizând cu dispreţ: „Nu 
avem asemenea prenume!” Şi mi-au vârât sub nas o „Listă de prenume 
aprobate”. Flegmatic, printre dinți, am strecurat ca o înjurătură: „Nici 
asemenea copii n-aveţi!”. Şi m-am retras precipitat. 


Peste o lună, cu Mariana și fetița în braţe, am revenit la părinţii mei. 
Aflu ce mai e nou: colhozurile din Pociumbăuţi, Pociumbeni şi Druţă 
s-au comasat în unul singur și se cheamă „Apyx6a'”; sovietul sătesc, 
adică primăria, s-a mutat la Pociumbeni; Vasile Creţu, un coleg de 
şcoală primară, a rămas în funcţia de secretar. M-a înseninat un gând: 
copila s-a născut la Pociumbăuţi şi nu-i neapărat să obțină certificat 
la Moscova, unde tată-său are acum viza de reşedinţă. Pe Vasile l-am 
informat succint: am venit să-mi înregistrez fiica. 


Alături de sovietul sătesc din Pociumbeni se afla o cooperativă sătească 
de consum. Am cumpărat o ladă de votcă. La o casă din vecinătate am 
cerut nişte pahare. Trecătorii erau serviţi chiar în curtea primăriei. „Cu 
ce ocazie?” — întrebau oamenii miraţi. Gardianul sovietului sătesc, îm- 
puternicit să toarne câte un păhărel la toată lumea, care trecea pe drum, 
lămurea entuziasmat: „Mircea Druc are o fetiță!” „Să vă trăiască!”, — de 
dimineaţă până seara târziu. Când să perfectăm actele, secretarul Creţu 
P 3 > 
Vasile zice: „Mircea, mai bine scrie tu, corect, ca la carte!”. 

Şi am scris, rusește, bineînţeles, aşa cum cerea legea sovietică: „Druc 
Anamaria Cezara Mircevna'. Am adăugat, ca să fie toată lumea fericită, 
un al doilea prenume (lucru inadmisibil), fiindcă bunica, mama mea, 
tare mai vroia ca pe nepoata ei, cea dintâi, s-o cheme Cezara. 


Când s-a născut a doua fiică, trăiam și lucram la Chişinău. Influențat de 
Dale Carnegie, am schimbat tactica: „Vă rog frumos, mă puteţi ajuta cu 
un sfat? Soţia şi soacra insistă să punem prenumele fiicei Eva, dar mie 
îmi place Corina. Lucrătoarea de la biroul stării civile a luat iute acte- 
le, le-a verificat, apoi a întrebat mirată: „La ce vă trebuie Eva!? Sunteţi 
moldoveni, ambii părinţi! Lasă, fie Karina, tot mai bine!” 


După prăbuşirea Imperiului ideocratic şi revirimentul pravoslavniciei, 
ne confruntăm cu aceleași probleme. La birourile stării civile menta- 
litatea sovietică a rămas intactă. Părinţii sunt „îndrumaţi” cum e mai 
bine să-i cheme pe noii cetăţeni ai noului stat independent în devenire. 
Ca să poată obține certificatul de naştere a copilului cu numele dorit, o 
demnă familie de români basarabeni s-a mutat în dreapta Prutului. La 
Chişinău, în 1992, doamna și-a dus copilul la o biserică „de-a noastră”, 
aparținând de Mitropolia Basarabiei, repusă recent în drepturi. I-am 
întâlnit când se întorceau acasă și Anișoara, mama băiatului, cu lacrimi 
în ochi, mi-a relatat ce-a păţit. La împărtăşanie, copilul, întrebat cum îl 
cheamă, a răspuns: „Decebal'. Surprins, preotul s-a răstit: „Ce prenu- 
me mai este şi aista!? De unde l-aţi scos?” „Dar cum trebuia să-l che- 
me? Vladimir?”. La această replică sfântul părinte şi-a ieșit cu totul din 
fire. Biata femeie nu avea ştire că popa, căsătorit cu o rusoaică, are un 
fecior şi-l cheamă Vladimir. 


La București, un ginere de al meu, transilvănean din Sibiu, i-a pus nume- 
le băiatului „Mircea Felix”. Când la botez, aflăm că „așa nu merge”. Fără 
nume de sfânt nu se poate. L-au înregistrat „Mihail Mircea Felix Bucur”. 
Băiatul a crescut mare. Acum decide singur cum îl cheamă. Pentru ca 
situaţia să nu se repete, pe nepoată am numit-o „Francesca Maria Bucur”. 
Un alt ginere, oltean din Craiova, şi-a înregistrat copilul mai simplu — 
„Alexandru Teodorescu-Druc” — şi toată lumea îi spune „Alex'. 


Prin 2010, auzind întâmplător de opţiunea mea onomastică „Mircea- 
Pantelimon”, doamna Nina Negru, cu toată francheţea, îmi sugera: 
„Domnule Druc, sfântul Pantelimon este ocrotitorul medicilor. Un 

model de doctor creştin. „Doctor fără de arginţi. Cel în toate puternic 
ca un leu”. Unul dintre cei mai mari unioniști basarabeni a fost Pante- 
limon Halippa. Pe șeful primului guvern al Basarabiei îl chema Pante- 
limon Erhan. V-ar prinde bine să fiți asociat cu unul dintre cei mai cu- 
noscuți și iubiţi sfinți ai Bisericii lui Hristos și cu artizanii Marii Uniri 
de la 1918. Reveniţi, neapărat, la prenumele Pantelimon”. 


Toată stima pentru doamna Nina Negru și vastele sale cunoştinţe de li- 
teratură, istorie, filozofie. Este una dintre puţinele basarabence cu doc- 
toratul în teologie. Totuşi eu rămân recunoscător celor care au decis 
să mă cheme Mircea. Pe parcursul anilor trăiţi în URSS, eram întrebat 
adeseori: „Ce fel de prenume mai e şi acesta, Mircea? Cum ar fi pe-a 
noastră?” Le părea că ar fi cu mult mai bine Mihail Druc sau Dmitri 
Druc. Şi de-atâtea ori am respins intenţiile binevoitorilor de a-mi re- 
scrie actele! Unora le explicam: românii folosesc prenumele Mircea 
frecvent, dar îl au și bulgarii, şi sârbii, în variantele Mircio şi Mirce. 
Credeam că rușii, frații noștri întru ortodoxie, aflând de originea slavă 
a prenumelui „Mircea”, îşi vor atenua un pic elanul habotnic. 


Apropo, am tot umblat prin lume, dar nici într-o ţară, unde mă prezen- 
tam Mircea Druc, nu m-a chestionat nimeni: „Cum ar veni Mircea pe-a 
noastră?” Pare-mi-se că în ultimul timp prenumele acesta nu mai este 
bizar sau inadecvat. Lumea se deprinde, cred eu. Contribuie într-un 
fel performanţa lui Mircea Lucescu în lumea fotbalului. Şi opera lui 
Mircea Eliade, care, fiind tradusă masiv în rusă, este asimilată creativ și 
de intelighenţia din spaţiul ex-sovietic. 


Pe mine însă de mic copil și până am terminat facultatea mă strigau 
Marcel. Deşi în catalog, în acte eram trecut Mircea. Bunica Eugenia 
se indigna că dincolo, peste Prut, a întâlnit oameni în etate, dar cu 
nume de prunci, căci se prezentau Puiu şi Puga. Și mai zicea buni- 
ca: Nicușor este un băieţel, dar un om de stat nu poate fi decât Ni- 
colae. La Pociumbăuţi era clar pentru toată lumea: Marcel este un 
copil frumușel şi cuminte. Când ajunge om mare, serios, la loculul 
lui şi în toată firea, devine Mircea. Când am consultat dicționarele 
onomastice, am descoperit că, de fapt, Mircea şi Marcel sunt două 
nume diferite. Îmi conveneau ambele și mă recomandam după caz și 
împrejurare. 


EET ROMIÂINIĂ 


Mircea este un om care caută să aducă pace și liniște în jurul său. Apre- 
ciază frumuseţea, are grijă de partenerii de viață, este loial, ţine la amici 
și colegi. Este bine organizat şi se dedică în totalitate activității profesi- 
onale. De regulă, este un creativ și uneori îi place sa trăiască într-o lume 
imaginară unde se ascunde de cei din jur. 


Şi prenumele Marcel îmi convenea. Ştiam de existenţa a numeroși sfinți 
şi martiri cu acest prenume. Sfântul Marcel, denumit și „cel fără dor- 
mire”, făcea parte dintr-un cor, care cânta zi şi noapte, drept laudă per- 
petuă adusă divinității. Mai aveam un motiv. La şcoala din Zăbriceni, 
după triumful filmelor indiene, eram pentru colegi un Raj Kapoor. 
Iar la Universitatea din Leningrad, când oamenii sovieticii erau deja 
cuceriți de cinematografia italiană, colegele rusoaice mă numeau 
„Marcello, drug”, cu gândul la Marcello Mastroianni. 


Copilul Marcel este inteligent, serios și ordonat. Nu le face probleme 
părinţilor. Ei pot conta pe responsabilitatea lui în orice situaţie; are gri- 
jă de ai săi, dornic să le facă pe plac în orice moment. EI va fi tentat de 
o profesie ce necesită precizia, de ştiinţele exacte, de exemplu, sau de 
domeniul estetic, al decoraţiunilor sau imobiliarelor. 


Bărbatul Marcel se impune direct, decis, autoritar și directiv. Rezervat, 
prudent și neîncrezător, el este o persoană șarmantă: îi place să fie ad- 
mirată de persoanele de sex opus. Elegant și rafinat, acordă o atenţie 
sporita aspectului său fizic. Efortul nu-l sperie, chiar din contra, este un 
bărbat laborios şi conştiincios; este curajos şi persoanele din jurul său 
apelează adesea la el, deoarece inspiră încredere. În momentul în care 
este criticat, când este rănit în amorul propriu, devine coleric, arogant 
şi agresiv. Este alergic la dezordine, la cel mai mic fir de praf, nu tolerea- 
ză ca cineva să întârzie la o întâlnire programată. 


Lui Marcel îi place ordinea, precizia, stabilitatea şi nu apreciază de- 
loc lucrurile care nu sunt naturale, sănătoase. Are un simţ înnăscut 
al organizării, al gestiunii. Pe plan sentimental, este pudic, rezervat; 
uneori are probleme de comunicare. Cu picioarele pe pământ, de- 
loc romantic, se manifestă ca o persoană posesivă dacă partenera 
de viață nu are un comportament pe placul său. Gelos și protector, 
el nu acceptă nicio greşeală din partea acesteia, este extrem de ran- 
chiunos. 

Aş putea să mai adaug multiple caracteristici negative ale omului năs- 
cut sub semnul Leului, indiferent că-l cheamă Mircea sau Marcel. Cei 
care mă cunosc au libertatea să decidă ce nume mă caracterizează mai 
exact, în ce măsură mă încadrez în respectivele tipologii onomastice 
şi zodiacale. Acum însă chiar că nu mai are nicio valoare pentru mine. 
Important e că în satul meu din nordul Basarabiei oamenii alegeau 
prenumele mai altfel, de prin cărți, în pofida calendarului pravoslavnic 
obligatoriu sau a unei liste de prenume aprobate de un Soviet Suprem. 


Înainte să împlinesc şaisprezece ani, am prezentat metrica românească 
la biroul stării civile din centrul raional, ca să-mi elibereze un certificat 
de naștere sovietic. Şefa biroului m-a întrbat: „Băiete, ai de gând să-ţi 
faci paşaport? Te pregătești să intri la vreo instituție de învățământ?” 
Am dat din cap afirmativ. „Înţelegi rusește? Hai să indicăm peste tot 
„naționalitatea moldovean”. Şi a părinţilor, şi a ta. Dacă te scrii „român', 
nu prea ai şanse să ajungi student”. Cu siguranță, de multe ori în viață 
am mers la compromis, dar acesta nu mi-l pot ierta. 


Inexplicabil, dar la transcrierea certificatului din română în rusă mi-au 
modificat data nașterii, indicând - 27 iulie. Astfel, în primul meu 
pașaport sovietic am fost fixat drept: „Druc Mircea Gheorghevici, 
moldovean, născut la 27 iulie 1941, în satul Pociumbăuţi, raionul Bră- 
tuşeni, RSSM”. Și așa a rămas cât am trăit în URSS. 


În peregrinările mele prin vastul imperiu sovietic eram întrebat ade- 
seori dacă sunt „Druc” sau „Drug. Nu ştiam la sigur ce sunt. DEX-ul 
limbii române înregistrează ambele variante. Numele de familie Druc 
e destul de răspândit în judeţele Suceava, Botoşani, Cernăuţi și Hotin. 
În Pociumbăuţi, locuiau două ramuri Druc: din partea locului şi stră- 
ini. La supărare, bunica Anghelina zicea: „Veneticii lui Marion Druc, 
aduși de vânt!” Îmi părea foarte rău, fiindcă ţineam la bunicul Ostin. 
În drumul vieţii, am întâlnit români, germani, evrei, slovaci, polonezi 
purtători ai aceluiaşi nume de familie. Dicţionarele onomastice în di- 
verse limbi indică numeroase etimologii și definiții diferite. Ţineam 
însă, în mod special, să-i conving pe cei interesaţi că nu vin de la „drug” 
(prieten, în rusă), ci, mai curând, de la „druk” (tipograf, în germană). 


Pe parcursul anilor am urmărit evoluţia „fenomenului onomastic” Pro- 
curam neapărat cărţile de telefoane ale orașelor Chișinău și Cernăuţi. 

Citeam cartea de telefoane cu creionul în mână; mă indigna numele de 
familie al multor şefi: Ţaranov, Bradulov, Barbov, Kerdivarenko, Babi- 
lunga, Bovanegra, Catârev, Şolari, Plaţânda, Mamalâga, Bodulatiev și 
altele. Ei, după „eliberare”, au pus în practică stratagema Kremlinului 
de rusificare a Basarabiei şi nordului Bucovinei. Unii dintre ei acumu- 
laseră o vastă experienţă. Vezi lucrarea de referință Dușmanul de clasă. 
Represiuni politice, violenţă şi rezistenţă în R(A)SS Moldovenească, 1924- 
1956, autor istoricul basarabean Igor Cașu. Mă întrebam atunci: ai pu- 
tea oare să ai încredere în asemenea indivizi? Cum de permit să le fie 
schimonosite numele strămoșești în asemenea hal!? N-au niciun pic 
de demnitate personală! Consătenii mei, la o adică, ar fi ripostat vehe- 
ment: „Auzi, mata, să nu mă faci din cal măgar’. 


O altă anomalie: preluarea treptată de către românii din teritoriile 
ocupate a formei ruso-ucrainene de politeţe şi adresare cu «nma m 
oraecrBo» („prenume şi patronimic”). Când veneam vara în vacanță 
de la Leningrad, mă amuzau discuţiile cu un vecin, brigadier în colhoz. 
Mă saluta voios, neapărat în rusește: „Bine ai venit, Marcel Gheorghe- 
vici! După care urma, în română: „Te poftesc la o „butâlkă de piv’. 
„Mulţumesc frumos, bade Ioane. Pe etichetă e scris „bere jigulească', 
dar mata îi zici „pivă” „Ei, scrie bere, da-i tot pivă”, În 1990, la guvernul 
RSSM, toată lumea îi dădea cu „Mircea Gheorghevici!. Din start, am 
cerut ca la serviciu să nu-i aud adresându-se între ei decât cu „domnu- 
le”, urmat de funcţia respectivă. Însă după debarcarea prim-ministrului 
Mircea Druc agrarienii și rusofonii au impus din nou, peste tot, „Mir- 
cea Ivanovici”, „Piotr Chirilovici”, „Andrei Nicolaevici” etc. 


Notă la cartea în curs de pregătire „EI şi NOT” 

Marea pasiune a lui Mircea Druc rămâne Prezentul. Dar respectă istoricii adevăraţi şi 
arhivarii, modelatori onești ai unor timpuri apuse. El practică și un remediu psihotera- 
peutic, astăzi la modă: „Iartă-i pe toți şi pe tine însuţi!”. Însă, involuntar, se dedă amin- 
tirilor, căci nu poate uita Trecutul. Drept urmare, definitivează o carte intitulată „EI şi 
NOT”. O lucrare autobiografică în care „EI” sunt restauratorii Imperiului, iar „NOT pro- 
motorii Etnoresurecției. Cartea este elaborată în baza amintirilor şi documentelor. Au- 
torul valorifică adevăruri aflate din surse directe, şi nu din maculatura propagandistică 
sau beletristică. Druc contează pe narativitatea şi mărturiile participanţilor la evenimen- 
tele respective. Scrie doar ceea ce a reţinut în memorie pentru totdeauna. Relatează totul 
onest, fără înflorituri sau omisiuni. Doar aşa, un piculeţ, câte o tuşă pe alocuri. 

Oricum, realitatea este întotdeauna mai complexă decât orice plăsmuire. Pe parcursul 

expunerii şi în măsura posibilităţilor aminteşte prima sursă — persoane concrete, pe ale 
căror relatări, fapte, detalii şi amintiri se sprijină. Astfel că tabloul său nu este oficial, 
ci unul aşa cum l-au perceput chiar participanţii la acele evenimente. Totuși el evită 
conștient înclinația multor autori şi martori oculari de a evalua întâmplările trăite în afa- 
ra cadrului naţional, politologic și sociologic. 

Dorind să descopere amintirile ascunse şi adevăratul EU, autorul explorează și propria 
conștiință. Astfel încearcă să schimbe ceea ce crede că este pentru a deveni cine este 
cu adevărat. În viziunea sa, actele conştiente, starea de spirit, psihicul și stimulii care 
ne călăuzesc derivă dintr-un substrat inconștient, format din influenţe ereditare, re- 
ziduuri ancestrale, motive și instincte. Integrate în reţea, acestea constituie Etnopsihicul. 
Enumerăm capitolele principale ale cărţii: De profundis, Amprente, Evadarea, Poduri, 
Clanuri, Revanșa, Congrese, Candidat, Persona non grata. În fond, nişte întâmplări trăite 
de autor de la naştere până în prezent, care, pe parcursul vieţii, i-au determinat acţiunile 
ca o radiaţie invizibilă. 

Antonina SÂRBU 
| Despre Mihai Ţăruș, fragmentar 


A. S. — jurnalistă, Facultatea 
de Jurnalism, Universitatea 
de Stat din Moldova. Stagieri 
la Columbia University 
Missouri, Şcoala Superioară 
de Jurnalism, SUA, 2006, 
Institutul pentru o Societate 
Deschisă, Budapesta, 

2000, Academia de Limbi 
Moderne din Boston, SUA, 
2001. Debutează cu versuri 
în anul 1984, culegerea 
Dintre sute de catarge. 
Semnează culegerile: 
Constanţa Târțău. Ultimul 
dialog, 2016, Colaje, eseu — 
publicistică, 2006, Pe 
muntele Hermon, ninge — 
Jurnal de călătorie în 
Ierusalim, 2008, Mănăstiri 
basarabene, 1995. Laureată a 
unor premii literare. 


Rândurile de față sunt rezultatul unei întâlniri 
prilejuite de revenirea în Moldova, la Chiși- 
nău, a pictorului Mihai Ţăruş. Și nu numai de 
revenirea artistului „acasă”, dar și de expoziţia 
vernisată pe 20 martie 2017 la galeria „12 Iu- 
lie” din Sankt Petersburg, oraşul-metropolă 
unde destinul a făcut să se stabilească şi să 


creeze artistul. 


Expoziţia „Vizitka.TARUS(2spb.com” a avut 
suficientă publicitate în presa de specialitate 
de limba rusă. La noi nu s-a scris, dar nici nu 
cunosc un studiu critic suficient de exhaustiv 
despre creaţia lui Mihai "Ţăruş. Deşi ar fi ne- 
drept să spunem că Mihai Ţăruș este ignorat 
de mass-media. În niciun caz. E poate unul 
dintre artiștii moderni în măsura în care ter- 
menul „modernitate” implică segmentul de 
artă din Petersburg descendent din avangarda 
rusă, prolific, mereu în faţa şevaletei şi mereu 
în atelierul din strada Dimo, unde se află mica 
colonie a unor artiști basarabeni. 


Ineditul expoziţiei 


Am fost curioasă să aflu care este elementul 
nou în expoziţia vernisată pe 20 martie și ce 
mesaj aduce genericul Vizitka. TARUS @spb. 
com. 

Mihai ȚĂRUȘ 


Expoziţia 
Buzurka.TARUSQspb.com 


Vernisată recent la Sankt Petersburg, expoziţia a fost divizată în câteva 
compartimente, după cum urmează: Pictură, Asamblaje, Grafică, Car- 
tea de vizită, Scânduri, Sticle. 


= 

Forme în zbor, 1994, u-p, 100x110cm 

1. Pictură 

Momentul de cotitură în pictura mea s-a întâmplat în 1999, când am 
realizat proiectul „Elementul Timp în Tablou”. 

În acest proiect a fost explorată prezența Timpului, şi nu a spaţiului, 
după cum faceam în picturile mele anterioare. 

Prezenţa conceptului Timp în tablou i-a dinamizat starea și, în felul 
acesta, l-a actualizat. Timpul este redat în formula comprimată, con- 
form necesităților plastice. 


Menada-l, 2015, Semn. De Paşti, 2016, 
u-p, SSx46cm u-p, 80x60cm 

2. Asamblajul 

Acest concept este o dezvoltare a celui precedent. Asamblarea mai 
multor pânze a dezintegrat evenimentul pictural ce se producea inițial. 
În ansamblu pânzele formează mai multe straturi picturale provoa- 
când apariţia obiectului pictural. În aceste condiții, forma și culoarea 
se comporta altfel. Ele devin mai relative în relație. Culorile capătă au- 
tonomie. Armonizarea lor se face la alt nivel, mai general. 


Compact pictura-8, 2011, u-p, 4 pânze, 99x150x6cm 

3. Grafică 

Grafica facută de pictor e mai altfel decât cea a graficienilor de profil. 
Pictorul urmarește nu atât perfecțiunea tehnică, specifică graficii, cât 
studierea principiilor plastice, apelând la o tehnică mai facilă. Proble- 
matica urmărită poate fi incertă, dar ea necesită o exprimare exactă. 
Acest proces poate fi îndelungat, până la infinit, deoarece starea lăun- 
trică a artistului şi atitudinea față de mijloacele de expresie se află într-o 
permanentă schimbare. Numai conceptul plastic intuit sau format îl 
poate susține pe artist în căutări. 


Natură moartă în oval, Natură moartă, 2017, 
20185, h-tusa-cr, 56x76cm h-tusa, 56x76cm 


Natură moartă, 2015, h-tusa-cr-mere, S6x76cm 

4. Cartea de vizită 
Seria de lucrări cu folosirea carţilor de vizită are o istorie mai lungă și ține 
de prima mea carte de vizită facută în tehnica foto. Prin anii '70 nu puteai 
comanda o carte de vizită dacă nu erai șef. Eu însă aveam nevoie de ea pen- 
tru a contacta colecționari, diplomaţii, ziariștii care se interesau de pictură. 
În decursul mai multor ani am acumulat un set bun de carți de vizită. 
La un moment dat, am hotărât să nu le stochez undeva pe o poliţă, ci să 
le întrebuinţez în lucrările mele. Prima lucrare în care am întrebuințat 
vreo sută din ele a fost „Autoportret-contact”. Apoi au urmat altele, în 
care lipeam o carte de vizită și trimiteam mesaje adresaţilor prin poşta 
electronică. Am folosit şi carțile mele de vizită de la Chişinău, și cele de 
la Petersburg, punându-le una lângă alta în dialog vizual și scris. 


Autoportret contact, 201.1, p-colaj, 80x70cm 

5. Scânduri 

În atelier s-au acumulat mai multe scânduri de la dulapuri vechi, poate 
de o sută de ani, dar bune pentru a fi folosite ca material în pictură. 
M-am gândit că mai am și nişte culori vechi, în majoritate teroase (eu 
pictez mai mult cu culori spectrale) pe care vroiam să le folosesc. 
Culoarea pe suprafaţa pânzei se comporta mai altfel decât pe lemn. Am 
încercat să văd ce poate ieși din asta. Până la urmă, am pictat scândurile 
pe ambele părți — o dorință mai veche a mea de a reda evenimentul 
pictat în formulă bifacială. 


Geoforma, 2002, lemn-u, Menada, 2016, 
obiect bifacial, 57x20cm lemn-u, 36x14cm 

6. Sticle 

Destule sticle de care nu mai aveam nevoie s-au adunat în atelier. 
Trebuia să fac ceva cu ele. M-am gândit la tradiția românească a picturii pe 
sticlă. Dar şi la o expoziţie a lui Vasili Kandinsky, în care au fost expuse pic- 
turi pe sticlă. „Bogatele”, cum le numea el în franceză, a fost un bun impuls. 
Pictura pe sticlă nu e vitraliu pentru a-l privi la lumină. Trebuia gasită 
o tehnică pentru a realiza ideea. Până la urmă am găsit-o, venind în aju- 
tor şi un accident — se pictează pe partea reversă a sticlei, ţinând cont 
că imaginea este inversată. Dar, din neatenţie, pictam uneori și pe față. 
Imaginea s-a stratificat producând un efect optic. 


Exercis-l Ș 201 A a Exercis-3, 201 ZA 
u-sticla, 36x30cm u-sticla, 28x31cm 

i 

Exercis-2, Larisa, 2017, Exercis-6, 2017, 
u-sticla, 18x18cm u-sticla, 32x33cm 

Starea lucrurilor de acum, din această clipă sau de ultimă oră, constituie 
ineditul! Pictorul a satisfăcut curiozitatea mea. Expoziţia a avut şi un 
concept, fiind divizată pe compartimente: 


Pictură, Asamblaje, Grafică, Cărţi de vizită, Scânduri, Sticlă. Sunt lu- 
crări din ultima perioadă de creaţie, iar exersarea și trecerea de la o teh- 
nică la alta, de la un material la altul au fost pe cât de provocatoare, pe 
atât de interesante. „Ultima experienţă a fost pictura pe sticlă, mi-am 
ocupat timpul și am experimentat!” 


O viziune altfel asupra lucrurilor 


Mihai, în pictura ta există multă bucurie, armonie, puritate... Ce spun 
criticii de artă din Sankt Petersburg despre creaţia ta? 


Cam același lucru, aceleaşi sentimente, gânduri pe care le declanșează pic- 
tura mea oriunde în lume, în orice spațiu. Ceea ce fac, opera mea picturală 
este parte integrantă a unui anumit segment al artei din Petersburg şi toate 
comentariile sunt pe această linie descendentă din avangarda rusă a anilor 
'20, vizând problematica ei, marcate de un temperament și o mentalitate 
sudică, filozofia lui Mircea Eliade, de pildă... 


Despre receptarea mesajului pictural 


Ţin minte, cu ani în urmă, aproape două decenii, Veaceslav Madan, 
pe atunci ministru al culturii, spunea, la vernisajul expoziţiei „Semne', 
că tablourile lui Țăruş sunt „incifrări din zăpadă, soare și amintiri. În 
ele fiecare poate să-și regăsească copilăria și cosmosul interior”. Desi- 
gur, poate fi investigată lumea cu retina copilului, poate fi reconstituită 
lumea cu inocenţa și candoarea „primului om care, privind cerul, s-a 
înspăimântat nu de vastitatea lui, ci de imobilitatea lui suspectă și a 
început să-i caute, cu luciditatea copilului care nu greșeşte niciodată, 
înţelesuri de natura miturilor”. Poate fi percepută pictura în acest mod? 


Pictura poate fi receptată în orice fel, e ca Opera deschisă, precum afirma 
Umberto Ecco. Domnul Madan a comentat-o prin metoda asociativă, de 
altfel, aproape de realitate. 

Continuitate 


Expoziţii, simpozioane, conferinţe, articole, cărți, filme, muzee, licitaţii 
despre artiști, pentru artişti, despre artă, pentru artă. Continuă artiș- 
tii să urce frumosul pe trepte spre înălțime? E posibil încă, azi, când 
internetul oferă tot, a ocupat, a anihilat multe fragmente ale acestui 
domeniu? Mai ales în acest veac... 


Nu cred că arta se limitează numai la o urcare către frumos, spre înălțimi 
ale frumosului. 

Arta eliberată de convenţiuni mai are şi o latură ce ține de subconstientul 
omului. Nu te poți elibera de el și nici nu trebuie, însă să-l ţii oarecum în 
limite, să-l stăpâneşti ar fi bine. Pentru că ororile vieții ne marchează şi se 
sedimentează în subconștient. Din acest dialog se formează ceva. Arta ar 
trebui să fie o expresie totală marcată de viaţă. Pictorul, prin formulări 
artistice, poate, într-un fel, direcționa procesul. 


Despre perenitate 


Discuţia de duminică continuă. Dacă m-aș îndeletnici cu critica de artă, do- 
meniu lăsat cam în voia sorții pe la noi, aș investiga un subiect foarte intere- 
sant, în opinia mea, despre perenitatea operei de artă. Ce-i asigură perenita- 
tea / durabilitatea: subiectul sau forța morală care a stat la temelia creării ei? 


Nici subiectul şi nici morala nu mă interesează în mod deosebit. Chiar dacă 
înțeleg importanța subiectului sau cea a moralei, nu mă pot schimba, astfel 
am fost de la începuturi. Arta picturii nu trebue să moralizeze și nici subiectul 
nu trebuie să fie unul de detectiv. 


Mâine, ce ai să faci mâine? 


Vreau sa încep să pictez cele două „pânzuliţe” de dimensiuni mici, pe care 
mi le-a dat Lilia Dragnev, directorul Centrului de Artă Contemporană 
KSAK. E un proiect-provocare: voi participa cu „lucrări de dimensiuni mici 
la mari manifestări posibile”. Interesant, poate fi ceva inedit! Și-au anunțat 
participarea un număr mare de pictori basarabeni. Îmi plac provocările! 


l mai 2017. 

lon |. IONESCU 
Consideraţii sociologice 
privind competitivitatea satelor 


1. Decalajele de dezvoltare dintre comunităţi 
rămân o problemă majoră a lumii actuale din 
considerente de supraviețuire a omenirii în an- 
samblu. Mulţi dintre cei care își asumă respon- 
sabilitatea unor decizii „în numele celor mulți” 
ar vrea ca societăţile să depindă de un ansam- 
blu de legi, principii, valori, care să asigure 


..].— profesor doctor  conviețuirea mondializată și ecologică. E greu 
în Departamentul de x : s s» 
oTe a săseajungă la o astfel de „dependență” a tu- 
Sociologie şi Asistență i fie 
Socială al Universității.“ turor din moment ce nu am ales și nu alegem 
„Al.I. Cuza” laşi. Preşedinte calea hotărând împreună... În fiecare comuni- 
isi 


supleant în comisii de tate se redefinesc mereu interese, autorităţile 


doctorat (Universitéde şi cetățenii au de răspuns zilnic unor solici- 
Luxembourg). Prodecan nul A . ; 

am a it tări complexe, complicate. Europenizarea şi 
al Facultăţii de Filosofie | oa i 
şi Ştiinţe Social-Politice globalizarea sunt oportunități și ameninţări 
şi membru al Senatului pentru comunități (oportunităţi — deoarece 
Universității Al. |. Cuza, permit contactul oamenilor și punerea în va- 


laşi (2000-2008). Membru oare a resurselor, indiferent de starea de izo- 
ondator al Societăţ 


Sociologilor din România. 


Development gaps between communities remain a ma- 
jor problem in today’s world, for reasons of the survival 
of humanity as a whole. To confront Europeanization 
and Globalization, local communities must assert their 
identity, highlight their specificity, renew their vision, 
their identity looking towards the future, clearly affirm 
the will and the desire not to die. The economic com- 
petitiveness of communities depends on a variety ofre- 
sources and responsibilities. The article gives examples 
of effective strategies to increase the competitiveness 
of communities in difterent European countries. 

lare, indiferent de distanţe; ameninţări — deoarece se suprimă bariere 
teritoriale, identitare care le asigurau până acum protecția). Pentru a 
face față europenizării şi mondializării, comunităţile locale ar trebui 
să-şi afirme identitatea, să-şi pună în valoare ce au specific, să devină 
conştiente de ele însele, să instaureze o bună comunicare publică, o 
intercunoaștere autentică a actorilor socioeconomici şi culturali locali, 
să aibă acţiuni laolaltă, să dezvolte forme de solidaritate și transfer, să-şi 
reînnoiască viziunea și să-şi afirme identitatea uitându-se spre viitor, 
spre trecut, la stânga, la dreapta, în jos, în sus... Să facă toate acestea cu 
voința și dorința de a nu muri, în condiţiile în care le pleacă tinerii, le îm- 
bătrânesc localnicii, iar alții nu se întorc din orașe sau din străinătate... 


2.Competitivitatea economică a comunităţilor depinde de: tipul lor, de 
infrastructura şi serviciile existente, de activitățile productive și tehno- 
logiile existente, de folosirea eficientă a NTIC, de competențele uma- 
ne implicate, de cantitatea şi calitatea produselor realizate, de posibili- 
tățile reale de desfacere cu câștig a produselor. Deși se face agricultură 
de mult timp la sate, dificultățile practicării ei nu s-au diminuat, fiindcă 
agricultura competitivă depinde de: capacitatea locuitorilor de a asigu- 
ra o gestionare eficientă a resurselor locale, publice și private, de pune- 
rea în valoare a competenţelor și savoir-faire-urilor, de crearea și organi- 
zarea activităţii fermelor, firmelor, de crearea și organizarea activităților 
nonagricole, de facilitarea accesului la pieţe pe care se câștigă bine. Ar 
trebui analizate practicile de valorificare a resurselor, sistemele de or- 
ganizare, valorile împărtășite de către membrii comunităţii, modul în 
care se formează şi se menţine atașamentul locuitorilor faţă de comu- 
nitatea rurală etc. Strategia creșterii competitivităţii poate fi concepută 
plecând de la analiza oportunităţilor, a dificultăților şi a mijloacelor 
de a le surmonta, de la analiza priorităților, a posibilităților de a mo- 
biliza locuitorii, de la acţiunile reuşite. În comunităţile locale din UE 
există numeroase exemple de strategii de creştere a competitivităţii 
economice prin: diversificarea producţiei, repoziționarea pe anumite 
nişe ale pieţei, ameliorarea comunicării cu posibilii cumpărători, im- 
plicarea unor proprietari deschişi către investiţii locale (de exemplu, în 
turism), afirmarea specificităţii centrată pe ţinte locale şi grupuri-ţin- 
tă de vizitatori, valorizarea specificului local, viziune integrată a vieţii 

economice, sociale, a mediului, loisir-ului şi imaginii comunității, re- 
lansarea unor servicii locale pentru evitarea degradării patrimoniului, 
tehnici de luptă contra depopulării etc. 


3. Analiza competitivităţii sociale a comunităţii înseamnă luarea în 
seamă a resurselor umane (persoane fizice, actori colectivi, promotori 
de proiecte), a legăturilor între cei care împărtășesc aceleași valori, au 
competenţe, cunoștințe de management social, de dezvoltare comu- 
nitară etc. Trebuie identificaţi cei care se mută la țară după ce au trăit 
la oraș, cei cu cunoştinţe şi deprinderi ce le permit să se descurce ra- 
pid în situații complexe, cei cu o percepţie clară asupra necesităţii de a 
(re)crea legăturile sociale, de a mobiliza oamenii în jurul unor idei etc. 
Legăturile dintre generaţii au făurit configurația actuală a satelor (tipa- 
rele istorice, modul de producţie, modul de folosire a resurselor, ataga- 
mentul față de sat, instituţii, limbă). Atunci când satul nu mai e capabil 
să-şi țină tinerii, când dispar activităţi, meserii, ocupaţii, țesătura locală 
se destramă, iar satul ajunge să-şi piardă (dacă a avut) capacitatea de 
inovare, să-şi piardă (dacă a avut) obiceiul acţiunilor laolaltă. 


Cum poate fi concepută o strategie de creștere a competitivităţii so- 
ciale? Identificând numitorul comun, interesul comun al locuitorilor, 
apelând la simţul responsabilităţii lor, la folosirea cumpătată a resur- 
selor, la tehnici de depăşire a blocajelor trecutului, de creare și conso- 
lidare a încrederii reciproce, implicând oamenii care pot învăţa și din 
greșeli etc. 


În comunităţile locale din UE există exemple de strategii de creştere 
a competitivităţii sociale prin restaurarea încrederii în proiecte cu va- 
loare demonstrativă, prin animarea comunităţii, consolidarea valorilor 
identitare, consolidarea ataşamentului față de comunitatea locală, cul- 
tivarea spiritului antreprenorial în rândul elevilor etc. 


4. Odată cu agravarea problemelor de mediu, au apărut unele norme, 
legi pentru a sancţiona exploatarea nechibzuită, poluarea, pentru a 
proteja patrimoniul natural. Mediul are influență asupra sănătăţii oa- 
menilor prin factori sanogeni, dar și prin factori patogeni. Poluanţii din 

aer, din apă, din sol sunt dăunători pentru sănătatea oamenilor, ca şi 
efectele nocive ale incendiilor, inundaţiilor, secetei, furtunilor, cutre- 
murelor, alunecărilor de teren, dar şi ale intervențiilor nechibzuite ale 
oamenilor. Clivajele instituționale au determinat fragmentarea abor- 
dărilor şi preocupărilor celor responsabili de salubrizare, de manage- 
mentul integrat al deșeurilor etc. Încă se aruncă gunoi pe marginea 
drumurilor, în râuri, în gropi neîmprejmuite, fără sistem de drenare și 
colectare a scurgerilor şi infiltraţiilor. Există legi, se fac „studii de feza- 
bilitate, dar în satele concrete situația nu se schimbă sesizabil. Mulţi 
nu se (mai) simt legaţi de satul în care s-au născut. Orbiţi de profitul 
pe termen scurt, unii nu sunt conștienți de efectele negative pe care 
le produc mediului. Felul în care arată un peisaj local oferă informaţii 
utile despre competitivitatea mediului comunităţii, despre locuitori, 
despre modul în care înțeleg să valorifice resursele naturale, să îngri- 
jească pădurile, toate componentele peisajului. Produsele locale sunt 
mai căutate dacă provin dintr-un sat nepoluat, cu peisaj armonios, cu 
aer pur și apă cristalină... 


$. Posibilitatea construcţiei competitivităţii comunităţilor ține de le- 
gătura dintre aspectele materiale și nemateriale, ţine de resurse (mate- 
riale, financiare, umane), de identitatea culturală, de adeziunea locui- 
torilor la proiectele colective reuşite, de parteneriatul public-privat etc. 
Sunt competitive comunităţile rurale în care agricultura este mecani- 
zată, tehnologizată, în care proprietarii funciari au grijă de spaţiile na- 
turale protejate, dezvoltă rețele turistice, rezidenţe secundare, structuri 
de primire, aduc intreprinderi etc. 


Nu există soluţii de creştere a competitivităţii „venite din cer”. Trebuie 
făcută analiza situaţiei existente, a practicilor de valorificare a resurse- 
lor, a valorilor împărtășite. Ce atitudine au locuitorii față de riscuri? 
Ce atitudine au față de nou? Au fonduri? Sunt ele dirijate către punc- 
te-cheie ale economiei locale? Ce blocaje există? Băncile se interesea- 
ză de proiectele rurale? Există alternative la lipsa fondurilor bănești? 
Populaţia se implică în proiecte? Sunt promotori de proiecte antrepre- 
noriale? Au satele tradiția cooperării, a colaborării? Sunt tineri în lo- 
calitate? Vor să rămână? Vor să plece? De ce? Sunt ocupaţii sezoniere? 
Sunt asociaţii? Au raporturi cu învățământul, centrele de cercetare, cu 

alte instituții care pot sprijini dezvoltarea rurală? Cine şi cum identifi- 
că nevoile locale individuale și colective? Este eficientă comunicarea 
publică? Analiza prospectivă urmăreşte identificarea de oportunități, 
de soluții etc., analiza dificultăților şi a mijloacelor este însoțită de ana- 
liza priorităților privind informarea, animarea, mobilizarea, acțiunile 
reuşite. 


6. Bune practici de creştere a competitivităţii satelor 


Diversificarea producției. În Valea del Jerte (Estremadura, Spania), re- 
cunoscută pentru cultivarea cireșului, se face o ţuică de calitate din va- 
lorificarea cireşelor ce nu pot fi date la consum ca fructe, sau care nu 
pot fi culese fără să le fie afectată calitatea. S-a făcut câţiva ani cercetare 
în vederea promovării băuturii alcoolice obținute acolo, au fost for- 
maţi antreprenori locali în industria agro-alimentară și turismul zonei. 
Imaginile cireșilor în floare a fost folosită pentru promovarea băuturii 
respective, dar și a teritoriului local. 


Crearea de activități complementare. În Sierra de Francia (Spania), cu- 
noscută pentru producerea unui jambon crud („Pata negra”), un grup 
de acțiune locală a pus în act o strategie vizând lărgirea ofertei locale, 
începând cu reluarea unor meşteşuguri de altădată, cu sporirea capa- 
cității de găzduire de bună calitate. A fost creat un centru multifunc- 
tional de servicii de redescoperire, păstrare, dezvoltare a unor tehnici 
tradiționale, dar şi de sporire a capacităţii turistice prin reamenajarea 
unor case tradiționale şi activități de formare a sătenilor implicați în 
rețeaua turistică. 


Repoziţionarea pe anumite nișe ale pieţei. Identificarea electronică a ani- 
malelor, dezvoltarea unor noi tehnologii bio aplicate în agricultură, în 
mici crescătorii de vaci de lapte, pentru a le ajuta să pătrundă pe piaţă, 
a fost un obiectiv al proiectelor derulate în Pays de Gâtine (Poitou- 
Charentes, Franţa) şi Torridge (Anglia). A fost promovată strategia 
comercializării comune a produselor. 


Ameliorarea calității produselor și a comunicării cu posibilii cumpărători. 
Ameliorarea calității cărnii de vițel şi de miel a fost obiectivul prin- 
cipal al colaborării între producătorii din South Kerry (Irlanda) et 

Garfagnana (Toscana, Italia). A fost construită o „hartă a calității” şi au 
fost intreprinse acțiuni comune de ameliorare a comunicării cu poten- 
ţialii cumpărători din mai multe țări. 


Implicarea unor proprietari funciari deschişi către investiţii locale. În 
Terras Dentro (Alentejo, Portugalia) una dintre strategiile de dezvol- 
tare a comunităţilor a vizat valorizarea identităţii teritoriale şi a culturii 
locale în jurul imaginii „Terras do Cante” (Ţinutul cântecului), prin 
mobilizarea unui număr mare de promotori de proiecte care voiau 
constituirea unui turism cultural de calitate, completat cu activități de 
construire a competitivităţii pe termen mediu și lung, prin formarea 
profesională a şomerilor, prin noi strategii de comunicare etc. 


Afirmarea specificităţii locului centrată pe grupuri-țintă de vizitatori. 
Pentru a ameliora oferta turistică din Parcul Naţional Tauern (Austria), 
mai mulți operatori locali s-au specializat în turismul familial. Au fost 
identificate tot felul de activități familiale menite să implice copiii și 
părinții turişti: activități exterioare (jocuri în pădurea din apropiere, 
amenajarea piscinei, prezentarea unor animale domestice, plimbări cu 
poneiul, admirarea unor colecţii de minerale, roci etc.) sau în gospodă- 
rie (jocuri de societate, gătitul preparatelor tradiționale în bucătăria la 
care turiştii aveau acces). Fiecare element arhitectural și de infrastruc- 
tură a fost astfel conceput încât să reflecte gusturile membrilor fiecărei 
familii, iar unii au făcut cursuri pentru a fi pe placul clientelei. 


Valorizarea specificului local. În Marsica, proiectul „Rădăcini” a avut ca 
scop păstrarea tinerilor în localitate. Educatorii şi elevii au fost princi- 
palii promotori și actori ai unor proiecte în acest sens. Elevii au fost 
sensibilizaţi să descopere locul, produsele locale, diferite ocupaţii şi 
activităţi, costume și obiceiuri, fiind imaginate toate utilizările posibile 
a unor produse, sevicii, activităţi în colaborare cu antreprenori locali şi 
operatori locali din turism. 


Constituirea unor oferte colective. Pe parcursul a patru ani s-a constituit 
„Way of Kăse” (Drumul brânzei), în zona Bregenzerwald (Austria), şi 
„Cross-Strecke”, în Drenthe (Olanda), care au urmărit integrarea tutu- 
ror producătorilor bio din aceste zone. 


Crearea unui „mediu imaginar”. Meşteşugari din Pays Cathare 
(Languedoc-Roussillon, Franţa) au creat produse ce amintesc de isto- 

ria religioasă a locului, de tot felul de mistere, dar și de lupta de rezis- 
tență etc. 


Structuri de distribuție ṣi promovare a produselor. „Bia Na Ri” (Hrana 
regilor) este numele unei structuri cooperative create pentru a comer- 
cializa specialități alimentare din Shannon (Irlanda). La ora actuală ea 
grupează oferta majorității producătorilor de brânzeturi din zonă şi are 
piață de desfacere printre toți hotelierii, proprietarii de magazine din 
toată Irlanda. 


Complementaritate între intreprinderi mici şi mari. În Navarra (Spania), o 
asociație regrupează 25 de producători de alimente, produse artizana- 
le, industriale, intreprinderi din diverse sectoare care produc brânză 
(Roncal și Idiazabal, „cuajada”, „natillas”), carne, „chorizos” (cârnaţi 
afumați, pipărați), lichioruri („Pacharan”), cidru, conserve de legume, 
marmelade, ciocolată, produse de patiserie tradițională. Asociația s-a 
preocupat de câștigarea pieței zonale, dar și de promovarea şi vânzarea 
produselor la târguri internaţionale. 


Adaptarea la cererea locală slabă şi dispersată. În Haut-Allier (Auvergne, 
Franţa), un proiect a vizat crearea unor servicii prestate de agricultori 
care au făcut contracte cu intreprinderi publice pentru întreţinerea ca- 
binelor telefonice, restaurarea unor piese vechi de patrimoniu, fabrica- 
re de mobilier tradițional etc. 


Activități plecând de la resurse neutilizate anterior. În zona Ross & 
Cromarty (Scoţia), o asociaţie a grupat 15 cultivatori de ciuperci, în 
cadrul unui proiect (Highlands Birchwood) care viza promovarea şi 
valorizarea unei varietăți scoțiene de mesteacăn (lângă aceşti arbori 
cresc ciuperci de o foarte bună calitate). Membrii asociaţiei au cum- 
părat împreună materii prime şi echipamente la prețuri avantajoase, au 
cultivat ciuperci de mesteacăn care au fost foarte bine vândute pe piaţă. 


Servicii locale pentru evitarea degradării localității. În insulele 
Gulholmen et Karingon (Suedia), în faţa declinului serviciilor şi a 
degradării infrastructurii localităţilor (consecinţe ale diminuării pes- 
cuitului), asociaţiile locale au decis să se organizeze pentru evitarea 
degradării patrimoniului local. Astfel, ei au început cu reabilitarea 
caselor, a serviciilor de transport, a altor servicii vitale care să împie- 
dice plecarea tinerilor. 

Lupta contra depopulării. În Jämtland (Suedia), când s-a ajuns la o den- 
sitate de 3 locuitori pe km? - fapt care a dus la dispariția serviciilor, la 
închiderea şcolilor etc., trei dintre satele zonei s-au mobilizat pentru a 
pune în act o strategie de repopulare. Au fost construite case pentru in- 
stalarea unor familii tinere, au fost reamenajate grădinița și școala pri- 
mară, au regenerat servicii esenţiale (dispensar, farmacie, sală de sport, 
echipamente de petrecere a timpului liber etc.). După ani de eforturi, 
tendința demografică a fost inversată. 


Scoaterea la lumină a unor produse și priceperi pe cale de dispariție. 
„RELANCE” este numele unui proiect din Cévennes (Languedoc- 
Roussillon, Franţa) privind reluarea unor activităţi, intreprinderi, ex- 
ploatăţii agricole pe cale de dispariţie din... lipsă de urmaşi. Membrii 
au alcătuit o bază de date privind toate aceste ocupaţii, iar cu sprijinul 
CCI şi al altor structuri publice au reperat antreprenori interesaţi să se 
instaleze în zonă și să se implice în reluarea acestor activități. 


Construirea de instrumente vizând competitivitatea pe termen lung. 
„Muzeul mierii” din Portodemouros (Galiţia, Spania) a devenit mai 
mult decât un muzeu: un spațiu multifuncțional consacrat apiculturii. 
El găzduieşte o intreprindere care produce miere, un loc unde se furni- 
zează sprijin tehnic crescătorilor de albine, un loc unde se pot închiria 
echipamente, unul pentru servicii de control al calității etc. 

Liliana ROSTEA 


Gânduri emigrate 


1; 


Am ajuns în Spania pe la sfârşitul lui octom- 
brie. Se răcea. Umed. Pătrunzător. Ziua fri- 
geau razele, dar nu aveau putere să încălzească 
aerul. Unicul loc cald iarna îmi părea automo- 
bilul parcat la soare. Frigul l-am memorizat 


LR. — profesoară de limba Pentru totdeauna. Nu conta câte haine pu- 


şi literatura română şi neam pe mine, el intra până la oase cu aerul 
limba latină, magistru în inspirat, prin buricele vinete, de aceea poate 
filologie. A profesat la școala deseori, stând cu picioarele pe reşou, îmi 


Waldorf, la Liceul „Miguel A n N 
| gue! aminteam soba de la bunici şi lemnele tros- 
de Servantes", la Casa Limbii ? 


Române. Între 1999 şi 2007 nind în vatră. 
a activat în calitate de lector 
superior la Catedra filologi 
română a ULIM. În 2013 
făcut studii de omologare 
titlului: licenţiat în Filolog 
Clasică la Universitatea d 
Murcia, Spania, ţară în care 
locuieşte din 2007; studii de 
limbă spaniolă la Institutu 
Cervantes, Alicante (2014); 
Master în pedagogie, 
Universitatea Migue 
Hernández, Elche pul, că trebuie să am răbdare şi să muncesc — 


(2014-2015). prima casă în care am simţit căldura iarna, 


Vara năvălea repede, ca o pedeapsă, lungă și 
insuportabil de caldă. Uscată, prăfuită, insi- 
pidă. Cel mai greu m-am împăcat cu clima și 


cu ideea că aici trebuie s-o iau de la capăt. De 
la nimic adică. Am căutat mult de lucru şi nu 


Spoo D 


mă puteam rupe de casă, copiii erau mici, nu 


aveam niciun ajutor. 


Prima casă pe care am dereticat-o pe bani a 
venit ca un semn că totul va fi bine, cu tim- 


de la mişcare tenace sau de la căminul imens 
din salon. Pereţii erau calzi și mirosea a lem- 
ne proaspăt arse, ca la bunici. Stăpânii casei 
erau o profesoară și un funcționar, foarte rar 
coincideam, ajungeam când dânșii erau deja 
plecaţi la serviciu, găseam totul în ordine per- 

fectă, trebuia doar să şterg praful, căci unul dintre ei avea alergie sau era 
astmatic, şi să aspir podeaua, plasele contra ţânţarilor, să dezinfectez 
vreun dulap la bucătărie și alte minuţiozități. Biblioteca o dereticau ei, 
carte cu carte, dulap cu dulap, perete cu perete, mii de cărți, codificate 
şi introduse în baza lor personală de date. Intram doar să spăl podeaua. 
Şi trăgeam cu ochiul la biroul din mijlocul încăperii, pe care stătea un 
suport sprijinind „Palmeras en la nieve” de Luz Gabaz, de fiecare dată 
deschisă la o nouă pagină, o enormă lampă veche cu bec LED, flori 
proaspete şi creioane colorate pe albume mâzgălite vesel. Dânşii aveau 
o singură fiică, care le adusese pe lume o singură nepoțică, pentru care 
au reformat toată casa și altarul acesta din bibliotecă tot pentru dânsa 
era chibzuit. La ai săi 5 anişori unul dintre bunici o lua în braţe în serile 
de sâmbătă și îi citea până începea a clipoci. 


Biblioteca era cel mai cald loc din acea casă și din acel oraș și din tot uni- 
versul, în orice anotimp, pentru că îmi amintea de casa părinţilor, de mica 
bibiotecă de acasă și pentru că m-a inspirat să-mi strâng una proprie și să 
nu mă las de carte, să fac studii și să nu mă pierd printre mopuri şi mături. 


2, 


Poate sunt lucruri mai de preț decât oamenii, timpul și sănătatea, poate 
prețul este o chestie atât de relativă, încât n-ar trebui să-i dăm deloc 
importanţă. 


Luni am fost la Josefina, o frumuseţe de femeie, cu toate virtuțile la locul 
lor, mamă a trei copii aranjati. Care își trăieşte viaţa între salon şi bucă- 
tărie, punând și strângând masa pentru oricine îi deschide poarta. De la 
dânsa miroase a mâncare bună, cosmetică scumpă şi medicamente pu- 
ternice. Toată viaţa a purtat singură grija casei, chiar dacă din afacerea 
familiei și-ar fi permis să angajeze un ajutor de nădejde, dar ei îi părea că 
are destulă energie pentru toate, mai ales pentru a-i bucura pe cei dragi. 
Se porăia prin gospodărie, mi-a pregătit lucrurile cu care îi fac curăţenie 
în casă și o punguţă cu dulciuri pentru când voi termina treaba. 

Josefina are trei copii foarte frumosi, îi seamănă în toate, până și felul 


de a pronunţa cald și binevoitor cuvintele, până și licărul şmecher 
din ochi. 


PROZĂ BEJ 


I-am împrospătat casa, n-am avut de transpirat, am șters cu soluții pro- 
tectoare mobila, am trecut cu peria de pene lustrele, am spălat geamu- 
rile şi gresia. 


Ne-am înțeles că dacă prietena mea, pe care o înlocuiesc acum în lucru, 
are cumva alte planuri (şi eu ştiu că ea are, dar nu i le pot divulga deo- 
camdată), apoi voi continua cu placere să-i fac curăţenie. Şi ea s-a bu- 
curat tare să mă audă vorbind de planuri pe viitor, să facem înţelegeri 
de durată, parcă s-a înviorat, chiar și licărul s-a înviorat. Dar i-am spus 
că nu mi-e comod să mătur, iar cu aspiratorul aş consuma mai mult 
timp şi cum vara scoate toate covoarele, apoi ar fi bine sa cumpere un 
mop de strâns scama, pentru că păr nu este, deloc, pe nicaieri, după 
chimioterapii pur şi simplu nu mai este. 


3: 


Am observat aşa o tendință prin casele în care fac curățenie: cu cât 
viața omului e mai sumbră, cu atât mai albă îi este casa, de la pereți şi 
mobilă până la şurubul din ială cu tot cu cârpe de dereticat. De parcă 
vopseaua ar avea putere să ascundă totul... 


Azi se întrevede o zi deosebită, la fel de grea ca altele, dar plină de cu- 
loare. Din ușa casei la care mă aşteaptă mopul și un lighean de produ- 
se chimice încep să mă simt dereticătoare la Museo del Prado sau la 
Louvre. Totuna. Căci oricum încă n-am strâns bani de vreunul, nici 
cunoștințe suficiente să le deosebesc. 'Trebăluiesc la niște bancheri, 
despre care ai zice că sunt pictori, dacă nu ai cunoaște nimic altceva 
decât cum arată casă lor de vacanţă. Lumea (bogată) din capitală are 
reşedinţă de vară pe coasta mării. Capricii. Stau în ea doar două săptă- 
mâni de vară, iar întreținerea anuală îi costă cât trei vacanțe pe insule- 
le Hawai. Pentru că în Hawai te duci și vii cu valiza, iar într-o casă ca 
aceasta rămân pe totdeauna cărţile citite și scrise de copii, fotografii 
îngălbenite, haine strâmte și alte vechituri dragi. 


Dihania de construcție, modest decorată și sumar mobilată, e plină de 
lucrări atârnate haotic pe toţi pereţii, până şi pe cei de la bucătărie, pes- 
te care sar harnic stropi de ulei din tigaia cu calamari rumeni. Multe 
dintre aceste „opere” sunt semnate de gazde, iar restul — de nimeni, 

poate gazdele o fi uitat să-și pună semnătura. Unele tablouri sunt totuși 
destul de bunișoare, respectând legile luminii, proporţii, game, paleta, 
spectru, deci dacă oamenii aceștia nu erau să se ocupe toată viața de 
îngrijirea conturilor străine, aveau să creeze mult frumos. 


Cât am lustruit podeaua și am călcat un braţ de rufe, în ogradă au intrat 
neîncetat diferite voci, care întrebau de sanatate, pentru că mereu se 
întreabă de copii, pe unde sunt și ce fac, de dinţișorii nepoţicăi, dacă 
au ieșit, de cum suportă arșița, de când au venit și când pleacă și de alte 
lucruri mărunte pe care nu aveam timp să le ascult. Pentru fiecare voce 
s-a găsit un răspuns cald și binevoitor. 


Ştergând praful şi păianjenii de pe rame, am auzit stăpânul la spatele meu. 


- De obicei, unele mai cad la șters, ca-s fixate prost. Nu-ţi face griji, nu 
au nicio valoare, decât sentimentală. Pe acesta cu geamul deschis l-a 
pictat Tere însărcinată, iar acesta cu pescărușul e al meu, acestea sunt 
ale fetelor, de când umblau la grădiniță. Toată viaţa noastră e în aceste 
desene... 


Nu-mi puteam rupe ochii. Mă minunam câtă frumuseţe și culoare ge- 
nerează o minte obișnuită cu cifre şi calcule, probabil frumosul începe 
din om, din felul său de a-și exterioriza lumea interioară, de a atrage, 
de a fi accesibil. Și mă tenta, pe de altă parte, ca fapt divers, să-l întreb 
dacă n-a auzit cumva de frauda bancară din Moldova, căci dânsul e din 
domeniu. Nu găseam momentul și am considerat că nici nu face. Dacă, 
Doamne fereşte! îi dau omului idee de păcat. Se duce pe apa Medite- 
ranei toată idila aceasta în splendoare, de culori senine şi parfumuri 
fine, dragoste și înțelegere, calamari rumeni, vazoane cu flori, perdele 
scuturate peste geamuri de briza mării. 


4. 


În fiecare casă unde am ajuns să fac curățenie m-a adus recomanda- 
rea de la o persoană de încredere. Lumea nu acceptă necunoscuți să le 
răscolească intimitatea, să le atingă toate lucrurile, să le vadă dezordi- 
nea și gunoiul nescos după ușă. Încă n-am auzit de la nimeni să fi lăsat 
chei și coduri de securitate sau pinuri de alarmă pe mâna primului user 
cu care s-a ciocnit în Facebook sau LinkedIn fără recomandare. Şi nu 

aveam să-mi caut niciodată de lucru pe net, până la prima dată desigur, 
pentru că oricum odată și odată se întâmplă prima. 


Am reacționat din curiozitate şi interes la anunţul postat de cineva într-un 
grup de socializare, căutând o menajeră pentru vacanțe. Ne-am sunat și 
am convenit să le cunosc casa și, presupun, să mă cunoască. Mi-a cerut 
un buget şi m-a întrebat de disponibilitate. Am coincis în toate. 


Aşadar, într-o seară de joi iacătă-mă-s descotorosind praf stătut şi pă- 
ianjeni demult defuncți la gospodăria unui cuplu de englezi, care apar 
în zonă de două ori pe an și sunt mai des ieşiţi prin localuri, la plajă, 
shopping, parcuri de distracții sau vizite. Locuinţa m-a cucerit din pri- 
ma — compactă, dar încăpătoare, bine organizată, calitativ construită, 
luminată dozat, simplă. 


Mica familie s-a aşesat să cineze spre chindii la terasa din care se des- 
chide o vedere nemaipomenită spre livezile de lămâi, portocali şi bun- 
galow-uri alb-galbuie, desenate ca știubeiele printre copaci — soții, 
neschimbaţi de la piscină, copilul cu năsucul ars de soare şi bunicul — 
tatăl ei, socrul lui — proaspăt ras şi parfumat, despre care m-am tot între- 
bat, oare în ce film l-am văzut și dânsul s-a tot uitat la mine, de parcă m-ar 
fi cunoscut de pe coperta vreunei reviste de bulevard. Ei, după şaptezeci 
nu-i mare gafă să confunzi menajera cu vedetele din presa galbenă, mai 
ales când dai chef în casa de vacanţă și cinstești ginerele cu care mai de 
care vinuri spaniole, dar mai intâi le guști și le răsguști, căci ești depar- 
te de doctori, farmacii, analize, diagnosticuri şi toți dracii în alb care îți 
întunecă viaţa. Bătrânul cu un aer ascuns de aristocrat, atât de ascuns 
că înşiră pe o ladă întoarsă de plastic franzela ruptă cu mâna, un caș de 
Leon, ciopârțit stângaci, și trei pahare clătite cu furtunul de la piscină. 
Ah da! Aristocrat sadea totuși pentru șervețelele aranjate în triunghi și 
pentru cuţitele cu furculițe de care nimeni așa şi nu s-a atins. De câte 
ori a trecut spre frigider m-a întrebat cum mă simt, dacă vreau să beau 
ceva rece ori să-mi facă o tartină din pâine şi brânză ruptă cu mâna lui, 
desigur, de aristocrat voalat. La început am refuzat, pentru că mi se părea 
interminabilă dezordinea, pe la jumătate eram sigură că am sticla mea de 
apă în rucsac, iar când am realizat că am uitat-o şi mi s-a uscat limba pe 
dinţi, nici n-a fost nevoie să cer, dânsul repejor a căutat la rece: 

— Sarkly or still? 

— Still please. Thanks. 

— You have the same accent like she. 
- Like who? 
— Like our housekipper in London. She is from Moldova too. 


Am zâmbit măgulită. Deci iată cine mi-a semnat recomandarea... 

S-au căsătorit după ce ea rămăsese singura nemăritată în cercul său de 
pietene. El absolvise facultatea, încercase câteva posturi care nu i-au adus 
satisfacție, nici bani şi înţelesese că are nevoie de o schimbare. Mai exact, 
de o mutare într-un mediu benefic. Şi a ales-o pe Susi, fată din mahala, 
dintr-o familie bună, înstărită, cu relaţii. Părea că sunt suflete pereche, că 
seamănă, că se completează, dar căsnicia i-a înstrăinat atât de mult, încât 
uneori li-i frică să rămână singuri, împreună, după aceeași ușă. Pe iubirea 
lor s-a pus un strat gros de praf, și eu nu sunt specialistă în din acesta. Mă 
duc la ei săptămânal să-l șterg pe cel care se vede, zboară îndrăzneț de la 
aparatele de aer condiționat și ventilatoare, străbate geamurile deschise 
toată vara şi se amestecă cu sumedenia de păr împrăștiat prin casă. Susi 
(de la Susana, Asunsion, sau cine-o știe) nu trece niciodată cu aspiratorul. 
Are alte responsabilități, pe care le numește filozofic priorități: cumpără- 
turile, Zumba, Pilates, spălatul, care de fapt e auto, cina și, în primul rând, 
copilul — prin el își motivează existența liniară. ÎI duce la școală, zăboveşte 
la vorbă cu alte mame negrăbite ca dânsa, își bea cafeaua cu vreo prietenă 
la „Tres Palmeras”, cumpără pâine, vorbeşte cu cine îi iese în cale, pune 
rufe la spălat şi iarăşi se face vremea de adus copilul de la şcoală. ÎI duce 
şi îl aduce de la activităţi extraşcolare, iar cum într-o oră nu reușește să 
facă prea multe prin casă, mai bea o cafea cu cine nimereșşte la chindii sau 
priveşte serialul. Când am văzut-o prima dată avea cearcăne de oboseală, 
crea impresia că muncește opt zile din șapte, apoi mi-a zis că n-a simţit 
necesitatea să însușească vreo profesie. Moșştenise casa de la părinţi, o vilă 
la mare — de la bunici, şi un cont grosuţ — de la alți bunici, iar oboseala o 
copleşea de la rutină; prea multe avea de făcut pentru cei din jur şi aproa- 
pe nimic pentru sufletul ei. N-a învăţat-o nimeni că pe femeie o prinde 
bine acea doză decentă de egoism și o pereche de vicii prinse ca florile de 
chip, la vedere, oriunde agaţă mai ușor privirile curioase. Când s-o înveţe? 
La rugăciunea de seară sau la cea de după masă? Mama i-a povestit despre 
sfinți şi aripi, nu despre ceea ce înaripează o femeie. 

Joi era ca de obicei foarte puţin satisfăcută (!) sub toate aspectele, 
inclusiv. S-a împiedicat de căldarea mea, nu i-a plăcut cum am șters 
oglinda din baie și geamul din debara. A oftat. A răsuflat greu. A icnit 
semnificativ. A aruncat supărată cămăşile soțului pe masa mea de căl- 
cat, demonstrând că motivul insatisfacţiei este tocmai acel pe care l-am 
intuit. M-aș fi putut supăra și eu, căci menajeră nu înseamnă slugă, și 
dânsa conștientizează, când este în duși mai buni. Aș fi putut s-o rog să 
nu mi se învârtească printre picioare și să nu-mi irosească timpul. Dar 
mi s-a făcut milă, am ţinut cont că-mi plăteşte bine și trebuie să-i ofer 
din oficiu senzația de imprtanță, poate aceasta este una dintre puţinele 
ei ocazii de a se simți importantă. Am mai șters o dată oglinda și gea- 
mul, am strâns apa din timpul meu neplătit, mi-am luat banii pe care îi 
adun de fotbalul fiului și m-am despărțit respectuos. După ușă mi-am 
aranjat părul împrăștiat și blugii stropiţi. Arătam desigur ca o biată ne- 
căjită ce tocmai ieșise de la dereticat, dar de peste geamul mașinii cura- 
te se vedea numai zâmbetul de mulțumire că mi-am făcut munca şi cu 
o femeie pe a cărei iubire s-a pus praful. 

De trei săptămâni nu am avut o zi liberă, degeaba îmi făceam griji că 
se va rări lucrul din toamnă. Trăim într-o zonă turistică, cu tendinţe de 
amorțire spre anotimpurile reci, prin urmare, în sezon lumea nu se pre- 
ocupă deloc de odihnă, nici după încheierea sezonului nu se preocupă, 
câştigul e binevenit oricând. Drept că oboseala începe să dea de știre. 
Mâinile și picioarele mai pot, dar mintea o ia razna în semn de protest. 
Ea probabil vrea odihnă, vrea să hrănesc stomacul la timp şi uneori cu 
ceva deosebit, vrea linişte, vrea hrană spirituală și mai vrea, ca orice 
minte de femeie sub patruzeci, o doză de admiraţie. 


Coteam dimineaţă spre casa Jozefinei, cea frumoasă, care este mai pu- 
ternică decât boala cu care luptă și care are trei copii deosebit de sim- 
patici, dar unul — fiul cel mai mare — în avantaj detașat, mereu ocupat și 
preocupat. El deţine o fabrică de chipsuri lângă casa părinţilor şi când 
maică-sa nu-i acasă, îmi deschide poarta, îmi pregăteşte lucrurile, mă 
păzeşte de câine și dispare fără măcar să-şi dea seama cui i-a dat drumul 
în casă. 

Deci mătur și şterg praful cu peria de pene de pe pozele familiei unde 
zâmbeşte fericit. În copilărie avea o mutricică hazlie, pistrui şi breton lins 
numai în poze cred că, dar s-a copt într-un chip pur și simplu atrăgător. 


Îmi caut de treabă și îmi dau seama că aproape m-am împăcat cu 
ignoranţa lui şi a oricărui bărbat care trece pe alături absent, pentru că 
artificiile s-au stins, armele au ruginit, anii și-au luat avid tot ce au avut 
de luat. Straniu, doar că gândurile acestea stăruie mai insistent în timp, 
şi de la oboseală se acutizează, de parcă mintea nu are altă treabă decât 
să protesteze în zadar. Cand colo, hop! dispare apa de la robinet, de la 
toate robinetele din casă, pentru că pe stradă se fac lucrări de reparaţie 
a sistemului de canalizare, iar lumea nici măcar nu a fost anunțată. 


Eram pe la jumătate, nu puteam lăsa lucrul baltă, căci pierdeam ziua 
şi banii, deci m-am dus la fiul în cauză să-i cer o soluţie. El mi-a zis, 
fără să-şi dezlipească privirea din monitor, că nu are rezerve de apă, 
nici timp să meargă să cumpere, iar apa din piscină nu poate fi folosită, 
pentru că e sărată și conţine prea mult clor. 


Atunci eu i-am zis că las totul aşa cum este și mă duc acasă... pe două 
minute, să aduc apă. Şi dânsul şi-a desprins pivirea de la compu- 
ter şi m-a ţintit prima dată de când fac curăţenie în casă la maică-sa, 
cu admiraţie, drept că nu ca pe o femeie, ci ca pe o angajată care își 
îndeplinește funcţia cu responsabilitate. 


Ts 


Azi fac curățenie la Raquel și Juan, un cuplu de spanioli care după pen- 
sionare au decis să-și cumpere o locuință mică lângă mare, departe de 
forfota şi graba capitalei — un studio cât o colibă, drept că luminos și 
vopsit în alb arată destul de plăcut. 


Sunt a doua oară în această casă, deci am la disoziţie cel mult două ore 
să le-o fac lună, prima dată lucrasem după reparaţie, mi-am lăsat unghiile 
până la carne în ferestrele lor și în bucătăria uleioasă. Domnii mă anunţă că 
între timp pleacă să ia dejunul și, dacă am nevoie de ceva, să-i sun. 


Fac curăţenie prin casele oamenilor de vreo patru ani ca într-a mea, deja 
am mai mult stil în munca aceasta decât la scris, contează să rămână clien- 

tul mulțumit de rezultat, dar și mai important e să nu-i treacă prin minte că 
altcineva ar fi în stare de mai bine. Mă mișc iute, ador să văd cum se schim- 
bă încăperea după ce invadează prospețimea şi aromele tari de produse 
parfumate. Două ore trec pe nesimţite. Stăpânii se întorc punctuali și calcă 
pe unde s-a uscat podeaua. Raquel mă întreabă ca printre altele dacă n-am 
văzut un portmoneu sau o gentuţă, așa și nu reușesc să înțeleg ce anume, 
pentru că vorbește frânt, îmi evită privirea, pare descumpănită. Îi răspund 
că n-am observat ceea ce caută dumneaei, pentru că nu mă concentrez la 
obiecte, le mai mut din loc, se întâmplă, dar cu mare grijă, să nu le deteri- 
orez. Dânsa continuă să-mi explice de culoare, formă, unde se afla, cu ce 
semăna, preocupată de dispariție și la mine încet-încet începe să ajungă 
că Raquel, ca doamnă delicată și educată, nu mă învinuieşte de dispariție, 
dar se interesează și, deoarece nu-i pot prinde privirea, căci se uită la toate 
nimicurile numai nu în ochii mei, repet cât pot de sincer: „N-am văzut, 
doamnă” Îmi strâng lucrurile, îi salut respectuos și plec. 


Mă așez la volan și pornesc stoarsă spre casă, peste vreo doi kilometri 
încep să văd două benzi în loc de una şi multă ceaţă, ameţesc, opresc, 
să nu mă transform în pericol. Mistui greața de la această situaţie biza- 
ră, cu o parte de minte îi dau femeii dreptate să mă banuiască de furt, 
dacă nimeni nu i-a călcat pragul casei, cu alta însă vizualizez zecile 
de case în care am fost lăsată singură cu bani la vedere, aur, diaman- 
te, obiecte scumpe și cele trei facultăți cu două mastere, după care nu 
doar că nu m-am realizat, dar curăț mizerie străină și înfrunt acest gen 
de stupidități. Pun pe cântar ce e mai bine — să mor de foame ca pro- 
fesoară în țară sau de umilință printre srăini, dar cântarul stă ţeapăn și 
asta mă sufocă definitiv. Respir des să-mi revin, că acasă mă asteaptă 
tot ce am mai scump și mai drag, Îi dau imaginar un șut cântarului și 
pornesc motorul, în timp ce o bătrânică obosită pune o legătură de 
cărți pe capota mașinii mele, duce un sac de gunoi la tomberon și se 
întoarce după cărți şi eu sar arsă: 

— Ce vreţi să faceţi cu cărţile? 

- Reciclez. 

- Daţi-mi-le mie, va rog. 

— Vai! Îmi faceţi o favoare, să nu le car. 


Mă fac comod și dezleg funia, găsesc ceva interesant, ceva scump, 
ceva bun, ceva ce căutam demult, dar niciodată nu-mi ajungeau bani 

să cumpăr, deoarece prioritatea o deţine acuarela și cărțile de povești 
pentru copii. Răsfoiesc, citesc selectiv, mă copleșeşte o bucurie imen- 
să. Mă simt profesoară şi persoană de încredere, femeie perfecționistă 
care face cea mai minuțioasă curăţenie din lume, mă simt cântarul care 
suportă orice pui pe el și... greutăţile. 


8. 


Cel mai tare mă tem când fac curăţenie în casa cuiva, să nu stric ceva. Pentru 
a evita riscul, mi-am inventat strategii și trucuri — moderez viteza în zonele de 
pericol, scot mănușile, usuc palmele, calculez distanţe, nu pun mâna dacă nu 
sunt sigură. Așa de tare mă tem și atât de meticulos ating lucrurile casabile, 
mai ales cele de preţ, că oricum uneori se întâmplă. De frică se întâmplă și, 
de obicei, în primele zile, când nu prea cunosc casa și tremur să nu reușesc. 


În casa Jozefinei am stricat o farfurie, nu era un blid simplu de supă. 
Lucram a doua oară în casa ei, stresată, desigur, că nu reușeam să res- 
pect timpul consumat de către menajera precedentă, mă porăiam ca 
un prâsnel și am atins cu cârpa, fără să-mi dau seama, suportul în care 
stătea acea farfurie pictată cu o inscripţie ce nici n-am reușit s-o citesc. 
Farfuria s-a rostogolit pe podea și a plesnit. M-am gândit trei secunde 
ce să fac; în prima să recunosc, în a doua să nu (căci mintea are loc pen- 
tru orice fel de gânduri) şi în a treia secundă m-am dus cu farfuria la 
Jozefina după sentință. Numai că dânsa de la chimioterapii sau pentru 
că este în esență superioară bunurilor materiale mi-a zis s-o arunc la 
gunoi, m-a întrebat preocupată dacă nu m-am tăiat. Şi gata. 


Desigur că nu uit acel moment şi desigur că sunt mai atentă, a doua 
oară nu mi-l pot permite. 


La Dave şi Jo cred că eram chiar prima dată. Nu vedeam capătul mizeriei, 
casa era plină de praf, păr de câini, miros greu, geamuri și oglinzi mur- 
dărite de mușşti. 'Terminasem etajul şi aspiram salonul, stăpânii tocmai 
reveniseră dintr-o vacanţă în care lăsaseră locuinţa unor chiriași nepă- 
sători. Deci aspiram, periam pereţii, ștergeam mobila, spălam podeaua 
cu mopul, iar într-un moment de neatenţie l-am rezemat rău de cămin și 
mopul a lunecat lin pe marmura lucioasă pănă peste lampa tocmai cum- 
părată şi instalată, pe care a crăpat-o ca pe o coajă de ou. Nu mi-au trebuit 

nici două secunde să-i spun lui Jo cum am țăndărit lampa. „Which lamp? 
Oh! Fuck!” Drept că acest „fuck!” nu mi se adresa, parcă aşa deduceam — 
erupea ca forma ei obişnuită de indignare și nu m-ar fi deranjat deloc 
dacă în acel moment ar fi zis că îmi este recunoscătoare pentru servicii, 
dar o să găsească pe altcineva mai responsabil. Jo n-a mai zis nimic, căci a 
apărut Keven - fiul ei — cu soluţia: „Mamă, eu mâine am să întorc lampa 
la magazin și am să le zic că așa am descoperit-o când am deschis cutia. 
Voi cere să ne-o schimbe. Rahat de lampă! nu vezi ce sticlă fină, dacă n-o 
strica Lili, era s-o stric eu sau câinii.” Şi gata. 


La Christopher n-a fost cu Doamne ajuta! De când lucrez la ei, mai mult 
de trei ani, dar chiar de fiecare dată, are loc vreo ciudăţenie nenorocită — 
odată am scăpat pisica în bucătărie și s-a pișat pe gresie; am pierdut cheia de 
la poartă în pietrișul de la intrare; am uitat lumina aprinsă; am uitat s-o las 
aprinsă pe cea de afară; am tras prea tare jaluzeaua până a intrat în cutie și mi- 
am rănit degetele s-o scot; am rupt un moţ de la fața de masă scuturând-o; 
am aruncat la gunoi din neatenție filtrul de la aspirator. Deci de toate, dar re- 
parabile, până în ziua în care am spart un obiect drag lor — o bucată de lut — o 
oală — pe care cineva pictase doi diveri scufundaţi — el e diver. Oala stătuse un 
an rezemată de acel perete cu perspectiva de a fi atârnată. În ziua cu pricina 
spălasem ca de obcei podeaua sub ea, o rezemasem la loc şi făcusem patru 
paşi spre căldare, când am auzit în spate: „pliosc!” şi viața mea s-a împărțit su- 
bit în două părți — de până și după „pliosc!. Desigur că a fost mai bine până la 
„pliosc!, cât greșelile erau reparabile și cât le-am putut transmite acestor 
oameni încrederea că sunt responsabilă, atentă și minuțioasă. Am lăsat oala 
unde căzuse, am terminat treaba, am încuiat ușile și m-am dus acasă să sufăr 
în voie pentru greșeala care se întâmplase la patru pași distanță, căci în ase- 
menea momente nu-mi pot recupera echilibrul, mă mustru până la durere. 


Când am dat ochii cu Christopher să-i povestesc cât de originala căzut 
şi s-a spart oala, el a zis că-i vina lui, pentru că nu-i ajunseseră mâinile 
s-o atârne de mizerabilul perete. Şi gata. 


9, 


Lumea se pregăteşte de 8 martie, anunţă vitrinele pline de flori și cutii 
pestriţe de cadouri. 

Cui i-ar plăcea să sărbătorească iubirea în mizerie? După volumul de 
lucru care instantaneu a crescut în ultimele două zile, deduc că nimă- 
nui. Ba chiar și unde dragoste nu e, vorba artistului, se face curățenie. 


Mă întorc acasă obosită, vreau odihnă, masa întinsă, vreau o baie fier- 
binte cu spumă și perle sărate, esențe parfumate, vreau o cremă grasă 
să-mi înmoaie pielea exfoliată de clor şi amoniac, vreau o cafea — Late, 
Calipso, Irish — ori simplă, cu lapte, apoi să-mi ţintesc ochii în pagina 
cărţii de care mi-e dora treia zi. 


De fapt, vreau dulcișor și dacă bag în mine, pe nemâncate, o porție 
decentă de ciocolată, îmi trece imediat delirul despre esențe și cafele 
cu lichioruri, îmi amintesc ca am de adus copiii de la școală, de pregătit 
o gustare, de-i însoțit la extraşcolare, de pregătit cina, de făcut ordine 
prin casă, de pus cina, strâns-spălat, duș rapid, of, cât echilibru îi oferă 
o porție decentă de ciocolată unei femei împrăștiate. 


Cotesc la Lidl după echilibru. Bag repede în coș o punga de kiwi, iaurt, 
pâine, carne, roşii și alerg să achit, dar mă împiedic de o scenă oarecum 
neobişnuită. Un bărbat în salopetă se foieşte în jurul unui raft cu flori. 
Alege o orhidee. Optează pentru alb-roz. Floarea ca floarea, dar recipi- 
entul de sticlă cu pietricele roşii îmi place tare. Măturătorul simpatic, 
proaspăt ras, e puţin ciufulit, tunsoarea aranjată de vânt îl prinde bine, 
de sub salopeta verde se întrevede gulerul imaculat. Poartă verighetă, 
deci femeia care îl petrece dimineaţa cu dejunul servit şi guler de nea 
chiar merita atâta gest. Domnul mai înconjoară o dată raftul şi mai ia o 
orhidee, le compară, pare mulțumit de ambele și dispus să le cumpere 
pe amândouă. Se simte urmărit şi intuieşte exact din ce punct, îşi ridică 
ochii drept în privirea mea mirată şi zâmbeşte. 


Floarea ca floarea — prea scumpă înainte de această sărbătoare fățarnică — 
cât siropul de tuse pe care uit să-l cumpăr de trei zile şi cât rama pentru 
goblenul pe care aproape îl termin, cât acadelele în formă de inimioare 
pentru toţi colegii de clasă ai copiilor. 


Îmi scutur imaginar zdrenţele de gânduri despre bărbatul cu două flori, 
că poate e ofertă, iar omul trage la gospodărie și mă întorc să cumpăr 
acadele pentru toți colegii copiilor. 

Intâmpinări 


când băgarea de seamă 
se răsfrânge deplin în adânc 
de adânc, aproape de Martorul impasibil 


dintotdeauna presimţit acolo 
totul în jur îşi pierde din însemnătatea 
necugetată pe care i-am acordat-o mereu. 


unde se bănuie ceva, o linie, un contur, ori 
doar o furişare 

nu e nimic, și totuși dezamăgirea mea caducă 
trezeşte în mine o tainică, stranie bucurie. 


în zorii grei de ceaţă 
voalând netulburea 
apei curgând 


zăresc mai întâi prora unei bărci 
desprinzându-se din unduirile albe 


ezitând, atenuând 
o bătaie de vâsle. 


şi deodată țipătul ascuţit al unei păsări 
peste întinderi 


încât închid ochii 
copleșit de efemer 

nu zboară acolo, sus 
ci-n mine, laolaltă cu mine 


pasărea / trezind singurătăţi uitate 


Șoapte 


nimic nu trece în uitare, totul 
se răsfiră cu vremea 
în compasiune. 


tăcerea rarefiată de linişte 
mă sprijină spre a putea 
trece peste noaptea asta. 


aidoma unui cânt ce m-ar străbate 
ca o înfiorare mistuindu-se neștiut 
de nimeni în apa din jurul insulei. 


între iertare și iubire 

mai nicio deosebire 

cântul dus de ape mi-e martor. 
iar dacă adevărul despre un om 
se află în ceea ce el caută mereu 
să ascundă, atunci totul 

se va înfiripa firesc 

ca de la sine acum. 


în după-amiaza scursă, târzie de noiembrie 
o fată s-a oferit să-mi cedeze locul în autobuz 
şi-am surăs lăsându-mi mâna pe umărul ei 


în vreme ce pe parbriz alunecau 
ramuri desfrunzite de toamnă 
acum plouă. bate un vânt rece. 

o ușă se deschide-n beznă. Nimeni. 
ai venit, şoptesc... 


Spinul duinez 


noaptea asta unduind timp înzăpezit peste ape 
e spinul meu duinez, aici pe insulă 
în spatele gratiilor de gheață 


nimic nu e întâmplător. la începutul 
întâmplării aflându-se mereu Unul 


trecutul evocat nefiind nici pe departe 
cel adevărat, servind mereu prezentul. 


pe atunci, ploaia 

era o unitate de măsură 

a singurătăţii decantând o înserare 

sub cornul bizantin al lunii, totul contopit 


în casa iernilor remușcare şi tandreţe 
azi, doar umbrele celor dragi mai freamătă 
ca buzele anei boleyn încă mișcându-se-n 


rugă după ce capul i-a fost retezat. 


o viaţă întreagă aștepți câteva cuvinte 
care sosesc mereu prea târziu 


totul fiind simultan ca într-o carte 
pe care eziţi să o deschizi. 


o viaţă întreagă m-au urmărit ochii vieţuitoarelor 
din spatele gratiilor. mă bântuie noaptea numele 


gravat în fiecare celulă. 


undeva, la un gând depărtare 
o lume neconsolată, etern răbdătoare. 


şi-ncet am luat-o înainte îndepărtându-mă 

mult de cei care venau în urmă. 
se spune că nici n-am fost. 


rătăcit în diminuarea de lumină a străzilor 
printre coloanele de marmură ale băncilor 


în tânguirea târzie a unui saxofon 
îmbătrânind / doare tot mai tare 
splendoarea 


de când lumea, poezia ei niciodată atinsă 
a fost mereu subminată, distrusă, detestată 


şi totul vine pe nesimţite pe aceste meleaguri 
în acest an pe sfârșite. în acest an de salt 


după care nimic nu va mai fi ca înainte 
undeva, doar la o bătaie de inimă 


o lume etern răbdătoare 
neconsolată, din care mulţi s-au dus. 


îi simt mereu în preajmă 
deși din moarte doar iubirea se întoarce. 


când ea se stinge te lasă și harul 


Contopiri 


morții nu rămân în urmă. dimpotrivă 
s-au dus, se află pentru noi 
undeva-n viitor, spune 


se lasă lângă mine pe bancă și tace 
până la sosirea maşinii, pătruns 
de gravitatea celor afirmate. 


nu e straniu, mi-am zis, doar iubind 
se poate gusta concomitent moartea 
în clipa-n care intensitatea ei atinge apogeul, însă 


cine poate întâmpina, dincolo de auz 
sunetul unei roze deschizându-se 


cine poate gusta zorile, mult mai depline 
în firul de iarbă, sub înserarea 
ce se lasă ca o felină? 


când, după o lungă, intimă contopire 
totul devine atât de familiar încât 
îți pare deodată străin 


doar întrebarea înfiripată dinspre o anume sete 
aşterne mereu un drum ce se stinge într-o 
bătaie de clopot, decantând totul în jur. 


pentru unul viața-i rătăcire şi oprire. 
pentru altul rătăcirea, capăt de drum. 


aplecat peste scheletele 
acoperite de pulberea lavei din Pompei 
mai poate vreunul deosebi fugarul de jefuitor? 


vine iarna peste tine, obișnuia 
deseori să-mi spună mama. într-adevăr 


într-adevăr, când inima 
e un grăunte de frig se trezesc demonii. 

Setea 


ce înţelege fiecare 
pe patul morţii 
pare a fi totul. 


e noapte şi bate 
vechiul orologiu 
în salonul pustiu. 


sunt singur. 

atât de singur 

încât aud cum 

se răsfiră fumul de țigară 


şi pentru o clipă sunt 
reprezentantul durerii 


în vremuri de răstrişte 


doar gradul de sete 
ce ne bântuie-n adânc 
ne mai poate însingura 


şi e tărziu şi-n salonul pustiu 
încă mai tremură 

ultima bătaie 

de orologiu 


Noiembrie. Târziu 


au fost duși la apă, dar nu li s-a îngăduit să bea. 
acum s-au dus. s-au stins acasă. subit. 

un privilegiu de care puţini au parte 

am murmurat, păşind sub desfrunziri 


lăsând în urmă până şi mersul, vara 

stinsă-n frunza căzută, pasul 

estompat în auz la adulmecarea 

zăpezii şi deodată nimeni 

nimic nu a mai aparținut morţii 

în contrapunctul de iarnă la căderea de fulg 


Eșarfa tibetană 


de ce să-mi propun depărtări 
când abisul e în mine 


umblam noapte de noapte 
şi doar insomnia ferestrelor 
mă însoțea, inima 


fluturând ca o eșarfă tibetană de rugă, durerea 
o călăuză trezindu-mă reamintindu-mi 


drumul Acasă. ascultam cum se zbate zăpada 
printre trunchiuri. apoi, doar tăcerea 
în alb-negru ca o reculegere. 


acum e martie şi plouă uşor 
şi-n cuibul lor puii îşi înalță ciocul. 


adânc în bezna abisului mă uit 

lent inundat de o lumină în faţa căreia 
toate cuvintele sunt ninsoare peste ape. 
cândva îmi voi întoarce ochii spre nord 
ca toţi cei care-și cunosc dinainte ceasul. 


e lesne să crezi în ceea ce poţi zări: 
sub fluturele care se lasă peste ea 
mâna mea se mistuie 

în siaj de lebădă 

Į Ana-Maria CRIŞAN 


Timpuri noi (poveste) 


i; 


Plouă cu reclame. 
Inundaţie. 
A-M.C.- arhitect, grafician  'Tornadă. 
heraldist atestat, cu activitate 
şi în domeniul artelor vizuale 
(pictură, grafică, fotografie), i > j 
editor / redactor, scriitor Pe pantofiorii roșii fermecaţi 
şi publicist, colaborator (ai unei vrăjitoare). 


permanent al Studioului de Alergi ci limbascoasa 
Radio Tg-Mureş. Născută ÎN färăsă poţi ajunge un ae 
Târgu-Mureş, de Ziua Limbii Cainele? —irälesi 

Române. Licenţe în arhitectură amele: — tralește, 


(1971), Universitatea de dă din coadă la hypermarket, ești tu. 


Te ia pe sus, zăpăcește o lume, 
dar nu te prăbuşeşti bine, mersi, 


n 


Arhitectură, lon Mincu, Și nici măcar nu știe cine îi e stăpânul. 
Bucureşti, şi în teatrologie Face sluj în prostie, 
2006, Universitatea de 
Artă Teatrală, Târgu-Mureş; 
masterate în domeniu 
teatrului (2006-2007). Membru Cui pe cui se scoate. 
al Uniunii Scriitorilor şial  Viaţa-i o poveste de adormit copiii, 
Uniunii Ziariştilor Profesioniști“ care știu multe (mult prea multe), 
din România. A publica 
volume proprii de pozie şi 
cărți pentru copii, materiale 
publicistice, a realiza 
dramatizări radiofonice sau 
montate scenic. 2. 


credincios de nu mai poate, 


nu contează cui. 


dar habar nu mai au ce este acela „vis”. 


Hypermarketul dirijează totul: 
Cine ce produce (deci, trăieşte), 


de la cine cumpărăm, ce ingurgităm, 


cine ajunge — precum hypermarketul — obez. 


E demo, democraţie — 

hypermarketul e deschis mereu, pentru toți. 
Hypermarketul nu fură, 

doar înșală ca un magician — 

te face să îți deschizi singur portofelul 

și să îl goleşti zâmbind, cât ai clipi. 


E-urile (adică Eul) ne determină existenţa, 
săruri de tot felul, 

în sfârșit, succesul alchimiei și sfârșitul. 
(„Ce aromă îmbătătoare ai, domnișoară!”, 
„Ce bine v-aţi conservat, doamnă..., 
„Domnule, ce înlocuitori aţi prefera?”). 
Ofertele şi produsele de 2 bani 

te îmbie cu degringolada lor ameţitoare — 
eşti un copil naiv la tradiționalul bâlci, 
ajuns electronic. 

Oooo, ar mai fi atâtea de spus... 

Numai că, încet-încet, 

adică mult prea repede, 

pe nesimţite, 

pur şi simplu nu mai exiști. 

Sau..., eşti la modă: hyper-obez, 

în uniformă pe dinafară și pe dinăuntru — 
o uriașă minge rostogolită în prostie 

prin hypermarketul vieții. 


Poezia? Așteaptă răbdătoare la ieșire, 
dar nici ieșirea nu mai e. 

Cine are nevoie astăzi de poezie?! 
Pe internet sunt destule: 

dai când vrei copy-paste 

fără să o citeşti, 

nici înainte, nici după. 

3, 
Distih 


Din jegul lumii şi o genă secretă, 
Starea-de-Graţie naşte-acum în eprubetă... 


4. 
14 August 


În stația de autobus, 

tolănit ca un cadavru, pe banchetă, 

un copil dormea în plin soare. Era 

legat cu un lanț de câinele lui mare și credincios. 
Câinele nu îndrăznea să deschidă ochii până 
stăpânul dormea. Lanţul metalic, 

înfăşurat de cinci ori în jurul mâinii puştiului — 
centură de castitate a viselor; 

suspinele câinelui, când şi când. 

Vipie. Câinele își uitase acasă 

pălăria de pai cu bor lat, 

respiraţia utilă, sacadată, 

cu limba-i lungă, scoasă, 

și ultimul lătrat; era disperat. 

Credincios, sub pleoapele-i de câine, 

număra mătăniile din rozarul de mâine, 

când va fi... sărbătoare — 

cu siguranță, va fi 

Adormirea Sfintei Marii. 


5: 


Incerc, încerc în zadar, încerc — 
cu certitudine, într-o figură geometrică, 
se moare pur, cu eleganță. 


Se ajunge — și mai pur — într-o inutilă instanță; 
numerele 

au cea mai mare importanţă. 
Port nr. X la pantofi, 

am picioarele în X, 

hainele — XX, 

bifez totul cu X, 

X, deci exist. 

Zbori sau cazi. Atât. 

Îngerii te îngroapă, devorându-te, 
precum termitele, până la gât 
(după ciclul lor de reproducere, 
poţi spune exact când ai murit — 
îngerii se reproduc, 

cu voluptate, 

în pictură). 

De spaimă, îţi albeşte părul, 
trupul se refugiază în aureolă, 
aripile îţi cresc 

grăbite să acopere goliciunea — 
lipsa ta din tine. 

Acum, în sfârşit, e bine. 

Eşti şi tu ca ei. Nu mai ai nimic, 
eşti nimicul din 

Sfânta Treime. 

Nicolae FELECAN 
Historia magistra vitae 


M 
N. F. — prof. univ. dr. lati 


membru al Societății de 
Studii Clasice din România, 
al Societăţii de Ştiinţe 
Filologice din România şi 
Societe de Linguistique 
Romane din Franţa. Decan 
al Facultăţii de Litere 
(1996-2000), prorector al 
Universităţii de Nord Baia 
Mare (1993-1996, 2004- 
2008). Volume: Limba latină 
(1986), Paronimia în limba 
română (1993), Ghid practic 
pentru predarea şi învăţarea 
limbii latine (1994), Dicţionar 
de paronime (1996), Sintaxa 
limbii române (2002), 
Vocabularul limbii române 
(2004), Terminologia 
corpului uman în limba 
română (2005), Între 
lingvistică şi filologie (2011) 
ş.a. 


Apariţia cărții profesorului I. Funeriu, G. I. 
Tohăneanu, Optimus Magister, este un act de 
conştiinţă și un elogiu binemeritat adus unuia 
dintre profesorii care au contribuit „cu asu- 
pra de măsură” la afirmarea Universităţii de 
Vest, pe plan intern şi internaţional, încă de la 
înființarea ei, în anul 1956. Profesorul Tohă- 
neanu era nu numai un latinist desăvârșit, cu 
multe și rafinate traduceri din literatura latină, 
ci şi un neîntrecut stilist şi un bun cunoscă- 
tor al literaturii române, pe urmele maestrului 
său Tudor Vianu. 


Ca structură, lucrarea conţine, pe lângă o 
prefață în care autorul dezvăluie modul de 
lucru în realizarea cărţii, trei părți: prima Con- 
vorbiri (1996-1998), care este cea mai extin- 
să (p. 9-200), a doua După douăzeci de ani 
(amintiri, reflecții, completări) (p. 201-276) şi 
a treia Cuvântul elevilor (p. 277-301). 


Prima parte, Convorbiri, nu este doar trans- 
punerea unor interviuri, ci un dialog între un 
discipol şi Magistrul său, realizat în decursul 
a trei ani, urmărind viaţa unui om, G. I. To- 
hăneanu, începând cu o perioadă tulbure din 
istoria românească, cu repercusiuni imense 
asupra societăţii: deportări, închisoare, pier- 
derea locului de muncă, presiuni fizice și psi- 
hice, care au dus la o descompunere morală: 
anihilarea valorilor, turnătorii, neîncredere, 
suspiciune. 

Excursul biografic începe cu părinţii și locurile natale. Despre părinți, 
profesorul vorbește mai mult de tatăl, Ion Tohăneanu, profesor de li- 
ceu, care era de o „discreţie” ieșită din comun: „Nu l-am auzit nicioda- 
tă lăudându-se sau tânguindu-se despre isprăvile și izbânzile, despre 
poticnirile şi suferințele — multe și deloc mărunte - întâmpinate” ... în 
timpul „zbuciumatei sale vieţi” (p. 11)..., „din discreţie și decență, adică, 
etimologic, din cuviință, ...el nu şi-a sărbătorit niciodată ziua de naştere, 
nici măcar la soroacele care marchează zile „rotunde” ale anilor vieţii” 


(p. 12). 


Data şi locul naşterii le-a descoperit „răsfoind un vechi anuar al li- 
ceului Andrei Şaguna din Brașov, unde tatăl îşi încheiase, ca şef 
de promoţie, studiile secundare”. Așa a putut să-i reconstituie şi 
o parte a trecutului: „Tatăl, bunii şi străbunii lui au fost, de-a lun- 
gul generaţiilor, oieri transhumanţi în preajma Brașovului, lângă 
Zărneşti, la poalele masivului Piatra Craiului, unde se află localitatea 
Tohani, cuib al familiei mele” (p. 13). Cât despre mamă, spune doar 
că era „spornică la vorbă” (p. 12). Putem trage şi concluzia, pe baza 
amintirilor depănate, că tatăl şi locurile natale și-au lăsat amprenta 
asupra formării şi devenirii profesorului Tohăneanu: „De la el am 
aflat, cu emoție și uimire, că profesor înseamnă, în limba latină, «măr- 
turisitor» şi că, prin urmare, dascălul săvârşeşte — mai exact spus — 
oficiază nu numai un act obișnuit de «comunicare», ci şi unul de 
cucernică, perpetuă «cuminecare». Cât despre mult lăudata însușire 
a modestiei, aş spune că am deprins-o sau am moştenit-o, iarăşi, de la 
părintele meu” (p. 14). 


Având în față o persoană cu principii de viață atât de solide și auste- 
re, şi fiul a mers neabătut pe același drum, dovadă îndemnul adresat 
confraţilor: „Teoretic orice filolog vrednic de acest nume (noi am zice 
tuturor celor care își asumă un rol de educare şi cercetare — deci «iubi- 
tori ai cuvântului» —, indiferent de domeniul de activitate), se cade a fi 
un fel de «Toma necredinciosul», în sensul că este obligat să supună 
verificării şi răsverificării orice informaţie de specialitate, indiferent de 
unde provine ea. Această operaţie trebuie riguros săvârșită mai cu sea- 
mă faţă de afirmaţiile scrise. Îndoiala — chiar faţă de ideile formulate ex 
cathedra, de un venerat magistru — este o armă de care filologul se va 
folosi întreaga lui viață” (p. 16). 

Legat de latinescul magister, profesorul afirmă: „Ce poate fi mai plin 
de tâlcuri pentru noi, românii, decât că, din acest cuvânt latinesc, gra- 
iul mioritic a păstrat străvechiul adjectiv, iar apoi substantiv, măiestru, 
măiastră? Româna a reținut, astfel, eminenţa calitativă cuprinsă în ad- 
verbul magis («mai»), de unde a derivat magister, transferând-o în fol- 
clor şi în diferite alte domenii. La un pol al axului semnificaţiilor se află 
Măiastra lui Brâncuși (Pasărea Măiastră din întruchipările folclorice), 
„la celălalt, tăietura de măiestru pe care trebuia s-o săvârşească”, ...apoi 
altele, ca „măiestri (vb.), măiestrie, măiestrit, măiestru, măiastră”, toate la 
Eminescu, iar unele și la Coresi, Cantemir și alţi scriitori moderni. Alte 
„reflexe ale lat. magister ne-au parvenit, la etape istorice diferite, și pe 
alte căi; din maghiară: meșter cu tot felul de derivate; din italiană maes- 
tro, care i-a prilejuit lui Arghezi Balada maeștrilor; din franceză metresă, 
femininul lui maître, suferind o remarcabilă degringoladă semantică; 
din germană maistru şi maistor, acesta din urmă cu un diminutiv care 
exprimă întreagă afecțiunea lui Victor Ion Popa față de Aurel Vlaicu, 
eroul cărţii sale Maistorașul Aurel” (p. 119). 


Tot de la moștenirea „lăsământul” tatălui „am deprins să mă închin la 
modsle, nu la mode, căci mâdele mor tinere, în timp ce modelele sunt 
statornice”. ... În sfârşit, prin pilda sa mai curând decât prin îndemnuri, 
tata m-a crescut în cultul celei mai severe exigenţe față de mine însumi, 
al insatisfacției pentru toate «isprăvile» mele. Numai așa am putut de- 
veni, o vreme, exigent și față de alții. Oricum, uit cu ușurință, poate 
chiar cu ușurătate, Răul cășunat de cei din jur, dar rețin cu aceeaşi în- 
lesnire toate întruchipările Binelui” (p. 21). 


Printre modele enumeră pe „Alexandru Rosetti, «boierul» incon- 
testabil al lingvisticii românești; discipol și continuator al lui Ovid 
Densusianu; ctitor al foneticii experimentale românești; intelectual 
de trainică formație umanistă şi cărturar subtil; estet rafinat și price- 
pător cu nesaţ al Frumosului, în toate întruchipările lui: de la cartea 
nevremelnică, de la cununile de stânci ale Bucegilor până la mărunte- 
le, amăgitoarele desfătări ale vieţii de toate zilele; iubitor împătimit al 
munților şi al codrilor țării, pe care i-a cutreierat, cu stăpânită emoție și 
cu juvenilă ardoare, până în anii târzii, depinzând de tinerii săi colabo- 
ratori, care-l însoțeau în săptămânalele expediţii alpine, să înveţe de la 
Carpaţi sentimentul atât de preţios al statorniciei; dar și dorul înfiripat 

pe înaltul Plai Mioritic; cel mai de seamă editor român al veacului, dă- 
ruind culturii noastre, în răstimpul ei de maximă înflorire dintre cele 
două războaie, zeci și zeci de cărți nemuritoare, înveșmântate în straie 
de sărbătoare, în frunte cu Istoria literaturii române de la origini până 
în prezent din 1941, semnată de George Călinescu - iată chintesența, 
iată lumea «boieriei» acestui incomparabil dascăl umanist al nostru, 
al tuturora” (p. 22) ...; „Al. Rosetti nu cunoştea ura, invidia, ranchiuna, 
meschinăria, străin fiind de toate înfățișările Urâtului, care ne strepe- 
zeau și ne sluțeau trăirile. De-a lungul întregii sale vieţi, profesorul a 
cultivat toleranța, gingășia discretă până la dăruirea de sine” (p. 24). 


Urmărind firul amintirilor de acest fel, consider necesar să amintesc și 
mărturisirile față de Al. Graur, creionat astfel: „mărturisesc solemn și 
fățiş cât mă simt de îndatorat profesorului Alexandru Graur sub raport 
profesional, intelectual, moral. Am învățat de la el nu numai foarte mul- 
tă carte latinească şi românească — ceea ce, pentru amândoi, însemna 
cam același lucru —, ci și lecţia superioară a firescului, a simplităţii, sub 
zodia cărora s-a desfășurat, fără niciun efort, întreaga mea existență în 
toate domeniile de activitate. ..., am deprins de la Al. Graur un adevăr 
de o simplitate derutantă, dar de un randament maxim în învățământ: 
să nu vorbesc elevilor mei decât despre ceea ce eu însumi am înțeles 
şi ştiu. Am urmat cu străşnicie pilda veneratului meu dascăl, reușind 
să fiu întotdeauna transparent în expuneri, cu riscul de a nu părea... 


«profund>” (p. 29). 


Aşadar, sub „dulcea povară a unor amintiri de neşters”, Magistrul To- 
hăneanu susţine că și relaţia dintre student și profesor trebuie să fie co- 
rectă şi onestă, fiindcă „Studentul simte, intuieşte, adulmecă valoarea 
şi limitele exacte ale profesorului său” (p. 31). 


Vorbind astfel, 'Tohăneanu se gândea, desigur, la perioada de început 
a activităţii sale didactice, „1 februarie 1948 - 20 iunie 1952”, când a 
„funcţionat ca asistent, apoi ca lector la Catedra de lingvistică și filologie 
clasică a Universităţii bucureştene”, din care a trebuit să plece, la „vremel- 
nica vârstă a ...nemuririi” (p. 28), datorită „dosarului” necorespunzător; 
familia având „domiciliu forțat la Solca, în Bucovina”, fiindcă Ion Tohă- 
neanu fusese adeptul, „riscându-și viața pentru ideea și idealul, repede 
stinse, ale libertății și democraţiei” (p. 44). Despre eveniment vorbește 
cu mâhnire: „Mazilirea mea de la Universitatea bucureşteană s-a săvârşit, 


EELE PT ROMIÂINIĂ 


oficial, în ziua de 20 iunie 1952, dar ea fusese minuţios pregătită cu multe 
luni înainte. La îndeplinirea ei au participat, sprijinind-o osârdnic, câțiva 
colegi — mai exact spus, câteva colege — de la Catedra de lingvistică şi 
filologie clasică, pe care o condusese, până atunci, Al. Graur. În aceeași 
perioadă au fost demiși, vremelnic, din funcţii profesorii Al. Graur, 
Al. Rosetti, J. Byck, ca și eminenţii colaboratori ai profesorului Tudor 
Vianu, mult regretaţii Edgar Papu şi Ion Frunzetti. În ziua cu pricina am 
fost chemat la decanatul de atunci al facultății, împreună cu colegul și 
prietenul meu I. Fischer, care avea, pentru o vreme, să-mi împărtășească 
soarta. «Omul» care tăia şi spânzura în cultura și în şcoala românească 
de atunci, făcând spume de ură la gură, Roller, celebrul autor al unor jal- 
nice manuale de istorie, îl instalase în jilțul decănesc pe un semidoct din 
Giurgiu, crud, sadic și hain, unul Orzea, nume cu consoane scrâșnite, în 
stare de inimaginabile josnicii, pe care le cunosc, dar mă sfiesc să le înşir, 
înmânându-ne, lui I. Fischer şi mie, decizia de «eliberare» din funcţiile 
pe care — îmi place să cred — le onorasem (Fischer cinci ani, eu aproape 
patru). Pseudodecanul ne-a azvârlit, rânjind, aceste vorbe «<memorabi- 
le»: «chiar dacă nu aș avea și alte realizări, în afară de aceea că am scăpat 
facultatea de voi (sic!), tot înseamnă că mi-am făcut datoria faţă de aceas- 
tă instituție»” (p. 43). 


Despre această situaţie, greu de explicat și, mai ales, puţin credibilă 
pentru generaţiile tinere, profesorul spune: „Câteva luni am cutreie- 
rat, descumpănit şi buimac, străzile capitalei, apoi am căutat o slujbă 
oarecare, dar nu am fost primit niciunde. Dosarul... Ar fi nedemn, ba 
chiar aproape indecent, să evoc amănunţit mizeria sufletească și fizică 
în care m-am cufundat în lunile care au urmat demiterii mele. Ca să 
supraviețuiesc, a trebuit să-mi vând nu numai cele mai valoroase cărți, 
ci şi biata mea «garderobă»>” (p. 44). 


Fugit irreparabile tempus! 


„Timid la început, «mugurii speranţei» — adaugă I. Funeriu — au în- 
drăznit treptat să se ivească” (p. 45): mai întâi, ca suplinitor, la Şcoala 
generală mixtă nr. 6 din Ploieşti, unde și-a găsit „culcuş” „în cămăruța 
care găzduia, la etaj, « Muzeul de ştiinţele naturii» al şcolii” (p. 46), şi, 
mai apoi, începând cu 8 septembrie 1956, cu ajutorul profesorilor Tu- 
dor Vianu și Iorgu Iordan, care, necontenit, i-au fost alături în această 
tristă perioadă, la Facultatea de Filologie (cu durata studiilor de cinci 

ani) din Timișoara (v. p. 61 ş.u.). Aici s-a împlinit ca un neîntrecut lati- 
nist, deosebit stilist şi mare savant, lăsând culturii române peste 28 de 
volume, între care traduceri din Macrobius, Saturnalia (1961, 380 p.), 
din Publius Vergilius Maro: Eneida (1994, 634 p.), Bucolice. Georgice 
(1997, 292 p.), şi peste 600 de studii şi articole de specialitatel. 


Ca latinist, de câte ori avea ocazia, vorbea despre limba latină în ter- 
meni pe care, sunt încredinţat, nu trebuie să-i uităm: Limba latină „este 
şi rămâne, simbolic vorbind, «casa» noastră a tuturora, unde orice 
român îşi regăsește frații și părinții și lungul șirag al înaintaşilor din 
veacul de demult, unde copiii şi nepoţii învaţă să articuleze primele 
silabe. Dacă româna este limba noastră maternă, atunci putem spune, 
cu aceeași îndreptăţire şi cu aceeași mândrie, că latina înseamnă, pen- 
tru obştea românească, limba ei paternă. Îmbogăţim astfel și concep- 
tul «patrie», extras din expresia latinească (terra) patria «pământ al 
strămoșilor»; actualizăm, deopotrivă, măreţia gravă pe care noţiunea 
«tată» o avea în dreptul roman. ..., noi aparţinem, cu trup și suflet, prin 
modul de a gândi, de a simți și de a ne rosti, lumii romane, ca ostrov 
răslețit al romanităţii pe meleagul ei extrem, răsăritean. De-a lungul 
veacurilor, am înfruntat aici, vorba cronicarului, «toate răutăţile»”, 
dar „chiar şi în aceste condiţii, am vorbit (şi, într-un anume sens, vor- 
bim și azi) ...latineşte, mai exact spus, «latina dunăreană»; ...nici mă- 
car câteva vorbe n-am fi în stare să înşirăm, nici să legăm între ele, fără 
lexic, fără morfologie, fără sintaxă latine. ...N-ar trebui să ne scape din 
vedere nicio clipă amănuntul, cu totul semnificativ, că, şi atunci când 
ne mândrim cu strămoșii noştri aborigeni, dacii, care sunt înfipți în 
munţi (montibus inhaerent) — după expresia proverbială a istoricului 
Florus —, prinosul admiraţiei noastre față de ei se încheagă tot în cuvin- 
te, propoziţii, fraze latine... Europa întreagă din Iberia lui Traian până 
în Dacia lui Decebal și până în Sciţia, ca unitate nu numai geografică, ci 
mai ales, istorică și spirituală, este creația cea mai de preț a civilizației 
şi a culturii romane” (p. 48-51). „Latinitatea neamului și a limbii ne 
leagă strâns nu numai de propriul nostru trecut, ci şi de întreaga lume 
neolatină, romanică, o lume puternic şi definitiv marcată, în sensul cel 
mai prielnic al cuvântului. ...La lumina <făcliilor latine» ne-am găsit 
şi ne-am înţeles menirea în lume, lumina lor ne-a pârguit sentimentul 
unității şi al statorniciei, lumina lor ne va însoţi urcușul până în zariștea 
îndepărtată a viitorului” (p. 55-56). 

Firul amintirilor, în acest dialog, în care protagonistul este profesorul 
Tohăneanu, lui Funeriu revenindu-i rolul, de loc ușor, de a deschide su- 
biecte și, pe alocuri, anumite comentarii la care Magistrul să fie obligat 
a-şi spune părerea, continuă cu referiri interesante privitoare la aspecte 
de lexic românesc, de limbă, de onomastică, de stilistică şi, îndeosebi, 
de cultură generală. Sunt prezente aprecieri față de prieteni, colegi, de 
la București, Timişoara ori din alte locuri, oameni de o probitate şi o 
morală recunoscute. Nu am întâlnit însă denigrări, căci profesorul, și 
când era provocat, replica: „Nu sunt o instanţă, eu nu-mi permit să 
«judec» pe nimeni. Fiecare să-şi asume faptele și să răspundă în fața 
conştiinţei proprii” (p.74). 


Importante și deosebite sunt în această relatare, pentru aproape toate 
temele dezbătute, ilustrațiile cu versuri încântătoare ale multor poeți 
români şi trimiterile necontenite la fragmente din operele literare, în- 
cepând cu cronicarii și până în zilele noastre. Se adaugă apoi o mulțime 
de cuvinte neaoşe și derivate aproape ieșite din uz, care dau farmec şi 
savoare povestirii. Reţinerea și sobrietatea cu care naratorul își dezvă- 
luie gândurile şi face recomandări izvorâte din propria experienţă sunt 
atuuri care ne fac să le luăm în considerare. 


Următoarele pagini le putem considera ca un remember al anilor de 
instalare și consolidare a societăţii „comuniste” în ţara noastră din 
perspectiva oamenilor de litere, a cadrelor didactice universitare, în 
special, care, unele, urmărite de „dosar”, altele, de „turnătoriile” unor 
colegi, alţii din alte varii motive (cărțile, ideile, conversațiile, adezi- 
unea politică anterioară, chiar și ţinuta etc.), care puteau incomoda 
nomenclatura și pe carieriști, au fost nevoiţi să recurgă la fel de fel de 
trucuri (nu compromisuri), pentru a-şi menţine sau a reveni pe pos- 
tul pentru care au trudit din greu, dar cu ardoare și abnegaţie. Sunt 
incluși aici mari personalităţi ale culturii române, precum Alexandru 
Rossetti, Iorgu Iordan, Alexandru Graur, Tudor Vianu, George Căli- 
nescu, Lucian Blaga, N. I. Herescu, Gheorghe Ivănescu, Edgar Papu, 
J. Byck ş. a. 


Dacă adăugăm și amintirile, reflecțiile și completările autorului I. Fu- 
neriu, făcute, potrivit titlului celei de a doua părți a cărții, După două- 
zeci de ani, vom găsi în acest volum nu numai o (auto)prezentare a unui 
ilustru profesor, ci şi o adevărată frescă a unei perioade istorice, care, din 

păcate, este tot mai puțin cunoscută, iar numărul celor care au trăit-o, 
scade vertiginos. 


În final, pentru a „demonstra” că rostirile aşternute pe hârtie, urmare 
nu numai a convorbirilor directe cu un autentic Magistru, ci şi ale unor 
serioase documentări, orale ori tipărite, își găsesc veridicitatea și în 
Cuvântul elevilor (şi al prietenilor: Marius Sala, Alexandru Niculescu, 
Theodor Hristea). 


Aşadar, cartea de faţă se constituie ca un document de certă valoare 
informativă și educativă, iar parcurgerea acesteia reprezintă nu doar un 
act de cultură, ci și un regal intelectual, cu una dintre personalitățile 
care ar fi meritat să fie incluse în rândurile Academiei Române. 


Note | ! Cf. In Magistri honorem G. I. Tohăneanu, Timişoara, Edi- 
tura Universității de Vest, 2005, p. 21-52; „bibliografia 
fiind incompletă” (p. 23). 

Mircea COLOȘENCO 


Istoria ieroglifică. 
Modernitatea capodoperei cantemirene 

Dimitrie Cantemir (26 august 1673-21 august 
1723) este o figură charismatică a istoriei noastre 
naționale, cu o viață dramatică şi o operă savan- 
tă, care poartă emblema cumpenei de veacuri în 


care a trăit. A contribuit totodată, în plan univer- 


FI: E sal, la realizarea echilibrului între Orient şi Oc- 
M.C. — istoric literar şi editor 3 


(s-a născut la 3 iunie 1938, cident. 


Căinari, jud. Tighina). Înt : . f STIE 
SE leii jante Era fiul lui Constantin Cantemir, domn al Ţării 
1960 şi 1965 urmează cursu- 3 


rile Facultăţii de Filologie Moldovei (1685-1683), și al Anei Bantăș, frate 

a Universităţii, Al.|. Cuza” de domnitor al Ţării Moldovei Antioh Cantemir 

din laşi. În 1969 a absoitşi (1695-1700, 1705-1707), şi el, la rindu-i, dom- 
cursurile de biblioteconomie nitor al aceluiași principat în două rânduri (1693 
ale Bibliotecii Centrale d fi) , A 

de Stat din Bucureşti. A Și 1710-1711). După ultima domnie, s-a stabilit 


bibliograf, redactor de ziar. modernizatorul imperiului slav de Răsărit. 
A colaborat la revistele 
„Manuscriptum”,„Revista Studiile le-a început la Iaşi (1679-1688) cu Ie- 


de istorie şi teorie literară; remia Cacavela, călugăr grec, dascăl de gramati- 


„Luceafărul, „Ateneu, că, retorică şi filosofie, ştiutor de elină, ebraică, 
„Steaua', „Convorbiri literare”, d ie d, ali aaa ; ; ; 
latină, italiană, dar şi al tainelor Sfintei Scrip- 


„Academica” „Dacia literară”, , j , A 
Jurnal literar” Literatorul” — turi- Apoi, ca ostatic la Istanbul, în locul frate- 


ş.a. Editează (inc usiv În Co- lui în timpul domniei tatălui său (1688-1693), 
laborare) operele scriitorilor îşi desăvârșește studiile la Academia Patriarhiei 
|. Creangă, |. Barbu, 

L. Rebreanu, N. Stănescu, 
G. Bacova, N. Labiş, 

Al. Macedonski, 

G. Topârceanu ş. a. 


Ortodoxe din Fanar, luând cunoştinţă de cultu- 
rile persană, arabă şi turcă. 


Îşi întemeiază propria familie, căsătorindu-se 
cu Casandra (1699), fiica răposatului domn 

valah Şerban Cantacuzino (1678-1688), prieten cu Cantemireștii, unchi 
a lui Constantin Brâncoveanu, ce i-a devenit urmaș la domnie (1688- 
1714). Cu Casandra a avut mai mulţi copii: Maria (1700-1757), Smarag- 
da (1701-1720), Matei (1703-1771), Constantin (1705-1747), Şerban 
(1706-1780) şi Antioh (1708-1744). Casandra moare la 11 mai 1713, în 
Rusia, iar Dimitrie Cantemir se recăsătorește cu prințesa de origine rusă 
Anastasia Trubeţkoi (1719), cu care a avut o unică fiică, Smaragda-Eka- 
terina (1720). 


Dintre copiii săi, cel care va dovedi o anume valoare creatoare este An- 
tioh, fost ofițer într-un regiment de gardă, apoi ambasador al Rusiei la 
Londra şi Paris, unde a dus o viaţă selectă, cu preocupări literar-filosofice, 
fiind autorul a zece satire scrise în limba rusă. 

O privire retrospectiv-selectivă asupra celor cincizeci de ani de viaţă ai lui 
Dimitrie Cantemir o considerăm necesară. 


Chiar în anul naşterii sale, se tipărește la Kiev Psaltirea în versuri a mitro- 
politului Dosoftei al Moldovei, prima operă versificată în limba română, 
iar sinodul de la Iernut al bisericii reformate condamnă cartezianismul. În 
anul următor, bisericile românești din Transilvania au intrat sub jurisdicția 
episcopatului calvin. Miron Costin dă la prescris, în Iași, letopiseţul său 
(1675). Spătarul Nicolae Milescu, zis Cârnul, face o călătorie în China 
în calitate de trimis al ţarului Rusiei (1675-1678), întocmind ulterior ra- 
portul oficial, precum şi două lucrări: călătoria propriu-zisă şi descrierea 
Chinei. Este introdusă limba română în bisericile ortodoxe din principa- 
tele române. Asediul Vienei (1683). Miron Costin scrie capodopera sa 
De neamul moldovenilor, din ce ţară au ieşit strămoşii lor (1685). Domnia 
lui Şerban Cantacuzino în Țara Românească (1678-1688). Schimbări 
de domni în Țara Moldovei: Gh. Duca (1678-1683), Ştefan Petriceicu 
(1683-1684), Dumitraşco Cantacuzino (1684-1685), Constantin Can- 
temir (1685-1693). Principele 'Trasilvaniei este silit să accepte protecția 
Imperiului Habsburgic (1688). Moare Şerban Cantacuzino, prietenul 
Cantemireştilor (1688), şi începe domnia nepotului acestuia Constantin 
Brâncoveanu în Țara Românească (1688-1714). Campania lui loan So- 
bieski, regele Poloniei, în Moldova; decapitarea lui Miron și Velicico Cos- 

tin din porunca lui Constantin Cantemir; Diploma leopoldină prin care 
Principatul Transilvaniei este subordonat direct împăratului habsburgic și 
recunoașterea de drepturi politice numai pentru trei naţiuni — saşi, secui, 
maghiari (1691). Academia de la „Sfântul Sava” din București (1694-1695). 
Acceptarea unirii cu Roma a bisericii ortodoxe din Transilvania (1695). 
Apare la Iași Divanul sau gâlceava înțeleptului cu lumea de Dimitrie Cante- 
mir (1698). Stolnicul Constantin Cantacuzino publică la Veneţia prima 
Hartă a Țării Româneşti şi lucrează la întâia istorie a tuturor românilor 
concepută în spirit modern. Dimitrie Cantemir scrie Istoria ieroglifică 
(1703-1705). A doua domnie a lui Dimitrie Cantemir în Moldova (1710- 
1711). Bătălia de la Stănileşti, începutul domniilor fanariote în Moldova 
(1711). Dimitrie Cantemir este ales membru al Academiei din Berlin, cel 
dintâi român membru al unei academii de ştiinţe. Conflictul lui Constan- 
tin Brâncoveanu cu boierii Cantacuzini, mazilirea și decapitarea acestuia 
(1714). Dimitrie Cantemir scrie Incrementa atque decrement aulae otho- 
manicae (1716), cea mai celebră opera ştiinţifică a sa şi a culturii româ- 
ne vechi, tradusă în engleză (1745, 1756), franceză (1743) şi germană 
(1745). În același an termină Descriptio antique et hodierni status Moldavi- 
ae însoţită de o hartă, carte apărută în versiune germană (1769,1771) şi 
rusă (1789). Un an mai târziu scrie Vita Constantini Cantemyrii cognomen- 
ta venis, întâia biografie istorică datorată unui român, şi începe Hronicul 
vechimei a româno-moldovlahilor, sinteză de istorie a tuturor românilor, 
folosind 150 de izvoare (1717). Este instaurată domnia fanariotă (1716). 
Banatul şi Oltenia trec sub stăpânire habsburgică (1718). Dimitrie Can- 
temir se mută la Petersburg și este numit membru al senatului rus şi consi- 
lier intim al Țarului Petru I (1721). Participă la campania rusă în Caucaz, 
se îmbolnăvește și se întoarce la Petersburg (1722). 

Istoria ieroglifică, lucrare literară satirico-politică de dimensiunile și 
compoziţia unui roman, cu personaje din lumea animală, este o alego- 
rie cu caracter istoric şi autobiografic scrisă în decursul a doi-trei ani, în- 
tre 1703-1705. Cei ce s-au ocupat de datarea lucrării (N. Iorga, I. Mintea, 
P. P. Panaitescu, C. Măciucă, Manuela Tănăsescu, Nicolae Stoicescu, Dragoş 
Moldoveanu ş. a.), dar şi de exegeza ei, o mai numesc eseu filozofic, manual 
politic și social. Cu ea „se pun bazele tuturor genurilor literare” (G. Niţu). 

Titlul ei original, după manuscrisul olograf, este pilduitor: Istoria ieroglifică în 
douăsprezece părți împărțită cu 760 de sentenții frumos împodobită, la începătură 
de scară a numerelor dezvăluitoare, iară la sfârşit cu a numerelor streine tâlcuitoa- 
re, iar punctul de plecare poate să fie Se Roman de Renart, fie Istoria secretă a lui 
Procopios din Cesareea, fie Etiopicele lui Heliodor (în cazul acestuia din urmă, 
în fondul Bibliotecii Academiei Române se păstrează nouă manuscrise fără 
numele traducătorilor, datând din secolul al XVIII-lea, altele patru din secolul 
al XIX-lea, iar unica tipărire din 1970). 


Prin scrierea Istoriei ieroglifice, Dimitrie Cantemir a urmărit patru scopuri: 
dezvăluirea faptelor caselor domnești și boierești ale vremii, deprinde- 
rea stilului retoric, îmbogățirea limbii și a fondului gnomic românesc cu 
„sentenţii'. 


Opera sa a rămas în manuscrise, până la 1883, din cauză că, pe lângă demas- 
carea intrigilor şi fărădelegilor domnești şi boierești țesute în jurul perechii 
de familii Cantemir — Brâncoveanu, ea conţine atacuri vitriolante la adresa 
conducătorilor Imperiului Otoman. Dar, ca şi în cazul epopeii eroi-comice 
Tiganiada a lui loan Budai-Deleanu, care a aşteptat trei sferturi de veac intra- 
rea în lume (parţial şi peste un secol, integral), contând ca performanţă cu 
titlu de inventar, la fel Istoria ieroglifică şi-a făcut drumul în lumea intelectu- 
ală la aproape două secole de la scierea ei. De altfel, manuscrisul a fost dăruit 
arhivelor moscovite de o rudă a mamei lui D. Cantemir, la 1783. În aproape 
o sută de ani, în 1878, Academia Română l-a delegat pe Gr. Tocilescu la 
Moscova pentru a copia manuscrisul (41 de coli a câte 16 pagini, respectiv 
633 de pagini) în vederea editării lui (1883). Întâia ediţie ştiinţifică, datora- 
tă lui P. P. Panaitescu şi I. Verdeş (1965), a fost urmată de o alta, prefațată de 
Virgil Cândea, cu studiu introductiv și aparat critic de Nicolae Stoicescu, iar 
textul stabilit de Stela Toma (1973). Între acestea s-au aplecat asupra textu- 
lui în ediţii fără aură ştiinţifică Em. Grigoraș (1926) şi I. Vertician (1957). 


Ediţiile acestea ale Istoriei ieroglifice, oricât de ştiinţifice ar fi, „păcătuiesc” 


în ultimă instanță de lipsa de aderenţă la marele public. 


În fond, subiectul „istoriei” cantemiriene este de o savoare aparte. Cu- 
prinsul ei a fost povestit şi răspovestit (în rezumat) de N. Iorga, I. Mintea, 
G. Pascu, P. P. Panaitescu ș. a. 


Lucrarea debutează cu prezentarea adunării boierimii moldo-valahe 
dintr-un sat de lângă Adrianopol, în 1703, pentru alegerea unui nou 

domn al Moldovei, cu care prilej sunt prezentaţi principalii artizani ai 
naraţiunii şi care țin discursuri, poartă discuţii, țes intrigi. Așa facem 
cunoștință cu Struțocămila (Mihai Racoviţă) susţinută de Corb (C. 
Brâncoveanu) şi jigănii (boierii moldoveni) împotriva Inorogului (Di- 
mitrie Cantemir). Apar în scenă Șoimul (Toma Cantacuzino), Hame- 
leonul (Scarlat Ruset), precum și alte asemenea personaje: Leul — par- 
tea moldovenească, Vulturul — partea muntenească, Pardosul — Iordachi 
vornicul, Ursul — Vasile vornicul, Lupul - Bogdan hatmanul, Brehancea 
- Constantin Stolnicul ș.a.m.d. În afară de numele de mamifere și pă- 
sări, D. Cantemir introduce, în cursul povestirii sale cu tâlc, expresii 
artistice proprii: părintele planetelor — Soarele, căpuși pline de sânge — 
pungi pline de bani, vulturul ceresc — Dumnezeu Tatăl, taurul ceresc — 
Dumnezeu Fiul, lut galbăn — aur, galbeni ş.a.m.d. 


Fără această „scară a numerelor şi cuvintelor ieroglificești tâlcuitoare”, pre- 
cum și a „scării numerelor și cuvintelor streine tâlcuitoare”, cartea lui Di- 
mitrie Cantemir ar ramâne în limitele unor enigme greu de deslușit. Con- 
comitent, trebuie invocat şi faptul că, în pragul noului mileniu, la aproape 
trei secole de la scrierea Istoriei ieroglifice, aceasta ar rămâne doar o scriere 
de referință pentru inițiați, dacă încercarea de modernizare a limbajului — 
așa cum, în alte țări, s-a procedat cu opere la fel de preţioase pentru cul- 
turile naţionale respective — nu ar fi îndreptățită. Orice imputaţie în acest 
sens, cade în ridicol. În fond, nu este alterat conţinutul. Dimpotrivă, este 
evidenţiat prin aducerea în contemporaneitate cu mijloacele lingvistice la 
nivelul uzului limbii române moderne, păstrându-i-se volubilitatea, fluența 
şi bogăţia de imagini într-o altă croială, din același material. 


Încercarea editării Istoriei ieroglifice prin modernizarea expresiei ling- 
vistice constituie un pionierat românesc, în acest sens, al unui text cla- 
sat ca fiind al literaturii naționale vechi și cu circulaţie restrânsă printre 
specialiștii în domeniu. 

Cât priveşte simbolistica cantemiriană, decodificarea ei ne ajută, în plus 
față de acele supoziţii spuse deja de cercetătorii operei în cauză şi confir- 
mate ca atare, la o lărgire a imaginii spiritualităţii orientale în lumea noas- 
tră europeană. 

Astfel, cele două componente ale naţiunii române, pe de o parte, valahii 
(„Pasire — tot neamul muntenesc”), şi, pe de alta, moldovenii („Jiganie — 
tot neamul moldovenesc”), reprezintă entități deosebite comportamen- 
tal, în fruntea lor fiind Vulturul şi, respectiv, Leul, dar unitare în esenţă. 


Păsările erau considerate mesageri ai zeilor, iar aripile lor — manifestări ale pu- 
terii spiritului. Zborul extatic al ascensiunii în spirit l-au primit Pitagora sau 
Mahomed în somn. Păsările sunt îngerii, iar limba lor e solară. Dar ușurința 
păsării în a se deplasa în univers are adesea aspect negativ, fiind instalabile, 
lipsite de coerenţă și metodă, simbolizând haosul când își disruge cuibul și 
prevesteşte dezordine în comunitate. Aceasta, credem noi, şi este motivaţia 
pentru care Dimitrie Cantemir a atribuit valahilor calitate de păsări. 


Animalele, în schimb, sunt arhetipul straturilor profunde ale inconști- 
entului și instinctului, simboluri ale energiilor cosmice, precum sunt sem- 
nele zodiacale având legături cu cele trei niveluri ale universului: infern, 
pământ și cer. Animalul este fiara care zace în noi, lighioana/jigania. Ele 
corespund unor categorii simbolice mai mult decât alegorice, o materia- 
lizare a propriilor complexe psihice. Animalele terestre totuși sunt stabile 
în principiu. 


Bestiarul lui Dimitrie Cantemir este compus și din animale fantastice, 
omologate în mitologiile lumii, dar și din cele inventate de autor. 


Inorogul, de pildă, cunoscut sub numele de licron sau unicorn, este consi- 
derat, în Evul Mediu, simbol al fastului și purității, al puterii. În Orientul 
îndepărtat, reprezenta emblema regală. (Ducipal, calul lui Alexandru Ma- 
cedon, era inorog.) Inorogul, prin cornul lui unic, simbolizează raza so- 
Iară, revelația divină (sabia lui Dumnezeu), săgeata spirituală sau pătrun- 
derea divină în creatură. Dimitrie Cantemir şi-a atribuit rolul de inorog 
mereu în conflict cu cei din jur, dar și cu sine însuși, care, în Orient, este 
legat de al treilea ochi şi de atingerea stării de Nirvana, iar, în Occident, la 
hermetici arată calea pentru dobândirea aurului filosofal. 


Animalele inventate de autor: Coracopardalis, Pardos făcut Corb (Neculai, 
feciorul lui Iordachi Ruset), Monocheroleopardalis (Costantin Cantemir 
vodă), Struțocămila (Mihai Racoviţă) ş. a. reprezintă imaginația satirică a 
lui Dimitrie Cantemir, viziunea portretistică în care i-a văzut pe eroii săi, 
dintre care se remarcă doar tatăl său, singurul personaj pozitiv în această 
lume plină de intrigi şi finalităţi de cruzimi excesive şi nu o dată gratuite. 


BEZET ROMIÂINIĂ 


Nu putem încheia aceste rânduri despre simbolistica eroilor cantemireni 
ai Istoriei ieroglifice fără a prezenta însuşirile Corbului, alias Constantin 
Brâncoveanu, dușmanul de moarte al Cantemireştilor. 


Trăsăturile simbolistice ale Corbului sunt negative. Apariţia lui în vis 
prevestește o nenorocire. La romantici, se îmbuibă cu hoituri. În Ma- 
habharata, sunt mesagerii morţii. În schimb, la chinezi și japonezi repre- 
zintă gratitudinea filială. În Facerea, verifică după potop dacă pământul 
se iveşte deasupra apelor. La celți, are rol profetic. Totuși alchimiștii l-au 
asociat cu faza putrefacției și a materiei la negru ca un corb. Aceasta este 
şi semnificaţia pe care Dimitrie Cantemir i-a atribuit-o lui Constantin 
Brâncoveanu, inițiatorul şi coordonatorul tuturor uneltirilor împotriva 
lui Constantin Cantemir și a fiilor acestuia — Antioh și Dimitrie. Dar pen- 
tru a rămâne imparţiali, în ceea ce ne privește, același lucru l-au urmărit și 
Cantemireștii cu Constantin Brâncoveanu -— înlăturarea lui de la scaunul 
Țării Româneşti în favoarea lor. 


În vreme ce Miron şi Velicico Costin şi-au pierdut viaţa prin decapitare, la 
fel ca vodă Brâncoveanu și fiii lui, Dimirie Cantemir va fi decapitat după 
trecerea în neființă, iar capul dus în Scoţia, după ritualul Rozacrucienilor, 
din rândul cărora a făcut parte, trupul fiind înhumat în Rusia şi reînhumat, 
în 1935, la Trei Ierarhi în Iaşi. 

Plină de sinuozități, luminișuri şi înălțimi artistice de necontestat, cartea 
lui Dimitrie Cantemir în noua haină literară nu-și pierde strălucirea ori- 
ginară. 


Marele artist şi savant, care în viaţă s-a bucurat de suișuri nebănuite de 
alți români şi de coborâșuri nu o dată periculoase, cunoaște prin operă 
onoruri postume binemeritate. 


Eugeniu COSERIU 


A promova sub orice formă 

o limbă moldovenească 

deosebită de limba română este, 
din punct de vedere strict lingvistic, 
ori o greşeală naivă, 

ori o fraudă științifică; 

din punct de vedere istoric şi practic, 
e o absurditate și o utopie; 

din punct de vedere politic, 

e o anulare a identităţii etnice 

şi culturale a unui popor şi, deci, 

un act de genocid etnico-cultural. 


